
0\[oi giose despre 
Mircea ‘ECiade 

Cu o prefaţă 
de Dan Zamfîrescu 



Editura „Roza Vânturilor” 
Bucureşti, 2006 




Mircea Eliade sau pecetea 
geniului creator românesc pe 
cultura universală 


„Marile naţiuni au privilegiul aparte de a-şi împlini vocaţia 
chiar atunci când destinul le este potrivnic şi istoria le 
trădează [...] 

Niciodată până acum, România, misterioasă încrucişare a 
trei imperii, punte între Orient şi Occident, necucerită fortăreaţă 
a stărilor originare, nu mărturisise atât de deplin despre funcţia 
sa universală, necesară adevăratului echilibru al Europei. Nu 
mărturisise prin oameni şi opere, ca şi cum ar fi rezerva 
enigmatică a adevărului, în mijlocul unei creştinătăţi apostate. 
Deoarece din inima acestei ţări îşi ia avântul opera magistrală a 
lui Mircea Eliade. Opera lui Mircea Eliade participă la 
metamorfoza vremurilor, care se săvârşeşte azi sub ochii noştri. 
Opera lui Mircea Eliade va dăinui, deoarece ideile mari nu pot 
fi duse mai departe decât de scriitorii mari. Opera lui Mircea 
Eliade, care transcende clivajelor ideologice, va dăinui, 
participând, orice s-ar întâmpla, la renovarea lumii“. 

Sunt cuvintele rostite de Henry Montaigne în amfiteatrul „Edgar 
Quinet“ al Universităţii Sorbona, în care a fost omagiat Mircea Eliade, 
la 40 de zile de la moartea sa, întâmplată la 22 aprilie 1986. Conform 
Jurnalului doamnei Monica Lovinescu {Jurnal 1985 - 1988, 
Bucureşti, Humanitas, 2002, p. 141) ceremonia a avut loc la 31 mai 1 
şi a fost înregistrată şi „montată" de dânsa până la 4 dimineaţa, 
pentru ca apoi Virgil Ierunca să o utilizeze într-o emisiune din ciclul 
„Povestea vorbei". Pe această emisiune mi-am imprimat-o (ca pe 
numeroase altele ale sale şi ale doamnei Lovinescu!) şi de pe propria 
bandă am transcris, apoi, în Jurnal, cuvintele lui Henry Montaigne, 
în versiunea românească din emisiunea transmisă de „Europa Liberă". 


1 Dintr-o eroare de tipar în broşura mea Locul şi rolul culturii române în 
Europa şi în lume, p. 54, a apărut greşit 6 septembrie. Tot dintr-o greşeală de tipar 
a rezultat mai 3 în loc de 31 în Mircea Eliade. Biobibliografie de Mircea Han- 
doca. Bucureşti, Editura „Jurnalul literar", 1997. 

După ascultarea ei (care a impresionat-o şi pe soţia marelui dispărut, 
cum notează doamna Monica Lovinescu la 14 iunie) mi-am notat la 
rându-mi, vineri 13 iunie, ora 10: „Ne mărţurisim credinţa în 
posesiunea binelui. Dacă este una a răului, de ce să nu fie şi una a 
binelui? De ce să nu fie acceptaţi şi «posedaţii» luminii? De ce 
numai «posedaţii» lui Dostoievski? în felul lui, Mircea Eliade a fost 
un agent al luminii, cât a putut. Fenomenul de «sanctificare» ce i se 
întâmplă, este o săgeată indicatoare spre România şi cultura-matcă, 
românească. Posteritatea lui Mircea Eliade devine un capitol din 
universalitatea românească". 

Având norocul să ascult şi să păstrez pe banda de magnetofon 
acea emisiune extraordinară, care împreună cu atâtea altele ne dă 
măsura a ceea ce a fost cu adevărat prezenţa lui Virgil Ierunca în 
lupta pentru supravieţuirea şi biruinţa neamului românesc asupra 
apocalipsului dinaintea celui prezent (volumele publicate fiind departe 
de a da noilor generaţii o idee despre acest om, a cărui voce lovea 
săptămână de săptămână, ca un berbece, în zidul ridicat între noi şi 
lume) am crezut că trebuie să încep citând cele mai exacte şi 
cuprinzătoare cuvinte din câte s-au rostit şi s-au scris despre Mircea 
Eliade în imensa lui bibliografie, care depăşeşte cu mult pe a oricărui 
alt nume românesc. 

Fără îndoială, Mircea Eliade a fost alături de Dimitrie Cantemir - 
turcologul şi de Constantin Brâncuşi pe tărâmul artei, cel care a 
reuşit să pună pecetea geniului creator românesc pe cultura 
universală. El a reuşit să acţioneze asupra conştiinţei universale şi 
să reprezinte un moment din istoria domeniului în care s-a afirmat. 
Deşi poate că erau mai îndreptăţiţi decât el să realizeze acest miracol, 
nici uriaşul istoric Nicolae Iorga şi nici cel mai vast geniu creator 
românesc al secolului 20, care a fost Lucian Blaga, nu s-au bucurat 
de acest privilegiu. Poate că ei vor fi descoperiţi în viitor, pe măsură 
ce omenirea noastră gonită spre prăpastie de o specie monstruoasă 
desprinsă din fiinţa bipedă - specia antiomului - îşi va căuta 
resursele de salvare, şi va descoperi adevărul cuvintelor lui Constantin 
Noica: „Va veni o zi când cel ce se va dori mântuit întru cultură 
va trebui să înveţe româneşte <( . Dar până atunci, cea mai 
spectaculoasă şi universală glorie românească în scrisul şi cugetarea 
mondială este aceea pe care a dobândit-o Mircea Eliade. 

Putem să mărturisim fără teamă convingerea că în ultimul pătrar 
al secolului abia încheiat, nici un intelectual de pe planetă n-a reuşit 

să le vorbească frământaţilor săi contemporani într-o limbă şi cu un 
limbaj devenit inteligibil tuturor, nu fiindcă a scris ori a fost imediat 
tradus în două limbi universale - franceza şi engleza - ci pentru că 
„limba" în care le vorbea era aceea a culturii române ajunse la 
apogeul ei în epoca în care s-a născut, s-a format şi s-a afirmat 
în ţară Mircea Eliade. 

El a cucerit planeta cu mesajul, cu ethosul, cu năzuinţele şi cu 
forţa lăuntrică a culturii româneşti, toate strămutate pe un tărâm 
care a ajuns să cuprindă treptat planeta întreagă pe care âu fost 
traduse operele sale. Ne-o adevereşte Biobibliografia lui Mircea 
Handoca - veritabilă diagramă a acestei glorii. 

Henry Montaigne a fost tocmai cel ce a surprins şi definit cel 
mai bine secretul acestei glorii: capacitatea de a participa la 
„renovarea lumii". Sau, mai brutal, la mântuirea ei de bântuirea 
stihiei disoluţiei universale, cea care ne împinge spre neant. 

Lupta alor săi cu această stihie, luptă cu care a pornit de acasă, 
el a purtat-o în universalitate şi a dus-o pe culmi. Demonstrând 
astfel că ţara de unde venea este în adevăr „rezerva enigmatică a 
adevărului în mijlocul unei creştinătăţi apostate". 

Această luptă i-a adus gloria şi audienţa universală. Dar tot ea 
a dezlănţuit şi uraganul ce încearcă să-i năruie şi numele şi opera, 
dar mai ales să-i zăgăzuiască influenţa mesajului. Acel mesaj care 
a fost surprins, tot atunci, de congenialul tovarăş de glorie mondială 
Eugen Ionescu, citat cu aceste cuvinte de doamna Monica Lovinescu: 
„II a rendu â Dieu des Services incalculables“. 

în această „creştinătate apostată" ce se reneagă pe sine 
sinucigându-se şi ameninţă să se sfărâme sub presiunea formidabilă 
a altor credinţe care-şi adulmecă deja victoria asupra Evangheliei lui 
Hristos, era firesc să asistăm la declanşarea unui veritabil război cu 
Mircea Eliade, război care s-a extins apoi treptat asupra neamului şi 
culturii din care a izvorât şi prin care a reuşit să facă pereche celei 
mai mari glorii româneşti în domeniul artei. 

A lovi în Mircea Eliade, a-1 doborî de pe soclu, a-1 împuţina în 
ochii alor săi şi în ochii universului care l-a consacrat este parte din 
acest război cu tot ceea ce el simbolizează. De la Dumnezeul creştin, 
în care nu ştim cât credea, dar căruia „i-a adus servicii incalculabile" 
la demonstraţia că ethosul specific şi geniul creator românesc pot 
contribui la „renovarea lumii". 

De ce nu şi la mântuirea ei? 

Nimeni dintre români şi dintre cei care, în afara ţării, l-au înţeles 
şi iubit, n-a făcut pentru Mircea Eliade cât a reuşit să facă Mircea 
Handoca în tripla calitate de editor, biograf şi bibliograf, de neegalat 
în viitor de nimeni, principala sarcină a celor ce vor veni fiind aceea 
de „diortositori“ ai ediţiilor sale şi de a duce, eventual, la capăt 
strădania sa ciclopică. Pe care însă, la cei aproape 80 de ani (cât va 
avea la 12 aprilie 2009) şi-o continuă cu o energie de inspirat, şi dă 
semne că şi-o va termina singur, deşi a fost obligat nu o dată la o 
cursă cu obstacole, câştigată însă mereu, cu o invincibilă strategie 
(vezi soarta corespondenţei primite de Mircea Eliade, dar nu numai), 

în cununa de lauri cu care cultura română şi nu numai ea îi este 
datoare lui Mircea Handoca, o bună parte aparţine fără îndoială 
celui ce s-a ridicat neobosit şi înarmat cu argumente peremptorii în 
faţa acestui „tsunami“ care ţinteşte să transforme monumentul 
eliadesc în praf şi pulbere. Adversitatea căreia omul Mircea Eliade 
şi opera sa trebuie să-i facă faţă şi după decenii de la moarte nu este, 
desigur, un fenomen singular. Dimpotrivă, compania în care este 
aşezat îl onorează la modul extrem, fiindcă e vorba de Mihail 
Eminescu şi de veneratul său magistru, niciodată renegat, Nae 
Ionescu. Acel Nae Ionescu ce i-a datorat extraordinara selecţie 
publicistică din volumul Roza Vânturilor - una din cărţile cele mai 
vii, şi azi, ale culturii române. 

în volumul de faţă, care îşi propune să reunească şi să aducă la 
zi o publicistică al cărei ultim volum s-a tipărit la Cluj-Napoca în 
anul 2000, câteva ample articole continuă şi întregesc acest efort. 
Ele discută critic ultimele două apariţii, în care Mircea Eliade este 
atacat frontal, într-un adevărat rechizitoriu, de către o autoare de 
peste hotare, sau este înfăţişat de un conaţional timorat, unei lumi 
occidentale aflate sub dictatura regizorilor „creştinătăţii apostate 14 . 
Pentru aceştia, Mircea Eliade, poporul său şi cultura română sunt 
ceea ce în zorii Epocii Modeme au fost aceiaşi români în faţa asaltului 
otoman asupra Europei: o barieră de netrecut, sau a cărei prezenţă 
este capabilă să opună permanent o altă „ordine 11 decât cea dorită de 
aspiranţii la supremaţie „sans rivages 11 . 

Dacă Mircea Handoca răspunde, în numele culturii române şi al 
demnităţii unei naţiuni întregi „rechizitoriului 11 , tot el ştie să 
cântărească, de la egal la egal, valoarea incontestabilă şi bunele 
roade ale unei munci oneste şi unei strădanii de bună credinţă, dar 
şi să identifice lacunele şi erorile sau servituţile ce au obligat pe 

autor să ocolească unele realităţi şi adevăruri incomode pentru 
demersul său. 

Cu căldură şi recunoştinţă este scris, în schimb, amplul articol 
provocat de apariţia versiunii româneşti a monumentului celui mai 
important ridicat românului de talie mondială de către erudiţia 
americană: cartea lui Mac Linscott Ricketts, Rădăcinile româneşti 
ale lui Mircea Eliade. Apărută la 17 ani după versiunea originală, 
această lucrare a fost dăruită culturii române prin strădaniile unei 
echipe a cărei singură remuneraţie a fost satisfacţia datoriei împlinite 
şi care a găsit în domnul Gabriel Stănescu - fără îndoială cea mai 
eficientă energie românescă în planul culturii, ivită din ceea ce am 
numit cândva „românimea mondială“ - „investitorul strategic 14 în 
stare să o tipărească. 

Dar alături de aceste noi intervenţii (sunt şi altele, pe care cititorul 
le va descoperi singur) în nestinsa dispută din jurul lui Mircea Eliade 
ca exponent al unui anumit moment din istoria şi cultura României 
interbelice, volumul de faţă adună o suită strălucită de „contribuţii 44 
(autorul le-a numit „glose 44 ) la luminarea personalităţii şi creaţiei 
eliadeşti, a vicisitudinilor întâmpinate de el în ţara de origine, uneori 
- ca în cazul Jurnalului portughez - victimă a unui curios „accident 
de parcurs 44 provocat de altceva decât cenzura comunistă. 

Toate aceste pagini modest intitulate „glose 44 sunt în realitate 
substanţiale întregiri la imaginea celui care, alături de Constantin 
Brâncuşi în artă, a fost recunoscut între marile spirite ale Umanităţii 
Secolului 20. Sub titluri aparent anodine precum Corpusul de 
corespondenţă Mircea Eliade cititorul are surpriza unei pasionante 
incursiuni în biografia, mentalitatea, caracterul şi gloria poate celui 
mai prolific şi în orice caz celui mai prestigios - cu excepţia lui N. 
Iorga - epistolier român. 

Fără aceste „glose 44 nimeni nu va mai putea porni în viitor, când 
cultura română îşi va regăsi curajul, demnitatea şi suflul ei congenital 
de mare cultură, la elaborarea unor lucrări menite a spune alor săi 
şi lumii întregul adevăr despre Mircea Eliade şi dimensiunile 
personalităţii sale. Pentru toţi, Mircea Handoca se va dovedi marele 
precursor şi colaboratorul capital cu toate noile încercări ale celor 
ce-i vor călca pe urme, alegând drumul - ce-i drept nici uşor şi nici 
bine plătit - de pe care însă nu a înţeles să se abată o clipă. Din 
vremea când a te lupta pentru Mircea Eliade era un risc major, şi 

până astăzi, când a sta pe poziţiile apărate de el nu este mai comod 
sau mai lucrativ. 

Mircea Handoca se arată şi din această carte o prezenţă umană 
cuceritoare, capabilă să nască în cititor cea mai curată stimă. El 
demonstrează o dată în plus adevărul că o mare operă cere şi o fiinţă 
umană pe măsură. Iar ceea ce a făcut şi a scris Mircea Handoca (şi 
încă n-a terminat!) legat de Mircea Eliade, poate purta acest titlu. 

Sporindu-i şirul de cărţi cu încă una, care continuă, întregeşte şi 
face pereche celei intitulate Pro Mircea Eliade, apărută la Editura 
Dacia din Cluj-Napoca acum şase ani, Editura Roza Vânturilor aduce, 
prin aceasta, cel mai eficient omagiu lui Mircea Eliade, în al 20-lea 
an al „posterităţii 11 sale şi în ajunul naşterii sale. 


Dan Zamjîrescu 



Cuvânt înainte 


Primul meu articol despre Mircea Eliade se intitula Mitul jertfei 
creatoare („Manuscriptum“, nr. 1, ian. 1974) şi însoţea prima 
publicare în ţară a dramei Iphigenia, după dactilograma găsită în 
Biblioteca Teatrului Naţional. în 1951 ea fusese publicată într-un 
volum de 82 de pagini la Văile Hermoso Argentina, în colecţia „Cartea 
pribegiei". în ţară se va tipări în volum, împreună cu celelalte opere 
dramatice ale lui Mircea Eliade, abia în 1996 când a apărut Teatru 
{Iphigenia „ 1241 Oameni şi pietre. Coloana nesfârşită), Ediţie şi 
prefaţă de Mircea Handoca, Bucureşti, Editura Minerva, 1996. 

în anii următori am publicat eseuri, mai succinte sau mai ample, 
în diferite reviste: „Viaţa românească", „Steaua", „Revista de istorie 
şi teorie literară", „România literară", „Jurnalul literar". Ele au 
constituit capitolele volumului Mircea Eliade, Câteva ipostaze ale 
unei personalităţi proteice, apărut după o aşteptare de un deceniu, 
la Editura Minerva, 1992 (448 p.). 

în februarie 1980 am publicat sub auspiciile Societăţii literare 
„Relief românesc" Mircea Eliade - contribuţii biobibliografice 
(240 p. + 25 planşe) care a fost prima carte de acest fel din România 
consacrată celebrului scriitor şi savant. Până la acea dată apăruseră, 
în SUA, două încercări de mică întindere (50 şi respectiv 22 pagini) 
şi în acelaşi an cu publicaţia de la Bucureşti avea să apară Allen 
Douglas şi Doeing Dennis, Mircea Eliade, an annotated bibliography, 
New York and London, Garland publishing, Inc., 1980, p. 262 p. în 
1997-1999 aveam să public în trei volume, la Editura „Jurnalul 
literar" Mircea Eliade. Biobibliografie, care este, deocamdată, cea 
mai cuprinzătoare lucrare de acest gen închinată lui Mircea Eliade 
atât în ţară cât şi peste hotare. 

După decembrie 1989 au apărut cărţile: Mircea Eliade comentat 
de Mircea Handoca (Bucureşti, Editura Recif, 1993); Pe urmele lui 
Mircea Eliade, Târgu Mureş, Editura Petru Maior, 1996; Convorbiri 
cu şi despre Mircea Eliade, Bucureşti, Editura Humanitas, 1998 
(Ediţia a Il-a revăzută şi adăugită, Criterion publishing, 2006); 
„ Dosarul “ Mircea Eliade I (1926-1938), Bucureşti, Editura Curtea 
veche, 1998 (Serie de volume ajunsă la volumul XII - 2006 - cu 
titlul Sărbătoarea povestirii ); Viaţa lui Mircea Eliade, Cluj-Napoca, 
Editura Dacia, 2000, Pro Mircea Eliade, Cluj-Napoca, Editura Dacia, 

2000; Textele „legionare“ şi despre „românism", Cluj-Napoca, 
Editura Dacia, 2001; Eliade şi Noica. Eseuri, comentarii, evocări, 
Cluj-Napoca, Editura Dacia, 2002; Mircea Eliade. O biografie 
ilustrată, Cluj-Napoca, Editura Dacia, 2004 

Am reuşit, sprijinit de Editura Humanitas, să dau la lumină 
întreaga corespondenţă emisă de Mircea Eliade şi sunt pe cale să 
închei, cu un al cincilea volum, corespondenţa primită. Primele două 
volume s-au publicat de Editura Minerva în 1993 şi respectiv 1999, 
volumul al treilea a apărut la Fundaţia naţională pentru ştiinţă şi 
artă, în 2003, sub auspiciile Academiei Române şi ale Institutului de 
istorie şi teorie literară „G. Călinescu“, iar al patrulea la Editura 
Criterion Publishing, în acest an 2006. Sper că ultimul să nu mai 
aştepte alţi câţiva ani. 

Dacă aş vrea să enumăr şi toate textele eliadiste din ediţiile pe 
care le-am îngrijit în principal la Editura Humanitas aş da acestui 
Cuvânt înainte proporţii exagerate. 

Cartea de faţă este alcătuită din articole recent tipărite în reviste, 
sau inedite, şi mi-a fost solicitată de editura la care apare. Unele 
pagini vor înfuria pe câteva personalităţi specializate în demolarea 
miturilor, precum şi pe unii publicişti cărora li s-a cerut să scrie 
articole anti-Eliade. îi asigur că afirmaţiile mele se bazează pe 
documente autentice. Le-am reprodus şi comentat chiar şi atunci 
când ele sunt în defavoarea unor contemporani „intangibili", pe care 
îi respect şi cărora le recunosc meritele. 

Voi fi acuzat cu vehemenţă, ca şi altă dată. Voi fi numit hagiograf 
şi se vor azvârli asupra mea insulte şi calomnii (sper că nu şi pietre). 

în locul generalităţilor şi invectivelor, a frazelor desprinse din 
context, sau a căror sursă nu e indicată, aştept contraargumente 
autentice. Dacă sunt posibile! 


Mircea Handoca 


* în timpul corecturii cărţii am întâlnit câteva repetiţii ale citatelor sau comen¬ 
tariilor mele. Figurând în contexte variate nu am suprimat frazele ce se reiau, 
deoarece ele se refereau la situaţii diferite. 



Câteva erori dintr-wi 
rechizitoriu * 


La 9 aprilie 2002 un ziar de mare tiraj anunţa cu litere de-o 
şchioapă: Eliade şi Cioran acuzaţi de fascism. 

„La Paris a apărut recent o carte care are toate şansele să 
provoace reacţii puternice atât în România, cât şi în Franţa, dat fiind 
subiectul abordat de cercetătoarea franceză Alexandra 
Laignel-Lavastine: trecutul celor trei mari scriitori de origine română, 
celebri de altfel şi în Franţa, Emil Cioran, Mircea Eliade şi Eugen 
Ionescu. După ce a consultat mai multe documente din arhivele 
româneşti şi străine, autoarea a ajuns la concluzia că simpatiile faţă 
de extrema dreaptă ale lui Emil Cioran şi Mircea Eliade n-ar fi doar 
simple păcate ale tinereţii, ci, mai grav, însuşi fundamentul pe care 
şi-au construit întreaga lor operă“'. 

Este reprodus apoi un fragment din articolul lui Jean Paul 
Enthoven, apărut în revista „Le Point“, la 29 martie 2002. Mă opresc 
la următoarea frază: „Cine ştie, spre exemplu, că Eliade şi Cioran se 
aflau la Bucureşti în 1941, în timpul crimelor sângeroase făcute de 
Garda de Fier“ ... 

Cunoscând amănunţit biografia lui Eliade am remarcat imediat 
inexactitatea. Scriitorul se afla la Londra şi toţi exegeţii lui sunt de 
acord cu aceasta. (După ce am citit cartea d-nei Alexandra 
Laignel-Lavastine am constatat că nici domnia sa nu menţionează 
prezenţa lui Eliade în capitala României. Se referea numai la Emil 
Cioran). Şi, în fond, chiar dacă ar fi fost la Bucureşti, aceasta ar fi 
dovedit fascismul, legionarismul şi antisemitismul său? 

Şi alţi câţiva jurnalişti, recenzând cartea, în necunoştinţă de 
cauză au acuzat cu violenţă şi-au generalizat, crezând pe cuvânt pe 
d-na Alexandra Laignel-Lavastine. 

în „Lire“ (iunie 2002) citim: „Les texte cites dans l’ouvrage 
prouvent [subl. M.H.] que ce nationalisme bucolique etait en fait 


* A apărut prima dată în „Jurnalul literar", serie nouă, nr. 21-24, noiembrie- 
decembrie, p. 14-15, şi a fost reprodus în Caietele Mircea Eliade, 3, publicate de 
despărţământul Oradea al Astrei la Oradea, Editura Grafnet, 2005, p. 113-125. 

1 „Evenimentul zilei", 2002, nr. 2984, aprilie 9. 

version balkanique du nazisme“. Şi în continuare: „Eliade a antrenat 
cu bună ştiinţă compatrioţii pe drumul asasinatului (meurtre) şi al 
pogromului 11 . 

în „Le Monde 11 (26 aprilie 2002) Philippe Busin scrie: „Eliade 
qui regrettait en 1941 de ne pouvoir combattre sur le front de l’Est, 
aurait souhaite prendre part au massacre des juifs 11 ... Dacă prima 
parte a frazei (regretul că nu a participat direct la războiul 
anticomunist) poate fi găsită în „Jurnalul portughez 11 , cea de a doua, 
că „ar fi dorit să participe la masacrul împotriva evreilor 11 cu ce se 
justifică? E cumva autorul în posesia unui dispozitiv de citire a 
gândurilor? 

Ziarul bucureştean conchidea: „în ce ne priveşte ne propunem 
doar să vă prezentăm această apariţie editorială care va şoca, probabil, 
multă lume. Rămâne ca publicul avizat să comenteze cât de 
îndreptăţită este teoria cercetătoarei franceze 11 . 

Am citit între timp peste 20 de articole, recenzii, editoriale şi 
note scrise de critici şi istorici literari, regizori, medici şi sociologi. 
Covârşitoarea lor majoritate - în diferite modalităţi - sobru, ironic 
sau polemic a subliniat cele câteva merite şi numeroasele deficienţe 
ale cărţii. 

Cele mai multe observaţii se refereau la necunoaşterea de către 
autoare a istoriei României interbelice şi la interpretarea confuză şi 
subiectivă a unor evenimente, date eronate despre presă şi biografia 
spirituală a celor trei culpabilizaţi, greşeli de logică elementare, 
precum şi lacune şi generalizări pripite. 

Trei dintre furnizorii de date ai d-nei Alexandra Laignel-Lavastine 
(Alain Păruit, Edgar Reichman şi Marta Petreu ) şi-au spus cuvântul 
fără menajamente. Primii doi au demonstrat superficialitatea şi 
falsitatea cărţii. D-na Marta Petreu a argumentat convingător că avem 
de-a face cu un plagiat. 

După citirea cronicilor am primit cartea. Am fost şi eu surprins 
de monumentalitatea acestei lucrări. Sutele de citate comentate, 
referirile la documente, arhive şi corespondenţă, uriaşa bibliografie 
- toate produc, la prima vedere, o impresie excelentă. După citirea, 
cu creionul în mână a volumului, superlativele încep să se destrame. 

L'oublie du fascisme conţine multe date şi documente reale 
amestecate cu inexactităţi şi erori uşor sesizabile. Falsul, inducerea 
în eroare a cititorului neavizat, greşeli de date, confuzii de persoane, 
citate trunchiate te întâmpină la tot pasul. 

Autoarea acordă credit în egală măsură documentelor de arhivă, 
memorialisticii şi... literaturii beletristice aparţinând lui Eliade 
{Huliganii şi Noaptea de Sânziene ) sau altor opere având personaje 
ce au drept prototip pe autorul romanului Maitreyi (Ravelstein de 
Saul Below). Iată o „dovadă 11 oferită de o operă literară: „Forqt 
interdite titlul marelui său roman în mod expiicit autobiografic (dar 
mereu foarte mincinos) 11 (p. 423). 

Tratarea cu aceleaşi „instrumente 11 a personajelor reale şi a celor 
fictive în titlul unui capitol provoacă ilaritate: „Les trois „M“ 
d’Eliade: Moţa, Marin, Manole (p. 202). Cei doi conducători legionari 
alături de cunoscutul erou al legendei! 

Erudiţia coexistă cu ignoranţa. Lectorul francez este informat că 
Tudor Arghezi „este un poet simbolist 11 (p. 360). Lucian Blaga „e 
unul din principalii teoreticieni ai arhaismului românesc 11 (p. 80), B. 
P. Hasdeu este „specialist al «leprei evreieşti» (p. 228), iar Mihail 
Eminescu e „huligan avant la lettre 11 (p. 228). 

Tonalitatea de rechizitoriu a întregii cărţi e completată cu 
adunarea probelor. Acte? Documente? Nicidecum! Exclusiv 
memorialistica e cea care-i oferă dovezi. 

Ca un adevărat procuror, autoarea stabileşte prezenţa lui Emil 
Cioran în Bucureşti, înainte şi după rebeliune (p. 338): „înainte, 
căci Sebastian l-a întâlnit pe stradă joi 2 ianuarie 11 . Şi Jeni Acterian 
semnalează prezenţa lui la 27 decembrie 1940. 

Pentru a doua oară e descris pogromul, în viziunea lui Radu 
Ioanid şi Sergiu Moscovici (p. 340). Cititorul conştiincios caută 
(fără să găsească!) o legătură între Emil Cioran şi holocaust. 

Tot cu ochii acuzatorului e cercetată fişa de activitate din dosarul 
personal al lui Eugen Ionescu, rubricile rapoartelor de activitate (p. 
349, 352). 

Intransigenta neînduplecată nu acceptă nici măcar ultimul cuvânt 
al condamnatului: „Cioran, fidele â sa strategie, va bien entendu 
nier avoir jamais adhere â son ideologie 11 (p. 147). 

„Mircea Eliade afişează la rândul său o atitudine constituită 
dintr-un curios amestec de aroganţă, de frică şi de calcul 11 (p. 405) 
„Calculul 11 , cinismul, remuşcarea, frica de a fi demascaţi îi 
caracterizează pe eroii săi (p. 417). Cele mai banale fraze „pescuite 11 
din Jurnal stârnesc comentarii înveninate, însoţite de graţioase epitete: 
„paranoia sau nelinişte justificată 11 . Cutare afirmaţie a lui Mircea 

Eliade „probează" (dovedeşte) o minciună deliberată... e o „frază 
capitală" (p. 422). 

Cât de îndreptăţit a fost Mircea Iorgulescu de a-şi fi intitulat 
ampla sa cronică Portretul artistului ca delincvent politic („22", 21- 
27 mai 2002). 

în fond, mânia doamnei Lavastine faţă de Eugen Ionescu e 
declanşată de faptul că nu şi-a denunţat prietenii. Să amintesc cine 
folosea şi încuraja acest procedeu? 

La p. 409 citim un succient elogiu adus delaţiunii profesorului 
Constantin Marinescu, istoric medievist „care a scris o lungă scrisoare 
către C.N.R.S. pentru a detalia poziţiile ultra-xenofobe, antisemite şi 
prolegionare ale anilor 1930 ale colegului său". Despre invidia 
delatorului, despre meschinăria şi micimea lui sufletească nu aflăm 
nimic din cartea d-nei Lavastine. 

Mi se pare ciudat că unui alt delator, care a urmărit pas cu pas 
pe Mircea Eliade şi Emil Cioran demascându-i la diferite „organe" 
româneşti (comuniste) şi franceze timp de peste două decenii, nu îi 
e amintit nici numele: sociologul şi filosoful originar din România, 
Lucian Goldmann (1913-1970). Paul Barbăneagră relata: „Plecarea 
în America a fost consecinţa unor maşinaţii puse la cale de o abjectă 
creatură, profesorul universitar comunist, născut în România, Lucian 
Goldmann, ce-i trimitea foarte des studenţi marxişti în seminar să-l 
provoace. într-o seară, în Elveţia, Mircea Eliade povestea necăjit 
aceste agresiuni făcute mai cu seamă în legătură cu tinereţea lui 
legionară, la Ascona (unde fusese invitat de Jung), în cadrul 
celebrelor întâlniri Eranos. Lângă el, un coleg l-a ascultat zâmbind 
- asta-mi povestea Eliade - şi după aceea i-a spus: Domnul Eliade, 
eu sunt rectorul Universităţii din Chicago. Sunt evreu şi de zece 
generaţii ai mei au fost numai rabini. Ei bine, în numele acestei 
tradiţii iudaice şi-n numele conştiinţei mele, vă rog un lucru: daţi-i 
dracului pe ăia de la Paris şi veniţi profesor la Chicago " 2 . 

Sunt cunoscute meritele celor trei acuzaţi, prezenţi în toate 
dicţionarele şi enciclopediile lumii: Eugen Ionescu, membru al 
Academiei Franceze şi fondator al teatrului absurdului, Emil Cioran, 
cel mai de seamă stilist de azi al limbii franceze, Mircea Eliade, 
membru al unor prestigioase academii şi Doctor honoris causa al 
unor universităţi celebre, între care Sorbona. Dintre sutele de elogii 


2 Cristian Bădiliţă şi Paul Barbăneagră, întâlnirea cu sacrul, Bucureşti, Edi¬ 
tura Axa, 1986, p. 62. 

cunoscute - dar nemenţionate de autoare - amintesc o carte de 
referinţă, întocmită de una din competenţele spiritualităţii franceze. 
Bemard Pivot în La Bibliotheque ideale 3 (1990), făcând o selecţie 
din cele 2500 de volume de pretutindeni şi din toate timpurile, aşează 
printre primele zece cărţi din literaturile Europei Centrale Noaptea 
de Sânziene scriind: „Mircea Eliade est surtout connu comme 
historien des religions, mais est egalement l’auteur d’une oeuvre 
romanesque dont on commence tardivement â decouvrir l’extreme 
importance. La Foret interdite est certainement son roman le plus 
ambitieux et le plus accompli. Eliade y entrelace avec une grande 
maîtrise artistique l’analyse des destins individuels â la peinture 
d’une societe agonisante tout en exaltant â travers la fiction le sens 
du sacre“. în rubrica Spiritualite et religions, Istoria credinţelor şi 
ideilor religioase se află tot pe primele zece locuri. 

Nu vreau să fiu înţeles greşit. Nu sunt partizanul unei receptări 
apologetice. Nu iau apărarea lui Emil Cioran şi Mircea Eliade şi 
condamn articolele lor legionare. Cartea pe care o discutăm pune 
însă la stâlpul infamiei nu numai ceea ce au făcut, vorbit, ci şi ceea 
ce autoarea presupune că au gândit eroii săi. 

Este necesară o lucrare la obiect, unde acuzaţiile inchizitoriale 
să fie înlocuite prin probitate ştiinţifică. Nu sunt recomandabile 
apologiile, dar nici vânătoarea de vrăjitoare. 

în privinţa lui Eugen Ionescu are dreptate d-na Marta Petreu, 
explicând textul Scrisorii din Paris a acestuia „pe seama amintirilor 
sale de soldat". Articolul publicat de el în 1946 în „Viaţa românească" 
se referea la fapte datând din anii 1930. în arhiva mea se află însă 
originalul scrisorii lui Eugen Ionescu către Mircea Eliade, datând 
chiar din vremea efectuării stagiului militar. Iată ce citim în ea: 

„ 6. XII. 1933, Dragă Mircea Eliade, întâmplător am fost liber 
în astă după masă (trebuie să ştii că nu vom fi decazarmaţi până la 
noi ordine) şi fi-am găsit scrisoarea. Nu m-aş fi aşteptat la o 
asemenea bucurie pe care - diseară, când am să frec dormitorul cu 
moluz sub pază, supravegherea şi înjurăturile sergentului - am s-o 
uit neapărat... 

Sunt fericit când sună stingerea, 10 minute, până adorm. Mă 
trezesc cu vreun ceas înainte de sunarea deşteptării - momentele 


3 Bemard Pivot, La Bibliotheque ideale, Paris, Editura Alb. Michel, 1990, 
p. 88, 90, 510, 514, 544, 625, 626. 

cele mai grele printre momentele grele de-aici, din clipă în clipă, 
trebuie să sune deşteptarea, strident (o aştept), să mă îmbrac 
(„drepţi!") în frig, printre oameni somnoroşi şi amărâţi, să-mi pun 
bocancii şi ciorapii uzi... Cred că trăiesc moartea. Sau ceva tot aşa 
de tare ca moartea... 

îndată ce intru în cazarmă, toate încurajările, toate bucuriile 
mor. Nu mai există decât cazarma, unde sunt un soldat tutuit care 
freacă pe jos, face corvoadă, spală closetele, e umilit, e animal, mai 
mult sau mai puţin domestic. Nu mă sperie efortul fizic. Dimpotrivă, 
trăiesc aşa de rău aici, e aşa de trist aici, încât instrucţia care mă 
eliberează de corvoadă, care schimbă înjurăturile caporalului cu 
ironiile sublocotenentului e un fel de pauză. Dar trece repede: 7 ore 
pe zi! Restul timpului pe mâna celorlalţi. Număr orele, de cinci 
săptămâni şi de azi încă două săptămâni şi trei zile (sau 4) până la 
cele 7 zile de concediu ale Crăciunului. Mi-e teamă mare că nu se 
va sfârşi. De cinci săptămâni, de cinci secole sunt aici\ 

Tu crezi că asta are să pară vis? îmi spun şi eu asta, dar cum 
o să cred în momentul când mâna îngheaţă pe patul puştii şi plâng 
de durere, în momentul când mi-e frig, dimineaţa, în dormitorul în 
care plouă. 

Poate că e aşa de rău acum pentru că mă aşteaptă o mare 
fericire. Trebuie să vină ceva care să mă elibereze. 

Mai scrie-mi, Mircea Eliade (acum îmi dau seama ce bine îmi 
pare că mi-ai scris) şi spune-mi ce s-a mai făcut cu manuscrisul 
meu? Premiu? Editare ? 

Eşti profesor la Universitate? Te-aş respecta infinit mai mult 
dacă ai fi plutonier-major, că doar comandant al regimentului şi 
Dumnezeu sunt sigur că nu ţi-e dat să fii. Nu e decât unul (dl. It. 
colonel Sipiceanu) “ 4 . 

Revenind la cartea doamnei Laignel-Lavastine, remarcăm o 
ciudăţenie: d-sa nu cunoaşte (sau nu foloseşte!) sursele documentare 
ce-ar putea să clintească părerile ei preconcepute. Atunci însă când 
descoperă o pagină de memorialistică sau o epistolă ce-i convine, le 
„stoarce 14 până la saţietate. Din această categorie face parte scrisoarea 
lui Eugen Ionescu adresată lui Tudor Vianu la 19 septembrie 1945. 

într-un moment de „război cu toată lumea“ viitorul autor al 


4 Mircea Eliade şi corespondenţii săi. Ediţie îngrijită, note şi indici de Mircea 
Handoca, voi. II, Bucureşti, Editura Minerva, 1999, p. 243-244. 

Scaunelor îşi portretizează amicii în aqua forte. Cartea citează din 
această amplă scrisoare de zece ori, la p. 251, 360, 361, 384, 390, 
393, 394. La p. 390 o şi rezumă: „Eliade et Cioran, Ies odieux 
fascistes qu’il se jure dans sa lettre â Tudor Vianu de la fin 1945 de 
ne plus jamais revoir qu’il dent pour responsables des derives d’une 
parte de la jeunesse roumaine". 

în reproducerea scrisorilor recurge la mici trucuri: omite ce 
nu-i convine fără să indice prin croşete şi adaugă alte câteva 
cuvinte (p. 361). Din când în când intervine cu brutalitate, inventând 
cuvinte ce nu figurează în scrisoarea lui Eugen Ionescu. De pildă, 
la p. 275 din volumul al doilea al Scrisorilor către Tudor Vianu se 
află următorul paragraf consacrat lui Mihail Sebastian: „Mihail 
Sebastian fusese odinioară duşmanul meu (când era din şleahta lui 
Mircea Eliade). Era acum un prieten. Ce util ar fi fost culturii 
româneşti şi nouă prietenilor lui. Se maturizase. Devenise grav, 
profund. Se liberase de năisme şi alte cliadisme. Şi aşa mă bucuram 
să-l revăd“. Reproducând selectiv, d-na Laignel-Lavastine pune între 
ghilimele (p. 251) următoarea sintagmă, inexistentă în scrisoarea 
originală: „un esprit lucide et une authentique humanite“. 

Vrând-nevrând sunt şi eu implicat în „discuţie“. în perioada de 
aşteptare a cărţii, am citit un articol intitulat în loc de revista presei 
semnat Praetextatus? 5 în această „bibliografie românească a trecutului 
deocheat al lui Eliade şi Cioran“ nu mi-am găsit numele. întrucât mă 
ocup de 30 de ani de viaţa şi opera autorului Huliganilor , publicându-i 
textele legionare, corespondenţa şi primele cinci volume ale Dosarului 
Eliade, mă simţeam nedreptăţit. Pe când îmi plângeam de milă, mi-a 
sosit însă cartea Cioran, Eliade, Ionesco. L ’oubli du fascisme, unde 
figurează şi numele meu. Autoarea a auzit de mine. Şi eu care 
credeam că nu exist! D-na Laignel-Lavastine mă citează de câteva 
ori, comentându-mi două articole şi o carte. îmi face deosebita onoare 
de a-mi prelua zeci de informaţii din Bibliografie (mai ales volumul 
al IlI-lea), precum şi din cartea lui Mircea Eliade apărută la Humanitas 
Cum am găsit piatra filosofală, fără să mă menţioneze ca editor. 
M-am liniştit definitiv, mai ales când am văzut că a inclus la 
Bibliografie şi o carte inexistentă, editată de mine: volumul al II-lea 
din Mircea Eliade, Europa, Asia, America, Corespondenţă, Bucureşti, 
Editura Humanitas, 1999. O asigur pe autoare că până azi, 


5 „Apostrof*, nr. 5, mai, 2002. 

15 octombrie 2002, când scriu rândurile de faţă această carte nu 
s-a tipărit încă. Poate e mai bine, deoarece ar fi găsit aici scrisorile 
lui Mircea Eliade către Jung, Jiinger, Tucci, Papini, Pettazzoni, Mac 
Ricketts, Constantin Noica, Al. Rosetti, Matei Călinescu etc. în unele 
din ele ar fi putut afla opinii în dezacord cu fermitatea convingerilor 
d-sale. Ar fi fost preferabil să se fi referit la cartea mea Convorbiri 
cu şi despre Mircea Eliade. Interviurile lui Mihail Şora, Vintilă 
Horia, Sergiu Al. George, Edgar Papu i-ar fi oferit informaţii 
suplimentare despre Nae Ionescu, antisemitism, protocronism şi 
Iphigenia. 

Aş opune suspiciunilor şi insinuărilor, precum şi înverşunării 
vindicative a acuzaţiilor de minciună şi disimulare aduse de zeci de 
ori lui Mircea Eliade, cuvintele senine ale cuiva care l-a cunoscut 
îndeaproape şi a scris strălucite studii despre opera lui ştiinţifică şi 
beletristică: Nicolae Steinhardt: „Eliade vorbeşte şi scrie cald, fără 
urmă de morgă, suficienţă, afecţiune, solemnitate. E - în epistole, în 
convorbiri - slobod, amical, cuceritor, întocmai ca în nuvelele, 
romanele şi eseurile sale, cărora nimeni nu le-ar putea contesta 
spontaneitatea şi puterea fascinatorie. Ferice de toţi cei cărora - li 
s-au vădit! ...Să ne bucurăm că un compatriot al nostru se numără 
printre marii erudiţi şi savanţi al lumii, dar şi pentru faptul că e un 
fermecător romancier şi nuvelist - un mare scriitor român - şi că, 
pe deasupra, e un om de mare omenie şi mare distincţie sufletească" 6 . 

* 

Din aceeaşi familie spirituală cu autoarea Uitării fascismului 
face parte Adriana Bergen Aceasta, în anii 1983 - 1984 a fost 
secretara particulară a lui Mircea Eliade. Savantul român a plătit-o 
din propriul său buzunar ca să-i pună ordine în arhivă sau, cum 
spune inspirat autoarea noastră, „a adus lupul la stână". 

După moartea lui Mircea Eliade, Adriana Berger a devenit 
înverşunata lui adversară. Studiind documentele Ministerului de 
Externe al Marii Britanii, ea publică un articol de o rară vehemenţă: 
Fascism şi religie în România (Annals of Scholarship, 1989, voi. 6, 
nr. 8, p. 455-465). 

Pe „cercetările" ei se bazează acum Alexandra Laignel-Lavastine 


6 Mircea Handoca, Convorbiri cu şi despre Mircea Eliade, Bucureşti, Editura 
Humanitas, 1998, p. 306. 

pentru a demonstra profascismul lui Mircea Eliade, reproducând cu 
minuţiozitate numerele tuturor dosarelor „studiate" la Foreign Office. 
Apoi ne informează: Rennie „a consultat din nou documentele pe 
care Adriana Berger [...] le-a descoperit prima şi le-a citit" (p. 280). 

Cititorul obişnuit o poate crede pe cuvânt. Care e realitatea, 
trecută sub tăcere, de noua exegetă? Unul din cei mai de seamă 
istorici ai religiilor, profesorul american de origine scoţiană Bryan 
Rennie a mers într-adevăr pe urmele Adrianei Berger şi a studiat cu 
mare atenţie şi meticulozitate aceleaşi documente. Investigaţiile sale 
au fost prezentate într-un studiu intitulat Cariera diplomatică a lui 
Mircea Eliade. Răspuns Adrianei Berger 1 . 

Savantul american examinează cu răspundere toate telegramele, 
adresele şi scrisorile la care s-a referit predecesoarea sa. Pe bază de 
citate concrete, el demonstrează fantezistele interpretări ale 
Adrianei Berger. Aceste documente nu conţin nici o probă cu 
privire la legăturile lui Mircea Eliade cu mişcarea gardistă. 
Interpretarea Adrianei Berger fiind tendenţioasă, Bryan Rennie 
conchide: „Nu numai că aceste documente nu reflectă îndoiala 
asupra discernământului ei. Convingerea că Eliade a fost închis 
în Anglia datorită activităţilor sale politice desfăşurate în cadrul 
Gărzii de Fier şi în Germania nazistă este nefondată. Interpretări 
diferite pot avea şi alte insinuări pe care ea le-a făcut cu privire 
la motivaţiile politice ale lui Mircea Eliade“. 

în cartea sa Reconsiderăndu-l pe Eliade, Bryan Rennie reia 
discuţia asupra calomniilor Adrianei Berger, demontându-le, rând pe 
rând. El descoperă însă şi un lucru mai grav, arătând că 
predecesoarea sa a inventat unele documente. Este vorba de nişte 
dosare de la Forreign Office, care, deşi apar în index, nu mai există 
şi deci nu pot furniza vreo dovadă reală: T/6561/1522/278; T/7026/ 
318/383. 

„Adriana Berger nu a reuşit să evidenţieze nici o activitate în 
care să fi fost implicat Eliade şi care să poată justifica stigmatul de 
anti-iudaism“*. 


7 „Rcligion", 404, 1992, p. 375-392, versiunea românească în „Jurnalul liter¬ 
ar", 1993, febr.-mart., p. 1. 

8 Bryan Rennie, Reconsiderăndu-l pe Mircea Eliade. O nouă viziune asupra 
religiei, cu o prefaţă de Mac L. Ricketts, în româneşte de Mirella Baltă şi Gabriel 
Stănescu. Revizia finală a traducerii Ştefan Stoenescu, Criterion Publishing, 1999, 
p. 177. 

Acuzaţiile Adrianei Berger sunt spulberate şi de cercetătorul 
Constantin Popescu-Cadem. Domnia sa studiază de peste un sfert 
de veac activitatea diplomatică a scriitorilor români în general şi a 
lui Mircea Eliade în special. într-un articol intitulat Din nou „ etapa “ 
Londrei autorul prezintă în detaliu dosarul 55/1940 - 1941 din fondul 
Ministerului Propagandei Naţionale. Concluziile distinsului 
documentarist român sunt similare celor ale profesorului american. 
„Documentele britanice puse în circulaţie de d-na Adriana Berger 
sunt departe de a reflecta o situaţie reală asupra problemei 
controversate. Ele sunt în parte infirmate de alte surse documentare 
şi reflectă doar poziţia subiectivă a serviciului secret britanic în 
acele împrejurări excepţionale, de război. Faptul că Foreign Office 
îl considera pe Mircea Eliade drept un diplomat «suspect» şi îl 
urmărea ca atare - lucru de care chiar scriitorul era conştient - nu 
este o dovadă că acesta reprezenta cercurile legionare la Londra“ 9 . 

De toată nostimada este că Adriana Berger în teza sa de doctorat 
de la Sorbona, susţinută în 1982 ( Timpul şi spaţiul în opera de 
ficţiune a lui Mircea Eliade ) se entuziasmase în peste 250 de pagini 
de „geniala 41 operă a scriitorului şi savantului român. Discipola servilă 
şi umilă din 1982, a devenit numai în câţiva ani o dârză luptătoare 
intransigentă, condamnându-şi fostul maestru in aeternum. 

Fără jenă, aşa cum a procedat Adriana Berger în interpretarea 
documentelor de la Foreign Office, d-na Laignel-Lavastine fabulează 
în privinţa Jurnalului portughez. 

Am citit în manuscris această operă şi am publicat două ample 
articole despre ea. Susţin deci, în cunoştinţă de cauză, că avem în 
faţă o însemnată lucrare memorialistică şi nu „un document exploziv 44 
(p. 277). Cum îşi justifică autoarea afirmaţiile năucitoare privitoare 
la radicalizarea „eroului 44 său în anii războiului? 

„Ce journal nous revele un Eliade â la fois rallie au marechal 
Antonescu et qui se veut jusqu’au bout secretement fidele â sa foi 
legionnaire, reconnaissant meme que c’est â C. Z. Codreanu qu’il 
doit d’etre Fhomme qu’il este devenu 44 . Susţine că la Lisabona Mircea 
Eliade s-a afirmat ca un zelos servitor al României lui Antonescu 
(p. 18). I se reproşează că nu a scris despre pogromul de la Iaşi al 
evreilor (p. 288-290). 

Desprinzând cu penseta câteva cuvinte, trunchind citatele poţi 


9 „Jurnalul literar", III, 1992, nr. 31-34, noiembrie. 

dovedi orice năstruşnicie. Dar atunci când nu faci trimiteri la textul 
încriminat spre a-ţi dovedi concret afirmaţiile, devii incredibil. 
Jurnalul portughez apărut în septembrie 2001 la Editura Kairos din 
Barcelona în traducerea domnului Joaquin Garrigos a fost considerat 
drept o carte excepţională de peste 15 recenzenţi din Spania, America 
şi România. Desprind un scurt fragment din părerea celui mai avizat 
cunoscător: Joaquin Garrigos, traducătorul în limba spaniolă al 
textului: „Mircea Eliade a avut într-adevăr simpatii pentru principiile 
teoretice ale legionarismului, pentru mistica legionarismului, iar ceea 
ce am citit eu despre Eliade, articolele sale cele mai polemice, aşa-zis 
legionare, sunt articole în care vorbeşte mereu de valori, niciodată 
nu vorbeşte de politică. Eliade nu s-a amestecat în chestiunile politice 
ale mişcării legionare şi cred că nici măcar nu le vedea pe vremea 
aceea [...]. După ce am citit Jurnalul portughez pot să spun: Eliade, 
mai ales după asasinarea lui Iorga, s-a dezis absolut de legionarism, 
de faptele mişcării. Are o adnotare foarte interesantă în Jurnal, nu 
în cel portughez, ci în cel parizian, care însă a rămas inedită, pentru 
că el n-a publicat-o când a apărut în franceză, spaniolă etc., cred că 
este din octombrie ’45, în care spune că mişcarea legionară a fost 
o ruşine şi a ratat, toţi oamenii care au avut o legătură cu mişcarea 
legionară au ratat. Mie mi se pare foarte clar şi din tot ce am citit 
de Eliade nu am găsit un singur rând antisemit “ 10 . [subl. M.H.] 

Despre absurditatea acuzaţiilor de antisemitism aduse lui Mircea 
Eliade am scris, pe larg, în polemicele mele cu Norman Manea, 
Daniel Dubuisson şi Leon Volovici". Nu este aici locul să reiau 
citatele şi argumentele. 

D-na Laignel-Lavastine susţine că prietenia eroului nostru cu 
evreii, în tinereţe, ca şi la senectute, precum şi scrierea unor articole 
filoseminte a fost o „strategie 41 , folosită pentru a preveni neplăcerile. 
Duplicitatea ar fi fost trăsătura esenţială a biografiei lui Mircea 
Eliade. Autoarea volumului în discuţie ar trebui să ştie că adevărata 
atitudine a lui Mircea Eliade faţă de evrei poate fi găsită nu numai 
în lucrările ştiinţifice, în publicistică şi în memorialistică. 


10 N[icolae] P[relipceanu], Interviu cu Joaquin Garrigos, Despre greşelile 
tinereţii lui Eliade , în „România liberă", 2002, nr. 3668, aprilie 13, p. 8. 

11 Vezi volumul Mircea Handoca, Pro Mircea Eliade, Cluj-Napoca, Editura 
Dacia, 2000, p. 197-223. 

Corespondenţa (scrisă fără intenţia ca vreodată să vadă lumina 
tiparului) conţine numeroase probe (folosesc intenţionat un cuvânt 
îndrăgit de interlocutarea mea). 

Iată, de pildă, ce-i scrie, printre altele, Eliade lui Mircea Popescu, 
la 10 martie 1963, după ce primise primul număr din „Revista 
scriitorilor români“, apărută la Miinchen: „Trebuie invitaţi şi scriitori 
evrei români: Alexandru Vona şi Ionel Jianu. Cu voia matale le voi 
scrie şi îi voi pofti. Trebuie să se simtă că românismul este şi o 
dimensiune culturală la care sunt chemaţi să participe toţi care 
mânuiesc în mod creator limba română"' 2 . 

Şi consideraţiile d-nei Laignel-Lavastine asupra Iphigeniei sunt 
uluitoare. Mai întâi e citată notaţia din Jurnalul lui Mihail Sebastian. 
Acesta avea impresia, la premiera piesei, că „participă la o şedinţă 
de cuib legionar". Autoarea noastră supralicitează, discutând despre 
aluziile legionare şi din nou... inventează: „Piesa a fost un teribil 
fiasco, unul din cele mai rele cunoscute de Teatrul Naţional" (p. 343). 
Până şi dedicaţia lui Mircea Eliade de pe pagina de gardă a ediţiei 
din 1951 a Iphigeniei e un prilej de insulte: „Culme a indelicateţei 
şi perversităţii" (p. 197). Asta pentru că autorul a îndrăznit să alăture 
numele lui Mihail Sebastian de cel al lui Haig Acterian! Transcriu - 
fără comentariu - dedicaţia tipărită: „Această piesă de tinereţe plăcea 
atât, când a fost scrisă, prietenilor mei Haig Acterian, Mihail 
Sebastian, Constantin Noica şi Emil Cioran. Doi dintre cei mai buni 
prieteni - Acterian şi Mihail Sebastian - nu mai sunt printre noi. 
închin lor acest text, pe care l-am iubit împreună în amurgul tinereţii 
noastre “. 

în Bibliografia cărţii L ’oubli du fascisme, Iphigenia este definită 
drept „o piesă de teatru cu temă politică" (p. 525). Am demonstrat 
de câteva ori aberaţia celor ce susţin „aluziile legionare" ale textului. 
N-are sens să mai revin. Singurul lucru pe care-1 pot face e să 
îndemn pe cei ce doresc să afle adevărul să citească piesa. 

în cartea pe care o discutăm găsim informaţii inexacte privitoare 
la ecoul în epocă al revistei „Zalmoxis" (p. 367). Eronată e şi 
afirmaţia de la p. 41 că Eliade a fost „cronicarul cărţilor lui Cioran, 
fără excepţie". în realitate, el nu a publicat nici un rând despre 
Schimbarea la faţă a României, Pe culmile disperării şi Cartea 


12 „Jurnalul literar**, XIII, 2002, nr. 11-12, iunie-iulie, p. 2. 

amăgirilor. Singura recenzie - la Lacrimi şi sfinţi - a apărut în 
„Vremea" din 18 ianuarie 1938. 

Am remarcat deja numeroase omisiuni intenţionate în relatarea 
reacţiilor autorului Huliganilor faţă de romanul lui Mihail Sebastian 
De două mii de ani, atunci când am scris despre „istoricul" demascării 
lui Eliade de către revista „Toladot", despre corespondenţa cu 
Scholem, şi când am discutat cartea lui Daniel Dubuisson Mythologie 
du XX-e siecle. 

în privinţa „elogiilor ditirambice ale Căpitanului de către Mircea 
Eliade" - ele îmi sunt complet necunoscute. O rog respectuos să ne 
ofere trimiterile la sursă. Personal îi pot indica locuri ce dovedesc, 
dimpotrivă, o rezervă semnificativă faţă de „căpitan" 13 . 

„Cioran se souvient ainsi qu’â la recreation, il se precipitait 
chaque jour [s.n.] au kiosque pour acheter Vremea" (p. 40). Deschid 
Exerciţiile de admiraţie. Ce scrie Cioran? „în 1927 şi 1928, Eliade 
colabora în mod regulat la un cotidian din Bucureşti". Cotidianul 
era „Cuvântul", „Vremea" era hebdomardar. Vă rog deci să înlocuiţi 
la ediţia a doua a cărţii dumneavoastră „Vremea" prin „Cuvântul". 

Uneori un singur nume propriu stârneşte confuzii. La p. 188 
prima soţie a lui Mircea Eliade este numită Nina Rareş. Numele real 
e Mareş. Marieta Rareş, actriţă la Teatrul Naţional din Bucureşti i-a 
supravieţuit. Am cunoscut-o la Biserica Silvestru, la parastasul de 
un an de la moartea scriitorului. 

Şi toponimele joacă feste superficialităţii şi grabei. Sanatoriul 
unde a fost internat Mircea Eliade este mutat de la Moroieni la 
Sinaia (p. 196-197). De unde provine încurcătura? în sanatoriul 
Moroieni era păzit „de un plutonier de jandarmi din Sinaia" {Memorii, 
ed. II, Humanitas, 1980, p. 358. Traducerea franceză de Alain Păruit, 
Les moissons du Solstice, voi. II, Gallimard, 1980, p. 47). 

Manipularea citatelor este un procedeu folosit copios de autoare. 
Mulţi dintre recenzenţi au făcut această remarcă. Adaug şi eu câteva 
„mostre": 

„Alors qu’a peu preş au meme moment, Eliade s’emerveille de 
la defense «absolument extraordinaire» du marechal Antonescu lors 


13 Vezi Memorii, 1907 - 1960. Ediţie revăzută şi indice de Mircea Handoca, 
Bucureşti, Editura Humanitas, 2004, p. 349-350. „Unul ca mine care nu credeam 
în destinul politic al generaţiei noastre (nici în steaua lui Codreanu“)- 

de son proces 11 (p. 395-396). Nota din subsolul paginii trimite la 
Fragments d’un journal I, Gallimard, p. 43. Ce citim aici? 

„B[elu Silber] reconnît que, le marechal Antonescu est devenu 
un mythe. Le stenogramme de la demiere seance du tribunal a ete 
detruit, tellement la defense d’Antonescu a semble aux juges 
absolument extraordinaire“. Iată şi textul originar: B[elu Silber] e de 
acord că mareşalul Antonescu a devenit un mit. Stenograma ultimei 
şedinţe la tribunal a fost distrusă, într-atât de extraordinară li s-a 
părut lor, judecătorilor, apărarea lui Antonescu 14 {Jurnal I, Bucureşti, 
Editura Humanitas, 1993, p. 89). Unde şi prin ce se minunează 
Eliade în această relatare neutră? 

Zeci de insinuări gratuite, acuzatoare, la adresa celor trei sunt 
aduse în intervenţii şi paranteze ce schimbă complet sensul iniţial. 

Nu mai vorbesc de prezenţa cuvântului inedit de peste o sută de 
ori. E vorba de inedite... tipărite anterior! Eu însumi am publicat 
unele din aceste scrisori şi documente în diferite reviste româneşti. 
Ele sunt reluate în cartea de faţă cu menţiunea inedite. 

Confruntarea citatelor cu originalele ne oferă şi alte surprize. La 
fel şi parafrazările. La p. 434 este citată pagina 312 din Fragments 
d’un journal, indicându-se şi data însemnării făcute de Eliade. Se 
vede că iar s-au încurcat fişele. Citatul nu se află la data şi pagina 
respectivă. Cine va avea răbdare, poate să-l caute. Nu-mi vine să 
cred că el nu există. 

Altă dată, suprimarea a trei litere numai, se pare că nu e 
întâmplătoare. Citatul figurează în Fragments d’un journal, voi. II, 
Editura Gallimard, 1981, p. 122: „Depuis lors, ces etudes sur Ies 
rites initiatique militaires, des peuples indo-europeens, en depit de 
leurs haut niveau scientifique et de leurs qualites sont devenues 
suspectes, leur auteurs risquent d’ştre pris pour de pro-nazis“. D-na 
Laignel-Lavastine în loc de pro-nazis transcrie numai nazis (p. 438). 

Cele mai numeroase greşeli sunt cele referitoare la cifre. Probabil 
că unele din ele sunt greşeli de tipar, aşa că nu voi insista prea mult. 

înainte de toate o observaţie de istorie literară, valabilă nu numai 
pentru cartea discutată aici. în diferite articole, biografii, monografii 
şi enciclopedii româneşti şi străine se indică data naşterii lui Mircea 
Eliade: 9 martie 1907. Desigur, aşa se ştia până acum aproape două 
decenii (scriitorul însuşi pusese în circulaţie această dată!). în virtutea 
inerţiei, ea continuă să circule, deşi actele de stare civilă sunt 
indubitabile: 13 martie 1907 (28 februarie stil vechi). Documentele 

au fost descoperite şi publicate de Constantin Popescu-Cadem 14 . 
Mircea Eliade însuşi confirmă aceasta în Jurnal, la 5 iunie 1984, 
menţionând că a trimis lui Mathias Dalvit, astrolog elveţian, data 
precisă a naşterii „ca să-mi facă horoscopul (o găsisem în articolul 
lui Popescu-Cadem: 28 februarie, ora 5 dimineaţa) 44 15 . Fără îndoială 
că patru zile în plus sau în minus nu înseamnă mare lucru. Istoria 
literară însă trebuie să se caracterizeze prin exactitate şi rigoare. 

Să ne întoarcem la obiectul central al articolului nostru şi să 
menţionăm câteva date eronate: 

. „Cuvântul 44 nu a reapărut „între ianuarie şi aprilie 1937 44 (p. 
168), ci în 1938. 

Scrisoarea lui Mircea Eliade către familie datată 19 iunie 1946 
a fost publicată în „România literară 44 nu în 1992, ci cinci ani mai 
târziu (nr. 36 din 6-12 august 1997). La fel cele din 9 martie 1948 
şi 20 august 1946 (p. 406 - 407). Sunt sigur, pentru că eu le-am 
editat. 

Şi calculele aritmetice sunt... deficitare. Iată doar unul din ele 
(p. 420). După ce îl citează pe Eliade, comentează: „scrie cu naivitate 
Eliade la 78 de ani privitor la această dialectică misterioasă 44 ... 
Trimiterea (corectă!) e la Fragments d’un Journal II, 1 martie 1976. 
or, acuzatul, născut în 1907 avea doar 69 de ani. 

Neindicarea sursei (p. 174, 184, 204 etc.) împiedică pe cititorul 
cusurgiu să facă o verificare. Uneori autoarea uită să pună ghilimele 
şi introduce câte un cuvânt inexistent în textul transcris (p. 427). 

Sunt dator să menţionez că toate aceste erori de interpretare, 
neconcordanţe, falsuri, citate trunchiate şi insinuări sunt prezentate 
în atractivul ambalaj al unei lucrări de erudiţie de peste 500 de 
pagini. 


14 Constantin Popescu-Cadem, Mircea Eliade. Completări şi rectificări biogra¬ 
fice , în „Revista de istorie şi teorie literară 11 , 1984, nr. 1, ianuarie - martie, p. 

145 - 148 . 

15 Mircea Eliade, Jurnal , voi. II, Bucureşti, Editura Humanitas, 1993, p. 459; 
traducerea engleză Journal IV. Tranlated by Mac Linscott Ricketts, The Univer- 
sity of Chicago Preş, p. 88. 



‘fiorin ‘Ţurcanu, ‘Mircea ‘Ltiade 
prizonieruf istoriei 

La sfârşitul anului trecut a apărut în Franţa un impunător volum 
consacrat biografiei lui Mircea Eliade: Florin Ţurcanu, Mircea Eliade 
, Le prisonnier de l’histoire, Paris, Editions de Decouverte, 2003, 
540 p. 

Deşi istoric, autorul se dovedeşte a fi un cunoscător al literaturii, 
filosofiei culturii şi istoriei religiilor, jonglând cu dezinvoltură cu 
cunoştinţele diferitelor discipline. Principalul merit al acestei vieţi 
a lui Mircea Eliade este temeinica documentare. 

Este incredibil cum un singur om a putut să cerceteze arhivele 
SRI şi ale Ministerului de Externe, alături de fonduri speciale din 
Anglia, Franţa, Germania, Portugalia şi America. 

Autorul a obţinut mărturiile - orale sau scrise - a 40 de 
personalităţi care l-au cunoscut pe Mircea Eliade în diferite perioade 
ale vieţii. De o deosebită importanţă sunt afirmaţiile colegilor şi 
studenţilor de la Universitatea din Chicago, citaţi cu probitate, chiar 
şi atunci când spusele lor îi contraziceau opiniile. 

Florin Ţurcanu a avut şansa să i se acorde permisiunea de a 
avea acces la Colecţia Mircea Eliade de la Biblioteca Regenstein a 
Universităţii din Chicago, al cărui inventar a fost alcătuit de prof. 
Mac Ricketts'. 

Spre deosebire de Norman Manea, Daniel Dubuisson şi 
Alexandra Laignel-Lavastine în ale căror lucrări citatul trunchiat, 
comentariul tendenţios şi demascarea virulentă se alăturau suspiciunii 
şi insinuării, Florin Ţurcanu se străduieşte să fie obiectiv. 


* Publicat în „Jurnalul literar", serie nouă, 2004, nr. 7-12, apr. - iun., p. 6-7. 

1 Din păcate nu a avut răgazul (sau posibilitatea) să consulte un document 
esenţial: cele 4097 pagini ale Jurnalului inedit al lui Eliade (1945 - 1971). 
Descoperind un articol de-aî meu despre această sursă a memorialisticii, dl. Ţurcanu 
reproduce masiv din fragmentele citate de mine (p. 343, nota 2; p. 354, nota 69; 
p. 388, nota 23; p. 395, nota 66; p. 409, nota 176; p. 418, nota 227). Dacă 
monografia domniei sale şi-ar fi întârziat apariţia cu câteva luni, ar fi putut să se 
refere şi la celelalte eseuri ale mele cu aceeaşi temă, publicate în 2003 în „Jur¬ 
nalul literar" şi în alte reviste. 

Corectitudinea transcrierii citatelor trebuie remarcată în primul rând. 
în câteva zeci de confruntări (din corespondenţă şi memorialistică) 
nu am găsit nici o fisură. Reproducerea e exactă, iar traducerea 
impecabilă. Biograful ştie să reproducă fragmentele cele mai 
caracteristice din textele folosite, redând prin scurte comentarii 
culoarea locală. Adresându-se publicului francez, autorul îl 
informează succint asupra situaţiei din România interbelică. 

Viaţa lui Mircea Eliade e întreţesută cu numeroase miniportrete 
ale unor personalităţi sau caracterizări ale unor reviste şi organizaţii: 
Georges Bataille, Andre Breton, Ernesto Buonaiuti, Henry Corbin, 
Georges Dumezil, Frazer, Olga Frobe-Kaptein, Marcel Griaule, Jung, 
Macchioro, Pettazzoni, Tucci, Criterion, Critique, Eranos, Legiunea 
Arhanghelului Mihail etc. Uneori esenţialul este sintetizat într-o 
singură frază - ca de pildă prietenia eroului nostru cu Charles Long 
şi Joe Kitagawa: „Colaborarea acestor trei oameni veniţi din 
orizonturi atât de diferite este factorul esenţial în apariţia a ceea ce 
se va numi mai târziu «şcoala de la Chicago» în istoria religiilor “ 
(p. 432). 

Datele cu adevărat noi despre viaţa lui Mircea Eliade sunt 
cele privitoare la ultimii săi 30 de ani de viaţă. Explicabil - deoarece 
pentru prima oară i se permite cuiva cercetarea tuturor 
documentelor şi corespondenţei aflate în fondul special Mircea 
Eliade de la Biblioteca Universităţii din Chicago. 

Autorul pune pe acelaşi plan diferitele izvoare, dar scrisorile 
(emise sau primite), scrise fără intenţia de a fi publicate vreodată, 
au o mai mare credibilitate decât amintirile (mai ales cele relatate 
câteva decenii după desfăşurarea întâmplărilor). între Jurnal, care 
notează faptele imediat (mai mult sau mai puţin) şi Memorii ar 
trebui să se dea crezare primei modalităţi de creaţie. Diaristul - 
oricât de sincer - nu poate fi creditat atunci când prezintă convorbiri 
aflate de la o terţă persoană. 

Toate aceste distincţii nu sunt luate în seamă de Florin Ţurcanu, 
chiar dacă, din când în când se îndoieşte de autenticitatea unui 
document, recunoscând ca atare o delaţiune dintr-un fond ultra-secret. 

Există şi câteva pete albe în această biografie. Cele mai 
importante le consider ignorarea ediţiei Hasdeu şi minimalizarea 
muncii de redactor şef al Enciclopediei religiilor. 

E nedrept ca, vorbind despre editorul Mircea Eliade, să te ocupi 
numai de volumul Roza vânturilor al lui Nae Ionescu. Mircea Eliade 

a fost cel care a integrat opera lui B. P. Hasdeu în patrimoniul 
spiritualităţii româneşti. Al. Rosetti, Perpessicius şi Pompiliu 
Constantinescu au arătat însemnătatea ediţiei în două volume Scrieri 
literare, morale şi politice apărute sub îngrijirea sa la sfârşitul lunii 
mai 1937. în deceniul al nouălea - printre alţii - un literat (Al. 
Săndulescu) şi un istoric (Al. Zub) au scris pe larg despre 
însemnătatea acestei ediţii. 

între anii 1981 şi 1985 Jurnalul şi corespondenţa lui Mircea 
Eliade cu redactorii Editurii Macmillan ne informează asupra etapelor 
parcurse pentru definitivarea grandiosului proiect al celor 16 volume 
din Enciclopedia religiilor. Citirea, controlul şi corectarea articolelor 
enciclopediei, permanenta hărţuire (întâlniri, rapoarte, aprobări, 
stabilirea bibliografiei), şedinţele de lucru la Chicago şi New York, 
deşi sâcâitoare, nu îi displac. Bilunar, în ultimii doi ani de viaţă 
primea aproape o sută de articole, cărora trebuia să le dea bunul de 
tipar. Eliade a alcătuit planul iniţial al lucrării, a propus (în linii 
mari) sumarul, a stabilit colaboratorii principali şi a fost consultat 
permanent asupra diferitelor articole de bază. în calitate de redactor 
şef a citit, aprobat şi corectat sute de texte. în revizia finală a fost 
secondat de prietenul său, savantul japonez Ioseph Kitagawa şi de 
redactorul şef al Editurii Macmillan Claude Conyers. 

Mai sunt şi alte aspecte ce ar fi trebuit amplificate: dosarul 
Toladot, colaborarea lui Mihail Sebastian la „Cuvântul" şi relaţiile 
lui epistolare cu Eliade, campaniile furibunde ale presei de stânga şi 
de dreapta împotriva eroului nostru, activitatea lui didactică din 
perioada 1933 - 1938. 

în opinia lui Florin Ţurcanu beletristica lui Mircea Eliade nu 
are o prea mare importanţă. Multe din nuvelele lui fantastice nu sunt 
nici măcar amintite. Minimalizând importanţa romanelor Huliganii 
şi întoarcerea din rai, trece rapid peste receptarea lor critică. Unele 
afirmaţii ale biografului nu sunt sprijinite de argumente, fiind 
contrazise de fapte: „Până în zilele noastre Maitreyi rămâne cel 
mai cunoscut roman al lui Eliade şi în cea mai mare parte din 
cazuri singurul citit “ (p. 194). 

Zeci de exegeţi (români şi străini) susţin şi demonstrează că 
Mircea Eliade este un mare scriitor. Din numeroasele opinii - 
cunoscute, desigur, lui Florin Ţurcanu - amintesc judecăţile de 
valoare ale unui profesionist, asupra competenţei căruia nu există 
contestări: Bemard Pivot. în cartea acestuia La bibliothcque ideale 

(Ed. Albin Michel, 1990) este vorba despre Mircea Eliade la paginile 
88, 90, 510, 514, 544, 625, 626. Reproduc începutul caracterizării 
cunoscutului comentator al Televiziunii Franceze: „Mircea Eliade 
este mai ales cunoscut ca un istoric al religiilor, dar este, în acelaşi 
timp, autorul unei opere romaneşti a cărei extremă importanţă începe 
să fie descoperită cu întârziere. Noaptea de Sânziene este cu 
siguranţă cel mai ambiţios şi mai perfect roman al său “. Cartea este 
inclusă în categoria celor mai valoroase volume ale Europei Centrale. 

Nu sunt de acord cu autorul în problema centrală a acuzelor ce 
i se aduc lui Eliade: că a fost înscris în mişcarea legionară şi că a 
fost antisemit. 

Părăsind rigoarea, Florin Ţurcanu face afirmaţii hazardate, 
nedovedite prin documente autentice: „ Vechiul său şef direct în Garda 
de fier, Radu Gyr“ [...] (p. 323). Prin ce poate proba aceasta? De 
ce nu am da crezare lui Mircea Eliade care (cu riscul întemniţării şi 
chiar al vieţii) refuză, în iulie 1938, să semneze declaraţia de 
desolidarizare de mişcarea legionară, pe motiv că nu a făcut 
parte din ea? 

Zigu Ornea, cu care am polemizat îndelung, avea însă, ca şi 
mine, convingerea fermă că Eliade nu a fost înregimentat. Florin 
Ţurcanu se referă la Arhivele SRI care ar conţine afirmaţia lui Radu 
Gyr (p. 265). Ne îndoim de veridicitatea unei asemenea mărturii. De 
ce n-ar avea dreptate Ion Zeană, care a inventat că Mircea Eliade a 
participat la „cuibul" legionar „Axa“ şi am accepta culpabilizarea 
din altă parte? Poate doar pentru a găsi justificare lui Florin Ţurcanu: 
„în 1935 Mircea Eliade a devenit un simpatizant al lui Codreanu şi 
drumul angajamentului se deschidea în faţa lui“ (p. 245). Nici un 
cuvânt din corespondenţa dintre Radu Gyr şi Mircea Eliade nu 
conţine cea mai mică aluzie la aceasta. 

Observaţiile mele la obiect din polemicile ultimilor 12 ani cu 
Norman Manea, Daniel Dubuisson, Leon Volovici, Alexandra 
Laignel-Lavastine nu au primit până azi nici un răspuns. Mi s-a 
reproşat că evit să mă refer la implicarea politică a scriitorului în anii 
1937-1938. Amintesc că eu am publicat pentru prima oară toate textele 
legionare ale lui Mircea Eliade (Cluj-Napoca, Editura Dacia, 2001). 
în peste o sută de pagini tipărite între 1984-2004 am demonstrat că 
eroul nostru nu a fost înscris în Legiune şi nu a candidat la deputăţie 
în decembrie 1937. Nu şi-a renegat niciodată simpatiile legionare, 
însă a condamnat vehement crimele şi abuzurile mişcării. 

Pot aduce - din Jurnalul inedit al lui Mircea Eliade - alte citate 
convingătoare în susţinerea tezei mele. Ele lipsesc din cartea lui 
Florin Ţurcanu. 

La 19 iulie 1945, asistând la un film în Care se satiriza organizaţia, 
notează: „Nu faptul că se atacă Garda m-a supărat Unnează o 
paranteză surprinzătoare: „eu o atac mai virulent 

18 septembrie 1945: „Nu voi putea niciodată ierta legiona- 
rismului că a compromis patosul, iraţionalul, mistica etc. Oricine 
va scrie într-un stil mai personal şi cu mai multă vigoare, sau îşi va 
îngădui excese lexicale, sau va evoca miturile - va putea fi acuzai 
de legionarism, fascism, reacţionarism. Legiunea a distrus întreaga 
generaţie şi a ratat pe toţi cei care au avut contact cu ea, chiar 
sporadie 

Mă întreb de ce n-a redat biograful acest pasaj reprodus în 
articolul meu care i-a oferit alte şase citate (semnalate în nota de la 
începutul acestor pagini). 

Amintesc că aceste rânduri au fost omise din textul selectat de 
Mircea Eliade pentru tipar. Neincluderea fragmentului în Jurnalul 
destinat publicării e o dovadă în plus că diaristul nu era preocupat 
să ofere... probe de bună purtare. 

Privitor la atitudinea faţă de evrei, Florin Ţurcanu citează 
(conform unui articol al lui Mac Ricketts) cuvintele lui Eliade (p. 
480). îmi permit să redau întregul paragraf din Jurnalul inedit al lui 
Mircea Eliade, datat 1969: „Găzdaru, ca şi alţi români din Argentina 
a rămas ce era: naţionalist intransigent şi îl admir, dar sectar ca 
toţi legionarii şi acest fel de sectarism, fanatic şi strâmt, mi-a 
ajuns de mult insuportabil. Antisemitismul doamnei Găzdaru mi 
se pare de neconceput‘ f . Propoziţia finală, referitoare la soţia 
învăţatului e tranşantă şi fără echivoc. 

La 2 februarie 1945 scria în Jurnalul portughez : „m-am hotărât 
să scriu pentru Glossarium, într-o formă excesiv abreviată apologia 
iudaismului, pe care o rumeg de câteva săptămâni 

Acribia cu care Florin Ţurcanu citează unele texte este uitată; 
părăsind documentul - la fel ca Alexandra Laignel-Lavastine - el 
presupune şi lansează supoziţii: „Eliade nu putea să ignore situaţia 
evreilor “ (p. 329). Insistă şi la pagina următoare, în aceeaşi manieră: 
„Măsurile de românizare economică, o formă de hoţie patronată de 
stat care viza pe evrei şi care a început din toamna 1940, nu putea 
să-i rămână necunoscută''. 

„Nici amploarea reală a pogromului de la Iaşi care a provocat 
moartea a 3200 de evrei nu putea fi necunoscută în capitala 
lusitană 

Toate acestea sunt exacte, dar ele nu constituie capete de acuzare 
ale antisemitismului lui Mircea Eliade. 

Procedeul este reluat la paginile 334-335 unde e citată Alexandra 
Laignel-Lavastine, cu care se „solidarizează". 

Spuneam la începutul rândurilor de faţă că volumul lui Florin 
Ţurcanu diferă de improvizaţia penibilă a lui Norman Manea. Acesta 
şi-a extras „faptele" din monumentala monografie a lui Mac Linscott 
Ricketts, încurcând fişele şi citatele şi condamnând în neştire. Se 
deosebeşte şi de fabricarea de dovezi şi acuze, ca în cartea Eliade, 
Cioran şi Ionesco - Uitarea fascismului. Dar iată că unele pasaje 
mă contrazic. 

Faţă de Adriana Berger biograful pare mai incisiv şi chiar ironic, 
într-o epistolă adresată lui Eliade „tânăra doamnă de origine 
română “ îl numeşte „ un sfânt care va trăi veşnic După moartea 
savantului ea va deveni cel mai înverşunat critic al trecutului său 
politic. 

Dar şi Florin Ţurcanu nu e consecvent până la capăt, deşi 
cercetătorul scoţian Bryan Rennie i-a oferit dovezi asupra falsurilor 
şi a unei diabolice mânuiri de documente trucate de fosta secretară 
a lui Mircea Eliade. 

Un alt „argument" asupra antisemitismului lui Mircea Eliade e 
... corespondenţa acestuia cu legionarii (Vasile Posteucă, George 
Racoveanu, G. Uscătescu, Ion Cuşa, Horia Stamatu). în toate aceste 
epistole nu întâlnim însă nici un apropo la legionarism sau 
antisemitism. 

De tot hazul e faptul că Florin Ţurcanu citează din mărturiile 
nenumăraţilor evrei, colaboratori apropiaţi ai lui Mircea Eliade: Bruce 
Lincoln, Zwi Werblowski, Jonathan Smith, Seymour Cain, Douglas 
Allen, Wendy Doniger. în unanimitate - toţi aceştia recunosc că 
au fost susţinuţi de magistru, chiar şi atunci când nu le 
împărtăşea opiniile, că acesta era „sub toate aspectele, fără 
reproş*. 

Am prezentat pe larg, altă dată, prietenii evrei ai lui Eliade, din 
adolescenţă până în anii senectuţii (Mircea Mărculescu, Miron 
Grindea, Ionel Jianu, Teodor Gaster etc.). Această amiciţie să fi fost 
premeditată cum susţine Alexandra Laignel-Lavastine şi cum 

sugerează Florin Ţurcanu? Să fi fost totul calcul, disimulare, 
prefăcătorie? 

Câteva observaţii de amănunt. Nu era nevoie ca autorul să se 
deplaseze la Chicago pentru a transcrie din Jurnalul romanului Viaţă 
nouă (p. 28, 243, 301, 308 - 309, 389). Textul fusese tipărit în 1999 
la Editura Jurnalului literar din Bucureşti (p. 203 - 219). Şi scrisorile 
lui Kereny, Seymour Cain, Radu Gyr apăruseră din 1993 în „Viaţa 
românească 11 , „Manuscriptum“, „Adevărul literar şi artistic 11 . în orice 
caz, e bine venită confruntarea cu originalele aflate la Biblioteca 
Regenstein. 

S-ar fi putut să nu fi fost deranjat domnul profesor Leon Volovici 
„ de la Universitatea ebraică din Ierusalim ca să-i comunice autorului 
conţinutul scrisorii lui Burton Feldman “ (p. 486), deoarece „Jurnalul 
literar 11 o publicase încă din mai 1998. Şi epistolele lui Gershom 
Scholem (alături de răspunsul lui Mircea Eliade) se află în acelaşi 
număr al revistei amintite mai sus, cu un an şi jumătate înainte de 
apariţia volumului Briefe de Gershom Scholem (p. 484 - 486) citat 
ca sursă documentară de Florin Ţurcanu. 

Până şi unele chestiuni minore au fost spuse de... predecesori, 
în subsolul paginii 291 domnul Florin Ţurcanu observă pe bună 
dreptate: „Eliade indică într-o formă eronată în Memorii ziua de 25 
noiembrie ca data plecării sale de la Moroieni la Bucureşti. în 
realitate a sosit la Bucureşti la 12 noiembrie, cum indică Jurnalul 
prietenei sale Jeni Acterian 

Dar eu făcusem aceeaşi remarcă în urmă cu 20 de ani, când 
Jurnalul „amicei sale 11 era încă inedit. Am publicat această constatare 
mai întâi în „Revista de istorie şi teorie literară 11 , apoi în volum în 
1992 ( Mircea Eliade. Câteva ipostaze ale unei personalităţi proteice, 
Editura Minerva p. 332 şi Viaţa lui Mircea Eliade, Cluj-Napoca, 
Editura Dacia, 2000, p. 267): „Am citit cu atenţie Jurnalul lui Jenny 
Acterian (inedit) care (notând pe loc) nu poate greşi datele: « 
Sâmbătă, 12 noiembrie 1938. La prânz am telefonat la Marieta 
(soţia lui Haig) din întâmplare. După ce am vorbit puţin cu ea, 
am auzit o voce care spunea: «Dragă Jeni, îţi mulţumesc pentru 
toate cele». Era Mircea Eliade, care venise de câteva ore de la 
sanatoriu». 

Deci documentele sunt precise: sosirea din sanatoriu a avut loc 
la „12 noiembrie 1938“. 

* 

Mircea Eliade prizonier al istoriei este o carte importantă. Ea 
a fost precedată însă de numeroase şi migăloase cercetări 
desconsiderate de autor. Să mă explic! Eu însumi sunt autorul unei 
Vieţi a lui Mircea Eliade , nebăgată în seamă decât la p. 103, după 
ce Florin Ţurcanu scrisese cinci capitole care mi-au „absorbit 41 
relatările atât mie, cât şi cercetătorului american Mac Rickets 
(Rădăcinile româneşti ale lui Mircea Eliade, 1988). 

S-ar putea să nu am talentul literar al lui Florin Ţurcanu, să fiu 
doar un documentarist. Eseurile mele despre Mircea Eliade elev de 
liceu şi student nu erau chiar de aruncat. La 22 februarie 1985 
Constantin Noica îmi scria: „Articolul despre Mircea Eliade şi Cioran 
mi-a plăcut mai puţin, în schimb Mircea Eliade elev de liceu îmi 
pare excelent şi drept capitol de carte şi drept studiu separat şi 
drept recompensaţie suplimentară pentru Minerva. îl voi arăta şi 
altora, dacă mi-l laşi spre păstrare". (Mircea Handoca, Eliade şi 
Noica , Editura Dacia, 2002, p. 223). 

Ar trebui să fiu flatat. Cartea lui Florin Ţurcanu menţionează 
numele meu de peste 40 de ori. Dar ce-o fi având cu mine 
minimalizându-mi cercetările ultimilor 30 de ani? 

Sursa principală documentară este corespondenţa. Am publicat 
epistolele emise şi primite de Mircea Eliade în diferite reviste şi 
cărţi. Trei volume din fantasticul corpus epistolar sunt citate masiv 
de Florin Ţurcanu. Din aceste misive autorul desprinde - cu pricepere, 
recunosc - paragraful cel mai reprezentativ şi expresiv. în subsolul 
paginilor se află peste 120 (o sută două zeci) de trimiteri la cele trei 
cărţi editate de mine: Mircea Eliade şi corespondenţii săi, Editura 
Minerva, I, 1993, II, 1999 şi Europa, America, Asia , Editura 
Humanitas, 1999. Dar nicăieri nu e amintit numele editorului, 
nici măcar la Bibliografia selectivă, care înregistrează numeroase 
alte surse documentare de mâna a doua! 

Şi alte volume din care citează Inedite sunt în viziunea autorului 
... anonime: Erotica mistică în Bengal (p. 140, 142, 145, 180), 
Taina Indiei (p. 152), Opere, ediţie critică, p. 168, 193 etc. etc. 

Acelaşi tratament mi se aplică în privinţa publicării şi comentării 
scrisorilor inedite către (şi de la) Constantin Rădulescu-Motru, 
Alexandru Rosetti, Ionel Teodoreanu, Brutus Coste, Vasile Posteucă 
(vezi referirile la „România literară 14 , p. 49, 157, 195, 147, 275, 
„Jurnalul literar 44 , p. 364, 371, 386, 410, 412, 413, 415, 428). 

Negăsindu-mi numele nici în Indice am crezut pentru o clipă că 
am încetat să mai exist, sau - mă rog, vorba poetului - nu figurez 
decât ca „o notă prizărită sub o pagină neroadă“... 

Dar nici măcar această onoare nu îi este făcută unui impresionant 
număr de eliadişti: Cornel Ungureanu (autor a două cărţi cu referire 
specială la viaţa lui Eliade), Gheorghe Glodeanu (care de peste 20 
de ani publică eseuri şi cărţi despre scriitor), Mircea Itu (autorul 
volumului Indianismul lui Eliade), Nicolae Florescu (care a scris 
zeci de studii despre autorul Huliganilor). Dar câte omisiuni esenţiale 
nu mai există! Florin Ţurcanu trece senin şi triumfal cu buldozerul 
peste ce au făcut predecesorii săi din România. 

Citind Mircea Eliade prizonier al istoriei mă gândeam permanent 
la începuturile prefeţei lui G. Călinescu din Istoria literaturii române 
de la origini până în prezent, apărută în 1941: „Prezenta operă nu 
iese din goluri. Ea reprezintă o jumătate de pas înainte peste munca 
onestă mai totdeauna, câte odată excelentă, a atâtor arhivişti şi 
istorici literari. Nu s-a făcut tot ce era de trebuinţă, dar s-a făcut 
mult şi sunt cercetători foarte modeşti, dedicaţi unei singure chestiuni 
cari au adus contribuţii de toată lauda“. 

P. S. Menţionez agresivitatea violentă a Prefeţei lui Jacques 
Juilliard. Din primele rânduri d-sa se referă la „ comportamentul lui 
Eliade (asociat lui Heidegger şi Celine) care merită dispreţul “. 
Acuzele sunt aidoma celor iniţiate de publiciştii comunişti împotriva 
lui Mircea Eliade în perioada interbelică. Fără argumente - numai 
invective: „Nici o ţară din Europa nu a participat atât de activ şi 
spontan la persecuţia împotriva evreilor declanşată de Germania 
nazistă aşa cum a făcut-o România în al doilea război mondial. O 
asemenea complicitate ar fi de neînţeles fără contribuţia oamenilor 
ca Nae Ionescu şi Mircea Eliade “. 



Din nou despre cartea 
Cui ţŢCorin ‘Ţurcanu 

La sfârşitul anului 2003 apărea la Paris cartea lui Florin Ţurcanu 
Mircea Eliade, Leprisonnier de l’histoire'. Recent, editura Humanitas 
ne prezintă versiunea ei românească, datorată Monicăi Anghel şi lui 
Dragoş Dodu. 

Semnalam într-o recenzie 2 meritele şi lacunele acestei cărţi. Reiau 
discuţia „provocat 14 de un articol care, îndoindu-se de oportunitatea 
hotărârii Institutului Cultural Român de a proclama 2006 drept Anul 
Eliade, decretat sentenţios în final: „Monografia Mircea Eliade. 
Prizonierul istoriei a ridicat extrem de sus ştacheta discursului istoric 
şi intelectual românesc cu privire la Mircea Eliade, aşa încât viaţa 
şi opera lui Eliade nu mai pot face abstracţie de modul în care au 
fost interpretate de Florin Ţurcanu, un istoric curajos, cu firească şi 
decomplexată atitudine în faţa „modelelor" 3 . 

în intervenţia mea anterioară salutam, în primul rând, caracterul 
monumental al acestei biografii, valoarea ei documentară. Florin 
Ţurcanu a avut permisiunea şi mijloacele materiale de a putea cerceta 
Arhivele Ministerului de Externe, cele ale Serviciului Român de 
Informaţii, precum şi numeroase fonduri din Franţa, Portugalia, 
Anglia şi Germania. O importantă sursă informaţională a autorului 
a fost Colecţia Mircea Eliade de la Biblioteca Regenstein a 
Universităţii din Chicago. Au fost consultate aproape o sută de 
periodice în limbile engleză, franceză, germană şi română, câteva 
sute de cărţi şi articole (de istorie, filozofie, antropologie, religie, 
filosofia culturii, istorie şi critică literară). Dl. Florin Ţurcanu a 
obţinut mărturii orale sau scrise de la 50 de exegeţi ai operei lui 
Mircea Eliade sau de la cei ce şi-au întreţesut drumul cu eroul 
nostru în diferite etape ale vieţii. 

Elogiam în articolul meu puterea de muncă, tenacitatea, 


* Apărut în „România literară", 2006, nr. 15, mai 5, p. 18-20. 

1 Paris, feditions la Decouverte, 2003, 540 p. 

2 „Jurnalul literar, Serie nouă, 2004, nr. 7-12, aprilie - iunie, p. 6-7. 

3 Ovidiu Şimonca, Mircea Eliade şi „căderea în lume", în „Observatorul 
cultural", 2006, nr. 48 (305), ianuarie 26-februarie 1, p. 14. 

perseverenţa şi corectitudinea autorului, reproşând, în acelaşi timp, 
ignorarea sau minimalizarea cercetărilor anterioare ale predecesorilor, 
petele albe din biografia spirituală a lui Eliade. 

Comparând versiunea recentă cu ediţia princeps, constat unele 
ameliorări. Autorul adaugă câteva informaţii bazate pe publicarea în 
ultimii doi ani a unor „noi mărturii care interesează direct biografia 
lui Mircea Eliade“. S-a renunţat la prefaţa agresivă a lui Jacques 
Julliard. 

La fel cum Norman Manea şi-a redactat eseul din 1991 pe baza 
informaţiilor şi citatelor din monografia lui Mac Linscott Ricketts 
Rădăcinile româneşti ale lui Mircea Eliade, tot aşa prefaţatorul ediţiei 
franceze apelase la cartea Alexandrei Laignel-Lavastine, fără dovezi. 
Eliade, scria Jacques Julliard „a ales definitiv vocea minciunii şi 
disimulării...Comportamenul lui merită dispreţul... Nici o ţară din 
Europa nu a participat atât de activ şi spontan la persecuţia împotriva 
evreilor declanşată de Germania nazistă, aşa cum a făcut-o România 
în al doilea război mondial. O asemenea complicitate ar fi de neînţeles 
fără contribuţia oamenilor ca. Nae Ionescu şi Mircea Eliade“. 

Prefaţa doamnei Zoe Petre - mai ponderată - nu ezită să 
sublinieze marile merite ale autorului cărţii, fostul ei student. îşi 
spune însă şi domnia sa părerea personală: „Angajarea directă a 
lui Eliade în mişcarea legionară - cred că se cuvine să subliniem 
acest element mai energic decât o face Florin Ţurcanu“ (p. 16). 

Felicităm şi noi pe autor care a obţinut la doctorat (i.e. - această 
carte) cel mai înalt calificativ posibil: summa cum laude. Nu putem 
să nu ne gândim melancolici: cu 70 de ani în urmă, Mircea Eliade 
nu a fost în stare să capete decât magna cum laude. Suntem însă tare 
curioşi să aflăm ce eliadişti făceau parte din comisia examenului de 
doctorat de la Facultatea de Istorie în anul 2003. 

în paranteză fie spus, toţi cei opt recenzenţi francezi ai cărţii 
lui Florin Ţurcanu [PIERRE Vidal-Naquet, Emmanuel Le Roy 
Ladurie, Franţois Hartog, Jean-Yves Grenier, Frangois Dosse, Claire 
Lesegretain, Michel D’Urance, Marc Cels] nu au scris în viaţa lor 
o recenzie, un comentariu sau măcar o notă despre Mircea Eliade. 
Istorici, antropologi, filosofi ai culturii, publicişti de prestigiu din 
Franţa zilelor noastre, sunt la... primul lor contact cu viaţa şi opera 
scriitorului şi istoricului religiilor. Doar unul dintre „monştrii sacri" 
ai istoriografiei contemporane aminteşte de câteva ori numele lui 
Mircea Eliade într-una din cărţile sale: Pierre Vidal-Naquet. Este 

vorba de Vânătorul negru, forme de gândire şi forme de societate în 
lumea greacă, volum apărut şi în ţara noastră, în traducerea... d-nei 
Zoe Petre, la Editura Eminescu, în 1985. Jean Grenier (1898 - 1971), 
profesor de estetică la Sorbona a corespondat şi el cu Eliade. Probabil 
că Jean-Yves este fiul domniei sale. în Franţa există totuşi peste o 
sută de eliadişti de prestigiu. Mulţi dintre ei au publicat, în a doua 
jumătate a secolului trecut, studii şi eseuri elogioase despre autorul 
Mitului eternei reîntoarceri, chiar în publicaţiile citate de d-na Zoe 
Petre: „Le Nouvel Observateur“, „Le Figaro Litteraire 11 , Le Monde“, 
“Liberation 11 , „La Croix 11 etc. 

Aş mai avea un motiv să fiu bucuros de recenta traducere a 
cărţii lui Florin Ţurcanu. în ediţia franceză, numele meu nu figurează 
la indicele de nume. Ajunsesem să mă îndoiesc de propria mea 
existenţă. Versiunea recentă mă citează de ... 49 de ori. Asta e prea 
de tot! Dar intervine şi aici... interdicţia. Cărţile mele Pro Mircea 
Eliade şi Eliade şi Noica nu sunt incluse nici la indice, nici în 
cuprinsul volumului d-lui Florin Ţurcanu. în prima polemizez 
cu Norman Manea, Leon Volovici, Daniel Dubuisson, Alexandra 
Laignel-Lavastine. în cea de-a doua urmăresc cronologic 
şubrezenia atacurilor anti-Eliade. 

Dar să nu fiu cârcotaş şi egolatru şi să nu insist asupra 
amănuntelor pro-domo. 

Spuneam şi în recenzia anterioară ca marele merit al autorului 
este că reproduce ireproşabil fragmentele cele mai semnificative din 
memorialistică, documente, scrisori, care evidenţiază, fără rezerve, 
strălucita personalitate omagiată. 

Georges Dumezil îi scria, de pildă, entuziasmat prietenului său 
la 30 decembrie 1958: „Sunt bucuros că, graţie Americii, aveţi în 
sfârşit situaţia şi recunoaşterea internaţională pe care Franţa nu a 
ştiut să vi le ofere 11 (p. 569). 

Peste un sfert de veac, unul dintre cei mai mari istorici ai Franţei, 
Pierre Chaunu, scria în „Le Figaro 11 din 21 august 1983 despre 
„fascinantul Eliade 11 , cu prilejul apariţiei celui de al treilea volum 
din Istoria credinţelor şi ideilor religioase: „Mircea Eliade este 
una din cele mai strălucitoare zece minţi ale ultimei jumătăţi de 
secol [...] Volumele I şi II au fost salutate la timpul lor. Boala a 
încetinit ritmul, fără a afecta calitatea. Mircea Eliade se luptă cu un 
început de orbire şi cu o artrită rebelă care transformă în tortură 

bucuria fizică de a scrie. I-am admirat întotdeauna inteligenţa, să-i 
cinstim acum şi curajul 14 (p. 638). 

Mai sunt alte câteva zeci de captivante caracterizări, reproduse 
fără reţinere de Florin Ţurcanu, în pofida concluziilor cărţii sale. 
Am verificat citatele şi am remarcat acribia exegetului. 

Din când în când însă, există şi mici... derapaje. Autorul este 
aspru faţă de tonul „ditirambic 44 al unui articol semnat de Dumitru 
Micu despre volumul De la Zalmoxe la Gengis-Han (p. 584). De ce 
oare nu ne informează că prefaţa versiunii româneşti a acestei 
cărţi a fost semnată de Emil Condurachi (1912 - 1987), tatăl 
d-nei Zoe Petre. Nu i-ar putea aplica autorului prefeţei acelaşi 
infamant epitet? Exemplific: 

„Marele prestigiu de care se bucură de multă vreme şi pe drept 
cuvânt Mircea Eliade... O metodologie ştiinţifică severă şi bine 
articulată... operă magistrală... mari maeştri ai antropologiei 
culturale 44 (p. 5) [...] „Prin bogăţia informaţiei, ca şi prin logica 
argumentării sale, lucrarea de faţă (De la Zalmoxe la Gengis-Han ) 
apreciată încă din momentul apariţiei sale trebuie să fie considerată 
drept cea mai importantă contribuţie la elucidarea problemei originii 
îndepărtate a culturii vechi româneşti [subl. M. H.]. De un interes 
excepţional [...] Splendidul capitol este de asemenea de interes 
excepţional 44 (p. 12). 

Deşi şi fraza finală e redactată în aceeaşi tonalitate, reproşul nu 
trebuie adus nici lui Emil Condurachi. Volumul De la Zalmoxe la 
Gengis-Han a fost şi este apreciat de specialişti şi astăzi. E drept, 
că, atât eseul lui Dumitru Micu, cât şi cel al lui Emil Condurachi au 
nuanţe encomiastice. 

Ar trebui „amendată 44 replica lui Miron Constantinescu la recenzia 
lui Dumitru Micu. Sub un titlu aparent neutru şi inofensiv 
(Consideraţii metodice şi istorice ) diriguitorul comunist impunea 
aplicarea obligatorie a marxismului tuturor creaţilor literare şi 
filosofice. începând cu 16 iulie 1970 (data apariţiei articolului lui 
Miron Constantinescu) s-a interzis în România pe o perioadă de doi 
ani publicarea oricărui articol de şi despre Eliade. 

M-aş fi aşteptat, de asemenea, să aflăm date despre campania de 
denigrare a omului şi operei de către publicaţiile partidului comunist 
din perioada interbelică. Dl. Ţurcanu a considerat că nu era necesar 
să se oprească asupra acestui aspect esenţial. Am prezentat şi 
comentat - alături de Mac Ricketts, Cornel Ungureanu, Francis 

Dworschak, Nicolae Florescu, Gheorghe Glodeanu şi alţii - zeci de 
exemple din articolele cu insulte, calomnii şi invective împotriva lui 
Mircea Eliade, majoritatea lor extrase din publicaţiile stipendiate de 
NKVD („Şantier 14 , „Era nouă 44 , „Dacia nouă 44 etc.). 

Spicuiesc câteva „mostre 44 : „Mircea Eliade romancier al 
degradării tineretului 44 (Ilie Constantinovski); „Trişează ca la un joc 
de bâlci 44 (Mircea Radu Paraschivescu); „Impostorul cultural Mitică, 
alias Mircea Eliade cântă arii erotice, eroice şi exotice 44 (Victor 
Iliu). La 4 martie 1938 în „Lumea românească 44 se lansa o chemare 
„războinică 44 : „Cer solidarizarea cititorilor, a purtătorilor de condei, 
a profesorilor împotriva acestui şarlatan cultural 44 [...] 

„Secretul de fabricaţie 44 al demascărilor imunde îl aflăm de la 
împricinat: „Mă împrietenisem destul de bine cu Belu Silber şi cu 
atât mai mult m-a mâhnit un articol al lui în „Şantier 44 , în care, 
printre altele, spunea că sunt «puţin mistic, puţin agent de siguranţă». 
Câteva zile după aceea a venit să mănânce la noi, ca şi cum nimic 
nu s-ar fi întâmplat. I-am spus: «Belu, tu mă cunoşti, ştii cum îmi 
câştig viaţa, ştii cât de mult muncesc ca să-mi pot plăti chiria şi 
să-mi pot cumpăra cărţi, să-mi pot invita prietenii la masă. Cum 
de-ai putut scrie atunci că sunt «puţin agent de siguranţă»? A început 
să râdă: «Eşti mai naiv decât credeam», mi-a răspuns. «Asta n-are 
nici o importanţă. Asta face parte din jargonul gazetăriei marxiste. 
Eu sunt silit să atac poziţia ta ideologică, şi o fac utilizând clişeele 
clasice, dar ţin la tine ca om şi preţuiesc prietenia ta» [...] L-am 
privit întristat. «îmi oare rău», i-am spus. «Eu am altă concepţie 
despre prietenie şi chiar despre gazetărie». Cred că nu ne-am mai 
văzut de-atunci“ 4 . 

Nouă ani după aceea, Belu Silber va avea pe conştiinţă viaţa 
unui om, despre care spunea că i-a fost prieten intim. Ca martor 
principal al acuzării în procesul lui Lucreţiu Pătrăşcanu a contribuit 
direct la condamnarea la moarte a inculpatului, folosind calomnia, 
denunţul şi minciuna. Toate acestea ne sunt relatate de cumnatul lui 
Lucreţiu Pătrăşcanu, Petre Pandrea, în manuscrisul (datat 1956), 
confiscat de Securitate şi tipărit în Editura Albatros 5 . 

Monografia lui Florin Ţurcanu citează caracterizarea făcută lui 


4 Mircea Eliade, Memorii, Ed. a IlI-a, Bucureşti, Editura Humanitas, 2004, 
p. 296-297. 

5 Memoriile mandarinului valah, 2000, p. 394, 461. 

Mircea Eliade în „Scânteia" la 3 octombrie 1944: „ideolog al mişcării 
legionare şi apologet al dictaturii lui Salazar". Este menţionat apoi 
articolul lui Nichifor Crainic - Mircea Eliade un sexolog maniac 
apărut în 1963 în „Glasul Patriei". 

Ostilitatea regimului comunist faţă de scriitor nu s-a mărginit 
numai atât! 

între 1944-1947, Oscar Lemnaru a publicat peste zece 
„demascări" în „Dreptatea" şi „Dreptatea nouă". Reproduc doar un 
fragment din prima dintre ele, datat 3 septembrie 1944 : „Mircea 
Eliade, cel care nu de mult cerea sânge şi moarte [...]. în presă să 
nu mai intre nici unul din cei ce au mâinile pătate cu cerneala urii 
şi a infamiei. Să nu mai pătrundă în lumea nobilă a tiparului, să nu 
mai scrie, să nu mai cugete cu glas tare, adică în public, dascălii 
crimelor, profesorii atrocităţilor, învăţătorii nelegiuirilor". 

După „ eliberare ", Mircea Eliade nu a avut drept de semnătură 
în România (între 24 august 1944-31 august 1967). Aşa cum am 
menţionat, în vara anului 1970 a intervenit o nouă măsură coercitivă 
al cărei „semnal" a fost dat de articolul lui Miron Constantinescu. 
Cea de-a treia interdicţie a fost între martie şi decembrie 1982. E 
o chestiune importantă despre care cititorii mai tineri (din Franţa şi 
România) nu au de unde să ştie, dacă nu sunt informaţi. 

Trebuie spus răspicat - şi aceasta nu aflăm din cartea de faţă: 
comunismul şi fascismul au fost la fel de nocive. Numeroase articole 
pledează în ultima vreme pentru stringenta necesitate de a se organiza 
un proces al comunismului. Citez la întâmplare: „Geme presa de 
demascări ale intelectualilor legionari români, dar nu se suflă un 
cuvânt despre intelectualii de extremă stângă al căror rol la 
nenorocirea ţării e la fel de mare, dacă nu chiar mai mare: o dată 
băgaţi în închisori sau fugiţi în străinătate legionarii n-au mai avut 
nici o influenţă asupra evenimentelor din România. în schimb, sutele 
de mii de asasinate din anii ’50 s-au produs măcar cu acordul, dacă 
nu cu complicitatea directă a intelectualilor comunişti, deţinători de 
funcţii politice" 6 . 

în afară de Miron Constantinescu au mai existat două figuri 
sinistre de conducători în campaniile anti-Eliade din vremea 


6 Mircea Mihăieş, Umbra „instructorului “ C.C., în „România literară**, 2004, 
nr. 5, februarie 8-14, p. 4. 

comunismului: Ştefan Voicu şi Gogu Rădulescu. Istoricul Florin 
Ţurcanu trece sub deplină tăcere toate acestea. 

Legionarismul şi antisemitismul lui Eliade rămân principalele 
probleme controversate. Ele au declanşat polemici şi au împărţit 
exegeţii în două tabere antagonice. 

Simpatia faţă de legionari, atitudinea antidemocratică şi câteva 
„puseuri” împotriva maghiarilor, bulgarilor şi evreilor (în anumite 
condiţii istorice, în deceniul al patrulea) nu pot fi negate de nimeni, 
pentru că textele sunt fără echivoc. Ele totalizează doar câteva pagini 
din cele câteva mii ale publicisticii. 

în ultimii ani, în articole, cărţi, emisiuni radio şi televiziune 
din Europa şi America, Mircea Eliade e culpabilizat, 
construindu-se scenarii, inventându-se situaţii inexistente, 
prezentându-se citatele trunchiat, folosind tehnica omisiunii, 
fetişizând documente plastografiate. 

Florin Ţurcanu se străduieşte să ne dea o monografie ştiinţifică, 
citând şi comentând acte, corespondenţă, memorialistică, note ale 
agenţilor secreţi din deceniul al patrulea. Unele surse ale Siguranţei - 
aflate azi în arhivele S.R-I.-ului văd pentru prima oară lumina 
tiparului. Nici arhivele fondului Busuioceanu, Dumezil, Jiinger şi 
Cari Schmitt nu fuseseră despuiate de nimeni. Pentru identificarea 
documentelor privitoare la viaţa şi opera lui Eliade lui Florin Ţurcanu 
i-au fost necesare: energie, perseverenţă, perspicacitate, spirit critic 
şi multe zeci (poate sute!) de ore. îi mulţumim şi-i suntem 
recunoscători! 

Au rămas în litigiu două învinuiri: apartenenţa lui Eliade la 
mişcarea legionară şi antisemitismul. 

Autorul biografiei adună dovezi pro şi contra, le triază, le discută, 
argumentează şi ajunge la concluzia că Mircea Eliade a fost 
încadrat în mişcarea legionară şi a fost antisemit, chiar dacă 
unele fapte prezentate înclina să nu-i dea dreptate. 

Fără să spună cu claritate că a făcut parte din Garda de Fier, 
Mircea Eliade se referă la rolul jucat de Legiune în viaţa sa. Florin 
Ţurcanu desprinde pasajele esenţiale, comentând epistolele către 
Brutus Coste, memoriile Ninei către regele Carol al II-lea. 

Mă întreb dacă soţia sa ar fi putut avea curajul să-i scrie regelui 
şi primului ministru - care aveau la dispoziţie toate mijloacele 
informative posibile - că „nu a făcut politică, fiind acuzat pe nedrept”. 

Aş mai fi adăugat şi scrisoarea lui Mircea Eliade din 10 noiembrie 

1938 de la sanatoriul Moroieni către Constrantin Rădulescu-Motru, 
în care nu solicită nimic. Orice om de bună credinţă îşi dă seama de 
sinceritatea expeditorului. Din fericire, tuberculoza pe care credea 
că a contractat-o se dovedeşte până la urmă a fi pleurezie. 

Caracterul emoţional al unui asemenea text nu poate fi mimat: 
„Nădăjduiesc că nu vă va supăra prea mult această scrisoare a 
unui bolnav, trimisă din palul Sanatoriului Moroeni. în lagărul Ciuc 
m-am îmbolnăvit de tuberculoză şi am fost trimis aici prin decizia 
Comisiei Medicale a Ministerului de interne. De asemenea, am fost 
eliberat acum douăsprezece zile, semnând o hârtie prin care mă 
angajasem să nu fac politică (Straniu! Mă întreb când am făcut 
vreodată politică - şi-mi amintesc că semnasem acum vreo şase luni 
o hârtie asemănătoare. Cu toate acestea, am fost ţinut şaisprezece 
zile [în realitate 14 - M. H.] la Prefectură şi trei luni la Ciuc!). 

Ce credeţi, mult stimate domnule profesor, despre un tânăr care 
se vede, la 31 de ani, nu numai lipsit de dreptul de a-şi câştiga existenţa, 
în imposibilitatea de a munci - dai' se vede bolnav de piept din cauza 
tratamentului şi a alimentaţiei la care a fost supus într-o temniţă, la 
care a fost osândit fără nici o vină şi fără nici o judecată? 

îmi amintesc scrisoarea pe care v-am trimis-o în luna iulie şi-mi 
amintesc răspunsul dumneavoastră pe care l-am citit în ziua în care 
am fost arestat. De abia acum îmi dau seama cât eram atunci de 
fericii: sărac, hărţuit de poliţie, dar sănătos. Astăzi, mult stimate 
domnule profesor, sunt bolnav şi de tuberculoză, şi de nervi. Munca 
tinereţii mele întregi a fost zădărnicită. Zadarnic am umblat în două 
continente, am citit biblioteci întregi şi am scris şaisprezece volume. 
Toate darurile pe care mi le-a dat Dumnezeu şi tot ce-am adăugat 
eu, prin munca mea, vor fi îngropate în pământ. Mă întreb ce blestem 
apasă asupra generaţiei mele, ca ratarea şi moartea să ne secere 
atât de timpuriu şi cu atâta cruzime?" 1 

Dând dovadă de profesionalism, autorul monografiei neagă 
hotărât mărturia fostului legionar Ion Zeană, citat de Claudio Mutti, 
că Eliade ar fi făcut parte din „cuibul“ legionar Axa. E tranşant şi 
atunci când afirmă: „Este imposibil să ne bazăm pe mărturia din 
1992 a soţiei lui Codreanu [Corneliu Zelea, M. H.] despre întâlnirile 
dintre soţul ei şi Mircea Eliade de vreme ce acesta îl confundă 
evident pe Eliade cu Polihroniade“ [...] (p. 339). 


7 Mircea Eliade, Europa, Asia, America. Corespondenţă, volumul al III-lea, 
R-Z, Bucureşti, Editura Humanitas, 2004, p. 15-16. 

Julius Evola afirma în amintirile sale intitulate Drumul 
cinabrului : „La Bucureşti l-am cunoscut şi pe Mircea Eliade care, 
după război, avea să ajungă celebru, graţie a numeroase lucrări de 
istorie a religiilor. Pe vremea aceea făcea parte din anturajul lui 
Codreanu“. Florin Ţurcanu reproduce această frază (p. 594) - care 
nu e totuşi o dovadă a încadrării lui Mircea Eliade în legiune. Sunt 
sceptic şi în credibilitatea afirmaţiei apropierii împricinatului de 
căpitan. Mă bazez pe corespondenţa dintre Haig Acterian şi Marieta 
Sadova. Nici propoziţia aflată în Jurnalul inedit la data de 9 martie 
1945 nu constituie o probă („Şi deodată a apărut în viaţa mea Garda"). 

Florin Ţurcanu se încrede în ultimă instanţă în spusele lui Radu 
Gyr că autorul lui Mailreyi i-a fost subordonat ierarhic şi conchide: 
„E foarte probabil [subl. M. H.] că a intrat în Garda de Fier la 
începutul lui 1937“ (p. 337). Dar - constat eu! - nici un rând din 
corespondenţa dintre Mircea Eliade şi Radu Gyr nu conţine vreo 
aluzie la această încadrare. Şi-apoi, ce are de spus autorul nostru 
despre afirmaţia fără tăgadă a unui legionar din al doilea „eşalon" 
- Vasile Posteucă (necitată în Mircea Eliade prizonierul istoriei ): 
„Eliade l-a cunoscut pe Căpitan. I-a fost, prin Nae Ionescu, aproape, 
deşi n-a fost niciodată legionar cu fişă de cuib şi legămunt“ (Vasile 
Posteucă, Dezgroparea Căpitanului, Madrid, Editura Mişcării 
Legionare, 1977, p. 35). 

Nu-i reproşăm autorului absenţa acestui citat. Probabil că l-ar fi 
reprodus, dacă l-ar fi avut la îndemână, de vreme ce a transcris un 
fragment din scrisoarea lui Mircea Eliade către Brutus Coste, datată 
15 octombrie 1948 : „Garda de Fier în care nu se recunoaşte [...] o 
mişcare condusă de haiduci, haimanale şi semidocţi, care a compromis 
până şi amintirea idealului lui Moţa. Aşa este «Istoria», de aceea eu 
optez pentru metafizică" (p. 441). 

Peste 30 de scrisori publicate de mine în cele trei volume Mircea 
Eliade - Europa, Asia, America şi în Mircea Eliade şi corespondenţii 
săi (I, II, III) reproduse fragmentar, în marea lor majoritate, de Florin 
Ţurcanu constituie cea mai elocventă pledoarie împotriva acuzaţiei 
de antisemitism. Autorul adaugă spre onoarea lui! - alte mărturii ale 
unor savanţi evrei. Transcrie trei dintre aceste profesiuni de credinţă: 
Bruce Lincoln : „Amabilitatea şi prietenia pe care mi le-a arătat sunt 
cu atât mai remarcabile în lumina acuzaţiilor care i-au fost aduse. 
Chiar dacă nu am vorbit decât rar despre aceasta, ştia foarte bine că 
sunt de origine evreiască şi cu înclinaţii marxiste, două lucruri care, 

după criticii săi ar fi trebuit să facă din mine obiectul antipatiei sale. 
Nu l-am cunoscut în anii 1930 şi 1940, dar experienţa mea personală 
îmi interzice să cred că nutrea sentimente antisemite în anii 
maturităţii" (p. 598). 

Douglas Allerr. „M-a sprijinit întotdeauna,chiar şi când nu era 
de acord cu părerea mea“ (p. 599). 

Wendy Doniger: „Cariera şi viaţa mea s-au schimbat în întregime 
graţie lui şi îi sunt foarte recunoscătoare" (p. 599). 

Uneori sobrietatea şi obiectivitatea autorului istoric lasă de dorit, 
în locul datelor, faptelor, documentelor apar supoziţiile, presupunerile, 
probabilităţile. 

„Se pare că Stoilow l-a numit pe Eliade doctrinar al fascismului" 
(p. 438). 

„Separe că apariţia în Italia a monografiei scrise de Culianu nu 
i-a făcut o plăcere deosebită lui Eliade" (p. 629). 

Insinuarea se strecoară pe nesimţite: La Londra, de pildă, „pe 
lângă atribuţiile de propagandă culturală a acceptat probabil şi sarcini 
de alt gen" (p. 384). 

Alteori se apasă puternic pe pedală. O scrisoare a lui Eliade 
către Lucian Blaga din 29 iulie 1937 relatează: „Am vorbit cu câţiva 
şefi [...] secretarul lagărelor" [naziste - completează Florin Ţurcanuf, 
dacă se pregătesc de război. Acest text anodin este comentat astfel 
de autorul biografiei: „încă din tinereţe, lui Eliade îi plăcea să 
exagereze uneori în corespondenţă importanţa întâlnirilor sale şi a 
atenţiei de care se bucura personal în străinătate, dar este posibil 
[subl. M.H.] în acest caz ca el să fi servit pur şi simplu ca mesager 
al lui Codreanu [subl. M.H.] sau al lui Nae Ionescu pe lângă anumiţi 
şefi nazişti de rang mai mic. Eventualitatea unei asemenea misiuni, 
deşi nu este atestată de nici o sursă [subl. M.H.] nu poate fi complet 
înlăturată, ţinând cont de fervoarea sa legionară din această perioadă" 
(p. 354). ’ 

,, Chiar dacă nu se găseşte nici un indiciu al acestor telegrame 
[expediate de Eliade] în arhiva fostului ministru al Propagandei, 
povestea e cu atât mai credibilă cu cât ..." (p. 389). 

De mai multe ori autorul nostru capătă calităţi paranormale, 
reuşind să afle gândurile personajului său principal într-un anumit 
moment (p. 257, 373, 378, 358, 444, 585 etc.). în acest domeniu 
monografia d-nei Alexandra Laignel-Lavastine e mult mai 
„competentă". „Nu avem nici un indiciu despre reacţia imediată a 

lui Mircea Eliade în faţa acestui masacru [asasinarea de către echipa 
de legionari a demnitarilor la 26 - 28 noiembrie 1940, M. H.]. 
amintire târzie, îşi notează în memorii că fusese „scandalizat 44 de 
aceste asasinate â, care, adaugă el, „au anulat sensul religios, de 
«jertfa» al legionarilor executaţi sub Carol şi au compromis irevocabil 
Garda de Fier 44 . „ Gândea la fel şi în iarna 1940 - 1941? Nu e deloc 
sigur [subl. M.H.] cu atât mai mult cu cât nu găsim nici o aluzie la 
acest episod sângeros în jurnalul său din anii 1941 - 1945 44 . [...] 
Ca să ne dăm seama de lipsa de temeinicie a unor astfel de 
presupuneri, exemplific cu... cărţile pe masă. 

„Se pare că Benu Hechter a dezaprobat gestul [apariţiei] în 
„Toladot 44 [a fragmentelor din Jurnalul lui Mihail Sebastian, M. H.] 
„deoarece nu accepta decât o publicare integrală 44 (p. 601). Această 
frază urmează după „informaţia 44 despre „încercările de a-1 publica 
întreprinse de fratele său 44 . 

Complet fals. 

Mai păstrez încă mai multe scrisori ale fratelui lui Mihail 
Sebastian - Andrei (Benu Hechter) adresate mie în 1989 - 1990. în 
1985, când am fost la Paris să mă întâlnesc cu Mircea Eliade; i-am 
făcut o vizită şi lui Benu, în apartamentul lui din Boulogne. Am 
răsfoit cele nouă caiete ale Jurnalului şi, după întoarcerea mea în 
ţară, am început să avem o amplă corespondenţă. Benu Sebastian s-a 
opus cu vehemenţă şi îndârjire să apară Jurnalul fratelui său. Aproape 
în toate scrisorile e indignat şi protestează faţă de reproducerea 
fragmentelor în „Toladot 44 . Citez din epistola datată 5 iunie 1989: 
„Ca frate «abuziv» aş fi fost tare mulţumit să nu am de apărat un 
inedit care, desigur, fără umbra de îndoială, nu fusese destinat de 
autor să fie cunoscut, difuzat şi nici citit de cineva, oricât de apropiat. 
Cum aş putea da înapoi văzând cum câţiva oameni de la Jad Vaşem 
şi-au arogat dreptul de a decide abuziv de folosirea sau confiscarea 
copiei de jurnal, cum cred ei că este bine, just, patriotic 44 . 

Ţin la dispoziţia d-lui Florin Ţurcanu (spre lectură - la mine 
acasă) cele peste 20 de pagini originale ale scrisorilor lui Benu 
Sebastian. Va putea afla lucruri interesante şi revelatoare. îl asigur 
de autenticitatea acestei corespondenţe. 

în privinţa scrisorilor şi notelor informative ale Siguranţei şi 
Securităţii nu sunt la fel de sigur. Aceasta pentru că am citit mai 
multe documente tipărite (de d-1 Pelin şi alţi cercetători), unde în 
mod indubitabil datele şi faptele privitoare la Mircea Eliade nu 

corespundeau realităţii. Unele din aceste texte au fost reproduse în 
ultimii ani în ziarele centrale de mare tiraj. Un alt considerent care 
mă face neîncrezător este ceea ce am aflat din cartea lui Petre Pandrea, 
din care am mai citat, atunci când m-am referit la Belu Silber. Notele 
întocmite de corpul detectivilor şi de agenţii de siguranţă erau adesea 
falsificate. Unele din ele au constituit dovezi pentru condamnarea la 
moarte a lui Lucreţiu Pătrăşcanu. Miron Radu Paraschivescu 
povesteşte că la proces au fost prezentate „chitanţele de la Siguranţă 
prin care se dovedea că «acuzatul» era agent stipendiat, iar nu 
revoluţionar idealist. Lucreţiu Pătrăşcanu a rămas consternat. Evident 
chitanţele erau false, plastografii ordinare 14 {op. cit., p. 332). Un 
document similar a dus şi la condamnarea penală a lui Constantin 
Titel Petrescu, ne informează Petre Pandrea. 

Aşa se scrie istoria, domnule Ţurcanu! Autorul Memoriilor 
mandarinului valah ne mai face o confidenţă. Mihail Sebastian, 
vărul lui Belu Silber, a fost „agent al serviciului secret al lui Moruzov 
şi Eugen Cristescu [...] şi bizar, ambii ciraci ai lui Nae Ionescu, 
fascinaţi de profesor 14 (p. 567). „Silber, Sebastian, Al. Gruia, H. 
Soreanu, A. Dumbrăveanu şi Călugăru erau reporteri. Probabil din 
această pricină erau şi agenţii lui Moruzov şi Eugen Cristescu la 
serviciul secret al burgheziei. Pe urmă au trecut la serviciile secrete 
ale comuniştilor 44 (p. 569). 

Calomnie? în nici un caz! Dar nu am siguranţa. Nu ni se prezintă 
dovada, la fel cum nici dl. Ţurcanu nu poate fi sigur de ... înscrierea 
în legiune a lui Mircea Eliade. 

Şi, pentru că veni vorba de Sebastian, sunt de părere că relaţia 
dintre el şi Mircea Eliade ar trebui completată. Dl Ţurcanu ignoră 
scrisorile din 1936 - 1937 ale lui Sebastian către Mircea Eliade. 
Calde şi prieteneşti, ele sunt în contradicţie cu acuzele din Jurnal. 
La 25 iulie 1936, adresându-se Ninei şi lui Mircea, le spunea că 
„singura [lui] sursă ... sunt banii împrumutaţi de la voi 44 . La 14 
septembrie 1937, Mihai îl roagă în scris pe Mircea: „La primirea 
acesteia, dă un telefon la mine acasă şi spune-le că ai primit veşti, 
căci nu le-am mai scris de sâmbătă şi nu le voi putea scrie nici azi. 
Nu uita, te rog, să încasezi în ziua de 20 septembrie de la Fundaţie 
leafa mea, pe care s-o înmânezi mamei! 44 

Relaţiile dintre cei doi nu au încetat aşa cum încearcă să ne 
convingă biograful. în două scrisori din Portugalia ale lui Eliade 
către Al. Rosetti, nemenţionate nici ele în Prizonierul istoriei, citim: 

La 6 mai 1940 : „I-am scris lui Sebastian şi el ştie cui să predea banii 
pentru Zalmoxis". [...] La 17 august 1940 : „Vă rog să transmiteţi 
toate cele bune lui Mihail Sebastian şi Camil Petrescu“. Lipseşte din 
cartea domnului Ţurcanu şi dedicaţia de pe pagina de gardă a 
volumului Cum am devenit huligan : „Lui Mircea, care nu mi-a dat 
dreptul să disperez, în suportarea acestor mizerii aici povestite - şi 
care nu vor supravieţui, dacă vor supravieţui, decât pentru că şi el 
a spus un cuvânt - cel mai frumos. 

Mihai, ianuarie 1935“. 

Absenţa acestui autograf e suplinită de reproducerea celor câteva 
fraze spontane, scrise de Mircea Eliade în Jurnal, la câteva minute 
după aflarea despre moartea lui Mihai: „Aflu acum, noaptea, de la 
Radio România că Mihail Sebastian a murit ieri, la 2,30, în urma 
unui accident de circulaţie. Vestea mă emoţionează prin absurdul ei. 
Mihai a trăit, fără îndoială, o viaţă de câine în aceşti cinci ani. A 
scăpat de masacrele rebeliunii din ianuarie 1941, de lagărele 
antonesciene, de bombardamentele americane, de tot ce a urmat 
după lovitura de stat din 23 august. A văzut căderea Germaniei 
hitleriste şi a murit într-un accident de circulaţie, la 38 de ani! îmi 
amintesc prietenia noastră. în visurile mele, era unul din cei 2-3 
oameni care mi-ar fi făcut Bucureştiul suportabil. Chiar în climaxul 
meu legionar, l-am simţit aproape. Am câştigat enorm din prietenia 
lui. Contam pe această prietenie, ca să mă reîntorc în viaţa şi cultura 
românească. Şi acum s-a dus călcat de o maşină. Cu el se duce încă 
o bucată bună şi foarte frumoasă din tinereţea mea. Mă simt şi mai 
singur. Majoritatea oamenilor pe care i-am iubit sunt acum dincolo. 
La revedere, Mihail 

Reacţia exegetului e şi acum destul de severă: „Nu putem aprecia 
sinceritatea lui Eliade atunci când scrie în acelaşi fragment de Jurnal 
că Sebastian era «unul din cei 2 - 3 oameni care mi-ar fi făcut 
Bucureştiul suportabil», sau când adaugă «chiar în climaxul meu 
legionar l-am simţit aproape» 1 * (p. 432). 

Şi acest comentariu ne determină să considerăm că autorul 
Prizonierului istoriei nu preţuieşte prea mult trăsăturile de caracter 
ale „eroului 41 său. Dacă Norman Manea, Daniel Dubuisson, Alexandra 
Laignel-Lavastine neagă cu înverşunare evidenţa, Florin Ţurcanu, 
făcând parte din aceeaşi categorie a demolatorilor de mituri, este 
primul care cercetează documentele autentice cu atenţie, distinge - 
în parte - ce a autentic de contrafăcut, nu falsifică citatele. 

E drept că, din dosarul „inculpatului" au dispărut unele dovezi 
şi, în absenţa lor, nu putem fi convinşi de învinuirile ce i se aduc. 

Dacă impresia asupra primelor trei exegeze e a unor rechizitorii 
superficial încropite, prezentarea d-lui Florin Ţurcanu e obiectivă, 
„înrudindu-se“ cu cele două volume ale Rădăcinilor româneşti ale 
lui Mircea Eliade de Mac Linscott Ricketts, apărute în 1988. 

Dar, dacă tinde spre perfectibilitate, o viitoare ediţie ar trebui să 
revadă punctele nevralgice, să ţină seama de observaţiile critice 
viabile 8 , să renunţe la acuzele ce nu sunt bazate pe documente 
autentice, eventual să facă expertize grafologice la câteva note ale 
Siguranţei şi Securităţii. 

Refăcând şi completând Bibliografia selectivă, vor trebui aduse 
adausuri şi precizări în special la capitolul Periodice, indicându-se 
anii consultaţi. 

Obiectivitatea (parţială sau între ghilimele), poate fi la fel de 
nocivă ca şi pamfletele şi rechizitoriile. 


8 Ar mai putea fi făcute unele corectări minore. Să se precizeze titlul artico¬ 
lului lui Mircea Eliade cenzurat de Nae Ionescu. întâmplător, el a fost publicat 
pentru prima oară în „Jurnalul literar" (în 23-26 iulie 1993). A fost consultat de 
dl. Ţurcanu, de vreme ce discută moto-ul celor 8 pagini - nu însă şi conţinutul 
(P- H4). 

O altă mică inexactitate - a lui Eliade de astă dată, reprodusă de Florin Ţurcanu 
la p. 630-631: „Mă voi duce la cimitirul Bellu şi voi acoperi mormintele tatei, 
mamei, fratelui meu şi al lui Nae Ionescu cu florile favorite". în realitate familia 
lui Eliade este înmormântată la Cimitirul Iancu Nou. Pe crucea de marmură me¬ 
argă citim că acolo se odihnesc părinţii scriitorului Gheorghe Eliade (1868-1951), 
Jeana Eliade (1884-1974), cumnatul Constantin Alexandrescu (1903-1968) şi 
sora Cornelia Ileana (Corina) (9 martie 1910-12 martie 1989). 

însemnarea că Jurnalul inedit va fi disponibil de-abia în 2018 (p. 596) nu e 
atestată de nici un document. în corespondenţă şi în discuţiile particulare Eliade 
speră că cele 4097 pagini vor fi tipărite imediat după moartea sa. în toamna 
anului 1985 îmi spunea că ar putea fi editate 20 de ani după ce „îşi va schim¬ 
ba galaxia". 



‘Rădăcinile româneşti ale lui 
Mircea JLliade* 


„Eşti singurul istoric al religiilor pe cale de 
a-mi descoperi opera literară. Dacă într-o zi vei scrie 
o carte despre mine, ea va fi unică“ 

Mircea Eliade către Mac Ricketts, 

20 iulie 1971 

Cine este destinatarul scrisorii din care am extras epigraful de 
faţă? 

Mac Linscott Ricketts a fost studentul lui Mircea Eliade între 
1960-1964 la Universitatea din Chicago, unde a obţinut doctoratul 
în filosofie sub îndrumarea Profesorului său. 

După absolvire a condus un seminar despre opera lui Mircea 
Eliade (în engleză şi franceză) la Universitatea din Duke. Această 
activitate l-a stimulat să aprofundeze studiile de istoria religiilor ale 
fostului său magistru. 

Din păcate a fost transferat ca profesor de istoria religiilor la un 
colegiu din Carolina de Nord. Nu numai că nu a abandonat 
preocupările eliadiste, dar s-a hotărât să înveţe singur limba română 
(cu ajutorul gramaticii şi dicţionarului) pentru a putea citi în original 
scrierile de tinereţe ale mentorului său. 

A publicat în revistele de specialitate recenzii şi câteva eseuri 
de sinteză. Un ecou deosebit l-a avut amplul său articol polemic 
împotriva lui Tom Altizer, autorul primei cărţi despre Mircea Eliade 
apărută în America. 

Din 1986 a început colaborarea la publicaţii din România 
„Revista de istorie şi teorie literară 14 şi „Jurnalul literar 11 . 

A tradus în limba engleză - pentru uz propriu - aproape toate 
operele literare şi memorialistice. Au văzut lumina tiparului la 
prestigioase edituri americane Autobiografia (Memoriile), Noaptea 
de Sânziene şi Jurnalul (I şi IV). 

în primăvara anului 1981 a obţinut pentru trei luni o bursă 
Fulbright în România. într-o scrisoare de la începutul anului 


Apărut în „Jurnalul literar", serie nouă, nr. 17-20, sept.-oct. 2005, p. 3-5. 

Profesorul mi l-a dat în grijă, rugându-mă să-l ajut în cercetările 
sale. Om fermecător, de o rară perseverenţă şi putere de muncă, 
studia şi copia ore în şir în sala III a Bibliotecii Academiei Române. 

Revenit în America, Mac Ricketts mi-a scris punându-mi 
întrebări, rugându-mă să-i lămuresc anumite incertitudini. La rândul 
meu i-am solicitat textele şi xerosul studiilor de şi despre Mircea 
Eliade publicate dincolo de Ocean, precum şi în Franţa, Italia şi 
Germania. Cele peste o sută de scrisori schimbate între noi sunt 
însoţite de fotocopii, tăieturi din ziare şi reviste, fotografii. La fel de 
burduşite erau plicurile ce-1 aveau expeditor cât şi destinatar. 

La sfârşitul anului 1988, corespondentul meu a tipărit o 
monumentală monografie: Rădăcinile româneşti ale lui Mircea Eliade 
1907-1945 (1453 pagini). 

După 17 ani, la 15 iunie 2005, a fost lansată la Muzeul Literaturii 
Române versiunea românească a acestei cărţi'. Ea este cea dintâi şi 
în acelaşi timp cea mai completă biografie despre prima jumătate a 
vieţii scriitorului şi savantului, de o bogăţie informaţională şi 
interpretativă ieşită din comun. Ricketts se documentează temeinic 
folosind numeroase surse pe care le verifică atent. Elementele 
esenţiale din viaţa eroului său - copilăria, adolescenţa şi anii 
maturităţii - sunt îngemănate cu analiza minuţioasă a nuvelisticii, 
romanelor, pieselor de teatru, eseurilor şi operelor ştiinţifice. Suntem 
introduşi pe nesimţite în mansarda din strada Melodiei, în 
apartamentul din Bulevardul Dinicu Golescu (după căsătoria cu Nina), 
apoi în cel din strada Palade. Ne indignăm şi noi de conflictul 
scriitorului cu fiscul, în 1935, şi nu înţelegem de ce i s-a pus sechestru 
pe mobilă. Auzim parcă aplauzele furtunoase ale studenţilor la 
sfârşitul prelegerilor lui Mircea Eliade în amfiteatrul Maiorescu al 
Facultăţii de Litere şi Filozofie. Ne întrebăm care e sensul şicanelor, 
calambururilor, insultelor şi acuzelor împotriva lui apărute în revistele 
conduse şi îndrumate de partidul Comunist. Defilează prin faţa ochilor 
noştri uimiţi - evocate cu talent - zeci de scene, întâmplări, reacţii, 
discuţii. Suntem „transportaţi 44 vertiginos din India anilor 1928-1931 
în redacţiile revistelor Bucureştiului interebelic, în Londra anului 


1 Mac Linscott Ricketts, Rădăcinile româneşti ale lui Mircea Eliade ,vol. I, 
Copilăria şi tinereţea 1907-1933; voi. II De la Bucureşti la Lisabona 1934- 
1945. în româneşte de Virginia Stănescu, Mihaele Gligor , Olimpia Iacob, Irina 
Petraş, Horia Ion Groza, Bucureşti, Criterion Publishing, 2004. 

1940, în Lisabona din 1942-1945. Sentimente variate, 
contradictorii... 

Cele 30 de capitole ale cărţii au dimensiuni variate, între 10 şi 
60 de pagini, flecare potrivit importanţei şi viziunii de ansamblu a 
autorului. Sunt prezentate geneza scrierilor literare, prototipurile 
numeroaselor personaje, firul principal al acţiunii, receptarea critică, 
influenţe, propriile judecăţi de valoare. E decupat citatul cel mai 
elocvent şi parafrazările sunt la obiect. Motourile conţin - de cele 
mai multe ori - coloana vertebrală a capitolului respectiv (Mă întreb 
însă, dacă avalanşa lor nu devine, din când în când obositoare). 

Sutele de pagini de analiză amănunţită sunt părăsite câteodată 
pentru binevenita sinteză. Cele mai valoroase pasaje în această 
privinţă sunt consacrate Lecţiilor Indiei (voi. I, p. 326-327) şi 
capitolul 30 din volumul al doilea. 

Pe alocuri întâlnim unele mini portrete - tip dicţionar - ale 
istoricilor, filosofilor, scriitorilor cu care eroul nostru şi-a intersectat 
drumul: Dasgupta, Tucci, P. P. Negulescu, C. Rădulescu-Motru, H. 
H. Stahl, Liviu Rebreanu, Adrian Maniu, V. Voiculescu etc. 

Documentarea e exhaustivă: memorialistica lui Mircea Eliade, 
interviurile cu Arşavir Acterian, Rica Botez, Adrian Păunescu, Edgar 
Papu, Octav Onicescu, Şerban Cioculescu, Sergiu Al. George, Ioan 
Coman, Ionel Jianu, Pericle Marinescu. Paralel cu aceste convorbiri 
din deceniul al nouălea, sunt valorificate interviurile deceniului al 
patrulea din presa vremii şi celebra întrevedere cu Claude Henry 
Rocquet, L’epreuve du labyrinthe. 

Mac Ricketts a avut privilegiul de a fi putut consulta Colecţia 
Mircea Eliade de la Biblioteca Regenstein a Universitatea din 
Chicago, unde se află şi celebrul Jurnal inedit. 

Corespondenţa autorului Itinerariului spiritual (cu Blaga, Bologa, 
Coomaraswamy) i-a oferit biografului numeroase sugestii. 

El însuşi s-a adresat unor destinatari mai mult sau mai puţin 
celebri pentru aflarea unor amănunte (Maitreyi Devi, Stella 
Kramrish), sau unor exegeţi, colaboratori şi detractori (Wendy 
Noica-Muston, Lavi Lovenstein, de la Hebrew University Ierusalim, 
Cornel Ungureanu, Giza Tătărăscu, Seymour Cain, Norman Girardot 
etc.). Nu se încrede orbeşte în afirmaţiile corespondenţilor săi, pe 
care le coroborează cu documentele de epocă. Unele personaje 
feminine, cu reputaţia puţin şifonată, sunt aduse la realitate printr-un 
zâmbet blajin sau ironic. Probabil că, în zilele noastre, plimbându-se 

prin aleile Paradisului, în căutarea mărului din care a muşcat străbuna 
Eva, sunt şi ele de acord cu biograful, amintindu-şi cu delicii... 
păcatele tinereţii (Stella Kramrish, Maitreyi Devi, Jenny)... 

Corespondenţa dintre Mac Ricketts şi Mircea Eliade (1966 - 
1986) ne oferă noi amănunte privitoare la progresele învăţământului 
în studiul limbii române, proiecte şi deziluzii. în cele 92 de scrisori 
adresate magistrului, expeditorul îşi exprimă admiraţia faţă de 
întreaga sa creaţie care-1 fascinează. 

Mircea Eliade i-a scris 54 de epistole, primele 7 - 8 în englezeşte 
şi franţuzeşte, următoarele - în exclusivitate în limba română. 

Apelativul folosit de Mac e Dragul meu profesor, iar cel al lui 
Elide Dragă prietene. 

Nici în America, în grădinile lui Akademos nu se află numai 
trandafiri: „Am început traducerea [Nopţii de Sânziene] fără nici o 
speranţă de recompensă financiară" . Sprijinul va veni nu din partea 
statului, ci a autorului care „cedează drepturile traducătorului". 

La 22 iulie 1981 relatează Profesorului său bilanţul celor trei 
luni petrecute în România: „Am putut copia un mare număr de 
articole scrise de tine şi despre tine din tot soiul de periodice şi - 
după ce au fost cenzurate - mi s-a permis să le iau pe toate, cu 
excepţia a cinci-şase (.Nae Ionescu şi Emil Cioran ). Am copiat toată 
cartea lui Sebastian De două mii de ani ca şi Cum am devenit 
huligan. 

în ultima duminică petrecută în România l-am întâlnit în sfârşit 
pe vechiul tău prieten, pe Constantin Noica. A venit acasă la Mircea 
Handoca şi am petrecut o după amiază. Mi-a povestit o mulţime de 
lucruri despre anii '30 şi despre încercările şi tribulaţiile din regimul 
comunist. Mircea Handoca speră încă să publice Noaptea de 
Sânziene 44 . 

La 9 august 1985 prezenta raportul: „Am terminat azi capitolul 
29 al cărţii mele despre Rădăcinile româneşti şi acum am de integrat 
câteva materiale inedite pe care Handoca mi le-a trimis şi să scriu 
o introducere. [...] Oricum, bătutul la maşină va dura multe luni". 

Epistolele lui Mac Ricketts au fost publicate în revista „Viaţa 
românească 44 (în 1994) 2 , iar cele ale lui Eliade în volumul al Il-lea 
din Europa, Asia, America (Editura Humanitas, 2004), paginile 25 


2 Acum şi în Mircea Eliade şi corespondenţii săi, voi. 4, Bucureşti, Criterion 
Publishing, 2006, p. 106-265. 

- 86. Cei care vor avea răgazul să le cerceteze vor găsi aici amănunte 
despre relaţiile editoriale, întâlnirile dintre cei doi la Paris, Chicago 
sau la diferite simpozioane, impresii de lectură, întrebări, răspunsuri 
şi stadiul la care se afla redactarea cărţii în diferite etape. 

în epoca plagiatelor mai mult sau mai puţin voalate în care 
trăim, trebuie să menţionez de la început scrupulozitatea ştiinţifică 
a monografului 3 . Acesta citează absolut toate contribuţiile 
bibliografice ale predecesorilor, fie ei mărunţi documentarişti sau 
prestigioase personalităţi (Constantin Popescu Cădem, Dennis Doeing, 
Virgil Ierunca, Nicolae Florescu, Vintilă Horia, Liviu Bordaş, George 
Uscătescu, Charles Long, Joseph Kitagawa, Mircea Popescu, Emil 
Cioran etc.). 

Acribia merge până acolo încât compară şi adnotează variantele 
diferitelor cărţi ( Yoga în română, franceză şi engleză, scrisorile 
originale ale lui Khoca cu cele publicate de Maitreyi Devi în 


3 Istoriile literare, dicţionarele şi enciclopediile au menirea de a informa exact, 
la obiect, de a valorifica cercetările cele mai recente ale istoricilor literari şi 
documentariştilor. 

încă din ianuarie 1999 am publicat în paginile revistei de faţă un articol despre 
lacunele textului Mircea Eliade, din volumul al II-lea al Dicţionarului scriitorilor 
români coordonat de Mircea Zaciu. 

Recent, sub semnătura Aristarc, în numărul trecut al „Jurnalului literar" au 
fost semnalate peste zece erori din articolul despre acelaşi scriitor din Dicţionarul 
general al literaturii române. Nu este vorba de interpretări, de controverse în 
judecata de valoare a unor opere, ci de informaţii bibliografice, titluri de opere, 
citate greşite. 

în afara observaţiilor menţionate de Aristarc (din care indicarea greşită a datei 
naşterii lui Mircea Eliade mi se pare esenţială) mai adaug câteva lucruri consem¬ 
nate de Mac Ricketts în 1988, dar ignorate în iunie 2005, când a apărut cel de al 
treilea volum al Dicţionarului general al Academiei Române : 

Mircea Eliade nu se întoarce la Calcutta din Kutiarul din Himalaya în aprilie 
1931, ci cu trei luni înainte. Lumina ce se stinge nu a apărut „în câteva reviste 
literare" ci numai în „Cuvântul". Şcoala primară nu a facut-o la Cernavodă şi 
Vasile Pârvan nu i-a fost profesor. Titlul exact al textelor lui Eliade: Cum am 
găsit piatra filosofală (nu am descoperit - cum ne informează Dicţionarul de 
două ori); Memoriile unui soldat de plumb (nu soldatului). Volumul India (1934) 
nu e Jurnal (cum se afirmă de două ori în Dicţionar). 

„Concepţiile dialectice pentru a le putea combate" - trebuie citit didactice. Să 
admitem că avem aici o greşeală de tipar. Dar Itinerar spiritual pentru Itinerariu 
spiritual (în „Jurnalul literar" găsim Itinerariul), revista Sânziana pentru Sânzana“l 

Pentru prestigiul autorului articolului şi al Academiei, insistăm ca o viitoare 
ediţie să corecteze tacit inadvertenţele. 

Dragostea nu moare, articole nesemnate aparţinând lui Eliade şi 
cele doar atribuite eronat lui... 

Tema centrală a dezbaterilor despre Mircea Eliade publicate în 
ultimii 15 ani este acuza de legionarism, fascism, nazism. 

Detractorii lui Mircea Eliade au insinuat că exegetul american 
îl absolvă de ..; derapajele tinereţii. Inexact! încă înainte de apariţia 
cărţii, într-un interviu cu Dorin Tudoran, difuzat la Vocea Americii 
la 15 noiembrie 1988, Mac Ricketts menţiona cele câteva articole 
scrise de Mircea Eliade la moartea lui Moţa şi Marin - lideri ai 
Mişcării Legionare. 

Mircea Eliade, spune Ricketts, nu dă prea mare atenţie „unor 
aspecte concret-sociale ale mişcării legionare, concentrându-şi 
interesul numai asupra idealurilor mai înalte proclamate şi 
propovăduite de Legiune şi închizând ochii în faţa acelor lucruri cu 
care nu era de acord“. Cum în primii ani ai studenţiei sale vorbise 
despre itinerariul spiritual al generaţiei sale - preocupată mai mult 
de probleme spirituale - o şansă a împlinirii speranţelor generaţiei 
sale. Căci în programul ei Legiunea punea accentul pe ideea Omului 
Nou, pe moralitatea spirituală. Fireşte însă, au fost şi alte aspecte 
despre care Mircea Eliade nu a vorbit, lucruri care nu au fost aşa 
de... admirabile 4 . 


4 Verificând Textele „legionare " şi despre românism, volum editat de mine 
(Editura Dacia, 2001) constat cu surprindere că o „coloană** întreagă...incendiară 
din articolul Elogiu Transilvaniei nu a fost reprodusă. Data apariţiei articolului 
din „Vremea** nu e 5 mai 1935, ci 29 noiembrie 1936, aşa cum indic în Bib¬ 
liografie, voi. I, p. 213. Finalul ultranaţionalist al articolului lui Mircea Eliade nu 
figurează nici în paginile reproduse în „Vatra**, nr. 6-7, 2000. Nu-mi dau seama 
de la cine provine omisiunea, însă precizez că nu am făcut corectura. Mea culpa! 
Adevărul trebuie spus în întregime, chiar atunci când nu ne face plăcere. Amicus 
Plato, sed magis amica veritas... 

Este firesc ca acest articol să fie cunoscut în întregime, chiar dacă el reprezintă 
un veritabil puseu de naţionalism şovin. Iată textul omis p. 125 din voi. Texte 
„ legionare" rândul de jos, după „l-a creat Avram Iancu“. „Politica însemna pen¬ 
tru Transilvania, luptă istorică, mântuire a fiinţei neamului. Dacă ar fi fost vorba 
numai de o simplă campanie politică, de mult n-ar mai fi existat Transilvania. 
Pentru că orice politică se mărgineşte de compromisuri, şi orice eroism electoral 
sfârşeşte în Parlament. Dacă Transilvania ar fi uitat o singură clipă istoria, 
hotărându-se să facă pur şi simplu politică - ar fi ajuns lesne la un compromis cu 
Budapesta şi românismul ar fi trecut prin cea mai gravă criză. 

Nu ştiu în ce măsură vechea generaţie de luptători ardeleni care a făcut parte 
din parlamentul austro-ungar - înţelege destinul istoric al României moderne. 

în Rădăcinile româneşti chestiunile controversate sunt prezentate 
în capitolul XXII intitulat Naţionalism şi primatul spiritului. Bazat 
pe documente netrucate, memorialistice, manuscrise, corespondenţă, 
articole, interviuri şi mărturii de epocă, autorul analizează faptele în 
mod concret, cu obiectivitate şi spirit de răspundere. încă din prima 
propoziţie lucrurile sunt spuse tranşant: „între ianuarie 1937 şi 
impunerea dictaturii regale în februarie 1938, Mircea Eliade a acordat 
un sprijin deschis şi entuziast, prin scrierile sale periodice, Mişcării 
Legionare". 

Eseurile eroului nostru de la începutul deceniului al patrulea erau 
adevărate pledoarii împotriva politicii şi politicienilor. Sistematic, 
repetat, metodic, cu furie uneori, el îşi exprima convingerea că politica 
impune o falsă ierarhizare a valorilor. în februarie 1934, în articolul 
Contra dreptei şi contra stângii Mircea Eliade condamnă în egală 
măsură guvernul comunist, cât şi pe cel nazist care practică violenţa 
împotriva comunităţilor religioase. în acelaşi timp arată lipsa de omenie 
subînţeleasă ca trăsătură esenţială a vieţii româneşti: „Cum putem noi 
imita hitlerismul care persecută creştinătatea, sau comunismul care 
incendiază catedrale?" se întreabă el şi continuă: „Huligani şi barbari 
sunt şi comuniştii incendiatori de biserici - ca şi fasciştii prigonitori 
ai evreilor. Şi unii şi alţii calcă în picioare omenia, credinţa intimă pe 
care e liber s-o aibă fiecare individ". 


Conducerea politică a României întregite au avut-o o bună bucată de timp, şefii 
Ardealului. îmblânziţi poate de victorie, obosiţi poate de bătrâneţe, uzaţi fără 
îndoială de ambiţii - şefii politici ai Transilvaniei au ratat misiunea lor şi au intrat 
pe linia moartă a istoriei. Noi, cei din Regat, aşteptam de la ei o mare revoluţie 
socială şi naţională. De la ei, care au suferit atâta şi au fost umiliţi secole dc-a 
rândul de unguri, neamul cel mai imbecil care există în istorie, după bulgari - de 
la aceşti şefi politici ai Transilvaniei eroice şi martire aşteptam noi o Românie 
naţionalistă, o Românie delirantă şi şovinistă, înarmată şi viguroasă, necruţătoare 
şi răzbunătoare. Şefii politici ai vechiului Ardeal şi-au trădat misiunea. Poate că 
aceştia sunt cei dintâi trădători pe care i-a dat Ardealul. Trădători care cred în 
democraţie şi au învăţat-franţuzeşte... 

Există, însă, şi o altă Transilvanie, o Transilvanie tânără, eroică, legendară. 
Există o generaţie întreagă de cărturari şi muncitori ardeleni, care nu pot uita 
lupta istorică, luptă care ar fi trebuit să se dea de mult, din prima clipă a Unirii, 
a victoriei. Nu pot dispera de soarta acestei tinere generaţii transilvănene. Nu pot 
crede - pentru realizarea destinului neamului românesc - că ea nu va fi chemată 
să conducă politiceşte [în „Jurnalul literar“ a apărut greşit poliţieneşte] România 
de mâine. Care nu va fi numai România Mare şi puternică - ci şi o Românie 
răzbunătoare!“ ... 

în acest articol - îşi continuă Mac Ricketts comentariul, Mircea 
Eliade discută despre aceleaşi acte de violenţă împotriva grupurilor 
religioase în Spania (mai întâi din partea dreptei, apoi din partea 
stângii), în Franţa (unde „bravii comunişti francezi... au inaugurat 
noua eră prin arderea catedralelor 11 ), în Italia (unde gânditorii sunt 
persecutaţi) şi desigur în Rusia şi Germania. De câte ori sau dreapta 
sau stânga s-au stabilit într-o ţară, au urmat violenţa împotriva 
liderilor bisericilor sau evreilor - sau chiar amândouă - şi acelaşi 
lucru s-ar putea întâmpla în România, promite Mircea Eliade, unde 
fiecare grup ajuns la putere ar provoca cu succes revoluţie. „Nu 
domnilor, nu vă lăsaţi păcăliţi de vorbe. Tot atâta sânge nevinovat 
se va vărsa pe străzi, fie că «puterea» va fi cucerită de «stânga», fie 
de «dreapta». Vom vedea bătrâni cu capetele sparte, oameni puşi la 
zid şi femei necinstite - şi într-un caz şi în celălalt. Şi ne vom trezi 
mai păcătoşi, mai îngreunaţi de viaţa această tristă - şi în dimineaţa 
steagului roşu, ca şi în dimineaţa cămeşilor verzi. Este aceeaşi 
barbarie în amândouă părţile. Aceeaşi latură a brutei, a imbecilului 
şi a incompetentului în Rusia şi în Germania 11 . 

Belu Silber şi Miron Radu Paraschivescu - militanţi comunişti 
- se năpustesc împotriva adversarului lor. Acesta le răspunde prin 
articolul, cu un intenţionat dezacord dintre subiect şi predicat, 
„Intelectualii e fascişti I s-a reproşat că este ignorant, deoarece a 
susţinut „autonomia spiritului 11 . Adversarii săi au echivalat aceasta 
cu „fascism şi escrocherie 11 . Pentru a-1 lumina pe oponentul său - 
dacă ignoranţa este problema lui - Mircea Eliade arată ceea ce a 
înţeles prin autonomia spiritului: „a nu explica viaţa spirituală prin 
altceva decât prin legile spiritului. Adică a nu confunda «spiritul» 
cu sângele (cum fac rasiştii), nici cu sexul (cum face Freud), nici cu 
fenomenele economice (cum fac marxiştii) 11 . Miron Radu 
Paraschivescu - cu rea credinţă - numeşte aceasta „fascism 11 . 

Mac Ricketts nu este îngăduitor cu Mircea Eliade, căruia îi 
reproşează: „Din păcate, în opinia mea, Eliade nu i-a răspuns lui 
Paraschivescu cu o critică a fascismului de pe temeiuri filosofice. 
Criticile sale anterioare, făcând referire la «confuzia planurilor», au 
fost toate de natură practică sau morală: huliganismul său, 
restrângerea libertăţii, lipsa omeniei 11 (II, p. 179). 

Analizând felul cum - treptat - Mircea Eliade a început să 
simpatizeze sistemul dictatorial, Mac Ricketts face o justă observaţie: 
evenimentele trebuie interpretate ţinând seama de epoca în care au 

avut loc. „Această teamă de război, plus faptul că slăbiciunea 
României, datorată corupţiei guvernamentale, adăugată la teama de 
comunism - s-au combinat pentru a face dictatura o soluţie atractivă 
pentru un intelectual ca Eliade. El trebuia să ştie mai bine, ni se 
pare azi, dar noi judecăm lucrurile dintr-o perspectivă total diferită 14 
(II, p. 183). 

Pe câteva zeci de pagini e discutat termenul de românism în 
viziunea autorului Huliganilor. Acest cuvânt risca să fie identificat 
cu simpatizant nazist, fascist, rasist - ceea ce nu era. 

Ideile lui Mircea Eliade - demonstrează convingător Mac Ricketts 
- continuă pe cele ale lui Eminescu, Hasdeu, Iorga, Pârvan. 
Comentând cele 12 articole legionare, autorul concluzionează că 
Eliade nu a fost antisemit. Acuzaţia lui Th. Lavi făcută în 1972 în 
revista „Toladot“ din Ierusalim e ridicolă. Iată cum o comentează 
exegetul: „Insinuarea lui Lavi, care urmează citatului, precum că 
Eliade nu l-a vizitat pe Sebastian [în vara 1942] din cauza înţelegerii 
semnate de mareşalul Antonescu şi Gustav Richter (reprezentantul 
lui Eichman la Bucureşti) pentru deportarea tuturor evreilor în lagăre 
de exterminare este absurdă şi calomnioasă. Eliade a avut „dificultăţi 11 
din cauza acestui articol al lui Lavi (el însuşi un fost student al lui 
Nae Ionescu) 11 (p. 393). 

Ricketts aminteşte remarca lui Mircea Eliade că apartenenţa la 
un anumit partid nu îţi conferă nici talent, nici geniu, citând o frază 
fără echivoc a magistrului său: „Aceşti tineri scriitori pot fi excelenţi 
legionari, pot avea o viaţă morală şi spirituală excepţională, dar 
dacă n-au talent nu sunt scriitori 11 . 

Fraze disparate din articolele legionare ale lui Mircea Eliade, 
citate de Mac Ricketts, au fost pescuite de Norman Manea - desprinse 
din context şi uneori încurcând fişele - şi publicate în 1991 în 
violenta diatribă Culpa fericită. Mircea Eliade, fascismul şi soarta 
fericită a românilor, apărută în limba engleză în „The New Republic 11 , 
tradusă în româneşte în „22“ şi „Contrapunct 11 şi reprodusă apoi 
aproape în toate limbile europene. 

A fost un articol comandat, aşa cum ne asigură în Jurnalul său 
Monica Lovinescu, la 2 aprilie 1990: „[Norman Manea] mă întreabă 
ce cred: i se cere în Statele Unite să scrie un eseu asupra cazului 
Eliade-legionar 11 , [Jurnal 1990-1993, Bucureşti, Editura Humanitas, 
2003, p. 89]. 

Alexandra Laignel-Lavastine reia aceleaşi fragmente, le 
reproduce trunchiat, interpretându-le tendenţios 5 . 

în legătură - mai mult sau mai puţin directă - cu ... implicarea 
politică sunt şi anumite opere literare. Capitolul XXV este consacrat 
Huliganilor, apărut în toamna anului 1935, distins cu premiul 
Academiei Române pentru cel mai bun roman al anului. 

Ricketts arată că titlul - riscant şi confuz - nu are nici o legătură 
cu „ticăloşii antisemiţi 11 , ci se referă la o atitudine pe care autorul 
o considera caracteristica unor tineri extrem de vitali, de inventivi 

- o exuberanţă fizică (îndeosebi sexuală), de indiferenţă sau dispreţ 
faţă de legi şi de neţărmurită încredere în propriile puteri şi posibilităţi 
intelectuale. 

„Radiografia 11 făcută Huliganilor se referă la subiect - firul 
principal ilustrat prin citate caracteristice, demonstrând 
meticulozitatea construcţiei epice. 

Ocupându-se de receptarea critică, dă dreptate elogiilor lui Şerban 
Cioculescu, Pompiliu Constantinescu şi Perpessicius. Demonstrează 

- pentru prima oară în istoria noastră literară - şubrezenia recenziilor 
lui Miron Radu Paraschivescu (în 1936) şi Ilie Constantinovski (în 
1938). 

Primul susţine că romanul a fost scris sub influenţa lui Heidegger 
„filosoful oficial al hitlerismului 11 . Mac Ricketts arată, printre altele: 
„M. R. Paraschivescu a atribuit huliganilor lui Eliade, în general, o 
vedere exprimată doar de personajul secundar Tomescu - care nici 
măcar nu este huligan - şi apoi a continuat să afirme că aceasta este 
filosofia personală a lui Eliade. Prin astfel de manevre, el a reuşit 
să-l facă pe Eliade şi romanul său exponenţi ai filosofiei morţii 11 (II, 
p. 309). 

Ilie Constantinovski - un alt stipendiat de N.K.V.D. - pretinde 
că Eliade e susţinătorul ideii de „moarte colectivă 11 - un element al 
filosofiei lui Alexandru Pleşa. Asociindu-i, autor şi personaj, el spune: 
„Este iluzia lui Pleşa-Eliade şi a puternicelor state totalitariste că 
generaţia tânără este frumos pregătită să moară 11 . 

în comentariul său Ricketts remarcă eroarea criticului. Acesta 
consideră că vorbele lui Alexandru Pleşa erau propriile convingeri 


5 Am prezentat pe larg toate acestea în articolul meu Câteva erori dintr-un 
rechizitoriu, „Jurnalul literar", Serie nouă, 2002, nr. 21-24, noiembrie - decem¬ 
brie, p. 14-15. 

ale lui Eliade, în ciuda faptului că, deşi evident la o lectură atentă 
„simpatiile" autorului se îndreaptă spre David Dragu mai întâi şi în 
al doilea spre Petru, care se opunea ideologiei lui Pleşa. 

„Au fost scriitorii [criticii, M.H.] comunişti incapabili într-adevăr 
să vadă «mesajul» acestei cărţi sau au denaturat faptele în mod 
deliberat? Nu găsesc nimic în Huliganii care ar putea să fie interpretat 
ca propagandă la ideologia legionară; din contră, vederile lui Eleazar, 
dar şi cele ale lui Pleşa, care sunt cele mai apropiate de legiune, 
sunt, evident, respinse de personajele care reprezintă propriile vederi 
ale lui Eliade. Totuşi interpretările greşite ale romanului lui Eliade 
formulate în anii treizeci au fost întreţinute încă câteva decenii, 
până la reabilitarea lui Eliade din 1967 Huliganii a fost văzut ca un 
roman fascist, glorificând violenţa şi moartea, iar adevăratul său 
mesaj a fost aproape trecut cu vederea". 

Nu am reprodus decât frânturi din argumentele exegetului 
american. 

Monografia prezintă exhaustiv întreaga beletristică ( Isabel şi 
apele diavolului, Lumina ce se stinge, India, Şantier, întoarcerea 
din rai, Nunta în cer, Secretul doctorului Honigberger, Nopţi la 
Serampore etc.), solidarizându-se cu unele opinii, sau demonstrând 
erorile altora. 

Cele două romane fantastice {Şarpele şi Domnişoara Christina ) 
sunt asociate cu unele piese ale lui Lucian Blaga, poezii ale lui Dan 
Botta şi câteva dansuri ale lui Gabriel Negry care „au atins fantastical 
folclorului autentic". 

Interesantă mi se pare discutarea prototipurilor personajelor. 
Pentru Romanul adolescentului miop, Gaudeamus şi Maitreyi 
identificarea e facilă. 

Isabel - ne sugerează Mac Ricketts - are drept „materie primă" 
biografia Norinei, fata cea mare a Doamnei Perris (numită în Şantier, 
Helen). D-na Oxon din acelaşi roman are multe din trăsăturile d-nei 
Perris, gazda sa din Ripon Street 82. 

Ileana din Nunta în cer are câteva elemente din biografia Ninei, 
iar David Dragu din Huliganii este, până la un punct, un alter-ego 
al autorului. 

Amatorii de date inedite nu vor fi deziluzionaţi parcurgând 
Originile româneşti... Iată câteva: Zaharia Stancu a oferit un portret 
ficţional al Criterionului în romanul său Vântul şi ploaia (1969); 
l’ănică Niculescu dintr-un roman cu cheie al lui Petru Dumitriu are 

drept prototip pe Nae Ionescu; datele noi despre Jenny Isac i-au fost 
furnizate de cercetătorul Liviu Bordaş. 

Nu avem suficient spaţiu pentru a ne opri mai pe larg la cele 
peste 150 de pagini consacrate de autor orientalistului, istoricului 
religiilor, filosofului culturii. Este analizată temeinicia şi originalitatea 
metodei autorului Yogăi de a explica riturile, simbolurile şi ideile 
culturii arhaice. Comentării volumelor Yoga, Alchimia asiatică, 
Cosmologie şi alchimie babiloniană le adaugă ample referiri la 
cursurile ţinute în cadrul catedrei de logică şi metafizică a 
Universităţii din Bucureşti precum şi la unele conferinţe radio (Despre 
rugăciune, Sentimentul morţii în creştinism, Maica Domnului). 

Articolele din cele trei fascicule ale publicaţiei Zalmoxis (1939 
- 1943) scrise în engleză şi franceză au făcut cunoscut numele lui 
Mircea Eliade în cercurile specialiştilor europeni. Dintre savanţii 
străini care l-au influenţat în studiile scrise în anii 1936 - 1939, Mac 
Ricketts îi citează pe: Ananda Coomaraswamy, Paul Mus şi Cari 
Hentze. Dintre români a avut afinităţi cu Lucian Blaga „în ciuda 
diferenţelor fundamentale în teologie, temperament şi metodologie". 

Dragostea şi respectul nu îl transformă într-un servil interpret. 
Atunci când nu e de acord cu ceva, spune lucrurilor pe nume. De 
pildă, e singurul exeget al lui Mircea Eliade având rezerve asupra 
textului Folclorul ca instrument de cunoaştere, considerat drept „unul 
din cele mai ciudate articole". Bineînţeles că îşi argumentează opinia. 

Nu toate observaţiile sunt pentru biograful său litere de 
evanghelie. Atunci când descoperă contradicţii şi inexactităţi nu ezită 
să le noteze cu o introducere ironică: „Memoria pare să-l înşele pe 
Eliade". [La Swarga Ashrame a stat trei şi nu şase luni cum pretinde 
în Memorii - de la sfârşitul lunii octombrie 1930 până în ianuarie 
1931, articolul critic al lui Vasile Bogrea din 1926 a fost publicat în 
„Societatea de mâine", nu în „Cele trei Crişuri", aşa cum îşi amintea 
memorialistul]. 

Cu scrupulozitate Mac Ricketts verifică neconcordanţele şi pe 
baza documentelor stabileşte cronologia exactă: data când a fost 
scris Gaudeamus (p. 140 - 141, voi. I); data depunerii tezei de 
doctorat (p. 471, voi. I): terminarea versiunii definitive a romanului 
Maitreyi (p. 514, voi. I). 

Din dorinţa de exactitate şi precizie el devine uneori puţin pedant, 
indicând distanţa în km a diferitelor localităţi din India sau România 

sau cursul dolarului într-o anumită perioadă, pentru a ne da seama 
de valoarea unei sume de bani. 

Esenţial este însă altceva. Discipolul e fascinat de numeroasele 
faţete proteice ale personalităţii lui Mircea Eliade şi ne convinge şi 
pe noi de aceasta. Eroul său nu ne apare totuşi ca un zeu, ci ca un 
om din carne, sânge şi oase, asemenea fiecăruia dintre noi. Autor şi 
erou se caracterizează deopotrivă prin sinceritate, obiectivitate, 
simplitate, modestie şi firesc, muncă îndârjită şi „disperată", uneori 
în condiţii „infernale". 

Notele ediţiei româneşti - aşezate la sfârşitul fiecărui capitol, 
aduc la zi cercetările, indicând bibliografia eliadistă apărută între 
1988 - 2004. 

Munca stăruitoare şi eficientă a traducătorilor - care nu au 
primit absolut nici o remuneraţie - merită recunoştinţa noastră. Micile 
deosebiri stilistice fireşte nu prejudiciază ansamblului. 

Marele merit este că citatele din scrierile lui Mircea Eliade au 
fost reproduse după original şi nu traduse din engleză. Cu ajutorul 
lui Mac Ricketts cei cinci (Virginia Stănescu, Mihaela Gligor, Olimpia 
Iacob, Irina Petraş şi Horia Ion Groza) au făcut în această privinţă 
operă de benedictini. 

Nu înţelegem ortografierea numelor de popoare cu majuscule 
(procedeu „brevetat" de Eliade) 6 . 

Pentru evitarea confuziilor o viitoare ediţie ar trebui să 
înlocuiască pe Alexandru Cuza cu A. C. Cuza, Ionescu cu Nae 
Ionescu, P. Constantinescu cu Pompiliu Constantinescu etc. 

în timpul lecturilor mele din opera lui Mircea Eliade - de-a 
lungul anilor - impresionat de multilateralitatea preocupărilor lui de 
tip renascentist, mi-am amintit de o sintagmă a cronicarului: se sparie 
gândul. Aceeaşi inspirată metaforă mi-a venit în minte după ce am 
terminat de citit cartea lui Mac Ricketts. 

Aştept cu nerăbdare continuarea părţii a doua a acestei biografii 
spirituale intitulată Dezrădăcinatul - climax al genialităţii eroului 
nostru. 


6 Ortografia românească dinaintea regimului comunist, pe care o respecta şi 
Mircea Eliade, păstrând-o şi în exil, scria numele popoarelor cu majuscule. Noua 
ortografie comunistă a scris popoarele cum scria numele de bacterii sau plante, 
potrivit ironiei lui Henry Jacquier şi din păcate se continuă [Nota editurii]. 

De-a lungul întregii sale vieţi avea să fie ţinta celor 
mai prosteşti, mai necuviincioase, mai calomnioase 
atacuri îndreptate atât asupra persoanei, cât şi a operei 
sale. Invidia nu-şi potoleşte turbatele mânii decât 
tăvălindu-se în josnicie 

(Andre Maurois, Prometeu sau viaţa lui Babac) 1 ' 

în întreaga sa viaţă, Mircea Eliade a fost atras ca de un magnet 
de vastitatea şi diversitatea personalităţilor enciclopedice. 

B. P. Hasdeu l-a preocupat de la vârsta dc 15 ani, când au 
început să-i apară articole şi eseuri despre el. Cele două volume ale 
ediţiei critice publicate sub îngrijirea sa în iunie 1937 se intitulează 
Scrieri literare, morale şi politice. Magul de la Câmpina a fost 
cunoscut de marea masă a criticilor, între anii 1925-1940, în primul 
rând datorită strădaniilor lui Mircea Eliade, care i-a consacrat peste 
500 de pagini, discutând pe larg erudiţia, vastitatea şi 
multilateralitatea operei sale. 

N. Iorga a fost idolul adolescenţei şi tinereţii lui Mircea Eliade. 
Preocupările enciclopedice şi uriaşa sa putere de muncă l-au fascinat. 
Ori de câte ori se simţea obosit şi deprimat, ridica privirea spre cele 
câteva zeci de volume ale marelui istoric pe care reuşise să le strângă 
în rafturile bibliotecii sale. Forţele îi reveneau ca prin farmec şi 
„apa vie“ a scrierilor lui N. Iorga îi dădeau puteri nebănuite. Articolele 
publicate în 1927, în „Cuvântul 14 , au fost urmate de eseuri, recenzii 
şi studii scrise în italiană, franceză, engleză şi portugheză - făcând 
cunoscută personalitatea savantului nostru dincolo de hotare. 

Din literatura universală l-a încântat de timpuriu opera lui 
Voltaire, autor de romane, pamflete, epistole, monografii istorice, 
filosofice şi de critică literară. Parcurgând două volume disparate 
din Bibliografia lui Bengescu, afli cu uimire alte mii de titluri ale 
ilustrului polihistor. în timpul războiului, Mircea Eliade l-a cunoscut 
pe Theodore Bestermann, directorul secţiei de bibliografie de la 


* Publicat prima oară în Caiete Mircea Eliade, 4, Asociaţia „Crişana”. 

1 Epigraful eseului nostru se referă la Balzac. Cine a crezut însă că e vorba de 
Mircea Eliade nu a comis o inexactitate. 

UNESCO, care a publicat corespondenţa lui Voltaire şi intenţiona să 
traducă întreaga lui operă în limba engleză. „Mă credeam voltairian - 
îşi aminteşte Eliade la 14 decembrie 1946 - pentru că eram polihistor 
şi grafoman, admiram imensul talent literar al lui Voltaire, 
multilateralitatea geniului lui, fantastica lui bibliografie". (Jurnal, I, 
p. 97). Şi azi se păstrează în arhiva scriitorului patru pagini de 
conspecte din Operele poetice, cu menţiunea olografa: „Iarna 1923- 
1924, când eram volterian". 

Numele lui Goethe, numit inegalabil, inimitabil apare de peste 
40 de ori în memorialistică. Mircea Eliade comentează şi citează din 
Poezie şi adevăr, convorbirile cu Eckermann şi din corespondenţă. 
Regăsindu-se permanent în destinul lui Goethe, compară multe 
momente din viaţa sa cu cea a scriitorului german. Similitudinea 
dintre cei doi e evidentă. „Este exact poziţia mea faţă de scriitorii, 
savanţii sau filosofii pe care i-am admirat, de la care am învăţat, 
care m-au stimulat. Nu-i discut. Asimilez de la ei ce-mi trebuie şi-mi 
văd de calea mea“ (Jurnal, I, p. 602). 

Unul dintre capitolele Romanului adolescentului miop se 
intitulează Papini, Eu şi Lumea. Omul sfârşit al lui Papini constituia 
pentru tânărul Eliade o carte de căpătâi. întrevedea numeroase 
asemănări între propria sa tinereţe şi cea a autorului lui Gog, 
propunându-şi să se schimbe, ca nu cumva cineva să-i spună că şi-a 
imitat modelul. Studentul bucureştean citise şi recitise numeroase 
din cărţile lui Papini, sublimase pasaje, adnotase, făcuse extrase. 

în anii exilului s-a gândit nu o dată la magistru şi atunci când, 
în 1951, devine preşedinte al Centrului român de cercetări, i se 
adresează, rugându-1 să accepte preşedenţia de onoare a acestei 
asociaţii. în anii senectuţii l-a privit cu spirit critic. Totuşi, în 
memorialistică mărturiseşte: „Pentru mine, Papini reprezenta şi 
altceva: adolescenţa mea, tinereţea în Italia, viaţa din ţară, munca şi 
biblioteca pe care am lăsat-o acolo. Orice contact cu opera lui Papini 
reanimează apele subterane care mă leagă de trecut şi de ţară" (Jurnal, 
1, p. 328). 

Referinţe ample despre afinităţile elective dintre eroul nostru şi 
N. Iorga sau Goethe pot fi găsite în eseurile lui Mac Ricketts. Eu 
însumi m-am ocupat în cărţile mele de interferenţele dintre biografia 
lui spirituală şi cea a lui B. P. Hasdeu, N. Iorga şi Papini. 

Balzac a fost autorul preferat al lui Mircea Eliade în întreaga lui 
viaţă. Prima carte citită la zece ani a fost Le Pere Goriot. La a doua 

lectură, prin 1919-1920 devenise balzacian (după propria lui 
mărturisire). 

împreună cu colegul său, Mircea Mărculescu, cutreieră librăriile 
şi anticariatele, pentru a căuta cărţi scrise de Balzac. De fapt, prietenia 
dintre cei doi s-a cimentat datorită pasiunii lor comune. îşi 
propuseseră chiar, la un moment dat, să traducă în româneşte întreaga 
operă a Titanului. 

Peste mai bine de jumătate de veac, Mircea Eliade retrăieşte cu 
intensitate emoţia primelor lecturi. în timp ce citea la 24 august 
1973 Le Colonel Chabert, parcă vedea în faţa ochilor acea cărţulie 
a lui Balzac, apărută în versiune românească în colecţia populară 
Căminul. Nu a uitat nici culoarea copertei, nici formatul. I-a rămas 
puternic întipărită în memorie „apariţia colonelului ieşind din groapa 
comună: capul răsărit ca o ciupercă din zăpada care acoperise câmpul 
de luptă, ţipetele speriate ale ţăranilor, care-1 zăriseră mai întâi, 
curajul femeii, singura care a îndrăznit să se apropie de el“. Colegii 
de la Liceul Spiru Haret, cărora le-a citit fragmente, erau profund 
emoţionaţi. „Umblam cu capul în jos, cu umerii uşor plecaţi, strivit 
de victorie, parcă eu aş fi fost autorul". 

A doua perioadă balzaciană a fost 1934 - 1937, când îi citeşte 
întreaga operă. 

Se păstrează în arhiva scriitorului vreo 20 de foi volante cu 
însemnări diverse din această epocă. Găsim notate cu pedanterie 
luna şi anul apariţiei a peste 80 de romane balzaciene, alături de 
citate (în franceză şi în română), cu indicarea ediţiei şi a paginii de 
unde au fost extrase. 

Iată enumerarea câtorva teme din Histoire des Treize : descrierea 
străzilor Parisului, Influenţa romanelor fantastice ale timpului, 
Descrierea femeii noaptea, Amorul femeilor, Cerşetorii din Paris, 
Oraşul în construcţie, Muzica la orgă, Destinul artelor. 

întâlnim comparaţii, caracterizări, observaţii asupra compoziţiei 
cărţilor, judecăţi de valoare: „Stendhal un des hommes Ies plus 
spirituels et le plus profonds de cette epoque" (La Maison Nucingen, 
p. 21). Mircea Eliade constată în continuare că această carte e „făcută 
din divagaţiile unui dialog. Nu e o simplă povestire. întreruperi, 
reveniri, scurtă istorie şi psihologie a personajelor, cuvinte de spirit. 
La pagina 49 Balzac se scuză prin Blondei şi laudă această artă de 
a construi pe nimicuri. Nu seamănă oare cu arta lui L. Sterne, cu 
Proust. Divagaţii etc?“ 

Mai reţinem o singură notaţie: „Exasperarea , angoasa cardiacă 
pe care ţi-o lasă a doua jumătate a seriei Illusions perdus. în special 
povestea lui David Sechard; prostiile care se fac, de către toţi, ca să 
se afunde cât mai adânc în datorii. E ceva insuportabil. Balzac e 
pasionat de această temă atroce a suferinţelor şi dezastrelor omului 
cinstit sau nepriceput faţă de coaliţia invidioşilor şi canaliilor. Mă 
exasperează talentul lui de a chinui oamenii inocenţi. Tema aceasta 
e generală în toată opera lui“. 

Problemele de alchimie, ocultism şi magie îl atrag încă din 
adolescenţă. Atunci când le descoperă în cărţile citite, le comentează 
cu interes şi pasiune. în „Universul literar" din 16 decembrie 1939 
publică un eseu despre Seraphila de Balzac (retipărit în volumul 
Mitul reintegrării din 1942). Este vorba de reluarea unei teme 
antropologice din Banchetul lui Platon - tipul omului desăvârşit, 
„arhetipul primordial". Făptura misterioasă din romanul balzacian 
iubeşte şi e iubită în acelaşi timp de Minna - care-1 consideră bărbat 
şi de Wilfrid, care vede în el o femeie. 

Câteva pagini de erudiţie scrise de Eliade trec în revistă prezenţa 
arhetipului androgin în literatura universală şi ideile misticului 
Swcdenborg, ce l-au înrâurit pe Balzac în scrierile acestei opere. 

într-o călătorie făcută în Suedia, în august 1970, autorului Mitului 
reintegrării îi vin în minte peisajele fiordurilor descrise de Balzac în 
Seraphite, gândindu-se, în acelaşi timp, la Strindberg, care povesteşte, 
în Inferno, cum i-au căzut în mână cărţile lui Swedenborg. 

La sfârşitul lunii august 1947, în timp ce lucra ca un ocnaş la 
Prolegomenele ce vor deveni Tratatul de istorie a religiilor, gândul 
îi zboară la literatură, dorind cu intensitate să-l recitească pe Balzac. 

Nu numai gândurile i se îndreaptă spre autorul Comediei umane. 
Aceasta îi populează şi visele: 28 august 1947\ „M-am deşteptat cu 
o poftă nebună de a reciti La Cousine Belte şi cu amintiri despre 
Mihail Sebastian, căruia atâţia ani încercasem să-i insuflu pasiunea 
balzaciană, ca să aud că devenise balzacian în ultimii lui ani de 
viaţă" {Jurnal, I, p. 119). 

La 4 septembrie citeşte pentru a opta sau a noua oară Le Pere 
Goriot. 

Euforia balzaciană durează toată toamna şi iarna 1947 şi 
primăvara anului următor. Vrea să parcurgă întreaga bibliografie 
critică, scăldându-se într-o aridă şi insipidă erudiţie. 

Recitirea cărţilor lui Balzac îl încântă, fiind cucerit în primul 

rând de autenticitatea personajelor - adevăraţi monştri, măcinaţi de 
ambiţie şi parvenitism. 

Reflectează asupra compoziţiei, exprimându-şi dorinţa de a vedea 
şpalturile manuscriselor. Unele capitole, adăugate textului iniţial, 
pot fi depistate cu uşurinţă. De pildă, în Le cousin Ponce, capitolul 
XXXII - Tratat despre ştiinţele oculte - este evident ulterior. 

îşi dă seama că problema centrală a creaţiei balzaciene e 
coexistenţa fantasticului cu realismul şi face câteva observaţii 
concrete referitoare la Seraphile şi Le peau de chagrin. 

Deoarece în 1950 se împlineau o sută de ani de la moartea 
scriitorului francez, îşi propune să scrie, sub pseudonim, o Viaţă a 
lui Balzac. „Ar fi fost o monografie compusă de un scriitor deprins 
cu exegezele diferitelor simboluri religioase şi parareligioase“ 
{Memorii, ed. a Il-a, p. 408). 

Cu luciditate Mircea Eliade priveşte penibilele începuturi ale lui 
Balzac, lipsa lui de cultură şi de gust şi transformarea lui ulterioară 
în titanul fără pereche. „De urmărit această cucerire de sine, care mi 
se pare mai extraordinară chiar decât geniul“. 

Admiraţia faţă de scriitorul său preferat nu-1 împiedică să facă 
o ierarhizare a operelor acestuia, să se oprească asupra asperităţilor. 
La 29 august 1947, citind Le cousin Ponce, notează: „îmi dau seama 
mai bine ca oricând de măiestria lui Balzac în prezentarea unui nou 
personagiu. în 15 pagini e clădită deja o viaţă şi un destin. Când 
prezintă prin aluzii sau rezumate personagii deja cunoscute din 
Comedia umană (cum e ilustrul Gaudissart sau Papinot), o face 
superficial, pretenţios 14 . 

Unele observaţii şocante rămân în Jurnalul inedit, fără a mai fi 
fost selectate ulterior. 

La 80 de ani, tatăl lui Balzac avea o legătură amoroasă, în timp 
ce prima amantă a lui Honore avea cu 25 de ani mai mult decât 
tânărul autor. (în paranteză fie spus, preferinţa pentru o parteneră cu 
mult mai în vârstă a fost „experimentată 11 de două ori şi de Eliade). 

Prostul gust şi stridenţele sunt amendate cu severitate. La 3 
septembrie 1947 citim în Jurnalul inedit despre impresia detestabilă 
făcută de felul în câre Rastignac îşi începe scrisoarea, cerând 1200 
de franci, ca să poată parveni la Paris: „Ma chere mere, vois si tu 
n’as pas une troisieme mamelle s’ouvrir pour moi... 11 . 

în acelaşi timp, nu este deloc zgârcit cu elogiile. „Dar pe de altă 
parte, ce formidabilă este profesiunea de credinţă pe care Vautrin o 

face lui Rastignac în grădină. Ar trebui descrise pagini întregi. Cât 
de teribilă era viziunea lui Balzac! Ce sete de a ajunge cu orice preţ 
şi câtă voinţă de putere...“. 

Cu o fantastică putere de muncă Eliade reciteşte întreaga operă, 
parcurge textele a peste 20 de biografii (dintre care unele pur şi 
simplu ilizibile), merge pe urma paşilor personajelor îndrăgite. 
Vizitează casa din strada Raynouard 47 unde a lucrat maestrul între 
1840 - 1846 - cei mai prolifici ani ai săi. Nu se poate abţine să nu 
comunice un amănunt comico-tragic. „Am văzut trapa prin care fugea 
într-o uliţă de sub grădină, când era căutat de creditori“. 

După mai puţin de o lună, conchidea la 28 septembrie 1947: 
„Am lucrat câte 15-16 ore pe zi şi am epuizat, acasă şi la bibliotecă, 
esenţialul documentării asupra Colegiului din Vendome şi a 
adolescenţei lui Balzac. Am schiţat în cinci pagini această tristă şi 
patetică adolescenţă. Azi, cu toată frumuseţea care mă îmbie la 
fereastră, am de gând să lucrez aceste pagini şi să dau un text aproape 
definitiv. Pentru că nu mai ştiu cât timp voi mai fi liber să mă las 
mânat de pasiunea mea balzaciană. Şi ar fi păcat să se piardă atâta 
entuziasm şi atâta muncă“. 

Pe lângă cărţi mediocre, precum a D-rului Cabanes {Balzac 
ignorat), citeşte altele admirabile: Orientări străine la Honore de 
Balzac de Fernand Baldensperger. Extrage date comentându-le, emite 
supoziţii, contestă unele afirmaţii din exegezele lui L. J. Arigon, 
Maurice Bardeche, Philippe Bertault, A. Prioult despre începuturile 
literare, dar şi despre „ciudăţeniile 11 eroului său, despre religie şi 
muzică religioasă. După ce îşi expune părerile asupra eruditelor tratate 
şi teze de doctorat celebre sau anonime, Mircea Eliade îşi exprimă 
dorinţa de a scrie „o carte liberă, în zbor de uliu pe deasupra 
bibliografiei, în care să se vadă ceea ce eu deja văd, ca nou şi 
relevant: biografia ca instrument de cunoaştere 11 {Jurnal inedit, 24 
septembrie 1947). 

în câteva luni reuşeşte să definitiveze o sută de pagini mari din 
această Tinereţe a lui Balzac (până la 1829 - anul apariţiei romanului 
Les Chouans). 

Şansa de a găsi un editor e minimă. într-un moment de luciditate 
(21 octombrie 1947) citim printre rânduri: „continui să redactez 
(mai mult pentru propria mea bucurie) eseul biografic despre Balzac 11 . 

După abandonarea proiectului, ori de câte ori i se oferea prilejul, 
nu ezita să reia lectura din opera lui Balzac şi corespondenţa acestuia. 

Notaţiile din memorialistică menţionează bucuria reîntâlnirii cu eroii 
Comediei umane (8 iulie şi 2 decembrie 1974, 5 ianuarie 1975 etc.). 
Citind, la 24 noiembrie 1984, La vieille fille într-o ediţie populară 
de buzunar, găseşte răgazul să transcrie din Balzac: „Miturile moderne 
sunt mai puţin înţelese decât miturile vechi, cu toate că suntem 
devoraţi de mituri. Miturile ne asaltează din toate părţile, ele slujesc 
la tot, ele explică tot!“ 

Să nu uităm că Mircea Eliade a considerat literatura drept „fiică 
a mitologiei 14 . 

în timpul redactării cărţii, Mircea Eliade se implică în mod 
direct în „evenimente 11 . La 13 octombrie 1947 descoperă câteva pagini 
scrise de Octav Mirbeau. Are o teribilă insomnie şi revelaţiile 
scriitorului francez asupra agoniei şi morţii lui Balzac îl neliniştesc. 
Jurnalul nu destăinuie amănunte. 

Aflăm câte ceva din cea mai completă şi valoroasă biografie 
Prometeu sau viaţa lui Balzac de Andre Maurois, apărută la Librairie 
Hachette în 1965 şi în traducere românească în 1972. într-un apendice 
de o pagină, autorul rezumă „scenariul 11 lansat de Mirbeau în noaptea 
morţii lui Balzac: D-na Hanska, soţia sa, se afla în braţele amantului, 
pictorul Champfleury. Dovedeşte în acelaşi timp „calomnia 11 , 
într-adevăr, tânărul pictor îi va deveni intim, dar ... peste doi ani. 
Iată cum „literaturizează 11 Mircea Eliade întâmplarea (în Jurnal 
inedit): „Bătăi în uşă: «Madame! Monsieur est mort!» era să iasă aşa 
cum se afla, aproape goală. A oprit-o amantul, a silit-o să-şi 
improvizeze o ţinută decentă. O repede vizită în odaia mortuară, 
apoi s-a reîntors în iatac. în noaptea aceea, prima lui noapte de mort, 
Balzac a rămas singur... Sunt încă îndoieli asupra veracităţii 
revelaţiilor lui Mirbeau. Le voi discuta în cartea mea. Dar mi se 
părea firesc ca lucrurile să se întâmple astfel. Cum ar fi putut muri, 
în alt chip, autorul Comediei umanei 11 

Presupunerile biografului român s-au dovedit întemeiate. Dar 
vom putea oare citi vreodată argumentaţia lui Mircea Eliade din 
textul inedit al tinereţii lui Balzac? Manuscrisul a fost dat de autor 
spre păstrare unei prietene. Aceasta l-a găzduit (textul, desigur!) 
prin 1950, într-o pivniţă pariziană. Ar fi chiar oare imposibil ca un 
cercetător să-l descopere şi să-l încredinţeze tiparului? 

Scrisorile particulare adresate unei singure persoane erau aduse 
la cunoştinţa unei colectivităţi - mai mici sau mai mari - cu câteva 
milenii în urmă. în China, operele complete ale scriitorilor aveau 
câteva capitole cuprinzând corespondenţă către prieteni (în proză 
sau versuri). Epistolele scriitorilor latini Cicero, Seneca, Pliniu, 
Sallustiu şi Tacit au fost date publicităţii în timpul Renaşterii. Ele 
constituie un model şi un îndreptar stilistic. 

Misivele lui Diderot, Voltaire, Balzac, Flaubert, Stehdhal, 
Mallarme, Proust constituie o fidelă oglindă a vieţii politico-sociale 
şi private, oferindu-ne detalii asupra biografiei spirituale şi genezei 
numeroaselor capodopere. 

Şi în România a fost încredinţată tiparului corespondenţa 
paşoptiştilor (N. Bălcescu, C. A. Rosetti), postpaşoptiştilor 
(B. P. Hasdeu şi Alexandru Odobescu) marilor clasici (Caragiale şi 
Eminescu) şi interbelicilor (Camil Petrescu, N. Iorga, G. Călinescu, 
Cezar Petrescu, Ion Barbu, Mihail Sadoveanu, Eugen Lovinescu, Al. 
Rosetti, Paul Zarifopol, G. M. Zamfirescu, Al. Philippide). 

Dintre numeroasele discuţii pro şi contra imprimării textelor 
destinate iniţial unui singur destinatar, reţin o remarcă făcută cu 
aproape 70 de ani în urmă de Mihail Sebastian într-un excepţional 
studiu: „Faţă de atâtea ezitări, scrupule şi interdicţii, publicarea 
scrisorilor poate să pară un act nepios, iar lectura lor, şi cu atât mai 
mult comentarea lor, un fel de efracţiune. Dar toată istoria literară 
nu e decât un lung şir de impietăţi şi efracţiuni, pe care le justifică 
mai mult devotamentul decât curiozitatea noastră 11 (Mihail Sebastian, 
Corespondenţa lui Marcel Proust, Bucureşti, Editura Fundaţia pentru 
literatură şi artă „Regele Carol al II-lea“, 1939, p. 14; repubicare din 
„Revista Fundaţiilor regale", 1938, nr. 9-12). 

Editarea Corpusului de corespondenţă Mircea Eliade e pe punctul 
de a fi încheiată. Am publicat în trei volume intitulate Europa, Asia, 
America (Editura Humanitas, 1999, 2004, 2004) cele peste o mie 


* Publicat întâi în Caietele Mircea Eliade, 4, Asociaţia culturală „Crişana”, 
Oradea, 2005, p. 5-39. 

două sute de scrisori emise (1640 de pagini). Cineva îmi reproşa - 
în glumă! - că cele trei continente prezente în titlul volumului meu 
ar trebui să fie ... cinci (în Australia, la Sidney se afla savantul 
Samuel Angus, iar în Africa a avut loc un recent congres consacrat 
lui Mircea Eliade). 

Din epistolele primite au fost publicate trei volume, Mircea 
Eliade şi corespondenţii săi (1993, 1999. 2003), rămânând să fie 
încredinţate tiparului literele R - Z 1 . O bună parte din aceste texte 
am publicat-o însă, în ultimele două decenii, în diferite reviste: 
„România literară 14 , „Manuscriptum“, „Viaţa românească", „Orizont", 
„Jurnalul literar", „Revista de istorie şi teorie literară", „Steaua", 
„Cronica", „Origini". 

Expeditorii şi destinatarii au cele mai variate profesiuni şi... 
îndeletniciri: orientalişti, istorici, geografi, folclorişti, muzeografi, 
psihologi, muzicieni, actori, regizori, editori, critici şi istorici literari, 
diplomaţi, bibliotecari, arheologi, publicişti, jurnalişti, lingvişti, critici 
de artă - mai mult sau mai puţin celebri. Unii dintre ei sunt cunoscuţi 
de cercurile largi, alţii - deşi de notorietate în propria lor specialitate 
- sunt ignoraţi de marele public. Le putem adăuga: colegi de liceu 
sau facultate, prieteni, gospodine, dansatoare, necunoscuţi, rataţi, 
maniaci, admiratori şi... iubite. 

în franceză, engleză, italiană sau germană sunt redactate răvaşele 
către Marcel Brion, Ananda Coomaraswamy, Henry Corbin, P. L. 
Couchoud, Surendranath Dasgupta, Georges Dumezil, J. Evola, Arturo 
Farinellii, Cari Gustav Jung, Ernst Jiinger, Alf Lombard, Vittorio 
Macchioro, Paul Masson-Oursel, Aldo Mieii, Rudolf Otto, Giovanni 
Papini, Raffaele Pettazzoni, Mac Ricketts, Roberto Scagno, Cari 
Schmitt, Stig Wikander şi mulţi alţii. 

Citez dintre români: Camil Baltazar, Lucian Blaga, Valeriu 
Bologa, Victor Buescu, Gh. Bulgăr, Al. Busuioceanu, Matei 
Călinescu, Ion Chinezu, Şerban Cioculescu, Emil Cioran, Petru 
Comarnescu, Ovidiu Cotruş, Vintilă Horia, Eugen Ionescu, Nae 
Ionescu, Nicolae Iorga, Ionel Jianu, Petru Manoliu, Dumitru Micu, 
Adrian Marino, Pericle Martinescu, Constantin Noica, Cezar Petrescu, 
Camil Petrescu, Ion Petrovici, Horia Roman, Al. Rosetti, Ion 
Simionescu, Marin Sorescu, Mihail Sebastian, N. Steinhardt, George 


1 în momentul în care această carte merge la tipar volumul 4, literele R - S 
a apărut la Editura Criterion Publishing [Nota editurii]. 

Uscătescu, Ionel Teodoreanu, Sorana Ţopa, I. Valerian, Tudor Vianu, 
Al. Vona, Mircea Vulcănescu, Mircea Zaciu, Dan Zamfirescu. 

Lăsând la o parte câteva texte convenţionale, aceste pagini 
mustesc de autenticitate. Cei ce scriu ( atât Mircea Eliade cât şi 
corespondenţii săi) nu-şi imaginau vreodată că posteritatea le va 
cunoaşte „mesajul". 

Colecţionez scrisori de la şi către Mircea Eliade de peste 35 de 
ani. Am copiat mai întâi cele vreo 50 - 60 de epistole aflate la 
Biblioteca Academiei Române şi la Biblioteca Centrală de Stat. Am 
achiziţionat alte câteva de la anticari şi tipografi. Cele mai multe 
texte se află în arhiva din ţară a scriitorului, azi în posesia mea. 
Mircea Eliade mi-a dăruit alte câteva sute de misive, scrise în deceniul 
al şaselea din secolul trecut. 

Originalele sau fotocopiile scrisorilor către Ionel Jianu, Vintilă 
Horia, Barbu Brezianu, Mac Ricketts, Mary Stevenson, Cezar Baltag, 
Dan Petraşincu, Nicolae Brînduş, Gh. Bulgăr, Pericle Martinescu, 
Constantin Noica, Şerban Nichifor, Andrei Oişteanu, Dan Zamfirescu 
mi-au fost oferite cu generozitate de către destinatari. Cele ale lui 
Cari Gustav Jung mi-au fost puse la dispoziţie de cercetătorul elveţian 
Albert von Brunn, cele ale lui Vittorio Macchioro de eliadistul italian 
Natale Spineto, iar ale lui Brutus Coste, Ananda Coomaraswany şi 
N. Steinhardt mi-au fost procurate de prietenul meu, exegetul 
american Mac Linscott Ricketts. Criticul şi poetul Marin Mincu 
mi-a oferit xeroxul epistolelor cu Giovanni Papini. Cele ale lui 
Nicolae Mărgineanu le am prin amabilitatea fiicei învăţatului, d-na 
Daniela Mărgineanu-Ţăranu, iar cele ale lui I. Valerian de la istoricul 
literar N. Scurtu. 

Mulţi corespondenţi (sau familiile acestora) au publicat în diferite 
reviste misivele primite de la marele scriitor. Le-am transcris 
întocmai, menţionând sursa. 

S-a ivit cu această ocazie şi un scandal de proporţii. O tânără 
doctorandă la Sorbona, Mihaela Timuş, a publicat în „România 
literară" în iunie 2004, o violentă scrisoare la adresa mea, 
acuzându-mă de „fraudă juridică, morală şi profesională". în 
naivitatea şi credulitatea mea am publicat un articol în „Adevărul 
literar şi artistic" unde-i elogiam cunoştinţele eliadiste ( Doi tineri 
eliadişti, în „Adevărul literar şi artistic", nr. 574, din 3 iulie 2001). 
Scriam atunci entuziasmat, printre altele: Mihaela Timuş „e o 
cunoscătoare avizată a specificului istoriei religiilor, o eliadistă de 

elită şi o traducătoare excepţională. Domnia sa este autoarea unei 
senzaţionale descoperiri: 54 de scrisori inedite (peste 150 de pagini 
scrise mărunt in limba franceză) ale lui Mircea Eliade către Stig 
Wikander, cel mai prestigios istoric al religiilor din Suedia. Această 
corespondenţă, aflată la Biblioteca Universităţii din Uppsala, căreia 
i-a adăugat răspunsurile destinatarului, aflate în România, a început 
să fie adnotată şi comentată în ultimele numere ale revistei 
„Archaeus“. Munca ei îndârjită şi tenace, pasiunea ce-o însufleţeşte 
şi-i dă aripi ar trebui să constituie un exemplu pentru colegii de 
generaţie../* 

Desigur că scrisorile lui Stig Wikander către Mircea Eliade - 
oferite de mine - au fost publicate în „Archaeus ", fără vreo aprobare 
specială. 

Folosind un vocabular de o rară duritate, doctoranda noastră mă 
consideră pe mine vinovat. Precum proceda „Scânteia** odinioară, 
domnişoara cere imperativ „desolidarizarea publică** din partea 
editurii de acest act fraudulos. Probabil că acuzatoarea mea avea 
proaspătă în memorie lectura unui text din martie 1938 împotriva lui 
Mircea Eliade (iertată fîe-mi comparaţia): „ Cer solidarizarea 
cititorilor, a purtătorilor de condei, a profesorilor împotriva acestui 
şarlatan cultural**. 

Bineînţeles că tânăra spadasină oferindu-mi aceste texte nu mi-a 
interzis vreodată să reproduc scrisorile transcrise anterior de dânsa. 
Atunci când nu am primit încuviinţarea, nu am încredinţat tiparului 
epistolele lui Paul Goma, Cicerone Poghirc, Virgil Tănase, Mana 
Manoliu-Manea, Arion Roşu, dăruite mie de Mircea Eliade. 

ELIADE EXPEDITOR 

Corpusul epistolar cuprinde informaţii de o inestimabilă valoare 
- multe dintre ele inedite - din perioada 1921 - 1986. Ne sunt 
prezentate aspecte majore ale spiritualităţii româneşti interbelice: 
istoria presei, literaturii, învăţământului, ştiinţei, sociologiei, teatrului, 
precum şi amănunte din biografia lui Mircea Eliade şi a acelora cu 
care şi-a întreţesut viaţa. 

Putem reconstitui cu uşurinţă etapele de bază ale formării 
savantului, integrate organic în efervescenţa literară, ştiinţifică şi 
universitară a Franţei şi Americii. în cele peste o sută de scrisori 
către familie urmărim, succesiv, viaţa elevului, studentului, 

doctorandului, ataşatului cultural şi profesorului. Viaţa din tabăra de 
cercetaşi (1921-1925), din Elveţia şi Italia (1927-1928), din India 
(1928-1931), din Anglia şi Portugalia (1940-1945), de la Paris 
(1945-1957) sau Chicago (1957-1986) apare ou luminile şi umbrele 
ei, dezvăluind duioşie, dragoste, ambiţie, setea de cultură, sinceritatea 
şi modestia expeditorului. 

' Nostalgia patriei e un laitmotiv al scrisorilor, al căror autor 
aparţine cu toate fibrele fiinţei lui acestor meleaguri. La 20 august 
1946 uită de propriile lui necazuri şi-şi împărtăşeşte îngrijorarea 
faţă de părinţi: „Cu atât mai groaznică mi se pare seceta din ţară, de 
care am auzit şi care mă umple de durere. Bietul nostru popor, ce-o 
să mai aibă de mâncare, dacă până şi porumbul s-a uscat pe câmp“. 

?n vara anului 1970 e deprimat peste măsură de inundaţiile din 
ţară; iar în martie 1977, aflând despre cutremurul care ne-a lovit, are 
inima sfâşiată de durere. împărtăşind acest dezastru corespondenţilor 
săi din străinătate, se referă şi la alte lovituri primite de poporul 
român în zbuciumata sa istorie. La 27 martie 1977 îi scrie lui Stig 
Wikander: „Ultima catastrofă se înscrie în destinul tragic al sărmanei 
mele ţări. Sunt uneori ispitit să cred că soarta României este 
prefigurată în distrugerea Sarmisegetuzei; de 17 secole, nimic decât 
cenuşă...“. 

Bucureştiul tinereţii sale e evocat adesea: mansarda din Melodiei, 
strada Mântuleasa, Cişmigiul, Grădina Botanică, Pădurea Băneasa, 
roşcovii din străduţele ce duceau spre Dealul .Spirii, grădinile de 
vară de altădată, spectacolele teatrale la care a asistat, interpreţii 
care l-au entuziasmat. 

între 23 august 1944 şi 31 august 1967, Mircea Eliade nu a avut 
drept de semnătură în publicaţiile din ţară. După ce această interdicţie 
a fost anulată, în revistele literare din Bucureşti şi provincie au 
început să apară nuvele, articole şi eseuri de şi despre scriitor şi 
savant. In aşteptarea celor două cărţi programate (MaitreyiNunta în 
cer şi La ţigănci şi alte povestiri), Mircea Eliade se gândeşte cu 
intensitate să vină în ţară, să-şi revadă familia şi prietenii. Condiţia 
fundamentală era însă să fie cunoscut şi citit. La 30 noiembrie 1968 
îşi dezvăluie gândurile către Alexandru Rosetti: „Am impresia că în 
ţară sunt doar «un nume», dar că aproape nimeni nu m-a citit (n-a 
avut cum...). Vizitarea ţării în asemenea condiţii mi-ar fi fost penibilă. 
Aş fi avut impresia că sunt o statuie fabuloasă la care oamenii se 
uită cu admiraţie sau curiozitate, pentru că li s-a spus că reprezintă 

pe cineva care a fost cineva în vremurile lui. Dar lucrurile se vor 
schimba în clipa când voi simţi că sunt prezent în cultura 
românească". 

încă din 12 aprilie 1968 „vedea" această întoarcere în mod firesc, 
fără surle şi trâmbiţe: „Sper foarte mult - îi scria lui Dumitru Micu 
- să pot vizita ţara în curând să-mi văd familia, de care m-am despărţit 
acum 28 de ani. Sunt din fire timid şi chiar sălbatic, aşa că gândul 
primirilor oficiale mă sperie şi mă paralizează. Dacă aş şti că trebuie 
să asist la vreun banchet în «onoarea mea», mi-ar pieri pofta. Şi 
m-aş întoarce din drum. Dar am atâţia buni prieteni la Bucureşti şi 
mă încred în priceperea lor de a mă ţine departe de onoruri şi 
recepţii". 

Permanent îşi exprimă dorinţa de a-şi revedea patria, după ce va 
deveni prezent în cultura noastră prin câteva cărţi. Mai era însă 
necesară o formalitate: obţinerea cetăţeniei americane. Cu paşaportul 
de apatrid pe care-1 avea îi era permis să circule în toate ţările, în 
afară de România. 

Constantin Noica, Al. Rosetti, Barbu Brezianu, Arşavir Acterian, 
Cezar Baltag, Gheorghe Bulgăr, Mircea Handoca şi ceilalţi 
corespondenţi îl aşteptau cu sufletul la gură, în vara anului 1970. 
Dar începând cu luna februarie au început dezamăgirile. Cărţile sale 
îşi întârzie nejustificat apariţia, recenziile şi eseurile despre Eliade 
sunt blocate, volumele, tipărite în străinătate, expediate în România, 
în loc să ajungă la destinatari sunt reţinute la vamă. Exasperat că a 
fost pus din nou la index, constata îndurerat: „Sunt condamnat la 
inexistenţă, atât în «patrie», cât şi în neagra străinătate" (către 
Constantin Noica, 25 aprilie 1971). 

încă de la 16 iunie 1970 îi scrie lui Gheorghe Bulgăr despre 
cauzele destrămării iluziilor, conchizând: „De ce să vin? Nu m-am 
ploconit niciodată nimănui, nici în ţară până în 1940 (când am plecat 
la Londra), nici la Paris, între 1945 - 1955, nici în America, din 
1955 încoace. Mi-am văzut cinstit de treabă şi tot aşa voi face şi 
de-acum înainte. Ştiu că după moartea mea voi fi recunoscut oficial 
şi de neamul din care fac parte. Şi asta mi-e destul!" 

Răsfoirea Bibliografiei ne confirmă că, între 17 iulie 1970 şi 3 
martie 1972, nu a apărut nici o referire la scriitor sau savant. Anii 
1972 - 1973 au fost, de asemenea, anii cei mai „sterpi" în exegeza 
eliadistă. A urmat un năucitor flux şi reflux al reconsiderării. Cât de 
stranie şi ridicolă e invitaţia din martie 1977 a lui Theodor Burghele, 

preşedintele Academiei Române: „în măsura în care veţi fi de acord, 
veţi avea posibilitatea unor întâlniri cu oameni de ştiinţă şi cultură, 
veţi vizita locuri pitoreşti ale patriei, monumentele ei istorice şi veţi 
putea lua cunoştinţă direct de înfăptuirile ultimelor trei decenii. Ne-ar 
bucura ca, în cazul acceptării invitaţiei, să efectuaţi vizita în ţară la 
începutul lunii mai 1977, având astfel posibilitatea de a participa la 
sărbătorirea Centenarului Independenţei României* 4 . 

Mistuit de dorul de a-şi revedea familia şi ţara, Mircea Eliade 
răspunde cu demnitate şi durere: „Vă mulţumesc pentru invitaţia pe 
care mi-o faceţi din partea Prezidiului Academiei de a vizita ţara. 
îngăduiţi-mi să vă mărturisesc, cu toată sinceritatea, principalul motiv 
pentru care nu o pot accepta: ignorarea sistematică a scrierilor mele 
literare, istorice şi filosofice în România 44 . 

* * * 

Scrisorile mele de la Mircea Eliade! Cele 64 de texte cuprind 18 
ani din viaţa mea (1968-1986). 

De câte ori nu le-am recitit, la câţi prieteni nu le-am arătat! Pot 
fi uitate euforia, emoţia, febrilitatea mea? în fond, cele trei volume 
din Europa, Asia, America reproduc scrisorile adresate mie în peste 
70 de pagini (tipărite). Sunt citat în alte peste 20 de scrisori (adresate 
altora). E o performanţă! 

în plicuri se află şi câteva materiale destinate să fie publicate 
în revistele din ţară: Eminescu („Revista de istorie şi teorie literară 44 , 
1985, nr. 3, iulie-sept.), Sergiu Al. George („România literară 44 , 
1984, nr. 36, iulie 26), răspunsurile la un interviu („Viaţa 
românească 44 , 1982, nr. 2, februarie). Sunt singurele texte 
dactilografiate. Celelalte peste o sută de pagini sunt scrise în 
întregime de mână, uneori mai citeţ, alteori mai tremurat, în marea 
lor majoritate cu cerneală neagră, din când în când cu adnotări şi 
sublinieri, notate în grabă, cu creionul. 

Din rândurile către mine prind viaţă atmosfera redacţională de 
la „Vremea 44 şi siluetele lui Pompiliu Constantinescu, Tudor Vianu, 
Aron Cotruş, Alexandru Rosetti, Pericle Martinescu, Şerban 
Cioculescu, Petru Comamescu, Ionel Jianu. Unele amănunte - 
comunicate mie - nu sunt comentate în memorialistică: „L-am 
cunoscut destul de bine pe Tudor Vianu. Şi poate ne-am fi împrietenit 
dacă, în primăvara lui 1940, n-aş fi plecat la Londra. îmi propusese 
chiar să scriem împreună o carte despre Simbol - el tratând subiectul 

filosofic, eu urmând să redactez partea istorico-reiigioasă“ (8 mai 
1969). 

Descoperind în arhivele radiodifuziunii conferinţele sale 
radiofonice, i-am cerut permisiunea să le public în „Manuscriptum". 
Fiind de acord cu solicitarea mea, Mircea Eliade îşi amintea, în 
acelaşi timp, la 16 iulie 1979: „Cât despre doctorul V. Voiculescu: 
cu toată diferenţa de vârstă, ajunsesem buni prieteni. îl interesau 
mult India, esoterismul, magia etc. Eram amândoi în Comitetul 
Societăţii Scriitorilor Români, sub preşedenţia generalului Condiescu; 
după moartea generalului (primăvara 1939), profesorul N. I. Herescu 
i-a luat locul, iar eu am devenit secretarul Societăţii. De multe ori, 
ieşind de la Radio, doctorul Voiculescu trecea pe la sediul Societăţii 
şi stăm de vorbă. Evident, doctorul stăruia să continuu conferinţele, 
de aceea cred că am pregătit texte în 1939 şi, poate, chiar în 1940 
(am plecat la Londra în aprilie)". 

Comentând unele cărţi editate de .mine, Mircea Eliade evocă 
momente din propria-i viaţă. Volumul Cartea munţilor de Bucura 
Dumbravă e frunzărit cu emoţie: „Am fost şi eu membru la Hanul 
Drumeţilor şi, între anii 1920 - 1940, nu cred că a fost vară în care 
să nu petrec cel puţin o săptămână în Bucegi sau în împrejurimi. 
Când am văzut fotografia Pietrei Craiului, mi-a stat inima în loc, 
cum se spunea pe vremuri. Exact pe unul din colţii vârfului am 
dormit, un grup de cinci-şase cercetaşi (era prin 1923, aveam 16 
ani), ne rătăciserăm şi credeam că, ajungând pe creastă, vom putea 
coborî în Muntenia. Am ajuns noaptea ne-am legat cu centiroanele 
de nişte jepi prăpădiţi - şi am dormit dârdâind de frig. Numai 
dimineaţa ne-am dat seama ce nebunie făcusem şi ne-a apucat frica". 
(6 august 1970). 

Altă dată, impresiile de lectură sunt însoţite de judecăţi de 
valoare. Volumul Corespondenţă de G. T. Kirileanu, apărut la Editura 
Minerva în toamna anului 1977, nu îi este indiferent: “L-am citit 
aproape din scoarţă în scoarţă, cu foarte mult interes. Scrisorile lui 
Vasile Bogrea şi George Vâlsan sunt admirabile. Cât de puţin norocoşi 
am fost şi continuăm să fim! Aceşti giganţi ai culturii româneşti 
chinuiţi de boală în tinereţe, seceraţi la începutul maturităţii lor 
ştiinţifice". (28 septembrie 1977). 

Activitatea mea editorială e amintită şi în misivele către alţi 
corespondenţi. Astfel, îi scrie la 26 martie 1984 lui Cezar Ivănescu: 
„Constantin Noica şi Mircea Handoca pregătesc şi ei o «ediţie 

cronologică», au depus deja un manuscris de circa 2000 de pagini 
(scrierile mele din adolescenţă şi prima tinereţe, multe inedite)" 
Surorii sale, Corina, îi comunică, la 1 februarie 1985: „încă n-am 
primit scrisoarea lui Handoca. Să sperăm că volumele (texte din 
adolescenţă) vor apărea, altminteri ar fi păcat de munca lui". 

După 1980 am început să-i trimit copii ale corespondenţei aflate 
în ţară. Reacţia a fost previzibilă. „Am citit cu mare emoţie cele 
două scrisori ale lui Lucian Blaga". (7 mai 1985). 

în mai 1984, dăruieşte Bibliotecii Universitare din Bucureşti 
câteva sute de volume şi colecţia revistelor de orientalistică şi 
antropologie culturală. E îndurerat că, datorită unor tergiversări 
birocratice, cărţile nu ajung la destinaţie: „îmi pare rău că planul cu 
biblioteca mea pe care voiam s-o dăruiesc în întregime Bibliotecii 
Academiei sau Universităţii nu se realizează. De un an de zile nici 
un cuvânt". (18 martie 1985). Până la urmă, totul se va rezolva cu 
bine. Când l-am văzut la Paris, în toamna anului 1985, i-am înmânat 
o scrisoare de mulţumire din partea lui Ion Stoica, directorul 
Bibliotecii Universitare. Ţin minte şi acum bucuria Profesorului şi 
marea lui satisfacţie că studenţii bucureşteni vor putea consulta aceste 
cărţi. 

Unii spuneau că nu-1 mai interesa cultura română contemporană. 
Inexact! Scrisorile mele (şi ale altora, de altfel) au numeroase pasaje 
ce se referă la Zoe Dumitreşcu-Buşulenga, D. Micu, Nicolae 
Manolescu, Marin Sorescu, Cezar Baltag, Ştefan Bănulescu, Gh. 
Bulgăr, Ovidiu Bârlea, Adrian Fochi, Virgil Cândea, Ovidiu Cotruş, 
Petru Caraman, Ioan Coman. Aprecierea operelor acestor distinşi 
oameni de cultură e însoţită de dorinţa de a-i atrage pe unii dintre 
ei, în redactarea unor lucrări de referinţă. E îndurerat de trecerea în 
nefiinţă a iui Al. Oprea şi.Nichita Stănescu, dar în special de cea a 
lui Sergiu Al.-George. La 2 ianuarie 1982, îmi scria: „Moartea lui 
Sergiu m-a afectat profund. Nu numai că îl apreciam enorm, dar 
tocmai mă pregăteam să-i scriu, mai întâi, ca să-i laud cartea (pur 
şi simplu superbă!) şi apoi ca să-l rog să mă ajute să închei Histoire 
III, redactând o parte din capitolul despre India medievală. Era 
singurul care o putea face. Scriu cu atâta greutate şi atât de puţin, 
încât, fără colaboratori nu ştiu cum voi putea încheia ceea ce ar fi 
trebuit să fie magnum opus al tinereţii mele". 

Oricât ar părea de neverosimil, Mircea Eliade doreşte să fie la 
curent cu publicaţiile din ţară şi mă roagă să-l ajut în această privinţă: 

„Cum nu mai primesc de vreo doi-trei ani nici o revistă, ţi-aş fi 
recunoscător dacă m-ai abona (prin avion) la „România literară". 
(12 februarie 1984). 

Tăieturile din presă cu care erau burduşite plicurile mele nu-i 
erau suficiente. E încântat de cutare eseu al meu pe care-1 consideră 
excelent ( Constantin Noica în viziunea lui Mircea Eliade). Altă dată 
e mai... analitic: „Am citit cu mare interes articolul d-tale despre 
Mircea Eliade şi spiritualitatea românească. Este foarte util. Revelează 
o dimensiune importantă a activităţii mele interbelice pe care nu mi-o 
aduceam perfect aminte. îţi mulţumesc". (24 aprilie 1985). 

Scrisorile lui Mircea Eliade conţin numeroase date asupra 
etapelor vieţii, răspund la zeci de întrebări puse de mine, fac (uneori) 
referiri la propriile boli (gripă, cataractă, artrită reumatismală). Sunt 
relatate telegrafic sau amplu impresii de călătorie, detalii asupra 
genezei şi elaborării diferitelor opere, premii, doctorate şi alte 
distincţii. 

Ultima scrisoare primită, datată 18 ianuarie 1986, e de o tristeţe 
sfâşietoare: 

„în noaptea de 16 decembrie, biroul meu de la Readville School 
(alături de casa în care locuim şi unde lucrez de douăzeci şi opt de 
ani) a luat foc (nu s-a putu preciza cauza). Dacă ar fi ars numai 
biblioteca, n-ar fi fost prea grav. Dar au ars caiete de note, mapele 
cu materiale, o bună parte din manuscrise (din fericire Jurnalul a 
fost salvat; se afla într-un sertar al biroului, unde flăcările au pătruns 
în momentul când au intervenit pompierii). Câteva mii de scrisori... 
şi foarte multe dactiloscripte. Ce s-a salvat (câteva mii de pagini 
dactilografiate) poartă urmele apei pe care au turnat-o din belşug 
pompierii (câţiva centimetri, în biroul meu, ca să nu se aprindă 
camerele alăturate), care au lucrat până dimineaţă, încercând să 
salveze (ce - cărţi pe jumătate arse, caiete, manuscrise, scrisori) şi 
apoi să usuce sutele de volume mutilate, miile de pagini desfigurate... 
Tot ce s-a putut «salva» a fost adunat într-o sală de cursuri, în vreo 
cincizeci de cutii şi trei studenţi încearcă să claseze materialele. 
Reparaţia biroului va lua două-trei luni. Până atunci stau acasă (am 
şi aici o bibliotecă). Petrec două ore pe zi (nu rezist mai mult) 
încercând să recuperez o parte din materialele salvate". 

* 

Corespondenţa emisă ne oferă o imagine elocventă a adoles¬ 
centului şi tânărului, cu febrilitatea acelor ani, cu proiectele sale 

grandioase. Imediat după terminarea liceului, îşi dă seama cine a 
contribuit la cizelarea darurilor sale native. Unul dintre aceştia e 
fostul său profesor de latină Nedelea Locusteanu: „Nici unul dintre 
elevii voştri nu vor uita orele în care se biciuiau superficialele 
cugetări, lipsa de plan, obscuritatea exprimării, retorismul searbăd, 
şirul de fraze dezarticulate şi se sfătuiau preciziunea, claritatea, 
documentarea şi sobrietatea. Din fericire am ştiut să-fni asimilez 
învăţămintele izvorâte din cultura clasică şi roadele se arată 
îmbelşugate 11 . 

Colaborările la diferite reviste, propunerile de articole şi cărţi, 
onorariile primite, îndoielile şi speranţele elevului de liceu, autor a 
peste o sută de articole, pot fi reconstituite din epistolele către „Ziarul 
ştiinţelor populare 11 şi Casa şcoalelor. 

înainte de a fi împlinit 20 de ani, corespondează cu reputaţi 
savanţi străini: Raffaele Pettazzoni, Carlo Formichi, Arturo Farinelli, 
Giovanni Papini, Emesto Buonaiuti, Aldo Mieii, Vittorio Macchioro. 
Elev de liceu sau student în primul an, era fericit atunci când unii 
dintre aceşti învăţaţi i se adresau cu formula introductivă „Domnule 
doctor 11 sau „Stimate domnule profesor 11 . Nu-şi puteau închipui că 
asemenea erudiţie poate fi întâlnită la un tânăr fără nici un... titlu 
universitar. La 9 decembrie 1927 se destăinuie lui Valeriu Bologa: 
„Nu sunt doctor, cum spune Mieii. El m-a pus astfel pentru că toţi 
ceilalţi redactori erau profesori şi doctori. Ştie că sunt student în 
filozofie din intensa corespondenţă pe care am avut-o cu el acum 
doi ani. Aşadar, nu eu sunt vinovatul 11 . 

Celebrilor istorici ai religiilor le trimite propriile articole, le 
solicită cărţile, vorbindu-le despre firava activitate a societăţii de 
orientalistică (în realitate, discuţiile cu colegii şi prietenii, în mansarda 
din strada Melodiei). 

Lui Vittorio Macchioro, directorul Muzeului de antichităţi din 
Neapole, în mai 1926, îi cerea scuze că se exprimă „în această 
franceză sui-generis (pentru a nu spune balcanică) 11 . încântat de 
încurajări, îi răspunde cercetătorului orfismului: „Suntem acum 
convinşi că vom reuşi în studiile noastre; ceea ce spuneţi despre noi 
şi despre foamea noastră de a şti ne-a produs o fericire cu mult mai 
mare decât oricare «premiu» sau notă primită la examene 11 . 

Giovanni Papini a fost, cum se ştie, una dintre personalităţile 
culturale ce-au exercitat o influenţă remarcabilă asupra intelectualităţii 
europene interbelice, inclusiv în aria românească. Era, într-un anume 

fel, inevitabil ca febrila adolescenţă a lui Mircea Eliade, în contextul 
caracteristicilor generaţiei tânărului savant român, să nu fie atrasă 
de creaţia gânditorului italian. 

Cel dintâi articol dedicat lui Giovanni Papini urmărea, într-o 
tonalitate apologetică, psihologia, pasiunea pentru ştiinţele pozitive, 
experienţele întreprinse, frământările spirituale dominate de setea de 
certitudini. Mult mai revelatoare sunt însă cele trei foiletoane apărute 
în „Cuvântul“, în decembrie 1926 şi ianuarie 1927. Autorul îi va 
trimite mentorului său aceste texte, însoţindu-le de o scrisoare 
admirativă: „Am scris chiar un Uomo finito al meu. Dar cu mari 
diferenţe. Romanul adolescentului român contemporan - masculin, 
viguros, încăpăţânat, consumat de crude lupte interioare, frământat 
de multiple necesităţi spirituale, cu o conştiinţă minunat de bogată 
- se numeşte Romanul unui om sucit. Există în el un capitol Papini, 
Eu şi Lumea care descrie influenţa, fecundarea, impulsul vital, 
orientarea, intensificarea forţelor, realizate de lectura exaltată a cărţii 
Un uomo finito 

Va primi un răspuns la care discipolul se referă de câteva ori în 
memorialistică. în prima călătorie pe care o va întreprinde în Italia, 
în aprilie 1927, oprindu-se pentru câteva zile la Florenţa, îl vizitează 
pe Giovanni Papini. Are cu el o interesantă convorbire, publicată în 
„Universul literar" de sub conducerea lui Perpessicius. 

în India contrastelor stă trei ani. Mizeria, sărăcia, epidemia de 
holeră nu îl descurajează. Aprofundează studiul sanscritei. Nu renunţă 
la excursii, la cumpărarea cărţilor, deşi aştepta cu emoţie în fiecare 
lună sosirea banilor salvatori din ţară. Neliniştea tânărului doctorand 
în aşteptarea bursei se amplifică în toamna anului 1929, când 
Maharajahul de Kassimbazar, având mari încurcături, îi suprimă 
temporar bursa. Nu mult după aceea protectorul lui indian moare de 
febră tropicală. 

Deşi Şantierul şi Memoriile ne oferă suficiente date asupra 
studiilor şi distracţiilor - corespondenţa către familie face unele 
precizări, nuanţează. La mai puţin de o lună de la plecarea din ţară, 
îi scria mamei câteva rânduri calde de mulţumire. Altă dată e îndurerat 
că aceasta se împrumutase din nou spre a-i putea trimite câteva lire. 

în această nesiguranţă a traiului cotidian, eroul nostru ştie ce 
vrea. Diletantismul şi improvizaţia nu au ce căuta în viaţa lui, o 
spune răspicat mamei într-o scrisoare din 20 februarie 1930: „Cred 
că drumul meu e filosofia orientală şi istoria religiilor şi pentru 

nimic în lume nu-1 părăsesc. Sunt de 23 de ani, nu mai pot începe 
în fiecare an un alt studiu. Vreau să fac din cariera mea profesorală 
nu numai un mijloc de existenţă, ci ştiinţă - pentru mine şi indirect 
pentru cultura noastră, unde au lucrat nechemaţi şi nepregătiţi cu 
sutele. Fac apel la toate sentimentele tale de înţelegere. încep să mă 
apropii de maturitate, unde nu se mai joacă de-a ştiinţa, ca la noi în 
ţară. 

Sunt chemat să fac un rol, dar trebuie să mă pregătesc. Cei pe 
care-i cheamă Dumnezeu renunţă la confortul modern, părăsesc 
familie şi prieteni şi se fac misionari, întorcându-se în patrie o dată 
la 20 de ani, sau poate deloc. Nu e cazul meu, pentru că ştiinţa nu 
e atât de absolută ca un mesaj divin. Dar nu e mai puţin adevărat că, 
apucând pe acest drum, sunt nevoit să renunţ la prezenţa voastră 
pentru un timp lung“. 

Leit-motivul epistolelor către Petru Comarnescu este munca 
înverşunată, continuă şi permanentă: „Lucrez cu furie. Marele avantaj 
al călătoriei mele în Orient e faptul că nu-mi pot pierde timpul. Aici 
trebuie să lucrez“. (11 decembrie 1928). 

Lui C. Rădulescu-Motru îi relatează că, în fiecare zi, profesorul 
Dasgupta îl iniţiază în aprofundarea operelor lui Kalidasa, vers cu 
vers. „Acest geniu e încă necunoscut ca lumea în Europa, deşi nu e 
întru nimic inferior unui Horaţiu sau Shakespeare. Vreau să asimilez 
nu numai limba sanscrită, ci şi unghiurile critice ale ochiului şi 
urechii indiene, să învăţ a aprecia şi refuza ce nu e indian. Numai 
astfel voi putea ataca la maturitate metafizica indiană 44 . (18 mai 
1930). Exact peste o lună revine cu o altă misivă. Dasgupta, invitat 
la Roma şi Paris să ţină câteva conferinţe, ar fi dorit să vină şi în 
România. Eliade sondează terenul. Nu s-ar putea ca societatea de 
Filozofie din Bucureşti să suporte o parte din cheltuielile deplasării? 
Din păcate ieri ca şi azi, pentru cultură nu se găsesc niciodată fonduri. 

La 4 iulie 1931 se încumetă să-i scrie lui Nicolae Iorga, 
întrebându-1 dacă nu s-ar putea crea o catedră de arabă şi persană 
pentru profesorul Lucian Bogdanov: „N-aş fi îndrăznit a vă adresa 
această scrisoare dacă n-aş fi cunoscut via dumneavoastră dorinţă de 
a inaugura studiile orientale în învăţământul nostru universitar şi 
dacă nu mi-aş fi amintit finalul unuia dintre memoriile dumneavoastră 
academice. «Dar când vom avea oare orientaliştii noştri?» în acelaşi 
timp, numele profesorului Bogdanov e prea ilustru ca să nu fiu 
ispitit să-l unesc, sperând, de începuturile noastre persane şi arabe 44 . 

Nici de data aceasta nu s-a primit un răspuns favorabil. 

Geneza şi comentarea propriilor cărţi beletristice, de 
orientalistică, filosofia culturii şi istoria religiilor sunt expuse pe 
zeci de pagini în scrisorile către Vittorio Macchioro, Petru Manoliu, 
Valeriu Bologa, N. Argintescu-Amza, Ionel Jianu, Elena Beram, 
Constantin Noica, Gh. Bulgăr, Ion Chinezu; Brutus Coste, Mac 
Ricketts, Cezar Baltag, Barbu Brezianu, Dumitru Micu, Vintilă Horia 
etc. 

Explicaţiile, amănuntele concrete, prototipurile personajelor, 
consideraţiile despre arhitectonica şi stilul operelor respective şi-ar 
pierde savoarea dacă ar fi rezumate (oricât de meşteşugit!). Ele trebuie 
citite de la sursă! Mă mulţumesc să consemnez oscilarea autorului 
între literatură şi ştiinţă. în diferite etape ale vieţii, preferinţa sa se 
îndreaptă fie spre una sau cealaltă componentă a creaţiei. 

La 31 octombrie 1934, literatura ar fi ocupat locul secund. Cel 
puţin aşa îi scria lui Valeriu Bologa: „Mie puţin îmi pasă de toate 
succesele literare pe care le-am avut. Ţi-o spun sincer. Literatura a 
fost şi este încă pentru mine un passetemps, o supapă de siguranţă 
contra surmenajului. Când sunt prea obosit sau prea deprimat de 
himerele rezultatelor dăruite de munca mea ştiinţifică, mă apuc să 
scriu un roman. Am publicat atâtea cărţi într-un an pentru că le 
aveam gata scrise. Nu mă judeca după ce am tipărit, sunt lucruri 
vechi“. 

După mai puţin de două decenii, pasiunea ce-1 obsedează e 
beletristica. Merge până acolo încât, la un moment dat, îi scrie lui 
Stig Wikander: „Abandonând literatura am comis o mare crimă 
împotriva mie însumi 11 . (7 noiembrie 1950). Va reveni peste câteva 
luni, confesându-se aceluiaşi prieten: „dezgustul meu pentru erudiţie 
se apropie de punctul culminant. Pentru a mă salva, nu văd decât o 
soluţie: să arunc totul şi să mă refugiez la ţară şi să mă abandonez 
literaturii. Dar, din nefericire, am mâinile legate de multiple 
angajamente 11 . 

în ultimele trei decenii de viaţă, în pofida lucrărilor ştiinţifice 
esenţiale zămislite, va vitupera mlaştina erudiţiei, elogiind satisfacţiile 
oferite de literatură. 

Dintre judecăţile de valoare emise asupra operelor scriitorilor 
români interbelici mă opresc la două scrisori adresate lui Lucian 
Blaga. La 5 octombrie 1937 îi scrie autorului Spaţiului mioritic 
despre deosebirile dintre omul universal (Eminescu) şi cel 

enciclopedic (Hasdeu): „Enciclopedistul îşi «despică» prea mult 
opera - dar tocmai această repetată despicare îi verifică autenticitatea 
universalismului său. Dacă Leonardo ar fi trăit în secolul al XlX-lea, 
ar fi făcut, cu sau fără voia lui, istorie - şi istorie. Iar dacă ar fi voit 
să-şi depăşească timpul - ar fi făcut preistorie sau folclor. 
Enciclopedistul (autentic, iar nu bolovănos) este mai mult un aspect 
geografic al universalismului 14 . 

Cealaltă epistolă a fost scrisă în urma lecturii Genezei metaforei 
care „deschide perspective magnifice 11 . îl îndeamnă pe interlocutor 
să traducă rapid scrierile sale într-o limbă de circulaţie. „încep să 
simt vraja simfonică a sistemului d-tale“. (29 iulie 1937). 

Penultimul capitol din Itinerariul spiritual e intitulat Ortodoxia. 
El a apărut în „Cuvântul 11 la 12 noiembrie 1927. Explicaţii 
suplimentare găsim într-o scrisoare către Vittorio Macchioro, 
referindu-se la creştinismul la români: „Credem că totul este aşa, 
pentru că aşa a lăsat Dumnezeu. Există un minunat proverb românesc 
care spune: Suntem creştini aşa cum arborii sunt arbori şi păsările 
păsări. E ca şi cum ar spune că suntem creştini pentru că suntem 
oameni. în româneşte cuvântul creştin este identic cu acela de om. 
Un ţăran român crede că singura lui datorie e să fie «drept» şi 
«bun», şi fiind aşa e creştin. Pentru el creştinismul nu este o dogmă, 
un organism extern de norme şi ameninţări, ci baza creaţiei, singurul 
sens al acestei vieţi pământeşti. Din această cauză străinii cred că 
suntem «fatalişti» sau «indiferenţi» din punct de vedere religios. 
Este o înţelegere total greşită a întregii probleme. Suntem doar 
toleranţi şi umili 11 . (15 martie 1931). 

Surprinzătoare şi actuală este părerea dintr-o misivă către Vintilă 
Horia. Atât expeditorul, cât şi destinatarul aveau ferma convingere 
a unirii dintre ortodoxie şi catolicism: „ întocmai ca şi dAa, văd şi 
eu obligatorie apropierea de Roma, dar nu văd încă formula. Am 
vorbit cu mulţi iezuiţi (nu mai spun de benedictini, atât de aproape 
de noi), ce îmi spuneau: «Când veţi veni cu toate ale voastre, va 
fi o nouă renaştere a catolicismului roman». Trebuie să le dăm şi 
lor, să-i ajutăm - întocmai cum vom primi şi noi de la ei. De 
aceea, astăzi formula uniată mi se pare simplistă şi provincială. 
Foarte bine că fenomenul a existat. Dar, în mare, va trebui să aibă 
altă deschidere. întoarcerea la Roma nu va trebui să aibă aspectul 
unei Canosse. Nu ştiu cum va trebui făcut. Tensiunea spirituală 
post-apocaliptică (adică, dacă vom supravieţui ca neam şi geografic, 

războiului), va fi astfel încât nu putem prevedea nimic, ştim doar 
că unirea se va face“. (3 ianuarie 1953). 

Această credinţă este comună, în zilele noastre, fruntaşilor celor 
două biserici. într-un interviu luat de Lelia Munteanu Prea Fericitului 
Părinte Teoctist, Patriarhul Bisericii Ortodoxe Române ne relatează 
despre întrevederea sa cu Papa Ioan Paul al II-lea: „Am vorbit la 
întâlnirea din 1989 despre lucrarea noastră pastorală, despre multe, 
chiar despre Mircea Eliade“ („Adevărul 14 , nr. 4540 din 7 februarie 
2005). 

Există o imagine deformată asupra opulenţei în care ar fi trăit 
Mircea Eliade. Corespondenţa dezvăluie cruda realitate: multe 
perioade din viaţa scriitorului au fost dramatice. Departe de ţară 
„raportează 44 familiei că, pentru a face economie a suprimat cafeaua 
cu lapte de dimineaţă. Au apărut însă şi alte „accidente 44 : „Pantofii 
negri s-au rupt. Să-i repar? Pălăria s-a stricat mult de ploaie şi, deşi 
am dat-o la călcat, nu mai poate fi purtată 44 . (8 aprilie 1928). 

De-abia a trecut o lună şi vestimentaţia îi pune noi probleme. Ca 
să facă faţă protocolului (la ceremoniile diplomatice de la legaţia 
română şi poloneză) „trebuie să am o cravată 44 - (2 mai 1928). 
Singura cravată (cu care plecase în India) a început să se deşire, aşa 
că, la 4 martie 1929, îi scrie mamei din Calcutta: „Cu ea (această 
cravată) făceam faţă vizitelor, recepţiilor, spectacolelor. A trebuit 
să-mi cumpăr şi cravată. Din ce am luat din ţară, numai batistele 
mi-au fost suficiente. Restul, neadaptat, derizoriu 44 . 

E îngrijorat de ce va găsi la înapoierea în ţară, mai ales după ce 
primeşte veşti de la Valeriu Bologa. Optimismul lui robust pare să 
se clatine atunci când îi răspunde profesorului de istoria medicinii 
din Cluj, la 21 decembrie 1931: „Bănuiam că mizeria şi 
indiferentismul copleşesc toate instituţiile, sterilizează toate 
entuziasmele şi întunecă şi mintea şi speranţele - dar nu mi-aş fi 
închipuit că am ajuns într-un asemenea hal! Când mă gândesc că 
trebuie să iau toate de la început şi, poate, peste câţiva ani de muncă 
să fiu nevoit să las toate baltă şi să emigrez înnebunit de atâtea 
obstacole 44 . 

Ajuns romancier celebru, într-o perioadă de aparentă prosperitate 
face cu greu faţă greutăţilor. Nu ezită să-i scrie lui N. 
Argintescu-Amza la 14 ianuarie 1936: „Aici lucrurile merg din ce în 
ce mai greu. Se câştigă anevoie, chiar un minim de trai decent. Dacă 

n-aş avea din când în când câte un roman, aş trăi la mahala, fără 
cărţi şi chiar fără tutun“. 

Din epistola datată 29 septembrie 1936, către acelaşi destinatar, 
aflăm amănunte: „Am avut câteva necazuri care m-au paralizat două 
săptămâni. Paralizie, pentru mine înseamnă sărăcie. Văd cu groază 
că se apropie termenul de chirie şi eu n-am manuscris. Aici am 
ajuns, după douăsprezece volume publicate şi după atâtea «succese»“. 
Tragedia e că expeditorul e de o timiditate dezarmantă: „Nu mă 
pricep să forţez uşile. Orice student îndrăzneţ are mai multă trecere 
decât mine. Nici măcar nu pot pătrunde unde aş avea oarecare şanse. 
Portarii mă intimidează". 

Rămas fără leafa în iulie 1938 e disperat. Titu-Ştefan Devechi 
e rugat să-i împrumute lunar „o mică sumă de bani". 

Plecând în lagărul de la Miercurea Ciuc îl imploră pe editorul 
Georgescu-Delafras „să fii atât de bun să dai soţiei mele orice sumă 
de bani în contul drepturilor de autor". (29 iulie 1938). 

Din sanatoriul de la Moroieni lansează un nou ţipăt de deznădejde 
către Mircea Vulcănescu. Neputându-şi plăti impozitul pe venituri 
literare, administraţia financiară a stabilit să i se pună sechestru pe 
bunuri: „Nu se poate ca ministrul să nu înţeleagă ridicolul tragic al 
publicaţiei de vânzare emise asupra unui scriitor închis şi bolnav". 
(13 ianuarie 1938). 

Scăpat de sechestru, îşi concentrează toate forţele tipăririi revistei 
„Zalmoxis". Datoria de 50 000 de lei trebuie neîntârziat plătită 
tipografiei. Tudor Vianu e rugat să obţină subvenţie sau câteva 
abonamente de susţinere: „Am tăcut când n-am avut bani de coşniţă, 
am tăcut şi când n-am avut bani de chirie; de data aceasta nu mai 
am dreptul să tac". (8 septembrie 1938). 

Lucrurile nu se rezolvaseră până la sfârşitul lunii. Scrisoarea 
către Emil Cioran din 27 februarie redă sugestiv starea lui sufletească: 
„Boala pulmonilor mei nu era lucrul cel mai grav. Mai bolnav eram 
de nervi. Extenuat de fugă, emaciat la Ciuc, zdrobit la Prefectură 
(şaptesprezece zile), înnebunit la sanatoriu, dezgustat mai ales de ce 
vedeam în jurul meu, a trebuit să mă reîntorc la starea de larvă ca 
să nu-mi pierd minţile... Deşi eram un trist muritor de foame mi-am 
adus aminte că m-am angajat să scot revista „Zalmoxis". îmi trebuiau 
pentru asta cam 50 000 lei. Şi pentru că nu mi-i dădea nimeni, am 
început să-i «muncesc» eu. [Ţine minte că doctorii mi-au interzis 
munca intelectuală şase luni de-aici înainte]. Am semnat o poliţă, 

am luat o traducere, am început să alerg la cunoscuţi după 
abonamente. Şi, cu toate acestea, nu pot acoperi suma. Este pur şi 
simplu înduioşător 14 . 

Se pare că după ce a părăsit sanatoriul, nu a avut trei luni drept 
de semnătură. Banii pentru coşniţă şi-i procura făcând traduceri pe 
care le semnau alţii. într-o scrisoare către Cezar Petrescu directorul 
revistei „România literară 44 , îşi calmează durerea: „Până azi n-am 
primit onorariul. N-am cerut niciodată onorarii, dacă ele nu mi s-au 
dat. De data aceasta sunt silit s-o fac. Şi îndrăznesc, pentru că ştiu 
că şi d-ta ai cunoscut spectrele sărăciei şi deznădejdii ultime ale 
unui scriitor nevoit să-şi vândă cu bucata biblioteca. Dacă m-aş şti 
vinovat de cel mai mic lucru, în afară de crâncena mea onestitate, 
aş răbda şi mi-aş aştepta sfârşitul hotărât de Dumnezeu. Dar repet, 
mi-este peste putinţă să-mi descopăr vreo vină. Şi atunci, mă întreb: 
cui foloseşte lenta mea pieire? 44 (25 mai 1939). 

în Portugalia e nevoit să se împrumute ca să poată plăti 
spitalizarea Ninei. Nu renunţă însă la proiectul editării celei de a 
treia fascicole din „Zalmoxis 44 . La 22 februarie 1943 îl roagă pe 
Constantin Noica să le solicite lui Mircea Vulcănescu şi Paul Sterian 
un împrumut pentru plata tipografiei. Se obligă ca în maximum şase 
luni să restituie suma. 

Mizeria traiului zilnic ne este cunoscută din paginile Jurnalului. 
Hărţuielile permanente din anii şederii la Paris, lipsurile cărora nu 
mai poate să le ţină piept se amplifică după căsătorie, când trebuiau 
întreţinute ... două persoane. 

Brutus Coste rămăsese singurul lui confident: 

„Catastrofa mea financiară agravată de nefrita Christinei şi de 
vagotonia mea se datoreşte exclusiv seriei de ghinioane cu care mă 
lupt de multe luni. în nici un an n-am muncit mai mult ca anul 
acesta. M-am împrumutat în dreapta şi în stânga pe termene scurte 
şi lungi. Dar când am căzut bolnav nu mai aveam altă ieşire decât 
să strig şi mă înec 44 . (28 iulie 1950). 

Nici nu ne vine să credem! Savant elogiat de somităţile ştiinţifice, 
autor al Tratatului de istorie al religiilor, Mitului eternei reîntoarceri, 
Şamanismului, participant la congrese, nu are... cu ce să se îmbrace. 
Fiind invitat în Suedia să ţină câteva conferinţe, îi comunică, jenat, 
lui Stig Wikander: „Din nefericire, aşa cum ştiţi deja, sunt complet 
lipsit de veşminte. Ultimul meu costum, acceptabil (albastru închis 
- cel de la căsătorie!) a fost furat (de la acelaşi blestemat hotel) în 

timpul absenţei mele, în iunie trecut. Nu posed actualmente decât un 
costum cafeniu. Aş putea să mă prezint cu acesta în faţa publicului 
d-tră?“ (7 februarie 1952). 

„Salvarea“ i-a venit de la bunul său prieten, Brutus Coste, căruia 
îi e recunoscător: „Multe, multe mulţumiri pentru costumul trimis. 
Am fost la croitor, să-l ajustez puţin şi să-i scurtez pantalonii. Voi 
avea un excelent costum „decent" pentru conferinţe. Deşi 
primăvăratec, voi vorbi cu el în faţa publicului suedez. încă o dată, 
îţi mulţumesc şi te îmbrăţişez că te-ai gândit la mine". (14 martie 
1952). 

Citind cu atenţie cele trei volume ale corespondenţei emise, 
vom găsi alte exemple similare. Mulţi vor fi reţinut fraza dintr-o 
scurtă scrisoare către Nicolae M. Condiescu din 1 martie 1939: „Mi-e 
groază de ajutorul care ajunge prea târziu, când nu mai e nimic de 
făcut". 


* 

Pe lângă volumele cunoscute, există alte cărţi nedefinitivate, 
nefinisate. Dintre ele, cele mai importante sunt studiul consacrat 
Mătrăgunei (din care au apărut câteva fragmente) şi cele vreo 200 
de pagini rămase inedite, din viaţa lui Balzac. Proiecte dintre cele 
mai variate sunt comunicate prietenilor şi cunoscuţilor. Unele au 
rămas doar în acest stadiu. 

La 20 iulie 1927, îi vorbea lui Cezar Petrescu despre Ispita 
Sfântului Anton : „Pe o foaie volantă din 1925 - 1926 regăsesc acest 
titlu însoţit de o paranteză (poem). El figurează alături de altele 
într-o Listă a cărţilor pe care le am gata în minte până acum: 

Filosofia liniei 

Câţiva savanţi 

Cărţi ciudate 

Parabola 

Schiţa unei lucrări asupra metafizicii 

Cu excepţia câtorva portrete de savanţi - nimic nu s-a realizat". 

Lui Petru Comamescu îi scrie, la 22 aprilie 1929, despre prima 
parte a unui studiu intitulat Cărţi reprezentative din viaţa Asiei: 
„Dacă în vară voi avea câteva săptămâni de luciditate completă, voi 
putea sfârşi şi pamfletul - carte Superstiţiile Europei moderne , carte 
pe care am compus-o citind câteva probe de filosofie contemporană 
venite de la Paris, Marbug şi Londra. Am scris introducerea pe care 

am intitulat-o Crepusculul inteligenţei, pentru că eu socotesc 
stupiditate orice neaplicare la obiect. Urmează o seamă de capitole 
ce ilustrează, cu copioase exemple: confuzia metodelor, superstiţia 
documentului, primatul naturii, incomprehensibilitatea simbolului, 
reacţiile teozofizante şi diletante, superstiţia cifrului şi pierderea 
orientării realiste, adică metafizice, singura cunoştinţă precisă şi 
proprie. Anumite capitole - spre pildă simbolul, natura, documentul 
- vor aduce surprinzătoare dovezi de rătăcire, de inconştientă 
decadenţă a inteligenţei contemporane occidentale. Pamfletul va fi 
o urmare logică a cărţii mele asupra filosofiei Renaşterii". 

Peste 20 de ani, ca şi peste 40, corespondenţa ne oferă detalii 
semnificative: 

31 octombrie 1952: „Eu plănuiesc mai de mult o cărţulie La 
chute dans l’Histoire - care nu are multe lucruri comune cu seria de 
articole Căderea în istorie pe care o publică îndreptar. în această 
cărţulie „voi face socoteli definitive" cu diversele istoricisme 
posthegeliene, care, vrând-nevrând, sunt obligate să justifice orice 
întâmplare istorică, oricât ar fi ea de bestială, numai pentru că nu 
pot accepta concretul, realul, în afară de istorie. Dar nu voi putea 
„da drumul" acestei cărţi, decât după apariţia alteia, La nostalgie du 
Paradis ; ... acolo voi încerca să arăt de ce realitatea umană nu e 
istovită de istorie, orice ar crede Croce, Ortega şi toţi ceilalţi" (către 
Vintilă Horia). 

2 iunie 1969: „Aş vrea să închei o altă «carte a inimii mele» 
Comment peut-on etre roumain? , al cărei subtitlu va explica ce fel 
de „filozofie" a culturii româneşti încerc să prezint. Voi discuta 
numai ce va putea interesa pe străini, adică de la Eminescu încoace, 
dar stăruind mai ales asupra Renaşterii pe care a cunoscut-o o cultură 
minoră, cum era a noastră, între 1925-1940 şi datorită căreia a ieşit 
din provincialismul cultural de până atunci, arătând mai ales ceea ce 
este exemplar în această Renaştere şi în ce sens procese similare se 
por repeta şi în alte culturi minore şi provinciale din Asia, Africa, 
America de Sud. Cred că, de data aceasta, experienţa culturii 
româneşti din 1925-1940 poate deveni un model exemplar de-a 
dreptul pe plan mondial", (către D. Micu). 

îşi propune chiar o colaborare cu Petru Sergescu (matematică), 
Octav Onicescu (fizică), Valeriu Bologa (medicină). „în câţiva ani 
am putea, aceşti patru, publica o foarte interesantă monografie şi am 
prezentat-o la Varşovia în 1933. Cu cât acest studiu va apărea mai 

devreme, cu atâta aş fi mai fericit". (3 februarie 1931), către Valeriu 
Bologa). 

încă din 1930 se gândeşte cu seriozitate la organizarea unui 
Institut de studii orientale şi religioase la întoarcerea în ţară. Munca 
organizată şi deschizătoare de drumuri în această privinţă (despre 
care vorbeşte în scrisorile către Valeriu Bologa) se pare că şi-a găsit 
câţiva aliaţi, de vreme ce, la 3 septembrie 1934, N. Argintescu-Amza 
va afla de la Eliade că i s-a cerut un plan de activitate detaliat 
asupra acestui institut şi a bibliotecii sale. 

Ideea e vânturată mai bine de doi ani în corespondenţă - pentru 
ca, la sfârşitul anului 1936, să se aştearnă tăcerea. 

Omul ca simbol, Mitologia Morţii (Eseu asupra istoriei şi 
destinului culturii româneşti) - alături de alte câteva zeci de cărţi - 
ar trebui cunoscute şi discutate. E necesar să valorificăm ceea ce se 
mai păstrează din aceste manuscrise la Biblioteca Regenstein a 
Universitatea din Chicago sau într-o pivniţă din Paris. 

începute numai sau schiţate, redactate într-o primă formă, dar 
nefinisate - ele nu sunt nişte fantasmagorii. 

MIRCEA ELIADE DESTINATAR 

Eseistul Mircea Eliade e remarcat şi apreciat înainte de debutul 
său editorial. Nu avea decât 20 de ani atunci când au apărut în 
„Cuvântul" cele 12 foiletoane sub genericul Itinerariu spiritual. 
Autorul intenţiona tipărirea acestor articole în volum, cu o prefaţă 
a lui Mircea Vulcănescu. Acest proiect nu s-a realizat 2 . 

Ecoul acestui „manifest" a fost deosebit. Şerban Cioculescu, 
aflat la Paris în noiembrie 1?27, deşi pe poziţii ideologice opuse, îi 
elogiază publicistica: „Erudiţia d-tale în istoria religiilor şi culturilor 
orfice şi altele m-a depăşit de la început şi m-a dezorientat în parte. 
Am fost atras de sinceritatea d-tale, de accentul direct, de probitatea, 
de anxietatea morală şi, de ce n-aş spune, de calitatea scrisului 
dumitale. Şi de un punct de vedere, poate nu unicul, comun: lipsa 
de diletantism, adversitatea faţă de diletantism". (21 noiembrie 1927). 


2 Abia în 1990 cele 12 foiletoane şi ecourile stârnite în epocă au fost publicate 
în Mircea Eliade, Profetism românesc 1. Itinerariu spiritual. Scrisori către un 
provincial. Destinul culturii româneşti. Volum îngrijit de Alexandru V. Diţă, cu 
o prefaţă de Dan Zamfxrescu intitulată Mircea Eliade - profet al neamului româ¬ 
nesc, Bucureşti, Editura Roza Vânturilor [Nota editurii]. 

Dacă în anumite etape ale vieţii, Mircea Eliade, recitind cutare 
roman al său, găsea imperfecţiuni, în domeniul construcţiei, 
personajelor sau stilului, dacă uneori i se făcea lehamite de ariditatea 
propriilor lucrări ştiinţifice, blestemând mlaştina erudiţiei, nu a făcut 
niciodată reproşuri eseurilor sale. Oceanografie (1934), 
Fragmentarium (1939) şi Insula lui Euthanasius (1943) - volume ce 
selecţionează această latură a creaţiei - sunt semnificative. 

într-o scrisoare datată 1 ianuarie 1940, Emil Cioran sublinia 
superioritatea eseisticii prietenului său: „De la Veneţia la Roma ţi-am 
citit Fragmentarium. Cred că eşti mai mult tu însuţi decât în roman, 
în acesta faci un efort de obiectivitate şi te înstrăinezi de vocea, de 
palpitaţia, de greşelile şi iluziile tale, pe când în eseu eşti prezent 
aproape fizic. Tu ai o bucurie pentru idei, pentru cărţi, pentru 
descoperiri, care te vor scăpa orice ai face împotriva ta (şi faci 
multe) - de ratare” 3 . 

Romanele interbelice ale lui Mircea Eliade sunt discutate în 
corespondenţa prietenilor avizaţi, cu obiectivitate. Uneori observaţiile 
critice sunt destul de severe. Desigur nu lipsesc elogiile şi părerile 
controversate. 

Primului roman tipărit - Isabel şi apele diavolului - i se 
reproşează de Ionel Jianu o arhitectonică defectuoasă şi un final 
abrupt, în timp de ce Mircea Vulcănescu e încântat de ansamblu şi 
nu se sfieşte să folosească superlative. 

Autorul însuşi blamează propria carte; adresându-se familiei, 
spune că a scris un roman „extravagant, de modă nouă şi ne poate 
compromite”. 

Lumina ce se stinge a fost considerată de cel ce-a zămislit-o, de 
numeroase ori, drept „ilizibilă”. La apariţie, într-o scrisoare din 12 
octombrie 1930, Ionel Jianu, după o introducere laudativă, înşiruie 
şase puncte vulnerabile, dintre care amintesc primele două: stil 
neîngrijit şi lungimi jenante. 

Celebritatea scriitorului se datorează romanul Maitreyi, apărut 
până în prezent în 14 ediţii şi tradus în 11 limbi. Atât recenziile cât 


3 Editorul acestui volum îşi ia îngăduinţa de a transcrie din prefaţa primei 
culegeri de eseistică eliadescă apărută după ultimul volum îngrijit de autor în 
1943: „Dacă Mircea Eliade atinge intensitatea şi luminozitatea geniului, aceasta 
nu se petrece nici în opera literară [...] nici în Jurnal [...] şi cu atât mai puţin în 
didactica lui sinteză finală, ci în eseistică şi publicistică" (Profetism românesc 1). 



Corpusul de corespondenţă Mircea Eliade 


93 


şi referirile din epistole sunt, în unanimitate, excepţionale. Reproduc 
doar aprecierea lui Lucian Blaga. Acesta îi scria, din Viena, la 6 
iunie 1933: „Isprăvesc tocmai citirea romanului despre Maitreyi şi 
mă declar profund entuziasmat [sublinierea lui Lucian Blaga]. Nu ai 
cumva posibilitatea de a-1 traduce în nemţeşte? Dacă aş avea 
traducerea, m-aş face luntre şi punte să-l plasez la o casă de editură 
de aici“. 

Peste patru ani, autorul Spaţiului mioritic e la fel de entuziasmat 
de alt roman: „Ştii că atât eu, cât şi soţia mea am citit Şarpele şi 
ţinem să te felicităm pentru splendida realizare a fantasticului. E o 
lucrare foarte, foarte frumoasă. Şi un gen deosebit de greu. (O ştiu, 
fiindcă sunt aici în domeniul meu). Să trăieşti şi să ne mai dai opere 
asemănătoare 11 . 

Huliganii a fost analizat favorabil de cei mai avizaţi critici 
interbelici: Pompiliu Constantinescu, Perpessicius, Şerban Cioculescu, 
Mihail Sebastian, Ion Chinezu. Emil Cioran îi scria lui Eliade, după 
citirea romanului în decembrie 1935: „Un roman aşa de bine scris, 
atât de rotunjit şi de complet şi care este în acelaşi timp revelaţia 
putregaiului nostru, a ratării noastre ascunse, a fatalităţii noastre 
secrete. Huliganii m-a făcut trist, fiindcă m-a făcut să-mi dau seama 
cât suntem de pierduţi, cât ireparabil ascunde frământările generaţiei 
noastre, în ce măsură suntem condamnaţi. [...] Deşi am pentru tine 
o simpatie infinită şi nedezminţită, simt uneori o dorinţă să te atac 
fără argumente, fără probe şi fără idei“. 

Bunul său prieten Constantin Noica, deşi consideră că Huliganii 
„pentru mine e prima ta carte“ şi „o răscruce pentru tine”, e necruţător 
cu defectele în scrisoarea din 17 decembrie 1935: „Nu e destul să 
recunoşti că scrii deseori negramatical; cred că e timpul să iei oarecari 
măsuri. Gramatica îşi cere simţul ei, negreşit; dar cere şi puţină 
atenţie. Or, dacă nu ai simţ gramatical deosebit, cititorul îţi cere 
măcar un mic efort de atenţie". Sunt date în continuare (cu indicarea 
paginii) greşeli elementare în folosirea cratimei, cuvinte improprii, 
neglijenţe stilistice, declinarea greşită a numelor proprii. 

„Nu cizelezi detaliile, nu rotunjeşti o situaţie, nu echilibrezi 
bine, nu dozezi bine. îţi ai tehnica ta, recunosc; monologul interior, 
mai puţin folosit aici ca în întoarcerea [din rai]; alternarea situaţiilor 
şi eroilor; sincronizarea întâmplărilor. Mai ales mijlocul acesta din 
urmă îl foloseşti în chip fericit". 

Continuă avalanşa de reproşuri: nepriceperea tehnică, lipsă de 

interes a primelor trei capitole, situaţiile şarjate prelungit de oameni 
anormali. Concluzia finală este totuşi exprimată pe un ton înalt: „Nu 
te-am crezut până acum capabil de literatură. Maitreyi mi s-a părut 
bună pentru că era autobiografică. întoarcerea, poate tot de aceea. 
Credeam deci că scrii literatură în chip accidental şi ca urmare a 
experienţei tale bogate. Mă întrebam chiar, ce ai să faci acum, când 
te-ai potolit. Aşadar, eşti capabil de epică, de plăsmuire a vieţii, de 
literatură. Te felicit pentru surpriza pe care ne-ai făcut-o nouă tuturor 
şi-ţi doresc simplu, succes. îţi doresc să nu fi obligat să scrii trei 
cărţi pe an, mai ales. Restul vine de la sine“. 

Observaţiile lui Constantin Noica au constituit pentru Mircea 
Eliade un mare semn de întrebare. Cu un an şi jumătate în urmă 
apăruse în „Adevărul 11 un articol favorabil al lui Şerban Cioculescu 
despre întoarcerea din rai. în final, însă, erau reproduse peste 30 de 
greşeli de acord, confuzii de cuvinte, improprietăţi de termeni, erori 
ortografice. A fost o lecţie severă însuşită de scriitor. începând cu 
anul 1936, îşi va supraveghea cu atenţie stilul. 

în discuţia, romanului Domnişoara Christina, Emil Cioran 
remarca progresele făcute în acest domeniu, chiar dacă ni se pare că 
le învăluie într-o undă de ironie: „Am citit cu multă încordare pe 
strania şi tulburătoarea Christina. Este un roman scris într-o 
exasperare unică şi din care transpiră, ca din nici una din cărţile 
tale, amestecul de asceză şi de voluptate, care explică mobilitatea 
inimii şi paradoxul existenţei tale literare şi cotidiene... Nu ştiu cât 
să-ţi mulţumesc pentru puţinele greşeli care au rămas în urma 
corecturii tale. La un text atât de arbitrar, mă aşteptam la un morman 
de erori. Eşti corect şi conştiincios ca un ardelean 11 . (8 decembrie 
1936). 

Dintre entuziastele epistole despre Nuntă în cer remarc pe cea 
a lui Constantin Noica, scrisă în altă tonalitate faţă de cea unde 
făcuse „autopsia 11 Huliganilor: „Sunt convins dinainte că este cartea 
cea mai bună a anului românesc. [...] Fiecare carte a ta aduce astfel 
ceva neaşteptat. Aproape că am început să-mi «aştept» surpriza, şi-ţi 
mărturisesc că faptul de a nu te mai vedea abundent în desfăşurarea 
exterioară (situaţii, personagii etc.) a romanului, nici curios de tot ce 
e resort excepţional în conduita eroilor, ci pur şi simplu atent la 
comportarea lor normal psihologică, nu constituie surpriza cea mai 
mică. Nu mă aşteptam să încerci atât de curând romanul psihologic 11 . 
(8 iulie 1939, Paris). 

Menţionez că traducerea romanului Nuntă în cer a primit premiul 
pentru cea mai valoroasă carte apărută în 1984, în Italia. 

* 

Activitatea ştiinţifică a lui Mircea Eliade a putut fi apreciată de 
savanţii străini după apariţia, în limba franceză, a cărţii Yoga. Şi 
scriitorii români şi-au manifestat surpriza şi bucuria la apariţia acestei 
cărţi unice. 

Cioran îi scrie la 10 iulie 1936: „Este atâta erudiţie vibrantă în 
Yoga ta şi o lume atât de aparte, încât îmi trezeşte atâta timiditate 
de care mă credeam scăpat. Pe vremuri, când scriai foiletoane n-aş 
fi putut crede că ai să scrii cea mai serioasă carte de erudiţie pe care 
a produs-o România”. 

Petru Manoliu nu-şi poate stăvili entuziasmul: „Ţi-am văzut Yoga 
şi emoţia mea a fost atât de mare, încât mă împinge să-ţi scriu, deşi 
rândurile acestea eu aş vrea să nu fie citite decât numai de autorul 
primei cărţi curajoase scrise de un român. îţi urez, Mircea Eliade, 
atâţia ani cât este nevoie ca să mai scrii încă o duzină de asemenea 
cărţi. Şi te vreau şi acum, ca şi-n alte dăţi, cât mai stăpân pe destinul 
tău care de azi înainte începe să fie destinul culturii româneşti. 
Odinioară se vorbea de un Heliade, mâine se va vorbi de un Eliade. 

Nu crezi oare în aceasta?” 

Aceeaşi bucurie provocată „până la copleşire” o va simţi şi 
autorul în răspunsul pe care îl dă prietenescul şi generosul mesaj al 
lui Petru Manoliu. 

Din misivele către Valeriu Bologa şi N. Argintescu-Amza aflăm 
câte ceva din munca îndârjită de definitivare a cărţii, de „ghinionul” 
ei. Primele 16 pagini, deja tipărite, au fost reimprimate pentru 
corijarea unor erori. 

Dintre învăţaţii străini şi-au spus cuvântul: Emesto Buonaiuti, 
Ananda Coomaraswany, Cari Henze, Giuseppe Tucci, Samuel Angus, 
S. K. Scerbaţki şi mulţi alţii. Reproduc trei dintre elogiile 
orientaliştilor şi istoricilor religiilor: 

Jean Przyluski, profesor la College de France: „Yoga - am citit-o 
în parte cu cel mai viu interes. Acest eseu este o lovitură ( coup ) de 
maestru şi în acelaşi timp cu d-voastră România intră în indianism”. 
(21 noiembrie 1936). 

Vittorio Macchioro: „Vă puteţi imagina cu cât interes am citit 
cartea d-voastră, care depăşeşte, după părerea mea tot ce am putut 

eu să citesc în jurul practicilor yoga. Tratarea subiectului din punct 
de vedere istorico-religios mi se pare perfectă şi bineînţeles, mult 
mai clară şi mai „gândită", cum nu se vede nici în cărţile cele mai 
renumite despre Yoga. Mă interesează foarte mult punctul d-voastră 
de vedere". (24 iulie 1936). 

Raffaele Pettazzoni: „Am primit monograficul volum Yoga pe 
care aţi avut amabilitatea să mi-1 trimiteţi. Vă mulţumesc! Ce subiect 
interesant aţi ales; şi în ce modalitate genială aţi ştiut să-l trataţi! 
Ideea de a desemna preistoria yogăi urcând în epoca Mohenjo-Daro 
este una din cele mai captivante. Vă felicit şi vă asigur că am urmărit 
cu cea mai vie simpatie perseverentele d-voastră eforturi în domeniul 
ştiinţelor religioase. Vreţi să fiţi printre colaboratorii periodicului 
nostru Studi e materiali di storia delle religionil Aş fi fericit să 
public unul din articolele d-voastră în franceză sau în altă limbă". (9 
iunie 1936). 

După război, prestigiul savantului ia amploare mai întâi în Franţa, 
Italia, Elveţia, Germania, mai apoi şi în America. Cărţile de 
orientalistică, istoria religiilor şi filosofia culturii sunt elogiate de 
cele mai prestigioase personalităţi. 

Giovanni Papini consideră Tratatul de istoria religiilor „o carte 
de căpătâi". (13 mai 1952). Comentând Şamanismul , precizează că 
a găsit în această operă „o bogată originalitate şi profunzime a 
interpretării". (21 februarie 1953). 

Carol Gustav Yung laudă Şamanismul, din care a avut atâta de 
profitat: „Bogăţia materialului d-voastră este extraordinară şi de cel 
mai mare interes, iar modalitatea prin care e prezentată, excelent. 
Alături de valoarea ei generală, cartea d-voastră are o mare importanţă 
specială pentru psihologia inconştientului. Aş vrea încă o dată să vă 
asigur de sincera mea recunoştinţă". (20 iunie 1952). 

Gaston Bachelard îşi exprimă entuziasmul faţă de Şamanism, 
precizând că toate cărţile lui Mircea Eliade constituie pentru el 
adevărate stimulente: „Pour votre Chamanisme c’est tout un monde. 
Et il me faudra de longs mois pour le mediter. Avec votre manuel 
d’histoire des religions (que je ne cesse de recommander â mes 
etudiants), le Chamanisme constitue une oeuvre magistrale". (29 
iulie 1951). 

Admiraţia lui Marcel Brion e exprimată în epistolele din august 
1951, iulie şi septembrie 1953. în prima dintre ele se referă la tratatul 
despre Şamanism şi la vastele perspective pe care le deschide: 

„Această problemă a călătoriilor celeste, a duplicării şamanului ne 
trimite la înseşi rădăcinile credinţelor şi riturilor şi d-stră aţi definit 
magistral dezvoltările terapeutice şi psihologice la care ne trimit“. 
(17 august 1951). 

Giuseppe Cocchiara consideră Mitul eternei reîntoarceri drept 
„o adevărată bijuterie etnologică". Henry Corbin relatează despre 
influenţa considerabilă a operei lui Mircea Eliade la Teheran. 
Ambasadorul Belgiei citeşte Tratatul, soţia sa Şamanismul. „Şi eu 
fac exegeză, căci trebuie să călăuzesc candidaţii în iniţierea în 
labirint". (7 decembrie 1953). 

Această avalanşă de citate ar putea fi urmată de cel puţin încă 
zece pagini cu extrase semnificative din corespondenţa savanţilor 
străini: Eugenio d’Ors, Louis Renou, Georges Bataille, Henri de 
Lubac, Jean Danielou, Emst Jiinger, Charles Baudouin, Jacque Masui, 
Stella Kramrisch, Otto Hofler, Jacob Wilhem Hauer, Jean Gouillard, 
Jean Paulhan etc. etc. 

Elogiul atâtor celebrităţi era imposibil să nu amplifice crizele de 
megalomanie ale lui Mircea Eliade. La 9 martie 1948 îi scrie mamei: 
„Am publicat douăzeci şi cinci de volume, trei patru volume sub 
tipar, ţin cursuri la Sorbona, sunt cunoscut în lumea întreagă, public 
studii şi articole în trei continente, sunt tradus în nenumărate limbi, 
încă puţin am şi voi deveni un scriitor mondial (s.n ). 

îţi mulţumesc, dragă mamă, că m-ai adus la viaţă sănătos şi 
înzestrat şi că ai sacrificat totul ca să îngădui pregătirea mea 
intelectuală încă de la o vârstă fragedă, ceea ce face ca astăzi să fiu 
considerat la Paris unul din cei mai mari savanţi ai lumii. Nici 
măcar Nicolae Iorga nu s-a bucurat, la vârsta mea, de prestigiul pe 
care-1 am printre învăţaţii de aici". Dar dacă citim aceste rânduri din 
perspectiva împlinirii destinului mondial al celui care semna în 1948, 
ele nu dovedesc mai mult decât o perfectă conştiinţă a ceea ce era 
şi urma să devină. 

în paranteză fie spus, la data respectivă numărul volumelor 
tipărite era puţin mai mic. Eroul nostru, chiar dacă nu număra precum 
făcea Pristanda cu steagurile, pusese la socoteală şi extrasele câtorva 
studii (e adevărat ample!) apărute iniţial în reviste. 

Conştient de propria-i valoare, îi plăcea să etaleze omagiile. La 
7 august 1950 îi scria lui Brutus Coste: „Romanul început întrece 
întreaga mea literatură şi se va aşeza - dacă va putea fi terminat - 
lângă cele 10-15 romane ale secolului nostru. Ştiu de asemenea, 

că un creier ca al meu se plămădeşte extrem de rar, nu numai într-un 
neam puţintel, ca al nostru, ci chiar aiurea şi faptul că sunt considerat 
astăzi un indianist de primă mână, «cel mai important istoric al 
religiilor al timpurilor noastre» (Van der Leeuw) şi «un gânditor 
menit să revoluţioneze metafizica modernă» („Les Temps modernes“, 
revista lui Jean Paul Sartre) îmi dă dreptul să cred astfel. Surpriza 
ar fi mai mare dacă m-aş revela în Franţa şi ca scriitor* 1 . 

* 

Din corespondenţa primită, putem extrage date concrete în 
reconstituirea drumului vieţii viitorului scriitor şi savant. 

Prima scrisoare din partea tatălui datează din 22 iunie 1913. 
înaintea plecării în războiul cu Bulgaria, căpitanul Gheorghe Eliade 
se adresează celor doi fii: „Dorinţa mea este ca tu, Mircea, să faci 
şcolile de muzică şi chimie în ţară şi în străinătate. Să nu vă bizuiţi 
pe bani mulţi de acasă. Cinstea şi meritul pe bursă de stat 11 . 

Dintr-o misivă a unui coleg, Radu Marinescu, aflăm că, în vara 
anului 1923, exista pericolul ca adolescentul miop să-şi piardă 
vederea: „Nu te gândi că ai să fii orb, e prea groaznic, şi de ce să 
te amărăşti cu idei negre când ştii foarte bine că n-ai s-ajungi niciodată 
în starea de care te temi. Nu mai citi, dragă prietene, te rog nu mai 
citi, destul, poate chiar prea mult. Mai am ceva să te rog: prepară-te 
serios la matematici - «Labor improbus omnia vincit». Ştiu că eşti 
contra celei mai exacte, celei mai frumoase ştiinţe şi mai ştiu că sunt 
foarte mulţi oameni fără aplicaţiuni matematice. Mie să nu-mi mai 
spui că studiul matematicilor te duce la tâmpenie, că te înjur 11 . 

Miron Grindea, cu seriozitate, îi cerea mai întâi să-i răspundă la 
o întrebare care-1 frământa: „Doresc să ştiu dacă dumneata socoţi că 
filosofia lui Spinoza cuprinde în esenţa ei ceva specific al culturii 
iudaice şi dacă în genere cultura a avut o influenţă personală asupra 
filosofiei 11 . La 9 iulie 1927 acelaşi: se recomandă şi-şi arată tranşant 
admiraţia: „Sunt un june naiv, dacă nu hidos, în orice caz destul de 
urât spre a mă teme să apar în faţa fetelor; merg de două ori pe lună 
la dame (cu prezervativ). Citesc numai literatură (lucru ce mi-a 
căşunat mult, căci am ajuns să trăiesc numai în literatură, încât 
ciocnirile cu oamenii sunt dezastruoase) şi aş vrea să fiu ca 
dumneata!" 1 . 

Foarte mulţi corespondenţi vor să îi semene. Desprind doar o 
frază dintr-un răvaş al lui Constantin Noica: „De la tine deţin o 

anumită febră, gustul de a şti cât mai mult şi curajul de a formula 
cât mai mult“. (24 aprilie 1936). 

Din cele peste două sute de scrisori primite în perioada 
interbelică, reţin două documente cutremurătoare: ce au avut de 
pătimit, în timpul stagiului militar, Eugen Ionescu şi Emil Cioran. 
Primul dintre ei îi scrie la 6 decembrie 1933 o scrisoare plină de haz 
din care am citat cu altă ocazie. 

Faptele rămân aceleaşi peste doi ani. La Sibiu, totul pare să fie 
la fel ca la Slatina. 

Registrul stilistic se schimbă. în locul sarcasmului lui Eugen 
Ionescu, întâlnim aforismul lui Emil Cioran: „Rândurile tale m-au 
dezmeticit din imbecilitatea în care trăiam de mai bine de o lună. De 
când am intrat în armată n-am mai citit nimic; iar gândurile le-am 
înlocuit cu dispreţul de lume. Cinci ore din zi le petrec în grajd, iar 
restul fac instrucţie, aşa încât statul a reuşit să mă fure mie însumi. 
Mi-ar fi imposibil să mai scriu un articol militarist şi deşi mi-e 
imposibil să devin pacifist, nu mi-ar fi ruşine s-o mărturisesc în 
cazul unei conversiuni. De când am înţeles definitiv că forţa este 
substanţa istoriei, am început să apreciez sfinţii. Dacă scoţi armata 
din istorie nu mai rămâne decât glorie cerească, rezultată dintr-o 
rătăcire divină a omului 14 . 

Alături de celebrităţi, printre corespondenţi se afla anonimi, 
grafomani, solicitanţi ai celor mai năstruşnice propuneri. 

Redăm un scurt pasaj dintr-o scrisoare a lui Gheorghe Chindriş, 
ţăran maramureşan lector al literaturii lui Mircea Eliade, Camil 
Petrescu şi Eugen Lovinescu: „Acum iarăşi sunt alegeri. Eu vă rog 
să mă credeţi că în judeţul meu poporul nu votează după conştiinţă. 
Votează cu acei care-i vor da mai multă pâine de grâu şi ţuică, căci 
aşa au votat totdeauna. La noi voturile se cumpără cu bani de către 
cine vrea. Oamenii săraci nu ştiu ce fac. Ei nu cred în bine. Sunt 
siguri, că pentru ei niciodată nu va fi bine. După cum cred şi eu. 
Majoritatea voturilor vor avea liberalii şi naţional ţărăniştii, căci ei 
au bani“. 

Privarea de libertate, umilinţele la care a fost supus în vara 
anului 1938 şi demnitatea şi verticalitatea cu care Mircea Eliade a 
înfruntat vicisitudinile istoriei îşi vor găsi ecou în corespondenţă. 

La 30 aprilie 1939, Vittorio Macchioro îşi exprima compasiunea: 
„Am aflat cu reală durere întâmplările dumneavoastră, admirându-vă 
tenacitatea. Sunt sigur că aceasta va învinge orice încercare şi mă 

aştept să primesc de la dumneavoastră în curând veşti bune“. Aflând 
că a fost eliberat din lagărul de la Miercurea Ciuc, Petru Caraman 
i se adresează în acelaşi spirit: „Mă bucur că în ciuda atâtor 
adversităţi, dumneata păstrezi tăria acelui robust optimism - 
caracteristic ethosului românesc - cu care vei birui până la urmă. Nu 
numai în cele spirituale, dar şi în cele fizice, care desigur te 
tiranizează mai mult în clipa de faţă. Eu nu ştiu cum aş face să 
adaug încă ceva la curajul dumitale, la acel suport minunat al sănătăţii 
dumitale sufleteşti. Deocamdată e bine că ţara s-a convins că nu-i 
vrei pieirea, că nu eşti un cetăţean primejdios 14 . (27 noiembrie 1938). 

Şi frânturi din activitatea mea de editor în perioada comunistă 
pot fi reconstituite din corespondenţă. 

Căpătând de la editor aprobarea de a tipări Noaptea de Sânziene 
în România, m-am străduit zadarnic în această donquişotească 
încercare. Ceea ce am obţinut a fost doar publicarea unui fragment 
(prezentat de mine) într-o revistă din provincie („Transilvania 41 , 1981, 
nr. 1, ianuarie). 

La 29 noiembrie 1974, după lectura romanului, îi expediam 
autorului câteva şcolăreşti note de lectură: „Nu ştii ce să admiri mai 
întâi şi cum să-ţi explici «misterul» care te captivează. Topirea 
irealului în contingent, trecerea de la vis la realitate nu e numai un 
procedeu demn de un desăvârşit «meşteşugar», ci şi' inefabilul marii 
poezii. 

Atmosfera epocii e prinsă cu o inegalabilă autenticitate şi faptul 
trăit e transfigurat artistic. 

Teroarea, lichelismul, cameleonismul cutărui sau cutărui personaj 
gravat în aqua forte sunt antologice. Insolitul, grotescul, ironia unor 
pagini îşi dau mâna cu farmecul, sensibilitatea şi emoţia altora. Poate 
că unele episoade secundare, magistrale «în sine» ar putea da uneori 
întregului senzaţia de «stufos». 

Impregnată de realitatea autohtonă românească, această 
încântătoare carte şi-ar fi meritat o altă soartă. Sunt sigur că o va 
avea! 11 

La 22 august 1980, .optimismul şi speranţa mi-au dat aripi: 
„Probabil Noaptea de Sânziene va apărea la Editura Eminescu 
(director Valeriu Râpeanu). Mai sunt necesare câteva semnături 
(pentru aprobare) şi la începutul lunii septembrie pot să încep 
dactilografierea (ediţie îngrijită de Mircea Handoca şi Liviu Călin) 11 . 

Citind textul cu creionul în mână, am descoperit câteva neglijenţe 

statistice. I le-am comunicat imediat, la 9 martie 1981, crezând cu 
naivitate că volumul va pleca imediat la tipografie. Cu toate audienţele 
mele la Centrala editorială şi la Consiliul Educaţiei Socialiste, 
romanul nu s-a tipărit. E drept că nu am avut de aşteptat decât zece 
ani. Apariţia a fost posibilă de-abia după evenimentele din decembrie 
1989. Noaptea de Sânziene a avut un tiraj de o sută de mii de 
exemplare, în Biblioteca pentru toţi. 

Cele două volume ale Jurnalului au fost imprimate în 1993. 
Manuscrisul fusese „uitat“ în sertarele editoriale 13 ani. 

Activitatea mea de editor al operei lui Mircea Eliade începuse 
în 1974. Descoperind, în Biblioteca Teatrului Naţional din Bucureşti, 
manuscrisul Iphigeniei, l-am publicat în ianuarie 1974 
(„Manuscriptum“, nr. 1). Pe atunci nu ştiam că Noica fusese cel ce-i 
sugerase să scrie teatru: „De ce nu încerci teatru? Am impresia - în 
afară de considerente de rentabilitate, care sunt apreciabile - că ai 
putea da lucrări excepţionale folosind în acelaşi timp enorm de la 
experienţa dramaturgică. Există o imediatitate în teatru, o rapidă 
precizare a lui ce se poate şi ce nu se poate, care e de cel mai mare 
folos, cred, autorilor excesiv de bogaţi cum eşti tu. într-un cuvânt 
cred (şi nu în legătură specială cu toată activitatea ta literară) că-ţi 
trebuie frâne. Teatrul ţi le dă“. (8 iulie 1939). 

După ce am descoperit textul, i-am scris lui Mircea Eliade, 
rugându-1 să permită publicarea. în pledoaria mea - îmi dau azi 
seama - se afla şi un strop de supralicitare: 

„M-a surprins la prima dumneavoastră piesă firescul dialogului 
şi dezinvoltura. Mă opream uneori din lectură şi aveam impresia că 
legături tainice există între mitul grec şi cel autohton. Scăpărătoarea 
vervă a unor replici, profundul sondaj în tainiţele sufletului eroilor, 
pledoaria pentru adevăr şi dreptate, suflul cald de generozitate şi 
tulburătoarea poezie şi vrajă care ne învăluie până la ultima pagină, 
mă fac să consider Iphigenia o capodoperă a literaturii române 
modeme". (29 octombrie 1973). 

Reluându-se spectacolul sub regia lui Ion Cojar, am asistat la 
avanpremieră şi i-am scris autorului câte ceva despre atmosfera din 
sală şi despre interpretare: 

„în sala Atelier a Teatrului Naţional (noua construcţie de vizavi 
de Universitate) 3 - 400 de spectatori, ocupând până şi ultimul loc, 
au aplaudat minute în şir. A fost fără îndoială - un mare succes. 
Publicul era alcătuit, în marea lui majoritate, din oameni trecuţi de 

40 de ani, mulţi dintre ei cu părul alb. De-abia aştept să asist la o 
reprezentaţie când studenţii - şi tinerii în general - vor reuşi să fie 
fericiţii posesori ai unui bilet de intrare la Iphigenia. 

Mi-a plăcut atât concepţia regizorală, cât şi jocul actorilor, care 
au intrat în „pielea” personajelor şi au trăit într-adevăr rolul. 

Textul - cred că ştiţi - a fost „prescurtat” - două acte în loc de 
trei. O Iphigenie blondă de douăzeci de ani, inocentă şi transfigurată, 
o viitoare mare actriţă, desigur. Nu s-ar fi putut găsi o mai fericită 
alegere. O Chrysis „terestră” pentru a sublinia contrastul cu Iphigenia, 
o Clitemnestra energică, voluntară şi impunătoare, un Achille 
„luptător”, un Agamemnon zbuciumat, interiorizat, cu lacrimi 
(adevărate, nu trucate, când o cerea rolul). Admirabile scenele de 
masă, cu îngroşarea umorului gras. 

Mi s-a părut că cele câteva scene lirice, că suflul de poezie al 
textului au fost estompate. Dar s-ar putea să fie numai o părere 
personală”. 

* 

în ciuda dimensiunilor exagerat de ample, prezentarea de faţă a 
spicuit doar corespondenţa emisă şi primită. Am lăsat la o parte 
relaţiile epistolare din anii petrecuţi la Lisabona, Paris şi Chicago. 
Nu am reprodus, decât parţial, schimbul de opinii cu prietenii din 
ţară, fluxul şi refluxul reconsiderării. 

în volumele IV şi V din Mircea Eliade şi corespondenţii săi 
urmează să apară scrisorile lui Mihail Sebastian, Al. Rosetti, C. 
Rădulescu-Motru, documente inestimabile despre spiritualitatea 
românească interbelică. Epistolele lui Mac Ricketts vor dezvălui 
etapele esenţiale ale genezei monumentalei cărţi a exegetului 
american. îşi vor găsi locul şi scrisorile de dragoste ale celor patru 
femei care au jucat un rol (mai mic sau mai mare) în viaţa 
sentimentală a eroului nostru: Rica, Sorana, Maitreyi, Jenny. Indicii 
(de nume, opere şi cronologia scrisorilor) vor aduce un nou element 
documentar. 

Cu toată strădania noastră, există încă lacune în definitivarea 
epistolarului. 

E necesară completarea fragmentelor cenzurate din unele scrisori 
publicate în perioada comunistă. 

Prin strădania lui Florin Todea şi Liviu Bordaş au fost corectate 
micile omisiuni din scrisorile lui Mircea Eliade către Valeriu Bologa 
(vezi Origini, „Caiete Silvane”, 2003, nr. 3-4, p. 115-128). 

Semnificativ e textul din 5 iulie 1938, unde emitentul oferă amănunte 
asupra felului cum era hăituit: „Venisem întâmplător acasă, după ce 
fusesem urmărit 7 săptămâni, alungat din casă în casă, neştiind de 
multe ori unde să dorm noaptea, nevăzându-mi soţia şi familia cu 
săptămânile. în timp de trei zile s-au făcut la mine acasă vreo 
douăsprezece-treisprezece descinderii 

Croşetele [...] din epistolele către N. Argintescu-Amza, transcrise 
în „Manuscriptum“, nr. 3/1982, continuă să ne pună întrebări, 
nereuşindu-se până în prezent descoperirea originalelor. 

Se impune de urgenţă reinventarierea tuturor scrisorilor şi 
ciornelor de la Biblioteca Regenstein a Universităţii din Chicago. E 
de dorit fotografierea sau transcriere celor mai importante (Eugen 
Ionescu, Emil Cioran, Constantin Noica, Georges Dumezil, Ananda 
Coomaraswamy, Ernst Jiinger, Henry Corbin, Giuseppe Tucci etc.). 
Sarcina ar trebui „executată" de cel mai competent exeget american: 
Mac Linscott Ricketts. Sugerez imprimarea acestei corespondenţe 
ca o addenda a corpusului epistolar. 

Ar trebui publicate de către destinatari (sau de către familiile 
acestora) textele neimprimate încă. 

Sperăm că organele competente vor efectua în curând un studiu 
amănunţit (inclusiv grafologic) al documentelor Securităţii şi 
Siguranţei naţionale interbelice privitoare la Mircea Eliade şi va fi 
tipărit rezultatul cercetărilor. 

în felul acesta vom omagia cu toţii (chiar şi cei ce nu mai au 
nevoie de mituri) împlinirea centenarului naşterii lui Mircea Eliade. 



‘Proiecte Citerare şi filosofice* 

Personalitate de tip enciclopedic, din familia spirituală a lui 
Dimitrie Cantemir, B. P. Hasdeu şi Nicolae Iorga - Mircea Eliade a 
scris o sută de volume şi peste 2000 de articole şi eseuri. 

Romancier celebru în România la 26 de ani (Maitreyi), orientalist 
cunoscut în Europa la 29 (Yoga), istoric al religiilor a cărui ascensiune 
în trei continente a început la vârsta de 42 de ani (Tratatul de istorie 
a religiilor, Mitul eternei reîntoarceri) eroul nostru a lăsat urme 
durabile în spiritualitatea românească şi în alte diferite domenii: 
nuvelistică, dramaturgie, eseistică şi fîlosofîa culturii. 

Cele zece romane interbelice (Romanul adolescentului miop, 
Gaudeamus, Isabel şi apele diavolului, Lumina ce se stinge, Maitreyi, 
întoarcerea din rai, Huliganii, Domnişoara Christina, Şarpele, Nuntă 
în cer ) au fost încununate de capodopera scrisă în exil: Noaptea de 
Sânziene (1954). 

Critica noastră literară discutând pe larg autenticitatea şi 
fervoarea beletristicii lui Mircea Eliade a subliniat variatele ei 
modalităţi artistice: roman realist, exotic, magic, fantastic, frescă 
socială. 

în arhiva scriitorului mai existau două romane neterminate: 
Ştefania, început în 1935 ca o continuare di Huliganilor, va fi numită 
ulterior de scriitor Viaţa nouă. Opiniile autorului despre această 
carte sunt oscilante. într-o scrisoare către Constantin Noica din 21 
septembrie 1941 are o părere foarte bună, aş spune chiar un acces 
de megalomanie. „Această Viaţă nouă va trebui să însemne nu o 
etapă în „cariera" mea scriitoricească (ceea ce nu prea interesează), 
cât un act de sporire a substanţei româneşti, o depăşire a tot ceea ce 
s-a realizat până acum în proza şi cultura românească"'. 

Peste numai un an, romanul i se pare ratat, neinteresant şi renunţă 
la el. 

La 12 decembrie 1942 începe un nou roman intitulat Apocalips. 
E entuziasmat la culme şi nu se sfieşte să-i comunice aceluiaşi prieten 
la 22 februarie 1943: „Am început un nou roman, dat fiind că acela 


* Inedit. 

1 Mircea Eliade, Europa, Asia, America, Corespondenţă, voi. II, Bucureşti, 
•Editura Humanitas, 2004, p. 352. 



Proiecte literare şi filosofice 


105 


la care lucram vata trecută e impublicabil încă multă vreme de aici 
înainte şi îmi cere o muncă imensă. Noul meu roman e însă superior 
la tot ce-am scris până acum“ 2 . La o nouă lectură, în primăvara 
anului 1944 se opreşte, abandonându-1 definitiv. 

Aceste două proiecte vor fî valorificate şi vor vedea lumina 
tiparului. Fiind în posesia fotocopiei manuscrisului Ştefaniei (Viaţa 
nouă) am publicat câteva fragmente în revistă şi apoi în întregime 
în Editura Jurnalul literar, în 1999. Precizăm că este vorba de 
continuarea întoarcerii din rai (1934) şi Huliganilor (1935). Finalul 
trilogiei, scris cu intermitenţă între 1936-1939 a fost reluat între 
1940-1941. 

Volumul, apărut în 1999 cuprinde în Addenda Jurnalul romanului, 
oferindu-ne amănunte interesante asupra genezei operei. 

Autorul mi-a dăruit şi xerosul Apocalipsului. L-am editat, în 
anul 2000, la aceeaşi editură, intitulându-1 Dubla existenţă a lui 
Spiridon V Vădastra. Precizez că am renunţat la reproducerea 
paginilor din Apocalips care au fost preluate în Noaptea de Sânziene. 

Jurnalul lui Mircea Eliade prezintă, succint sau amănunţit, geneza 
nuvelelor, variantele şi formele lor succesive, impresiile autorului şi 
primilor cititori. 

Exegeţii lui Mircea Eliade au valorificat de altfel în monografiile 
lor notaţiile din memorialistică atunci când au prezentat La ţigănci, 
Pe strada Mântuleasa, Dayan. 

Cele câteva proiecte nedifinitivate rezumă subiectul, reproduc 
unele fraze sau o pagină răzleaţă, transcriu o convorbire care ar fi 
constituit începutul unui text neterminat. 

Ultimul proiect e datat Roma, 27 septembrie 1985. 

în Jurnalul inedit putem urmări avatarurile câtorva încercări 
literare nereuşite, consideraţii despre tonalitate, atmosferă, stil. La 1 
aprilie 1963, prezentând un asemenea eşec, încheia cu o concluzie: 
„Mă hotărăsc să nu mai scriu până nu voi vedea întreg subiectul 
nuvelei". 

Alteori, recitindu-şi vechile manuscrise găseşte o însemnare 
aproape ilizibilă intitulată: subiect de nuvelă. Chiar dacă reuşeşte să 
descifreze cele câteva rânduri, nu-şi mai aminteşte de subiectul 
propriu-zis, ci de fragmente răzleţe, personaje, stări sufleteşti confuze. 

Incertitudinea, dezamăgirea, deruta autorului privitoare la soarta 


2 Idem, p. 359. 

eroilor săi ne sunt „destăinuite* 4 : „Să mă încăpăţânez să lucrez la 
nuvelă? Nu ştiu cum se va sfârşi**. (22 iunie 1963). 

Viitoarea nuvelă, înainte de a fi scrisă e „văzută**, fie în totalitate, 
fie în prima ei parte. La 6 ianuarie 1960 aflăm începutul fabulaţiei: 
„Doi îndrăgostiţi. El începe să-şi aducă aminte de viaţa lor anterioară 
- cum în acea existenţă s-au iubit ca şi acum, dar diferite motive 
le-au împiedicat unirea. Fata e din ce în ce mai curioasă: Ce fel de 
motive? Insistă. Tânărul nu mai reuşeşte să-şi aducă aminte şi încercă 
să-şi imagineze. Aşa încep încurcăturile**. Ce încurcături? Nu vom 
şti niciodată. Autorul nu le mai rezumă, iar nuvela nu a fost scrisă. 

în epoca războiului rece şi a Cortinei de Fier apare în Jurnalul 
inedit un proiect ... apocaliptic. Autorul nu e hotărât dacă „haina** 
în care-şi va îmbrăca ideea va fi o nuvelă sau o piesă de teatru. 

3 aprilie 1962: „Dacă aş putea crede într-o supravieţuire a 
civilizaţiei, aş muri împăcat. Dar mi-e tot mai greu să sper că, până 
la urmă, nu vom sări în aer; şi nu numai noi, ci şi oraşele noastre. 
Poate că aş putea suporta chiar ideea că Parisul, Florenţa, Kyoto vor 
dispare. Dar ce se va întâmpla cu supravieţuitorii? Mulţi cred că 
radiaţiile vor produce mutaţii aberante. S-ar putea ca omul să se 
reîntoarcă nu de unde a plecat, ci acolo unde ar fi ajuns de mult, 
acum câteva milioane de ani, dacă ar fi apucat pe un drum greşit. Aş 
vrea să scriu o nuvelă sau o piesă cu câteva asemenea animale 
consternate: în visele sau coşmarele lor ar reveni universurile 
spirituale şi operele de artă anihilate prin bombele termonucleare. 
Şi-ar povesti unul altuia visele şi s-ar minuna de toate acele ştiinţe 
şi frumuseţi pe care nu le vor mai putea înţelege. Dar mă întreb: şi 
le-ar mai putea povesti? îşi vor fi păstrat limbajul articulat, şi mai 
ales vocabularul precis, nuanţat, bogat? „Văd** nuvela (sau piesa) 
mea desfaşurându-se la gura unei peşteri. Personajele, numai vag 
antropomorfe, acoperite cu păr, cu membre scurte sau monstruos 
multiplicate. Homo sapiens recuperând - fără voia lui - formele 
aberante şi spasmodice ale măştilor rituale. Homo sapiens trăind, 
concret, într-un Univers de coşmar (el însuşi participând ca formă la 
acest univers monstruos) şi visând la lumile magnifice, perfecte, 
luminoase, definitiv distruse de bombele atomice**. 

într-un interviu pe care i l-am luat lui Mircea Eliade acum un 
sfert de veac, i-am pus câteva întrebări privitoare la proiectele 
dramatice. în Şantier a relatat că, în 1931, când se afla în India a 
compus mental o piesă de teatru fantastică, „cu mult sarcasm**, 

intitulată Comedia morţii. L-am întrebat pe autor dacă îşi mai 
aminteşte de această primă încercare dramatică. 

„îmi mai amintesc numai un singur lucru, şi anume: o pereche 
de îndrăgostiţi în pragul sinuciderii (dar amânând mereu „clipa 
supremă“) şi un număr de îngeri şi demoni greu de recunoscut ca 
atare pentru că arătau ca un grup de tineri (demonii) şi tinere (îngerii) 
din zilele noastre. Titlul - Comedia morţii - camufla o dublă 
ambiguitate: pe de o parte „comedie“, pe care - tară să-şi dea seama 
- o jucau îndrăgostiţii; pe de altă parte, personificările, strident 
desacralizate ale morţii, îşi împlineau „misiunea" utilizând intriga, 
comportamentul şi limbajul unei comedii de bulevard. Ce mi se pare 
interesant acum, după o jumătate de veac, este faptul că în piesa 
aceasta anticipam tehnica nuvelelor fantastice, pe care le-am scris în 
ultimii 30 de ani, şi chiar conceptul de camuflare a sacrului în 
profan, care m-a călăuzit în cercetările mele de istoria religiilor" 3 . 

în acelaşi interviu din 22 octombrie 1981 îl întrebam despre 
proiectul din 1937 al unei drame - Ciuma, a cărei acţiune se petrece 
în timpul lui Vodă Caragea. Mircea Eliade mi-a răspuns că a scris 
câteva scene, care apoi l-au dezamăgit, de aceea nu a păstrat 
manuscrisul unde apărea „salonul literar" al Domniţei Ralu. Epidemia 
numită de contemporani „Ciuma lui Caragea", încă nu luase 
proporţiile catastrofale de mai târziu. De abia în actul al II-lea ar fi 
început teroarea - şi ar fi irupt din străfundul credinţelor şi fanteziei 
populare scenariile şi personajele fabuloase care (în interpretarea 
mea, nu în realitatea istorică) vor releva Domniţei Ralu prăpastia 
care desparte „moartea filosoficească" de moartea acelora care n-au 
ştiut să se apere torcând ritual (şi la timp!) „cămaşa ciumei" 4 . 

Prima piesă de teatru definitivată, Iphigenia, s-a prezentat mai 
întâi pe scena Teatrului Naţional din Bucureşti în februarie 1941. A 
fost multiplicată în Argentina în 1951 şi publicată, pentru prima 
oară în România în revista „Manuscriptum" cu un cuvânt înainte 
intitulat Mitul jertfei creatoare 5 . 

Au mai fost definitivate piesele Oameni şi pietre (1943) şi 
Coloana nesfârşită (1970). 


3 Mircea Handoca, Convorbiri cu şi despre Mircea Eliade, Bucureşti, Editura 
Humanitas, 1998, p. 11-12. 

4 Idem, p. 12. 

5 „Manuscriptum", V, 1974, nr. 1, p. 27-57. 

în fază de proiect se află actul intitulat 1241, scris la Lisabona, 
în martie 1944. în această încercare dramatică neterminată e prezentat 
un episod din lupta românilor împotriva năvălirii tătarilor. L-am 
publicat în volumul Coloana nesfârşită 6 . 

într-un manuscris inedit datând din 6 septembrie 1951, Mircea 
Eliade îşi aminteşte: „începusem piesa aceasta [în martie 1944] ca 
să pot suporta invazia Basarabiei şi a Moldovei de către trupele 
bolşevice. Primul tablou l-am scris într-o după amiază. Cred că şi al 
doilea, tot în acea zi l-am scris. Eram „inspirat". Şi apoi m-a năpădit 
emoţia, până la lacrimi şi am abandonat piesa. îmi pare rău. Marina, 
eroina mea, merita mai mult“. 

Aventura spirituală (iniţial intitulată Eurydice scrisă în 1946, 
deşi terminată, nu a fost tipărită niciodată, deoarece manuscrisul s-a 
pierdut. Referinţe privitoare la geneza acestei piese aflăm în Jurnalul 
tipărit la 16 şi 30 octombrie 1946 şi la 12 noiembrie 1951. 

Din când în când Mircea Eliade foloseşte rezumatul proiectului. 
E cazul piesei Cum poţi rămâne polinezianl datată 25 martie 1958. 
Patru ani după redactare, autorul nota la 18 februarie 1962: „Răsfoind 
caietele mele de note din urmă cu câţiva ani, citesc rezumatul unei 
piese Cum poţi rămâne polinezianl datată 25 martie 1958. Mi-am 
imaginat această piesă după ce am petrecut mai multe săptămâni cu 
revizuirea materialelor asupra religiilor polineziene, deprimat de 
mentalitatea opacă, frustrată a misionarilor protestanţi în Polinezia. 
întâlnirea şi conflictul dintre concepţia păgână a religiei, înţeleasă 
ca o sărbătoare neîntreruptă şi puritanismul bostonian ar fi putut să 
se ridice la nivelul unei tragedii. Dar aproape nimeni, în a doua 
jumătate a secolului trecut n-a simţit măreţia „păgânismului" 
polinezian. N-a avut loc o confruntare tragică între două viziuni 
religioase ale existenţei, ci calomnia, persecuţia, răzbunarea până la 
distrugerea finală a acestui „păgânism orgiastic şi imoral" 7 . 

Jurnalul inedit cuprinde alte câteva însemnări de proiecte 
dramatice: unele rezumând subiectul într-o frază, altele ... 
deconspirând gesturile, gândurile, stările sufleteşti ale autorului în 
momentul declanşării inspiraţiei. 

La 16 octombrie 1954 aflăm doar ce simte creatorul. Nu ni se 
spune însă nimic despre subiectul sau personajele piesei: „Azi, pe 


6 Bucureşti, Editura Minerva, 1996, p. 65-75. 

7 Mircea Eliade, Jurnal, I, ed. a Il-a. Bucureşti, Editura Humanitas, 2004, p. 435. 

neaşteptate, «văd» subiectul unei piese de teatru. După amiază de 
duminică. Gloriosus day. Rămâi} tot timpul în fotoliu, privind peste 
Bois de Boulogne un cer de toamnă clară şi tot aşa rămân seara, 
noaptea până aproape de unu. Imposibil să fac altceva, să gândesc 
altceva. Ca de obicei, când «văd» o carte, sunt posedat de ea şi, ca 
de obicei nu mă pot apuca de scris. Pentru cel puţin şase săptămâni 
sunt robul lucrurilor începute şi angajate". 

La 11 martie 1961 citim doar un enunţ generalizator: „Subiect 
de piesă. Clovnii care la începutul începutului aveau misiunea să 
distreze pe zei, se trezesc într-o zi că au ajuns să distreze pe oameni". 
Proiectele dramatice din 1970 [când a definitivat Coloana nesfârşită ] 
sunt ciudate, ca să nu spun năstruşnice. înainte de a adormi, la 
14 octombrie 1970 e obsedat de o piesă - Moldova : „«Văd» începutul: 
cortina se ridică şi un grup de fete, pe scenă, se adresează spectatorilor 
patetic: «să vină şi ei, căci trebuie să fondeze Moldova». Câţiva din 
sală se ridică şi aleargă spre scenă. Apoi cu toţii pornesc într-un 
iureş spre fundul scenei, strigând, ţipând. Apar poliţiştii şi toţi sunt 
arestaţi. 

- Ce aveţi de gând să faceţi? Sunt întrebaţi 

- Să fundăm Moldova. 

Dar îmi dau seama că am uitat mai mult de trei sferturi. 

Şi mai e ceva: nu trebuie să mă las antrenat în «literatură» chiar 
acum, cu atâtea lucruri urgente de terminat". 

Cochetând cu absurdul, la 15 iunie 1970 îşi propune să 
reinterpreteze într-o dramă viaţa şi misiunea lui Buddha. Acţiunea 
se petrece în Europa, în anii 1930 - 1950. „Vedeam perfect primul 
act: în castelul unui aristocrat balt, la sfârşitul unei «orgii». Cineva 
povesteşte deşteptarea prinţului Sakyamun, cu cele patru plimbări în 
oraş, în care întâlnise, pe rând un mort, un bătrân, un bolnav şi un 
cămătar. Cum povestind, grupul de femei şi tineri aproape beţi, s-ar 
fi amuzat «jucând» cele patru întâlniri şi deodată, spre dimineaţă, 
prietenul care povestise uluit de impresia extraordinară pe care o 
făcuse asupra gazdei îl ispiteşte: dar dacă, într-adevăr, un alt Buddha 
ar voi să apară nu s-ar întâmpla cam aşa". 

Urmează rezumatul amănunţit (pe trei pagini) cu fapte insolite 
şi stranii. 

Jurnalul rememorează şi proiecte din tinereţe - eseuri asupra 
cărora nu va mai reveni. 

Răsfoind o carte de orientalistică, la 22 mai 1960 îşi aduce 

aminte că publicase în „Cuvântul 14 , în anii studenţiei, un foileton 
despre Viaţa lui Milarepa. Acest eseu făcea parte dintr-o culegere pe 
care se gândea s-o intituleze Cărţi reprezentative din viaţa Asiei, 
titlu calchiat după N. Iorga ( Cărţi reprezentative din viaţa omenirii ): 
Ar trebui să găsesc odată timp să scriu pe îndelete povestea acelor 
cărţi din tinereţea mea, la care am lucrat mulţi ani, care erau aproape 
gata, dar pe care nu le-am publicat niciodată 14 . 

înainte de asta, la 17 iulie 1946, vizitând casa memorială J. J. 
Rousseau, îşi aminteşte de vara anului 1922 sau 1923, după ce citise 
Emile, Confesiunile şi La nouvelle Heloise : „Voiam să scriu mai 
multe articole - cinci sau şase - pentru «Ziarul ştiinţelor populare», 
care să «epuizeze» subiectul şi astfel să nu se mai revină niciodată 
asupra lui Rousseau. Cel puţin în această revistă". 

La 2 octombrie 1945 lectura unei cărţi de Bachelard îl face să 
viseze la un eseu Apa, visele şi simbolurile. Intenţiona să arate aici 
că „imaginaţia constituie un instrument de cunoaştere, căci ne 
dezvăluie, în chip inteligent şi coerent modurile realului". 

Intenţia a rămas neînfaptuită, nu din lipsa documentară. Cei 
familiarizaţi cu eseistica lui Mircea Eliade îşi amintesc de bogăţia 
informaţională şi observaţiile subtile ale studiului său Notes sur le 
symbolisme aquatique, publicat în „Zalmoxis", II, 1939. 

Proiectele grandioase ale începuturilor au rămas în stadiul 
dezideratelor. 

La 10 aprilie 1947 proclama cu emfază: „O veche ambiţie a 
mea: să scriu într-o zi o Metafizică şi o Etică utilizând exclusiv 
documente din civilizaţiile primitive şi orientale". 

Nu a fost realizată nici opera de sinteză prin care năzuia să 
explice viziunea de ansamblu asupra propriei sale creaţii. 25 aprilie 
1951: „Ar trebui să scriu într-o zi o «Istorie raţională» a întregii 
mele producţii ştiinţifice, filosofice, arătând legătura secretă care 
există între toate aceste lucrări, în aparenţă disparate, explicând de 
ce le-am scris şi în ce măsură contribuie ele nu la un «sistem», ci 
la fundamentarea unei Metode". 

Se gândeşte să renunţe la factologie şi erudiţie şi să creeze 
lucrări originale de filosofie, bazate pe concepte, pe abstractizarea 
caracteristicilor esenţiale ale obiectelor şi faptelor. 

14 iulie 1954: „Va trebui să scriu într-o zi un lung studiu asupra 
«originilor filosofiei»; să arăt adică trecerea de la cunoaşterea prin 

mituri şi simboluri (aşa cum e practicată în lumile arhaice) la filosofia 
sistematică 14 . 

19 noiembrie 1961 : „Aş vrea să analizez ... într-un lung articol 
atitudinea «istoricilor» de toate nuanţele, precum cea a marxiştilor 
şi a freudienilor, într-un cuvânt a tuturor celor ce cred că cultura nu 
poate fî înţeleasă decât reducând-o la ceva inferior (sexualitate, 
economie, istorie etc.) şi să arăt că aceasta este o atitudine nevrotică. 
Nevropatul pierde simţul realităţii. Demistifică viaţa, cultura, viaţa 
spirituală 11 . 

Alteori proiectele nu au aceeaşi anvergură. La 8 noiembrie 1963 
ar fî vrut să elogieze pe idealişti, pe intelectualii generoşi, pe pacifişti 
„care refuză drama istoriei, speră în pacea universală, în justiţie, în 
fraternitate 14 . La 5 aprilie 1973 îşi spune că ar trebui să scrie o dată 
despre tinerii înzestraţi în mod excepţional, care-şi întrerup studiile 
„din motive existenţiale 44 . La 15 ianuarie 1976 se gândeşte la fericirea 
unei după amiezi libere, pentru a o dedica unei „patetice Meditaţii 
asupra arderii notelor şi manuscriselor 44 . Voia oare să-şi justifice 
incinerarea a peste 3000 de pagini cu puţin timp înainte? 

în 1972 se mulţumeşte cu o modestă antologie, dar îşi* dă seama 
că nu are posibilitatea s-o alcătuiască, aşa că, încă de la început 
dorinţa este sortită eşecului: „Dacă aş avea zece-cincisprezece ani 
mai puţin aş compila o antologie, ce o numeam pe vremuri «misticii 
laici», de la presocratici la Nietzsche 44 . 

Ar fi început cu Einstein. 

Se pare însă că cele mai dragi cărţi nescrise sunt Omul ca simbol 
şi Mitologiile morţii. Despre prima din ele vorbeşte în treacăt la 28 
iulie 1950, însă în Jurnalul inedit lucrurile sunt clarificate. 28 iulie 
1949: „Aş vrea să mai pot scrie măcar o carte în afară de cele deja 
începute (romane şi Şamanismul ): L’homme comme symbole de 
proporţiile Mitului [eternei reîntoarceri, M.H.], pe concretul istoriei. 
Aş arăta măsura şi intensitatea cu care omul se împotriveşte istoriei, 
dorinţei lui de a trăi în arhetip, în simbol. Ceva mai mult: tehnica 
spirituală de împlinire, echilibru, însănătoşire sau rodnicie e realizată 
prin imaginaţie: cum, bunăoară un neurastenic sau un deficient se 
însănătoşeşte, regăsind prin imaginaţie simbolismul propriului lor 
corp. îmi pare rău că noua mea metodă de lucru mi-a interzis 
însemnătatea şi planurile cărţilor în gestaţie. Dacă aş dispărea mâine 
prin[tre] atâtea hârtii ale mele nu s-ar găsi nimic despre L’homme 
comme symbole la care totuşi meditez de vreo doi ani. Titlul i l-am 

fixat acum câteva luni. Un capitol al cărţii s-ar intitula L’homme 
comme histoire. Aş vrea să notez deocamdată atât: că în măsura în 
care omul modern se regăseşte pe sine în simbolismul arhaic 
antropocosmic, redobândeşte o nouă categorie existenţială, total 
ignorată de istoricismele şi existenţialismele modeme. Deci regăseşte 
un mod de a fi autentic şi major, care îl apără de nihilismul istoricist, 
fără să-l scoată totuşi din «istorie»; s-ar putea chiar, ca de-abia 
acum, la lumina descifrărilor, Istoria să-şi dobândească adevăratul ei 
semn: de epifanie a unei condiţii umane glorioase şi absolute 14 . 

La 9 noiembrie 1973 însemnarea din Jurnal se referă la afluenţa 
de public pe care n-o mai avusese decât la conferinţele Criterionului, 
în Bucureştiul deceniului al patrulea. Cei 2000 de participanţi 
de-acum veniseră să-l asculte într-o imensă sală. Profesorul de la 
Universitatea de la Chicago vorbea despre Mitologiile morţii. „Foarte 
probabil nu voi mai avea timp să scriu [această cărţulie]. Măcar să 
existe acest text, oricât de imperfect. Precizez că textul conferinţei 
nu atinge decât o parte din cuprinsul cărţii. Câteva capitole descriptive 
- despre geografiile funerare au fost evident ignorate". 

Jurnalul inedit ne oferă noi amănunte despre această temă la 11 
ianuarie 1966 şi la 4 mai 1968. în primul text descrie seminarul la 
care au participat vreo 30 de studenţi. „Vorbesc liber şi oarecum 
dezlânat despre «actualitatea» acestui subiect: lumea modernă 
obsedată de moarte (Heidegger şi ceilalţi) şi totuşi refuzând să şi-o 
imagineze «creator», ignorându-i adică mitologia (Aseară, luând 
câteva note şi încercând să-mi fac planul, mi-am dar seama ce uşor 
şi repede aş putea scrie cartea anunţată de 15 ani: Mithologies de la 
Mort. 

După mai bine de doi ani, în timpul unei teribile insomnii, Eliade 
revine asupra originalităţii acestei cărţi, care, din păcate n-a apăflSt 
(şi nici n-a fost definitivată): 

4 mai 1968: „Azi noapte, încercând să adorm (trecuse de 2,30)îmi 
spuneam că aş putea scrie cartea despre mitologiile morţii, nu aşa 
cum o compusesem în 1950 - 51, şi începusem s-o pregătesc 
«ştiinţific», bogată în materiale, construită nu ca le Chamanisme - 
ci ca un lung eseu despre principalele (sau cele mai semnificative, 
mai bogate) mitologii ale morţii. O carte de 120 - 150 pagini în 
colecţia Les Essais, sub titlul Introduction ă l ’etude des mythologies 
de la Mort. în fond «ideile» acestei cărţi le-am precizat de mult; îmi 
rămâne numai de ilustrat, de completat şi comentat materialul 

documentar. Dar cum nu cred că voi mai avea timp şi pentru această 
«documentare», aş putea prezenta direct «ideile». Originalitatea 
acestei lucrări constă în primul rând în interpretarea pe care o dau 
eu mitologiilor morţii: încercam să arăt în ce sens aceste mituri ne 
nivelează concepţiile despre existenţă, spirit, realitate ale diferitelor 
culturi unde mitologia morţii joacă un rol central, pentru că nu orice 
cultură importantă şi nici măcar orice religie posedă o mitologie a 
morţii de o anumită anvergură 14 . 

în memorialistică şi corespondenţa emisă mişună proiectele. 
Chiar şi în ultimii ani de viaţă Mircea Eliade îşi aminteşte cu 
melancolie de cărţile plănuite şi nescrise. 

La 25 aprilie 1984 citim îndureraţi în Jurnal : „Scrisul a ajuns 
pentru mine o tortură. La flecare cuvânt scris îmi trosneşte încheietura 
şi de multe ori sunt nevoit să mă opresc câteva clipe, ca să mă 
odihnesc! 11 

în acele momente de răgaz se gândea desigur la ceea ce-şi dorise 
la 2 septembrie 1947 - o carte care să-l reprezinte în întregime: Aş 
scrie un fel de Jurnal, dar fără nici o ordine, de nici un fel. Amintiri, 
reflecţii, comentarii asupra propriei mele gândiri, asupra cărţilor 
mele [...], să mă arăt în întregime, cu toate pasiunile mele: literatura, 
filosofia, istoria religiilor, orientalistică, mistica, aventura 11 . 



AnticomunismuC 
Cui Mircea Etiade* 


Anticomunismul lui Mircea Eliade este anterior începutului 
„cochetării sale cu legionarismul“. Abia întors din India, reluându-şi 
colaborarea la „Cuvântul”, eroul nostru discuta programul unei reviste 
comuniste recent apărute, care-şi propunea să militeze „pentru o 
literatură critică, activistă şi proletară”. 

După el, literaţii şi proletarii din jurul revistei „Bluze albastre” 
„sunt cunoscuţi prin delicioasa lor impertinenţă (şi asta ne bucură, 
pentru că aşa am rămas şi noi), prin aventuroasa lor schimbare de 
patroni (şi asta dovedeşte căutare, primenire, emancipare), prin 
ignoranţa lor orgolioasă şi admirabilul lor dispreţ pentru orice muncă 
intelectuală organizată, pentru orice «spiritualitate», orice lectură 
fără imprimatur de la Moscova şi orice gratuitate artistică” 1 . 

Ironiei la adresa confraţilor i se adaugă aluzia străvezie la 
stipendiul sovietic. întreaga presă din Sărindar ştia că „Bluze albastre” 
era o publicaţie a partidului comunist. Mircea Eliade discută 
mediocritatea, stereotipia şi dogmatismul operelor literare promovate 
de revistă. în final îşi exprimă speranţa unei viitoare ameliorări: 
„Aşteptăm încă literatura adevăraţilor comunişti. O aşteptăm, pentru 
că oricât de discutabilă ar fi doctrina lor, realizarea lor artistică va 
fi, sunt sigur, un câştig al limbii şi literaturii româneşti”. 

Peste câteva zile, Alexandru Sahia, răspunzând articolului din 
„Cuvântul”, recunoaşte în slujba cui se află, fără să spună măcar un 
cuvânt despre subvenţia datorită căreia apărea revista. „Nu-i 
recomandăm [lui Eliade] pe Marx şi Engels, Lenin şi Stalin, 
încredinţaţi fiind că la existenţa acestor forţe creatoare extraordinare 
n-a voit să gândească până astăzi” 2 . 

Numele „patronilor” ideologici apare ca un laitmotiv în toate 
ziarele şi revistele dirijate din umbră de NKVD. într-o recenzie a 
unui roman scris de Mircea Eliade, Miron Radu Paraschivescu făcea 
chiar propagandă pro-domo : „în loc să-l fi citit pe Marx, dl. Eliade 


Inedit. 

42 Bluze albastre , In „Cuvântul 1 *, IX, 1932, iulie 4, p. 1. 

43 Al. Sahia, „Bluze albastre**, 1932, nr. 3, iulie 10. 

l-a citit pe Heidegger. Dacă l-ar fi citit pe Marx, dacă l-ar fi înţeles 
just şi dacă, în sfârşit, ar.fi fost onest (după cum se vede, trebuie să 
ne decidem pentru trei mari concesii) huliganii lui ar fi sfârşit prin 
revoluţie, prin luptă. Era un final omeneşte predestinat 443 . 

în vara anului 1932, un grup de tineri intelectuali a luat iniţiativa 
înfiinţării unei grupări literare şi filosofice care va juca un rol deosebit 
în epocă. în cadrul Criterionului s-au organizat simpozioane unde se 
prezentau câteva personalităţi culturale şi politice: Gandhi, Lenin, 
Mussolini, Charlie Chaplin, Proust, Freud, Bergson, Picasso. Mircea 
Eliade, Petru Comarnescu, Mircea Vulcănescu şi Mihail Sebastian 
se aflau printre animatorii acestor manifestări culturale. 

La simpozionul despre Lenin au vorbit doi comunişti: Belu Silber 
şi Lucreţiu Pătrăşcanu. în contradictoriu a luat cuvântul, combă- 
tându-i, şi Mihai Polihroniade. Când Lucreţiu Pătrăşcanu a amintit 
expresia lui Lenin că „statul burghez e un cadavru care va fi răsturnat 
dintr-o singură lovitură, a fost aplaudat atât de studenţii naţionalişti 
cât şi de grupurile de simpatizanţi comunişti 444 . 

Curând însă apele au început să se desprindă de uscat şi încetul 
cu încetul, Mircea Eliade şi-a dat seama ce înseamnă comunismul şi 
ce metode foloseşte: perfidia şi lipsa de scrupule. Belu Silber a fost 
primul care i-a deschis ochii. De la el a aflat „secretul 44 atacurilor 
folosite, clişeele marxiste şi găunoşenia lor. 

Cu toate că ideile şi metodele comuniştilor nu îi sunt pe plac şi 
îi repugnă, Mircea Eliade pledează pentru toleranţă, indignându-se 
de regimul barbar destinat deţinuţilor politici la Doftana: „Oricâte 
delicte li s-ar putea arunca în spate - nu e mai puţin adevărat că 
există anumite legi minime care trebuie respectate. Sălbăticia de la 
Doftana este de-a dreptul sadică. Deţinuţii sunt lăsaţi 23 de ore cu 
hârdaiele cu escremente alături, descoperite. în acea jumătate de 
ceas liberă li se cântă psalmi religioşi în loc să fie lăsaţi să respire. 
(Şi totuşi s-au găsit oameni curajoşi care să strige: «Jos cu psalmii 
lui David»). Li se refuză alimente de acasă. Foc nu se face în celule 
până în ianuarie. Deţinuţii n-au voie să aibă un creion, o foaie de 
hârtie, un ziar. Puţin îmi pasă dacă ei înşişi sunt oameni cu sufletul 
mutilat de o anumită doctrină, de o anumită dogmă. Nu pot uita că 


3 „Era nouă", 1936, nr. 1, februarie. 

4 Mircea Eliade, Memorii, 1907-1960; Ediţie revăzută şi indice de Mircea 
Handoca, Bucureşti, Editura Hunianitas, 2004, p. 238. 



116 


Mircea Handoca 


sunt înainte de toate oameni. Orice ar crede, ei nu încetează de a fi 
oameni" 5 . 

Adversarii lui Mircea Eliade, grupaţi de cealaltă parte a baricadei, 
sunt înregimentaţi în Partidul Comunist: Ilie Constantinovski, Oscar 
Lemnaru, Victor Iliu, Miron Radu Paraschivescu. Nu pot exista 
confuzii decât la rău intenţionaţi. 

în articolul „Intelectualii e fascişti“ (în titlu se află intenţionat 
un dezacord care aparţine preopinenţilor), Mircea Eliade, după ce-şi 
expune punctul de vedere, foloseşte polemica, fără să fie agresiv: 
„Autonomia spiritului înseamnă a nu explica viaţa spirituală decât 
prin legile spiritului, adică a nu confunda «spiritul» cu sângele (cum 
fac rasiştii), nici cu sexul (cum face Freud), nici cu fenomenele 
economice (cum fac marxiştii). Ştiam că atitudinea aceasta se numeşte 
spiritualism. Dl. Paraschivescu afirma că adevăratul său nume e 
«fascism sau escrocherie». Treaba dumitale să creadă astfel. Reaua- 
credinţă în rândurile marxiştilor noştri nu cunoaşte margini. Şi este 
cu atât mai deprimantă această rea credinţă, cu cât d. Paraschivescu 
e dornic de discuţii cinstite. (...) Să fi fost un Croce, un Bergson, un 
Husserl - escroci şi lichele (...)? Nu l-au scos marxiştii noştri pe 
Eminescu hitlerist şi pe Pârvan un huligan rasist? într-o discuţie cu 
asemenea „revoluţionari” te poţi aştepta la orice" 6 . 

Departe de ţară, la Lisabona, în noile condiţii istorice ale 
războiului antisovietic, atitudinea lui Mircea Eliade se radicalizează. 

Se împrieteneşte cu poetul şi istoricul portughez Alfredo Pimenta 
(1882 - 1950). Corespondenţa dintre cei doi ne oferă amănunte concrete 
privitoare la activitatea publicistică anticomunistă şi la tragedia României 
din acei ani. La 2 iulie 1941 Mircea Eliade îi cere permisiunea să 
traducă şi să publice în ziarele româneşti articolul lui Alfredo Pimenta 
intitulat Inamicul no 1 : „Va fi pentru noi încă o dovadă a solidarităţii 
care leagă popoarele noastre, născute din acelaşi trunchi latin şi civilizate 
de aceeaşi credinţă creştină. Noi, care am suportat teroarea comunistă 
timp de un an în Basarabia şi Bucovina de Nord, suntem extrem de 
sensibili la gesturile de curaj creştin şi european, care exprimă adevărata 
stare de spirit a poporului portughez" 7 . 


5 Unde ne e omenia ?, în „Vremea", 18 noiembrie 1934. 

6 Intelectualii e fascişti, în „Vremea", 24 martie 1935. Reprodus în volumul 
Textele „legionare” şi despre „românism", Cluj-Napoca, Editura Dacia, 2001, 
p. 122-123. 

7 Mircea Eliade, Europa, Asia, America, voi. II. Corespondenţa, Bucureşti, 
Editura Humanitas, 2004, p. 483. 

în acest război mulţi dintre prietenii şi cunoscuţii lui Mircea 
Eliade şi-au găsit moartea în Crimeea şi Ucraina. Bilanţul stăpânirii 
ruseşti este dramatic: 180 000 de case arse, 1250 de biserici şi 
mănăstiri dinamitate, 75 000 de oameni asasinaţi, peste 20 000 de 
femei şi fetiţe violate şi masacrate, 300 000 de cetăţeni români 
deportaţi dincolo de Bug. Cifrele acestui cutremurător bilanţ probabil 
că azi s-au uitat. Ele se păstrează în documente. Pe măsură ce lua 
cunoştinţă de aceste atrocităţi, tânărul ataşat cultural al Legaţiei 
române din Lisabona îşi aducea aminte de foametea din satele 
basarabene şi de pateticul articol scris de el într-o revistă de dincolo 
de Prut: „închipuiţi-vă satele mistuite de moarte, copiii leşinaţi în 
braţele mamelor, oamenii fără puteri, fără glas, fără minte, 
închipuiţi-vă toate acestea în satele basarabene - grozăviile fără 
număr ale foametei. [...] S-ar putea să rămână unul singur dintre 
noi, care, într-un asemenea ceas cumplit să nu-şi uite durerile şi 
nevoile, şi să ajute cu puţinul lui mulţimile încercate de moarte din 
Basarabia? 148 . 

Cât de sinistră e premoniţia eroului nostru: „Foarte puţini văd 
adevăratul pericol care ameninţă nu numai Europa, ci chiar istoria, 
fiindcă roşii vor să distrugă totul, pentru a începe o nouă etapă în 
viaţa omenirii, după ce se vor fi întors la haosul primordial. 
Lucrurile sunt foarte clare. Se pare însă că homo europaeus 
traversează o criză de imbecilitate cronică nu doar cloroformizat, 
ci îmbrăţişează patetic picioarele călăului său. în România ştim 
foarte bine care ne va fi sfârşitul dacă înving roşii. Această 
conştiinţă a pericolului de moarte explică de ce încă mai luptăm 
după ce ne-am pierdut jumătate de armată în Rusia, şi deşi vecinii 
noştri din nord, ungurii, nu au pierdut decât a 20-a parte şi ne 
ameninţă uneori cu ocuparea Transilvaniei. Dar ce ne vom putea 
face noi în faţa colosului care pierde 15 000 de tancuri fără să 
tresară? “ [1 septembrie 1943] 8 9 . 

Prezentând îndurerat situaţia dezastrului, explică interlocutorului 
raţiunea singurei soluţii alese: armistiţiul: „31 august 1944: înţelegeţi, 
fără îndoială, tragedia care a atins biata mea ţară. în primele trei 
zile ale ultimei ofensive sovietice în Moldova, armata română 
concentrată între Carpaţi şi Nistru, a pierdut 40 % din efectivele 


8 Mircea Eliade, în „Pagini basarabene* 4 , I, 1936, nr. 2. 

9 Mircea Eliade, Europa, Asia, America, voi. II, op. cit., p. 499. 

sale şi aproape totalitatea tancurilor. Artileria grea am pierdut-o la 
Stalingrad. Cele mai bune divizii motorizate le-am pierdut pe Don 
şi la Harcow. în Crimeea ne-am pierdut vânătorii de munte. între 
Nistru şi Volga, armata română a contribuit cu 42 de divizii şi cu 
totalitatea materialului de război Timp de patru ani am furnizat 
întreaga producţie a câmpurilor de petrol şi jumătate din cerealele 
noastre. Am fost, cred, singurii aliaţi eficienţi ai Germaniei Iar 
când ruşii au invadat Moldova, mareşalul Antonescu a atras atenţia 
Fiihrerului că frontul românesc este cheia strategică a Europei 
Centrale şi de Sud-Est şi că acest front trebuie să fie apărat de cel 
puţin acelaşi număr de divizii germane câte am trimis noi până la 
Stalingrad. într-adevăr, ruşii au atacat cu 100 de divizii contra 18 
divizii româneşti (tot ceea ce am reuşit să înarmăm în martie 1944) 
şi circa zece divizii germane. După spargerea frontului - dispariţia 
totală a României era consecinţa logică. Pentru a evita această 
catastrofă. Regele a ales singura soluţie care, deşi tragică, asigură 
cel puţin un minimum de existenţă naţională"' 0 . 

Această competentă analiză la obiect nu e făcută de un ataşat 
militar, ci de un scriitor temeinic documentat, bazat pe date concrete. 
Ne uimeşte precizia şi luciditatea, concizia cu care se opreşte asupra 
esenţialului. 

Aşa cum prevăzuse, România se va afla, după război, sub 
ocupaţia rusească. Mircea Eliade îi va scrie de la Paris lui Alfredo 
Pimenta o scrisoare la 3 iulie 1948: „Patria mea traversează acum 
cea mai tragică criză din istoria ei. Dar nu mai pierd speranţa că 
într-o zi voi putea să mă întorc într-o Românie liberă şi creştină"". 

La Paris, după război, emigranţii români, deşi dezbinaţi, au drept 
liant comun anticomunismul (cu excepţia lui Lucien Goldmann şi 
Isac Chiva). Articolele lui Mircea Eliade din „Uniunea Română“ şi 
„Luceafărul 41 exprimă indignarea autorului faţă de atitudinea 
diriguitorilor comunişti din România. Sunt ironizate afirmaţiile 
ridicole despre revoluţie şi lupta de clasă, fundamentată de Marx şi 
Engels, îmbogăţite de Lenin, Stalin şi Jdanov. 

Cuvântul de început al „Luceafărului 11 (noiembrie 1948) prezintă 
situaţia dramatică din ţara ocupată de sovietici: „Niciodată nu s-a 
întâmplat ca în zilele noastre să i se batjocorească sufletul 


10 Idem, p. 513. 

11 Idem, p. 519. 

[poporului român]. Niciodată nu s-a urmărit cu atât de înveninată 
înverşunare răstălmăcirea tradiţiei noastre istorice, ponegrirea 
graiului, credinţelor şi culturii noastre, nimicirea spiritualităţii 
noastre autentice Organizatorul şi conducătorul acestei acţiuni 
distructive (cărţi interzise şi aruncate în flăcări, falsificarea operelor 
clasicilor, întemniţarea scriitorilor neobedienţi) este Iosif Chişinevski. 
El ordonă perchiziţionări masive în librării şi anticariate, epurarea 
bibliotecilor, interzicerea legăturilor culturale cu Occidentul, 
campanie împotriva latinităţii limbii române. 

„A demasca acest proces de rusificare şi a protesta împotriva 
sălbăticiei cu care este împlinit nu înseamnă a cădea în greşeala 
«patriotismului» strâmt şi rău înţeles. Nu e vorba de a relua, în 
mijlocul secolului al XX-lea şi într-un moment istoric prin excelenţă 
ecumenic şi federalist, polemicile iredentiste care-şi aveau rostul 
acum un veac şi mai bine. A protesta împotriva rusificării neamului 
românesc înseamnă a protesta împotriva unui nou atentat la libertatea 
şi demnitatea omului. Că acest atentat nu este întotdeauna tot atât de 
evident, sau tot atât de odios, în ochii occidentalilor, nu este numai 
vina noastră. Prin firea lucrurilor occidentalii preferă să nu vadă, 
sau să nu creadă asemenea asasinate în masă“ 12 . 

Mircea Eliade e la curent cu cărţile puse la index, cu confiscarea 
bibliotecilor particulare, cu strămutarea documentelor istoriei noastre 
naţionale în Rusia, sau distrugerea lor. Pericolul comunismului apare 
menţionat sau discutat pe larg în numeroase articole din perioada 
1946 - 1960. Desprind un paragraf dintr-un amplu eseu, de unde se 
vede atitudinea fără echivoc a autorului: 

„Adevărata primejdie începe pentru întreg neamul românesc abia 
după ocuparea teritoriului de către Soviete. Pentru întâia oară în 
istoria neamului românesc are de-a face cu un adversar nu numai 
excepţional de puternic, dar şi hotărât să întrebuinţeze orice mijloc 
de a ne desfiinţa spiritualiceşte şi culturaliceşte, ca să ne poată, în 
cele din urmă, asimila. Primejdia este mortală, căci metodele modeme 
îngăduie dezrădăcinările şi deplasările de populaţii. Chiar fără 
masivele deplasări de populaţii există primejdia unei sterilizări 
spirituale prin distrugerea sistematică a elitelor şi ruperea legăturilor 
organice cu tradiţiile culturale autentic naţionale" 13 . 


12 Rusificare, în „Uniunea Română", 1949, decembrie. 

13 Destinul culturii româneşti, în Destin, 1953. 

Am publicat în 1992 la Editura Humanitas volumul împotriva 
deznădejdii, în care reproduc întreaga publicistică din exil a lui 
Mircea Eliade. 

în urma cercetărilor întreprinse la Biblioteca Română din 
Freiburg i Brţeisagau], istoricul literar Nicolae Florescu a descoperit 
alte două articole politice, neincluse în antologia noastră; 10 Mai 
(„Curierul român“, 1948, nr. 3, mai 1-15) şi 23 August 1948 
(„Curierul român“, 1948, nr. 7-8, august). Articolele au fost 
identificate pe baza manuscriselor lui Mircea Eliade. Nicolae Florescu 
publică aceste texte, le comentează cu competenţă, conchizând: 
„Angajamentul politic nu a fost doar o întâmplare sau un moment 
conjunctural în publicistica de exil a lui Eliade' 04 . Ca argument 
reproduce şi un interviu al scriitorului din 1950 intitulat Mircea 
Eliade despre rolul intelectualilor în refugiu. 

Regimul comunist român - arată Mircea Eliade - încearcă să 
falsifice realitatea în interpretarea Actului de la 23 August 1944. 
Dar nu numai atât! „Neavând legături de nici un fel cu comunitatea 
vie a neamului românesc, cu istoria, destinul sau năzuinţele lui, 
Guvernul Anei Pauker e silit să şi le inventeze. Am văzut astfel 
agenţii NKVD-ului şi slugile lui Bodnarciuk revendicându-se de la 
Tudor Vladimirescu şi de la Horia, Cloşca şi Crişan. Am văzut pe 
Nicolae Bălcescu proclamat teoretician şi premergător al republicii 
populare aşa-zise româneşti. Şi suntem doar la începutul acestei 
vaste manevre de camuflare şi substituire, menite să ne integreze pe 
nesimţite (aşa îşi închipuie autorii ei!) în istoria rusească şi în masa 
etnică slavo-asiatică“. 

în România Mircea Eliade nu a avut dreptul de semnătură aproape 
un sfert de veac (de la 24 august 1944 la 31 august 1967). Opera lui 
de scriitor, istoric al religiilor şi orientalist era demascată, 
minimalizată, calomniată. Pavel Apostol denunţă în câteva zeci de 
pagini iraţionalismul şi misticismul lui Mircea Eliade, numit în 
derâdere „apologet al huliganismului". 

Demagogia şi aberaţiile se îmbină armonios în cartea politrucului 
comunist cu ameninţările iresponsabile şi lozincile sforăitoare:. 
„Nostalgica sete a d-lui Eliade după animalitate, întoarcerea la 
paradisul animalităţii constituie indiciul sigur al înstrăinării de 
umanitate a ideologiei reacţionare. Filozofemele domnilor Eliade, 


14 „Jurnalul literar", serie nouă, XI, ianuarie 2000, nr. 1-2. 

Cioran şi ale altor dezrădăcinaţi se străduiesc zadarnic să ţină aprins 
opaiţul misticismului. Poporul român a depăşit irevocabil epoca 
întunericului. Nu-1 va mai tolera în ţara lui liberă 4115 . 

La Paris se cunoşteau sloganurile debitate de academicienii 
comunişti. Citim în Jurnalul lui Virgil Ierunca însemnarea din 
21 martie 1960: „Constantin Ionescu Gulian, cioclul filosofiei 
româneşti se ocupă acum de ... mituri. într-o cronică ce se vrea «a 
ideilor», intitulată polemic Spiritualizarea primitivilor şi 
primitivizarea spiritualiştilor îndrăzneşte să combată tezele 
«interpretului misticizant» Mircea Eliade. Cu argumente din Lemn 4416 . 

Caraghioslâcul (ca să nu spun cameleonismul!) e că autorul 
respectiv, ca să se reabiliteze, a publicat în 1992 un amplu studiu 
doct despre Mircea Eliade teoretician şi istoric al religiilor, unde nu 
mai e citat Lenin, ci Paul Ricoeur, G. van der Leeuw, Raffaele 
Pettazzoni, Paul Masson Oursel, Paul Radin şi alţii 17 . 

* 

în toamna anului 1967 Mircea Eliade a reintrat (provizoriu!) în 
cultura română. Publicarea celor două cărţi Maitreyi, Nuntă în cer 
şi La ţigănci şi alte povestiri a declanşat o adevărată furtună, câţiva 
emigranţi acuzându-1 că ... a pactizat cu inamicul (comunismul). 

Mircea Eliade lămureşte răspicat lucrurile privitoare la campania 
„intransigenţilor 44 într-o scrisoare către Nelu Manzatti, la 17 octombrie 
1970: „E vorba de gelozie, invidie, ură, imbecilitate şi, uneori 
bănuiesc, o foarte abilă acţiune de dezagregare a emigraţiei, pornită 
de cine trebuie. Atacurile, insultele, aluziile nu mă impresionează, 
de altfel, de la o bucată de vreme, nici nu le mai citesc, cum n-am 
citit prozele similare şi premergătoare campaniei de azi, publicate în 
presa comunistă între 1946 - 1960. De la «fascist şi criminal de 
război» la «colaborator al diavolului» (sau cam aşa ceva, pentru că 
n-am citit-o cu ochii mei, dar cred că expresia îi aparţine lui Vasile 
Posteucă) nu există soluţie de continuitate. Pe mine, scriitor român 
mă interesează un singur lucru: ca literatura pe care am scris-o în 
libertate (în ţară până în 1940 şi în Occident după 1945) să circule 


15 Pavel Apostol, Iluzia evadării. Bucureşti, Editura ştiinţifică, 1958, p. 156. 

16 Virgil Ierunca, Trecut-au anii, Bucureşti, Editura Humanitas, 2000, p. 292. 

17 C. Ionescu-Gulian, Hegel, tânărul Nietzsche, Mircea Eliade, Bucureşti, 
Editura Academiei Române, 1992. 

şi să fie accesibilă tinerelor generaţii, crescute exclusiv cu proza şi 
poezia produse în conformitate cu normativele ocupantului. Nu eu 
am cerut retipărirea, ci ei m-au rugat - aceiaşi «culturali» pentru 
care până mai acum 5 - 6 ani eram «fascistul, obscurantismul etc.»“ 18 . 

A existat un flux şi un reflux al reabilitării lui Mircea Eliade, 
discutat de mine şi de alţi exegeţi în numeroase cărţi şi articole. 
Nerăspunzând invitaţiei scrise de a veni în România (Ion Jalea în 
1967, Teodor Burghele în 1977) i se impune din nou interdicţia de 
semnătură ca măsură represivă. Cărţile expediate în ţară nu sunt 
înmânate destinatarilor. 

Vigilenţa cenzorilor hăituieşte fiece cuvânt sau propoziţie din 
lucrările lui Mircea Eliade. 

Este evident că între Mircea Eliade şi comunism se află un 
raport de antinomie de la începuturile activităţii publicistice şi până 
în anii senectuţii. 

„Geniul Carpaţilor“ a luat loc în caleaşcă alături de regina 
Angliei. Tot el l-a îmbrăţişat pe preşedintele Statelor Unite (Richard 
Nixon), la vizita acestuia în România în august 1969. 

Mircea Eliade nu a participat însă la „spectacol". 


18 Europa, Asia, America, voi. II, op. cit., p. 192. 


iMircea ‘Etiade şi cenzura 


Mircea Eliade a cunoscut pentru prima oară loviturile cenzurii 
- în sensul interdicţiei publicării unui articol - la vârsta de 20 de 
ani. Colaborarea la „Cuvântul" (începând cu toamna anului 1926) şi 
regularitatea apariţiei celor două foiletoane săptămânale îi conferea 
o anumită celebritate, care va fi consolidată prin cele 12 „secvenţe" 
ale Itinerariului spiritual. Era considerat drept şeful generaţiei în 
numele căreia îi plăcea să vorbească. 

Pamfil Şeicaru şi Nae Ionescu aveau mare încredere în tânărul 
colaborator şi-i trimeteau articolele direct la tipografie, fără să le 
mai citească în prealabil. Au intervenit însă mici incidente. Nu 
totdeauna părerile redactorului coincideau cu cele ale conducerii 
ziarului, aşa că de la începutul anului 1928 materialele sale au început 
să fie cenzurate. Am publicat unul din aceste eseuri interzise, pe 
marginea căruia se păstrează însemnarea autografa a autorului: 
„Articol scris în octombrie - septembrie 1928. Refuzat de Nae 
Ionescu sub pretext de «egoism feroce»" 1 . Polemizând cu George 
Călinescu şi chiar cu Nae Ionescu - idolul tinereţii sale - Mircea 
Eliade nu se sfiia să-şi prezinte propriile opere, pentru a demonstra 
vastitatea şi temeinicia lor. într-adevăr, tonul e puţin infatuat. Făcând 
paradă de erudiţie autorul exagerează conflictul dintre generaţii. 

Articolul - intitulat Chemarea la ordine - dezvăluie şi unele 
cancanuri şi mici mizerii din lumea redacţională a revistelor şi 
editurilor deceniului al treilea, atât de asemănătoare - vai! - cu 
situaţia noului mileniu în care ne aflăm. 

Cenzura însă, ca instituţie punitivă a statului, o va cunoaşte cu 
ocazia tipăririi romanului întoarcerea din rai. 

La începutul anului 1934, odată cu reintroducerea stării de asediu 
este suspendată apariţia ziarului „Cuvântul" şi se reintroduce cenzura. 
Pentru a primi dreptul de difuzare, fiecare carte avea nevoie de o 
aprobare specială. Romanul lui Mircea Eliade, după un stagiu de o 
lună de zile a căpătat permisiunea să apară, aflându-se în librării la 
9 februarie 1934. Motivele carantinei au fost de ordin politic şi 


* Inedit. 

1 Mircea Handoca, Mircea Eliade cenzurat în 1928, în „Jurnalul literar", IV, 
1993, nr. 23-26, iulie, p. 1. 

moral. Cenzorului (din 1934!) nu i-au fost pe plac prezenţa într-un 
roman atât a grevelor de la Griviţa cât şi a unor scene de erotism. 
Autorul, în aşteptarea verdictului, foloseşte ironia într-un articol 
publicat în „Credinţa 11 : 

„De când se scrie sub regimul cenzurii numele, ideile şi faptele 
trebuie mascate. Altminteri ar sări în ochi şi ar fi cenzurate (aşa cum 
se întâmplă adesea, de altfel). Şi aşa, mascate, alambicate, strivite 
sub nume străine şi alegorii continentale - faptele şi ideile gazetăriei 
româneşti nu mai sunt aşa de accesibile publicului. Noul simţ al 
alegoriei va deveni în curând un adevărat limbaj. Cititorii vor putea 
citi „simbolic 11 tot aşa de curent cum citeau până acum câteva luni 
româneşte. Ceea ce înseamnă că cenzura nu este atât de infamă pe 
cât se spune 112 . 

Chiar dacă întoarcerea din rai şi Huliganii au fost tipărite într-un 
timp record în două ediţii, cenzura îşi făcea în continuare mendrele. 
E inadmisibil - notează eroul nostru, considerând aceasta drept „o 
insultă adusă demnităţii scriitoriceşti 11 . „Că sunt scriitori care nu-şi 
respectă această demnitate, o ştim cu toţii; critica şi publicul şi-au 
spus cuvântul îndeajuns de răspicat. Nu era nevoie de cenzura cărţilor 
pentru chemarea la ordine a câtorva rătăciţi de talent. De fapt, cenzura 
nu se înfiinţează pentru stăvilirea literaturii imorale. Ea se înfiinţează 
pentru ca triumful prostiei şi al lichelismului cultural să fie complet. 
Anul 1936 se apropie de sfârşit într-o magnifică apoteoză a laşităţii 
colective şi a prostiei câtorva aleşi. Nu e nimic. Am cunoscut timpuri 
mai grave. Bunăoară, pe vremea Regulamentului organic 113 . 

Evenimentele se precipită. Cele câteva articole „legionare 11 ale 
lui Mircea Eliade determină, în vara anului 1938, hărţuirea, arestarea 
şi întemniţarea scriitorului în lagărul de la Miercurea Ciucului. Cu 
un an înainte îşi pierduse postul de la Universitate. 

Din sanatoriul de la Moroieni - fără putinţă de a-şi plăti 
impozitele - se adresa disperat lui Mircea Vulcănescu. 

Făcând traduceri (semnate de alţii) este „salvat 11 în aprilie 1940, 
când, cu ajutorul lui Al. Rosetti şi C. C. Giurescu a fost trimis ca 
ataşat cultural pe lângă Legaţia Română din Londra. Peste mai bine 
de trei decenii, istoricul C. C. Giurescu îşi amintea: „A doua zi după 


2 Se creează un nou simţ, în „Credinţa", 2 februarie 1934. 

3 Mircea Eliade, Cenzura cărţilor, în „Vremea", IX, 1936, nr. 461, noiem¬ 
brie 1. 

ce venise la minister, mi-a scris o scrisoare care m-a mişcat; între 
altele spunea că era pe pragul disperării şi că l-am scăpat de la 
moarte" 4 . 

Departe de ţară, în Anglia mai întâi, apoi în Portugalia, nu va 
mai fi - între 1940-1944 - în vizorul cenzurii din România. Dar ce 
s-a întâmplat după aceea e inimaginabil. înverşunarea cu care acest 
înveninat „mecanism" socio-politico-ideologic s-a năpustit împotriva 
lui în perioada comunistă e diabolică. 

Cenzura, perfecţionându-şi metodele a început să folosească 
procedee de o rară perversitate. Interdicţia semnăturii alterna cu cele 
mai flatante promisiuni. Emisarii trimişi de oficialităţi să-l invite în 
ţară propunându-i fotoliul de academician într-o anumită etapă, erau 
înlocuiţi cu procurorii care lansau ridicole acuze. Plastografia, 
insinuarea, minciuna, intrigile, calomnia, denunţul şi suspiciunea 
erau mânuite cu îndemânare de politicienii creatori de atmosferă. 

în primele zile ale „noii ordini" de după 23 august 1944, acuzele 
foştilor NKVD-işti se radicalizează, deschizând drumul măsurilor 
punitive ale cenzurii care nu se vor lăsa aşteptate. 

La 3 septembrie 1944 în „Dreptatea", Oscar Lemnem e 
intransingent: „în presă să nu intre nici unul dintre cei ce au mâinile 
pătate cu cerneala urii şi a infamiei. Să nu mai pătrundă în lumea 
nobilă a tiparului, să nu mai scrie, să nu mai cugete". Aceste interdicţii 
se adresau inamicului principal: Mircea Eliade. Va reveni, folosind 
aceeaşi tonalitate dictatorială la 28 septembrie şi 11 octombrie 1944, 
23 ianuarie şi 3 februarie 1946. 

La 4 noiembrie 1947 propune noi măsuri [în „Dreptatea nouă"]: 
„Nu e suficient că aceste cărţi au fost scoase din librării, de vreme 
ce ele mai pot fi găsite în rafturile anticariatelor... Se impun măsuri 
riguroase. Să li se interzică anticarilor răspândirea unor lucrări 
semnate de autori infami. Chiar când aceste cărţi tratează teme 
literare, ele sunt totuşi primejdioase, pentru că sunt impregnate într-un 
misticism ceţos, întunecat, de natură să încurce minţile, să tulbure 
conştiinţele, să degradeze sufletele!"... 

Avem la dispoziţie un monumental volum de peste 600 de pagini: 
Gândirea interzisă. Scrieri cenzurate — România 1945-1989, 
coordonator ştiinţific Paul Caravia (Bucureşti, Editura Enciclopedică, 


4 C. C. Giurescu, Jurnal de călătorie. Bucureşti, Editura Sport-Turism, 1977, 
p. 143. 

2000). Putem urmări aici, pas cu pas, fiecare etapă a interzicerii 
celor opt mii de titluri din literatura română. în năucitoare îngrămădire 
de nume sunt înghesuiţi clasici alături de contemporani, opere 
„nocive“ lângă scrieri cărora nu li se poate reproşa nimic. Mircea 
Eliade deţine un confortabil loc, cu 26 de titluri (p. 175-176)! 

Ne oprim (deocamdată!) la perioada 1945-1948. Decretul lege, 
semnat de Suveran este întocmit pe baza expunerii de motive redactată 
de Petre Constantinescu-Iaşi (ministrul propagandei) şi Teohari 
Georgescu (ministrul afacerilor interne). Nu era de glumit: editorii, 
tipografii şi librarii „vor retrage imediat din circulaţie cărţile 
respective 1 *. Cei ce vor nesocoti dispoziţiile legii vor suferi rigorile 
codului penal: arestarea până la cinci ani şi amenzi usturătoare. 
Decretul era justificat prin „respectarea convenţiei de armistiţiu**. 

A urmat publicarea a patru broşuri intitulate Publicaţii interzise 
(1945, 1946, 1947, 1948) şi numeroase altele de uz intern. 

Extrag un scurt pasaj din volumul din 1948: „în acţiunea ei 
criminală de a menţine cu orice preţ poporul în ignoranţă şi 
obscurantism, reacţiunea a folosit toate mijloacele care puteau să o 
ajute la aceasta. Ea încerca să propage otrava ideologiei imperialiste 
în toate straturile sociale, pentru că în pregătirile care se făceau în 
vederea războiului de jaf şi cotropire împotriva Uniunii Sovietice, 
masele muncitoare trebuiau înşelate, iar adevărul ascuns sub masca, 
pe care burghezo-moşierimea o dorea cât mai puţin transparentă, a 
minciunii 1 *. 

Aş putea fi de acord ca din această listă să facă parte cartea lui 
Mircea Eliade Salazar şi revoluţia din Portugalia (1942) - deşi s-ar 
putea discuta afirmaţia că această lucrare ar împiedica 
„democratizarea ţării**, ar propaga ideile fasciste**. Dar care e sensul 
includerii volumului Maitreyi (,, toate ediţiile “) şi a celorlalte romane 
şi nuvele din perioada interbelică? 

în afară de această epurare severă a întregii creaţii eliadiste, 
timp de 23 de ani (24 august 1944 - 31 august 1967) autorul nostru 
nu a avut drept de semnătură. Era interzisă orice referire la operele 
sale. 

Bineînţeles - din când în când propagandiştii de serviciu recrutaţi 
din rândul scriitorilor cu un oarecare prestigiu ies în arenă. 

Zaharia Stancu îşi intitula pamfletul Pleava din căruţele 
duşmanului. „Legionarii se află astăzi în slujba Germaniei revanşarde 
a lui Adenauer şi în slujba cercurilor agresive americane care 

pregătesc împotriva Răsăritului şi împotriva noastră războiul. Oare 
nu se jenează nici astăzi Mircea Eliade de faptele camarazilor săi de 
altădată şi cu care continuă să se afle şi astăzi în urâtă, în criminală 
cârdăşie? Se pare că nu, de vreme ce le tăinuie crimele de ieri şi 
visează alături de ei alte crime, alte asasinate, alte pârjoluri, alte 
pustiiri" 5 . 

Poate că ar trebui să menţionez sensul figurat al cuvântului 
pleavă : ceea ce este lipsit de valoare, om de nimic, lepădătură, 
drojdia societăţii. 

Nichifor Crainic „analizează" lucrările ştiinţifice ale fostului 
colaborator din tinereţe la „Gândirea" (apărută sub conducerea sa): 
„Când l-am numit un sexolog maniac am întrebuinţat un eufemism, 
în realitate Mircea Eliade e un pornograf maniac, care îşi difuzează 
obsesiile sub forma înşelătoare a studiilor erudite. Studii 
erudit-pomografice circulă cu duiumul în Occident. Mircea Eliade 
excelează prin tentativa de a da pornografiei un sens mistic, sacru 
şi de a face din incest şi din actul orgie un principiu cosmic" 6 . 

în toamna anului 1967 tactica şi strategia conducerii comuniste 
faţă de Mircea Eliade se schimbă. Au început să apară în revistele 
româneşti câteva din nuvelele recente ale scriitorului, alături de 
recenzii şi exegeze despre creaţia sa dintre cele două războaie. 

Cu chiu cu vai are loc, în decembrie 1969, debutul editorial: 
Maitreyi şi Nunta în cer (studiu introductiv de Dumitru Micu) şi, în 
vara anului următor, La ţigănci şi alte povestiri (prefaţat de Sorin 
Alexandrescu). în paranteză fie spus şi în această primă reeditare au 
existat unele mici excese, în sensul că au fost omise câteva fraze. 
Traducătorul în limba spaniolă Joaquin Garrigos citind cu atenţie 
textul, a identificat trei fraze lăsate la o parte. Le vom identifica 
împreună şi versiunea spaniolă din Nunta în cer va fi publicată 
integral în Spania 7 . 

Despre editarea primelor două volume ale lui Mircea Eliade şi 
în special despre dramaticele lor peripeţii aflăm multe amănunte din 
corespondenţa emisă şi primită. 


5 „Gazeta literară", 1955, nr. 3, ian. 20, p. 1. 

6 Nichifor Crainic, Un sexolog maniac, în „Glasul Patriei", 10 septembrie 
1963. 

7 Vezi: Boda en el cielo. Barcelona, Ed. Ronsel, 1995, p. 64, 170, 209. Vezi 
nota traducătorului de la p. 64. 

Deşi „reconsiderat 11 , relaţiile cu autorităţile comuniste continuă 
să fie încordate. Din zecile de mărturii documentare mă opresc la 
două scrisori. Prima este adresată lui Gheorghe Bulgăr, la 25 martie 
1969 : „Am uneori impresia că ne despart nu un continent şi un 
ocean, ci o galaxie. Dar m-am învăţat (de mult!) să trăiesc în orice 
situaţie, bună sau rea, pe care ne-o impune „Istoria“ 8 . 

Cea de-a doua epistolă are ca destinatar pe Dumitru Micu şi e 
datată 14 iulie 1970: 

„Ce-ai spune dumneata, ce-ar spune orice om cu demnitate, 
de un scriitor care, după ce i se amână trei luni o carte şi opt luni 
alta (încă netipărită), i se amână tipărirea unei traduceri ( Aspects 
du mythe) după ce „oficialităţile 1 " insistă să se efectueze traducerea 
în timp record, şi nu i se publică nici măcar un foarte cuminte 
interviu ... Ce-ai spune despre acest scriitor dacă ar veni acum în 
ţară? Că vine ca să se ploconească pe unde trebuie, cu speranţa 
că i se vor publica ceva cărţi şi, de asemenea, vine ca să-şi „perie"" 
foştii lui colegi şi astfel să reintre în «actualitatea literară». Sunt 
convins că pe un asemenea scriitor român nu l-ai stima, chiar 
dacă i-ai admira opera. Crede-mă, nu vreau să pierd stima nici 
unui om, şi cu atât mai puţin pe-a dumitale. De peste 30 de ani 
nti-am acceptat destinul. Nu văd de ce-ar trebui să-l reneg acum, 
riscând să se interpreteze dorul meu de ţară şi de familie drept 
oportunism şi milogeală. Nu acuz pe nimeni, căci «nu vremurile 
sunt sub om»... Sper că lucrurile se vor însenina într-o zi. Iar 
dacă nu voi apuca ziua aceea, Bălcescu ne-a învăţat că se poate 
muri româneşte în orice colţ al pământului"" 9 . 

Atunci când scria aceste rânduri situaţia era mult mai gravă. 
Expeditorul nostru o va afla cu întârziere. Cu aproape o lună în 
urmă apăruse un articol destructiv la adresa volumului său De 
Zalmoxis ă Gengis Khan. Semnatarul, Miron Constantinescu, aplica 
sloganul marxist-leninst: „Deficienţa fundamentală a metodei folosite 
de Mircea Eliade este aceea că nu examinează condiţiile 
economico-sociale, culturale, care au cerut apariţia anumitor simboluri 
şi mituri, compară aceste mituri şi legende între ele, desprinzându-le 
de viaţa socială“ 10 . 


8 Europa, Asia, America , voi. I, Bucureşti, Editura Humanitas, 1991. 

9 Europa, Asia, America, voi. II, Bucureşti, Editura Humanitas, 2004, p. 276. 

10 Miron Constantinescu, Consideraţii metodologice şi istorice, în „România 
literară", nr. 28, 16 iunie 1970. 

Odată cu recenzia ideologului comunist se va institui al doilea 
„embargo 11 . Timp de doi ani nu va fi permis nimănui să publice 
sau să discute despre Mircea Eliade în ziarele şi revistele din 
România. Interzicerea se va prelungi cu câţiva ani, în virtutea 
inerţiei. Mircea Eliade nu are cinstea de a fi inclus în Dicţionarul 
de literatură română contemporană din 1971 de la Editura Albatros 
alcătuit de Marian Popa. Nici ediţia a Il-a, „revizuită şi adăugită 11 
din 1977 nu consacră nici un rând marelui scriitor. Ciudat e că 
referenţii ştiinţifici ai volumului sunt Romul Munteanu şi Mircea 
Zaciu. Să nu se fi aflat nici la Bucureşti şi nici la Cluj că există 
totuşi un scriitor român cu acest nume, tradus în 25 de ţări? E greu 
de crezut că nu au reuşit să-şi procure cele două volume care 
apucaseră să apară. Cărţile au avut un tiraj de 60 000 de exemplare 
(fiecare din ele). 

A treia interzicere a semnăturii a venit ca un trăsnet, în timpul 
sărbătoririi a 75 de ani. Care să fie cauza? Mircea Eliade semnase 
câteva proteste adresate unor prestigioase publicaţii şi lui Nicolae 
Ceauşescu însuşi, faţă de tratamentul deţinuţilor politici Paul Goma 
şi preotul Gheorghe Calciu. 

în timpul euforiei omagierii, redacţiile tuturor revistelor din 
Bucureşti şi provincie primesc un ordin telegrafic. Să-i dăm cuvântul 
lui Pericle Martinescu: 

„Jubileul lui Mircea Eliade, pregătit cu entuziasm şi aşteptat cu 
fervoare a căzut pe neaşteptate în baltă... La un ucaz de sus toate 
zaţurile au fost topite... Am auzit că un fanatic al regimului 
proletcultistul, Ştefan Voicu, i-ar fi prezentat lui Ceauşescu o listă 
cu ceea ce s-a scris despre Mircea Eliade la 75 de ani (se scrisese 
într-adevăr mult în ajunul aniversării!) şi cu ceea ce se scrisese cu 
prilejul celei de a 60-a aniversare a Uniunii Tineretului Comunist, 
care coincidea cu jubileul scriitorului. Decalajul era enorm, în 
favoarea lui Eliade. A urmat blocada! Acum nu se mai pomeneşte 
nimic despre Eliade, ca şi cum el nici n-ar exista pentru presa literară 
şi cultură din România 11 ". 

Despre cei zece ani în care am încercat zadarnic să editez Noaptea 
de Sânziene am relatat nu de mult, pe larg, într-un articol din 
„România literară 1112 . 


11 Pericle Martinescu, Jurnal intermitent, Ex Ponto, 2001, p. 308-309. 

12 „România literară", nr. 45, 10 noiembrie 2006. 

“Am mai avut şi alte proiecte temerare. Unul dintre acestea a fost 
editarea Jurnalului. Primind încuviinţarea autorului (la 11 aprilie 
1980) am început demersurile pentru obţinerea manuscrisului. 
Alexandru Rosetti urmând să plece în Anglia a acceptat să-mi aducă 
textul (la proiectata mea ediţie se asociase şi Liviu Călin, prieten al 
marelui lingvist). Nici el şi nici Gheorghe Bulgăr, profesor la 
Universitatea din Lyon, n-au reuşit să-şi îndeplinească „misiunea". 

Mac Ricketts mi-a expediat până la urmă prin poştă o fotocopie 
a Jurnalului ce-i fusese înmânată de Mircea Eliade. 

Ca să am şanse mai mari îmi luasem unele măsuri de precauţie. 
Ţinând seama că volumul era intitulat Fragmente de Jurnal mi-am 
permis să omit două pagini fără să le marchez prin blestematele 
croşete [...]. Aceste pasaje „incendiare" combăteau doctrina şi pe 
liderii comunişti: „Trebuie să spun că fenomenul capital al secolului 
al XX-lea n-a fost - şi mai ales nu va fi - revoluţia proletariatului, 
aşa cum o prevesteau marxiştii acum şaptezeci - optzeci de ani, ci 
descoperirea omului noneuropean şi a universului său spiritual" 13 ; 
„Marx şi marxiştii scriu în aceeaşi manieră agresivă şi polemică în 
care scriau teologii reformei şi Contrareformei" 14 . 

Jurnalul ne prezintă şi o scenă incredibilă de la revelionul noului 
an 1945, sărbătorit de protipendada comunistă. însemnarea din 30 
decembrie 1976 e prilejuită de vizita unui participant direct la 
evenimente, poetul Ion Caraion: „Notez acest episod pentru că nu 
l-am auzit niciodată: noaptea de revelion 1944-1945. Caraion lucra 
la «Scânteia tineretului». într-o mare sală, cu un bufet bine garnisit, 
erau adunaţi vreo sută de gazetari comunişti şi membri ai partidului. 
Cu vreun sfert de ceas înainte de miezul nopţii, apare Gheorghiu-Dej; 
e primit cu aplauze. Se sting luminile, iar când se reaprind, la 12 fix, 
Dej era suit pe scaun şi urina bine dispus deasupra farfuriilor cu 
bunătăţi care alcătuiau bufetul. Toţi cei prezenţi aplaudă. A doua zi, 
spune Caraion, şi-a redactat demisia în termeni foarte duri. Acest 
text a constituit de fapt, adevăratul motiv al proceselor de mai târziu 
(a doua oară, a fost condamnat la moarte; în total unsprezece ani de 
temniţă" 15 . 

Un comunist nostalgic, citind descrierea acestei scene triviale a 


13 Jurnal, I, ediţia a II-a, Bucureşti, Editura Humanitas, 2004, p. 229. 

14 Idem, p. 387. 

15 Ibidem, p. 264-265. 

insinuat că ... e invenţie a lui Mircea Eliade. Dar versiunea franceză 
a acestui fragment de Jurnal a fost tipărită de editura Gallimard în 
1981. Nici Ion Caraion (1923 - 1986) şi nici oficialităţile comuniste 
nu au dezminţit existenţa acestei... petreceri populare. 

în nici un caz aceste însemnări nu ar fi putut să apară în România 
comunistă. Autorul a fost de acord cu omisiunea lor. Am dactilografiat 
textul, dar Editura Eminescu nu a mai primit permisiunea să-l publice, 
îmi sunt necunoscute discuţiile dintre reprezentantul editurii şi 
cenzorul Jurnalului. 

Un alt caz însă îmi este familiar. 

Vigilenţa cenzorilor hăituia fiecare cuvânt sau propoziţie din 
lucrările lui Mircea Eliade. O nevinovată poveste fantastică, scrisă 
la 15 ani ( Minunata călătorie a celor cinci cărăbuşi în ţara furnicilor 
roşii ) descoperită de mine în arhiva din ţară a scriitorului - mi-a fost 
refuzată de redacţiile câtorva reviste între 1982 şi 1989. Textul a 
fost publicat după decembrie 1989. în Notele volumului I din Scrieri 
din tinereţe arătam: „Am păstrat o copie dactilografiată a acestui 
document. Cenzorul (redactorul?) a subliniat apăsat cu roşu şi 
albastru anumite pasaje, a pus numeroase semne de întrebare (şi 
exclamare) pe margine. Ca amuzament reproduc o parte din aceste 
„mostre“ considerate probabil... aluzii antistatale: „Preşedintele 
murise într-un accident la alegerile din mai. Nu ţi-e dumitale somn, 
pentru că n-ai fost la şedinţă. Se apropiau de graniţa de Vest... Cum 
o fi pe acolo? Desigur că mult mai bine ca aici... Nu dau nicio 
informaţie în dauna patriei mele. O companie de furnici roşii, spaima 
întregului ţinut, bandiţi cărora guvernul nu le putea face nimic... 

Pentru numele lui Dumnezeu, Mircea Eliade a scris această 
pagină cu peste 70 de ani în urmă 16 [azi 85!]. 

La data trecerii lui Mircea Eliade în eternitate - 22 aprilie 1986 - 
echipa inchizitorilor se descompletase. Lucreţiu Pătrăşcanu fusese 
omorât, fără milă, de tovarăşii săi de luptă şi idei, Miron 
Constantinescu, după cumplita tragedie din propria familie, murise 
în 1974. Rămăseseră la putere Gogu Rădulescu şi Ştefan Voicu, 
secondaţi de obedienţii filosofi Pavel Apostol şi Constantin 
Ionescu-Gulian - numiţi de Virgil Ierunca „groparii culturii 
româneşti 11 . 


16 Cum am găsit piatra filosofală. Scrieri de tinereţe, I, 1921-1925, Bucureşti, 
Editura Humanitas, 1996, p. 659. 

Ei au decretat cu iresponsabilitate ca în presa comunistă din 
România să nu apară despre scriitorul şi savantul român care ne 
părăsise, decât o ştire laconică şi anodină. în zilele sfârşitului de 
aprilie 1986, în ziarele şi revistele din întreaga lume s-au publicat 
însă sute de necrologuri şi elogii. Dispoziţiile iacobinilor cenzori 
bucureşteni îşi pierdeau valabilitatea dincolo de graniţele ţării. 



Critica unei ediţii: 

Acum un sfert de veac Nicolae Manolescu îşi intitula cronica 
despre o nouă carte a lui Eliade Sărbătoarea povestirii (.România 
literară nr. 31, 30 iulie 1981). 

Nu numai beletristica marelui scriitor are puterea magică să ne 
încânte şi să ne tulbure, ci şi memorialistica. 

Regăsim aceeaşi desăvârşită artă literară şi retrăim satisfacţii 
asemănătoare cu prilejul lecturii recentei apariţii a Jurnalului 
portughez oferită de Editura Humanitas. 

Cu „cărţile pe masă” se va destrăma ideea vânturată de câţiva 
ani de pescuitorii în apă tulbure că „în Portugalia Eliade a fost mai 
legionar ca oricând”. 

Nu pot să nu reproduc cuvintele celui mai important exeget 
american al lui Eliade, Mac Linscott Ricketts, traducătorul în limba 
engleză al Jurnalului portughez: „Vom căuta aici în van cel mai 
mic cuvânt ori cea mai mică expresie antisemită, încă mai puţin cea 
mai mică frază, ori cel mai mic paragraf*. 

Autenticitatea, sinceritatea totală ne întâmpină la fiece pas. Cu 
orice risc, Eliade spune ceea ce crede şi gândeşte, chiar dacă are 
momente de... premoniţie. La 27 august 1945 nota în Jurnal 
portughez: „Mă paralizează sentimentul că aceste pagini ar putea 
cădea în mâna oricui, că vor fi interpretate cu rea credinţă”. 

Există câteva splendide autoportrete ( iulie 1942,10 august 1943, 
14 ianuarie 1945, 25 iulie 1945), dar cel mai exact situaţia reală e 
văzută la 15 septembrie 1942: 

„Tragedia vieţii mele: pentru că eu am jucat pe cultură, pe operă 
de artă, pe creaţie - şi toate astea sunt zadarnice pe nivel metafizic 
şi sunt absurde în momentul în care trăim. “ 

Editorii transcriu cu atenţie Jurnalul portughez , aplicând 
normele ortografice în vigoare, traduc cuvintele şi expresiile din 
spaniolă, portugheză, engleză şi franceză, unifică şi actualizează 
ortografia numelor proprii (L. Şestov, Cari Schmitt, etc.). Sunt atenţi 



Apărut în „România literară” nr. 3-4, 25 august 2006, p. 16-17. 

în scrierea cursivă a cuvintelor subliniate de autor, corijează tacit 
sau în paranteză micile neglijenţe stilistice şi gramaticale. 

Pentru toate acestea le suntem recunoscători. 

Cele trei eseuri introductive semnate de Sorin Alexandrescu, 
Florin Ţucanu şi Mihai Zamfir completează, explică şi interpretează 
opera, făcând observaţii subtile şi competente, pe o tonalitate blajină 
sau severă (mai mult sau mai puţin îndreptăţite). Se fac referinţe la 
evenimentele epocii, geneza scrierilor, prieteni, corespondenţă, 
zbuciumul personal, tragedia familială, ideile politice, legionarism, 
războiul antisovietic, accesele de megalomanie, etc. Nu lipsesc 
consideraţiile privitoare la ierarhizară judecăţilor de valoare a 
diverselor creaţii zămislite în perioada 1941-1945. Dar despre aceste 
exegeze ne propunem să discutăm pe larg, altă dată. 

Editarea textului a pus în dificultate pe editori. Aceştia nu au 
făcut cel mai mic efort pentru a ne oferi o reproducere cât de cât 
acceptabilă. 

După cum se ştie, Jurnalul portughez nu a fost tipărit anterior. 
Editorii au avut la dispoziţie o fotocopie a manuscrisului original, 
aflat la Biblioteca Regenstein a Universităţii din Chicago. 

în afara paginilor citeţe - transcrise de autor cursiv şi ordonat - 
există altele ilizibile. Numeroase cuvinte au creat „probleme 14 . Unele 
substituţii nu pot fi explicate decât prin neatenţia celui ce a transcris 
sau „cules 44 textul. în fond, sunt câteva mărunţişuri, ce pot fi 
considerate greşeli de tipar: existenţial apare existent, mă trezesc 
devine mă gândesc (p. 170); l-ai voit tu e notat l-ai creat tu (p. 177); 
omiterea a 2-3 cuvinte (p. 174, 177, 228). 

Falangist (din manuscris) şi din ediţia spaniolă (p. 113), apare 
în ediţia românească salazarist (p. 216). Ciudată substituţie între cei 
doi termeni, care nu sunt identici. Falangă - indică dicţionarele - e 
o grupare politică şi paramilitară fascistă. De unde şi până unde 
această confuzie? 

Dar... passons... 

Boacănele provin din grabă şi incompetenţă. Puţină atenţie ar fi 
corijat eroarea. 

Manuscrisul: „Cei care nu cred se pierd prin simplul fapt că 
sunt convinşi că nu există o soartă post-mortem, că nu e decât vidul 
cosmic, neantul 4 '. Deşi oricine înţelege că aici e vorba de credinţă, 
verbul subliniat nu cred apare în volumul de la Humanitas nu cad 

(p. 218). Ce s-a întâmplat? „r"-ul alăturat lui e l-a făcut pe primul 
lector al manuscrisului să aibă impresia că e un a - şi aşa a rămas 
tipărit: cădi n loc de cred. Ediţia spaniolă nu... deviază: „Los que no 
crcen desparecen... (p. 115) 

„Oltenia 11 ei (a Ninei) a dispărut 11 - citim în manuscrisul original. 
Jurnalul portughez de la Humanitas o ia razna: „Astenia 11 ei a 
dispărut 11 (p. 203). Şi de data aceasta ediţia spaniolă nu dă greş: „su 
Oltenia" ha desparecido" (p.102). 

în iunie 1944, la un moment dat, autorul enumeră marile 
probleme ale tinereţii sale: magia, erotismul şi castitatea. La pagina 
232 ediţia în culpă înlocuieşte erotismul cu eroismul. Să recunoaştem 
că e o mică diferenţă între cei doi termeni, deşi fonetic ei sunt 
diferenţiaţi de o biată consoană (t). Joachin Garrigos - traducătorul 
spaniol - care cunoştea desigur „problemele 11 şi „tehnicile 11 folosite 
de adolescentul Eliade (vezi Virilitate şi asceza) - nu face confuzie 
nici acum: „La magia, el erotismo, la castidad" (p. 127)... 

Probabil că mai sunt şi alte inadvertenţe. Eu nu am făcut decât 
o colaţionare parţială, prin sondaj. Cu toată gravitatea exemplelor, 
nu trebuie să disperăm. I se poate întâmpla oricui. 

Editorii noştri ştiau de existenţa unei versiuni spaniole a 
Jurnalului portughez, apărută în anul 2001 la Editura Kairos din 
Barcelona. Dorind să realizeze o ediţie cât mai aproape de perfecţiune, 
traducătorul, din proprie iniţiativă a xeroxat textul şi l-a trimis prin 
poştă în anul 2000 în România şi America, rugând doi biografi ai lui 
Eliade să-l ajute în descifrarea manuscrisului. A purtat apoi o amplă 
corespondenţă cu destinatarii, privitoare la lecţiunea unor cuvinte, 
în introducerea versiunii spaniole mulţumeşte celor ce l-au ajutat: 
„Queremos dejar constancia de nuestro agradecimiento a los 
biografos de Eliade, Mac Linscott Ricketts, de EE.UU., y Mircea 
Handoca, de Rumania, por la ayuda que nos han prestado para 
descifrar la dificil caligrafia de Eliade. ” 

Eu însumi am publicat în România literară (nr. 22, 6-12 iunie 
2001) un amplu articol despre Jurnalul portughez. Am precizat că 
sunt în posesia manuscrisului. Unul din îngrijitorii ediţiei de faţă 
m-a luat peste picior, făcându-mă „editor improvizat 11 (Dl. Mihai 
Zamfir). Cel puţin opt istorici literari şi publicişti din România sunt 
în posesia ediţiei spaniole şi au scris despre ea articole pertinente în 
anii 2001-2003. 

Cei trei distinşi istorici literari nu mi-au solicitat nici mie, nici 
lui Mac Ricketts sprijinul. Nu s-au adresat nici lui Joachin Garrigos. 
Nici nu erau necesare eforturi financiare prea mari: Domnia sa se 
află de la 1 ianuarie 2006 în Bucureşti, ca director al Institutului 
spaniol „Cervantes“din România. 

Se simţea stringent nevoie de ajutorul savantului spaniol, pentru 
a identifica şi paginile lipsă din manuscris. 

Citim stupefiaţi în volumul editat de Humanitas, la p. 179 o 
notă de subsol: „Dacă nu este o eroare de numerotare, atunci paginile 
132-136 ale Jurnalului lipsesc. " (n. ed.) Nu e nici o eroare 
Domnilor! Textul omis v-ar fi putut fi oferit de Mac Ricketts, de 
mine sau de Garrigos, fără să pretindem... drepturi de autor. Iată 
însemnările care lipsesc din recenta ediţie (şi se regăsesc în traducerea 
tipărită în Spania): 

„30 ianuarie (1943) 

Când am fost astă vară la Bucureşti, am luat cu mine Poeticul 
Works de Shelley, în ediţia lui Dowdant de la Macmillan. Un volum 
legat în piele, pe care l-am cumpărat la Calcutta, şi care m-a 
întovărăşit în multe din călătoriile mele. L-am împrumutat şi lui 
Nae Ionescu, după ce i-am cetit o dată fragmentele mele favorite 
din Epipsychidion. Nae a plecat cu el la Spitalul din Braşov, iar 
când a fost a doua oară trimis la Ciuc, l-a avut iar cu el. O 
săptămână după moartea lui, Cella Delavrancea mi l-a înapoiat. 

Pe pagina de gardă stă scris de mâna Cellei: „Mie, tu" - „Tu, 
mie, 1937-1940". Iar în Epipsychidion e adnotat: „ianuar 1939 (I 
am not thine: I am a part of thee). Iulie 1939, Martie 1940 (Spousel 
Sister lAngel etc.). Ultima lectură cu el, joi 7 martie 1940". 

Adesea, când mă gândesc la Nae, îmi amintesc de splendida lui 
pasiune pentru Cella. Numai un geniu tânăr ca el, putea realiza 
această pasiune totală, care l-a consumat, care poate l-a ucis. Cartea 
lui favorită a fost atunci Tristan şi Isolda. Epipsychidion completează 
de minune acest incendiu spiritual. 

1 februarie 

De la Marchiza Della Koso, — înfocată legionară, care lucrează 
la un roman în engleză (căci ea e americană) despre drama Legiunii, 

aflu că Vojen a fost internat în lagăr. 

* 

îl văd astăzi pe Baronul Huene. îmi spune că e optimist în ce 
priveşte campania din Rusia. 

Se pregăteşte astăzi în Germania o mare armată care va trebui 
să „ lichideze ” Sovietele. Să dea Dumnezeu să aibă dreptate. 

în orice caz, Stalingradul cred că va avea rezultate morale şi în 
Germania. Se va întâmpla acelaşi reviriment pe care l-am observat 
în Anglia după Dunkerque şi bombardarea Londrei. Pentru mine 
Stalingradul mai are şi o altă semnificaţie: mă face să înţeleg cum 
se va apăra Germania când va fi atacată din toate părţile. 

Azi noapte, când încercam să adorm după ce lucrasem multe 
ore în şir la Apocalips, îmi dădeam seama că de-abia de-acum 
înainte voi putea scrie un roman mare. Mi-am făgăduit ca, în nici 
un motiv, nici [în] cea mai cumplită sărăcie să nu mai scriu romane 
de 400 [de] pagini, şi chiar sub 800-1000 pagini. Altminteri, romanul 
nu se poate desăvârşi: cel puţin romanul cum îl văd eu acum. Restul 
sunt povestiri şi nuvele şi din acestea voi scrie destule, ca să mă 
odihnesc şi ca să-mi pot plăti, dacă va mai fi nevoie, chiria. 

3 februarie 

Din nou criză cumplită. Dezastrul de pe frontul rusesc s-ar 
putea transforma într-o catastrofă. Pe aici se vorbeşte de o posibilă 
cădere a Germaniei în cursul acestei ierni. Inconştienţi, anglofilii 
se bucură. Mă gândesc că 1943 ar putea însemna anul tragic al 
istoriei României. 

Nu mă pot apăra decât gândindu-mă tot mai des la moarte. 
Dacă după nu va fi nimic - inutilă e toată zbaterea noastră de azi. 
Iar dacă va fi-va fi destul de interesant ca să te facă să uiţi agonia 
Europei "... 

Şi notele ediţiei spaniole ar fi putut fi valorificate (nu atât cele 
despre persoanje şi realităţi româneşti, care informează cititorul 
spaniol) ci cele cu pasaje din Jurnalul inedit, strâns legate de Jurnalul 
portughez (p. 98, 242 din versiunea spaniolă). Interesantă este şi 
citarea de către traducătorul spaniol a unui articol al Gizei Tătărescu, 
apărut în Vatra nr. 6-7/2000 (p. 210-211). 

Cei ce-au proiectat aceste volume monumentale au avut fericita 
inspiraţie de a include în ele întreaga creaţie a lui Eliade din perioada 
10 februarie 1941 - septembrie 1945. 

Astfel, primul volum mai cuprinde Jurnalul romanului Viaţa 
nouă (1940-1942), corespondenţa şi Rapoartele diplomatice. Cel 
de-al doilea are în sumar studiile istorice (Salazar şi revoluţia din 

Portugalia şi Românii, latinii Orientului), articole şi interviuri, 
precum şi lucrările beletristice ( Oameni şi pietre şi Un om mare). 

în felul acesta ni se oferă o imagine exhaustivă asupra omului 
şi operei. 

Pentru a nu da naştere la confuzii era însă necesar să se precizeze 
sursa de unde au fost preluate textele. Lucrul acesta este specificat 
doar la secţiunea ultimă (p. 446-511 vol.I). O regulă elementară a 
oricărei ediţii - în toate ţările lumii - este călcată în picioare. 

Nu înţelegem sensul reproducerii celor 12 scrisori din 1940. Ele 
nu au absolut nici o legătură cu perioada portugheză. în aceste texte 
(către familie, Corneliu Moldoveanu, Ion Petrovici, Al. Rosetti) nu 
există nici cea mai mică aluzie la tema de bază a cărţii. 

Trebuie să precizez şi câteva inexactităţi de istorie literară: 

Articolele publicate de Eliade în revistele portugheze nu sunt 
inedite în limba română. Ele au apărut în Vremea, Jurnalul literar, 
Revista de istorie şi teorie literară, Manuscriptum, etc. Cele trei 
volume ale Bibliografiei pot dezlega „misterul". 

Oameni şi pietre nu e „aproape intruvabilă astăzi" (p.II). 
Dactilograma şi fotocopia manuscrisului mi-au fost dăruite de autor. 
Am publicat piesa mai întâi în Revista de istorie şi teorie literară nr. 
4, oct.-dec. 1985 şi nr. 1 ian.-martie 1986 şi apoi în volum, într-un 
tiraj de masă, Coloana nesfârşită, Ed. Minerva, 1996, p. 77-109. 

Salazar şi revoluţia din Portugalia a fost publicată în 1942 în 
Editura Gorjan şi apoi în alte câteva reeditări, iar Românii, latinii 
Orientului a fost tradusă în franceză şi engleză în 1992. 

Şi Jurnalul romanului Viaţa nouă l-am publicat la sfârşitul 
cărţii Viaţa nouă (Editura Jurnalul literar, 1999). 

Culmea e că şi „secţiunea" Rapoarte diplomatice este extrasă 
din volumul Europa, Asia, America. Corespondenţă A-H, p. 181— 
189. Este omis numele Subsecretarului de Stat la Ministerul 
Afacerilor Externe - Alexandru Constant şi ziua emiterii... raportului 
diplomatic: 5 martie 1941. Din ce cauză nu sunt informaţi cititorii? 
Aceste texte au apărut pentru prima oară tot la Editura Humanitas. 

Traducerea articolelor portugheze este în general corectă şi nu 
putem să-i reproşăm nimic. Din Eminescu - poetul rasei române 
lipsesc câteva paragrafe (versuri eminesciene şi scurte comentarii 
din Glossa, Venere şi Madonă, Trecut-au anii, Din valurile vremii. 
Acest text a fost tradus din portugheză acum două decenii. L-am 
inclus în volumul Micea Eliade Despre Eminescu şi Hasdeu, Ed. 

Junimea, 1987. Cenzura a înlocuit din titlu rasei române cu neamului 
românesc. 

Nu am competenţa să fac aprecieri între cele două variante ale 
transpunerii textului în româneşte. Trebuie însă să subliniez alt aspect, 
deosebit de grav, menţiont de Eliade de numeroase ori: atunci când 
există pagini redactate de el în româneşte nu are sens să se facă 
traducerea lor dintr-o limbă străină. Observaţiile lui Eliade sunt 
fără echivoc. Ele pot fi găsite de câteva ori şi în corespondenţă. 

Iată, de pildă, ce îi scrie lui Marin Sorescu la 26 ianuarie 1972: 

„Procedeul mi se pare inadmisibil; retraducerea în româneşte 
a unui text scris (şi în parte publicat!) în româneşte! înţeleg să se fi 
recurs la această soluţie dacă originalul s-ar fi pierdut" ( Europa, 
Asia, America, voi. al III-lea, Corespondenţă, Ed. Humanitas 2004, 
p. 162). Şi în cazul nostru originalul există (cel puţin la eseul Camdes 
şi Eminescu ). El a fost publicat în Vremea nr. 697 din 9 mai 1943. 
Dacă e prea greu să ne deplasăm la Biblioteca Academiei, putem 
cerceta Secolul XX, unde a fost din nou reprodus (nr. 7-8-9, 
iulie-august- septembrie 1980). în fine, dacă nici această sursă nu 
poate fi consultată, Dl. Mihai Zamfir mi se poate adresa. Am copiat 
textul scris de Eliade spre a-1 include în volumul editat de mine în 
1987, la care m-am referit. 

Exemplific, prezentând pe două coloane textul original şi 
traducerea, spre a vedea concret cât de mari deosebiri există între 
ele: 


Textul original al lui Eliade 

Vreau să încep a fixa 
nu-mi propun să caut 
apropiind numele 
e destul de greu 
expresii similare 
excesiv de nelămurite 
S. Juan de la Cruz 
prea rigidă 

nu se referă la realităţi 

numaidecât 

limpezi 

multiplicitatea posibilităţilor 
calificative 


Traducerea lui Mihai Zamfir 

Aş vrea să încep prin a preciza 
nu voi căuta 
alăturând numele 
e dificil 

expresii asemănătoare 
mult prea vagi 
Sfântul Ioan al Crucii 
mult prea rigidă 
nu se referă la realităţi bine 

determinate 

imediat 

clare 

multitudinea faţetelor 
trăsături 

simplicitate 
să împuţineze 
mal entendu 
mai bine zis 
forţele psihice 
aride 
ne sileşte 
interes artistic 


simplitate 
să sărăcească 
neînţelegere 
dacă vrem 
facultăţile psihice 
plictisitoare 
ne-a obligat 
interes estetic 


Ar mai putea continua şirurile deosebirilor cu încă 5-6 pagini. 
N-aş fî sigur care versiune e superioară. Existând (în mod cert!) 
textul scris de Eliade în româneşte, trebuie să-i acordăm întâietate. 

Editorul (şi traducătorul) nostru încheia, citându-1 pe Alecsandri: 

„Ginta latină e regină 
în a lumii ginte mari“... 

Eliade (în Vremea, Secolul XX şi în volumul Despre Eminescu 
şi Hasdeu) reproduce corect: 

„Latina gintă e regină 
în ale lumii ginte mari“... 

Lăsând la o parte inversiunea primelor două cuvinte, mai gravă 
mi se pare folosirea incorectă a articolului posesiv a pentru ale. 
Ştiindu-1 pe Eliade al începuturilor „specialist" în gafe gramaticale, 
constat (cu plăcere!) că a fost întrecut de data asta de traducătorul 
lui. 

Aceste deficienţe (şi altele!) ale ediţiei sunt atenuate de aparatul 
critic de la finele volumului al II-lea: Glosarul şi Indicele de nume. 
Corectitudinea şi acribia acestei „secţiuni" contrastează strident cu 
neglijenţele semnalate în paginile de faţă. 

Să ne bucurăm totuşi! A apărut o carte de excepţie Jurnalul 
portughez. Observaţiile noastre critice vor folosi, poate, viitorilor 
editori. Au mai rămas 7-8 volume inedite din perioada interbelică 
şi suntem în preajma centenarului naşterii lui Eliade. 


* Editura Humanitas a ţinut seamă de toate observaţiile mele critice din acest 
articol. Ediţia a Il-a a Jurnalului portughez nu numai că a îndreptat toate erorile 
semnalate de mine, dar a tipărit o notă în care îmi mulţumeşte. 

Scriitorului şi savantului i-au fost consacrate în ultimele şapte 
decenii - în ţară şi străinătate - zeci de mii de pagini. 

în articolul de faţă nu vom putea nici măcar să trecem în revistă 
capodoperele şi eşecurile exegezelor eliadiste. Ne propunem să 
semnalăm erorile de informaţie, ignoranţa şi superficialitatea, alături 
de prezentarea unor citate desprinse din context, surse neindicate 
sau false, mărturii partizane. 

Există o diversitate de modalităţi şi procedee în abordarea temei. 
Unii despoaie arhivele, descoperind manuscrise şi documente inedite, 
cercetează viaţa şi opera, preferă eseistica sau erudiţia, cu ample 
schelării în subsolul paginilor. Monografii încântătoare sau fade, 
teze de doctorat docte sau mimând omniscienţa, eseuri sclipitoare 
sau improvizate se află alături de lucrări şi compilaţii subtile sau 
grosolane. 

Atunci când dicţionarele şi enciclopediile persistă în diabolica 
lor ignoranţă, nu ne găsim liniştea până ce autorii nu-şi recunosc 
erorile. 

Este pentru a treia oară când revin asupra unor lacune, sugerând 
celor în drept să analizeze observaţiile noastre şi să publice în câteva 
reviste literare cu ce sunt ori nu de acord. 

Data naşterii. Până în 1984, conform mărturiilor autorului, toată 
lumea ştia: 9 martie 1907. 

Un important cercetător român, Constantin Popescu-Cadem a 
descoperit mai multe documente despre viaţa lui Mircea Eliade, 
publicându-le şi comentându-le în Revista de istorie şi teorie literară, 
nr. 1, ianuarie-martie 1983. Este reprodus, în primul rând, actul de 
naştere nr. 1996 din 1 martie 1907, prin care se certifică naşterea 
viitorului scriitor la 28 februarie 1907 (stil vechi), ora 5 dimineaţa. 


* Apărut în „România literară” nr. 3, 2007, p. 18-20. 

„împricinatul" confirmă această dată în Jurnal (volumul al II-lea, 
Editura Humanitas, 1991, p. 459, ediţia a Il-a, 2004, p. 473, versiunea 
americană, volumul al IV-lea, The University of Chicago Press, p. 98). 

într-un articol intitulat Dicţionarul scriitorilor români, apărut în 
Jurnalul literar, nr. 1-2, ianuarie 1999, apreciam textul despre Eliade 
din volumul al II-lea, coordonat de Mircea Zaciu. Remarcam analizele 
subtile ale operelor, judecăţile de valoare şi sesizarea timbrului unic 
al memorialisticii, literaturii realiste şi a celei fantastice. Atrăgeam 
însă atenţia asupra câtorva lipsuri şi, în primul rând, asupra indicării 
inexacte a datei naşterii. 

în vara anului 2005 a fost tipărit volumul al treilea din 
Dicţionarul General la Literaturii Române. „Secţiunea" Mircea 
Eliade (p. 18-30) e redactată de acelaşi autor: Eugen Simion. Mă 
aşteptam ca eroarea să fie corectată. Zadarnică speranţă! 

Am publicat un amplu eseu Despre un singur articol 
(<Observatorul cultural, nr. 40, 1-7 decembrie 2005, p. 8-9). Arătam 
- la început - că Dl. Eugen Simion este o personalitate proeminentă 
a criticii şi istoriei noastre literare din ultima jumătate de veac. 
Opera lui Mircea Eliade îi era familiară de multă vreme. Domnia sa 
este autorul unui studiu despre literatura fantastică a lui Eliade, 
apărut în Luceafărul, în ianuarie 1976. în acelaşi an publică volumul 
al II-lea din Scriitorii români de azi, în care a inclus capitolul de 
sinteză Mircea Eliade, judicios întocmit, atât informativ, cât şi 
interpretativ. Monografia lui Eugen Simion Mircea Eliade un spirit 
al amplitudinii (1995) constituie un succes deosebit. 

Cu aceste „precedente", cel mai îndreptăţit să scrie capitolul 
despre autorul romanului Maitreyi părea să fie Eugen Simion. 
Rezultatul nu a fost cel scontat, deoarece în acest capitol mişună 
greşelile şi inadvertenţele. 

Arătam în articolul din Observatorul cultural că semnalasem, 
până atunci, de cinci ori despre data naşterii scriitorului, conchizând: 

„Aceste «noutăţi» ajunseseră în America cu peste 20 de ani în 
urmă, fiind consemnate de Mac Linscott Ricketts în monografia sa 
Mircea Eliade the Romanian Roots, 1907-1945 (apărută în 1988), p. 
9. Că Dl. Eugen Simion nu mă citeşte pe mine, pe Mac Ricketts nu 
e grav. Dar să nu-1 citească pe Eliade"... Se prea poate ca fostul 
Preşedinte al Academiei să fi fost supraîncărcat de sarcini. Dar cei 
11 cercetători, care făceau parte din echipa de „coordonare şi revizie" 

a Dicţionarului, de ce nu au vegheat, comunicându-i toate observaţiile 
critice? Să sperăm că acum... 

Nostimada e că, în aceeaşi revistă unde publicasem eu articolul 
[Observatorul cultural ], peste câteva luni numai, un distins eliadist 
lua la rost pe autorul unei istorii literare că a îndrăznit să susţină că 
Eliade s-a născut la 13 martie 1907. Dar asta e data corectă. Ea 
corespunde celei de 28 februarie, stil vechi. 

Povestea nu s-a terminat aici. 

Editura Humanitas are salutarul obicei de a publica pe pagina a 
doua a fiecărui volum o succintă notă biografică despre autor. 
Conform primei ediţii a Memoriilor (1991), Mircea Eliade s-a născut 
la 28 februarie 1907; ediţia a doua a aceleaşi cărţi (1997) 
„Corectează 11 : 9 martie 1907; ediţia a IlI-a (2004) - probabil uluită 
- nu mai are biografie. Ciudat e că ediţia a Il-a a Jurnalului tipărită 
în acelaşi an (2004) precizează: 28 februarie/ 9 martie 1097. 
Informaţia e însă falsă, întrucât diferenţa dintre calendarul iulian 
(stil vechi) şi cel gregorian (stil nou) e de 13 zile, nu de 9. Cărţile 
tipărite la Humanitas între 1991-1996 au indicate drept dată a naşterii 
lui Mircea Eliade 28 februarie 1907. Cele apărute în 1997 au... 
schimbat macazul. Cititorii Yogăi, SanyinjlMLţilMh Ocultismului, 
vrăjitoriei şi modelor culturale au aflat cu surprindere că s-a revenit 
la 9 martie 1907. Cine a făcut această vrajă, n-am reuşit încă să 
descopăr. 

începând cu anul 1998 nu s-a mai schimbat nimic, decretându-se: 
Mircea Eliade s-a născut la Bucureşti, la 28 februarie 1907. 

Pentru numele lui Dumnezeu! Adăugaţi vă rog: 28 februarie stil 
vechi = 13 martie 1907. 

Cer scuze pentru insistenţa cu care am prezentat această 
incredibilă prestidigitaţie a datelor. Sarabanda continuă însă să ne 
joace feste şi azi, prin articole şi monografii nu numai în România, 
ci şi în Franţa, Germania şi Italia. 

întocmirea neatentă a acestui microscopic portret biografic, din 
pagina a doua, lasă să se strecoare şi alte inadvertenţe de titluri şi 
date. începând cu volumele editate în 1992 şi până în... 2006 
[Jurnalul portughez ] ni se spune: „între anii 1933 şi 1940... ţine 
cursuri de filozofie şi istorie a religiilor la Universitatea din 

Bucureşti". Inexact - precizez eu. După martie 1938 Eliade n-a mai 
ţinut nici o oră de curs sau seminar la Universitatea din Bucureşti. 

Titlul corect al celor două volume de Memorii, apărute la 
Gallimard e la singular: Memoire. Introducerea lui s final - ca 
marcă a pluralului - în peste 20 de „prezentări" nu o putem considera 
drept o greşeală de tipar. E desigur un amănunt - capriciu al 
autorului? - de a-şi fi intitulat versiunea franceză Memoire, iar cea 
românească Memorii. 

Revenim la articolul lui Eugen Simion din Dicţionarul Zaciu şi 
la greşelile semnalate de mine în 1999. Titlurile a două opere din 
tinereţe apar greşit: Cum am descoperit piatra filozofală şi Memoriile 
soldatului de plumb. [Formele corecte sunt: Cum am găsit piatra 
filozofală şi Memoriile unui soldat de plumb]. Despre Romanul 
adolescentului miop ni se spune că e neterminat, iar despre 
Gaudeamus că „se află în manuscris", deşi îl tipărisem cu peste un 
deceniu în urmă. Sugerăm ca titlurile scrise de autor în româneşte 
să nu mai fie indicate în... traducere franceză. 

Toate aceste carenţe au fost menţinute în textul tipărit în 2005, 
în Dicţionarul General al literaturii Române. Li s-au adăugat alte 
inexactităţi: Itinerar spiritual (pentru Itinerariu spiritual, de două 
ori, Ja pagina 22) şi Revista Sânziana pentru Sânzana. Reproduc un 
singur paragraf din articolul meu apărut în Observatorul cultural, în 
decembrie 2005: 

„Citirea în grabă poate provoca gafe de proporţii. Parafrazând 
cele opt puncte ale programului de viaţă al adolescentului, copistul 
redă fraza: „să cunosc concepţiile didactice şi să pot să le combat", 
înlocuind cuvântul subliniat cu dialectice. Ce-o fi avut elevul Mircea 
Eliade cu Hegel, să-i combată dialectica? Tot e bine că nu a apărut 
materialist dialectice. Ar fi fost de tot hazul! Şi culmea... ironiei. 
Citatul cu cuvântul buclucaş este extras din primul volum al Scrierilor 
de tinereţe, intitulat Cum am găsit piatra filozofală. Dar autorul 
articolului din Dicţionar, uită să facă trimiterea respectivă. Păcat! 
Şi-ar fi dat seama şi şi-ar fi îndreptat tacit cele două erori la care 
ne-am referit."... 

Alţi amatori transcriu iresponsabil până şi greşelile de tipar, 
inventează ziare la care Eliade n-a colaborat niciodată ( Calendarul ) 
şi titluri greşite de conferinţe (Cf. Rost, aprilie 2003). 

în 2002 apărea o revistă într-un atractiv ambalaj: Enciclopedia 
personalităţilor. Numărul 12 pe care-1 avem în faţă cuplează viaţa 
scriitorului român cu cea a lui Cicero. Sunt rezumate corect câteva 
elemente din biografia savantului. Folosind mai multe izvoare 
documentare şi încurcând fişele, autorul anonim face mai multe 
confuzii. Mai grave mi se par invenţiile cu caracter calomnios, fără 
suport real. Iată una din ele: „Printre interesele lui Mircea Eliade s-a 
numărat şi politica; el a candidat din partea Partidului Totul Pentru 
Ţară (expresia politică a Mişcării Legionare) în alegerile din 
decembrie 1937. După ce Partidul Totul Pentru Ţară a câştigat 
alegerile, Mircea Eliade a fost desemnat ca deputat legionar în 
Parlamentul României (subl. M.H.) 

Toate aceste afirmaţii pot fi verificate. Lista deputaţilor la 
alegerile din 1^37 a fost publicată în presă. îmi aduc aminte că 
„povestea" despre Eliade deputat legionar fusese lansată în Italia 
prin 1985-86. Am cercetat încă de atunci documentele respective 
(lista deputaţilor tipărită în ziarul Buna Vestire ) şi m-am convins 
de... minciună. Cred că e cazul să se facă noi cercetări. Cine ştie! 
S-ar putea să se fi tipărit între timp un număr special, unde să fi fost 
introdus şi numele scriitorului. 

Am reprodus în monografiile şi recenzile mele, dar mai ales în 
cele 12 volume ale Dosarului Eliade (Editura Curtea Veche, 1998— 
2006) zeci de exemple de citate greşite, falsificate, trucate, desprinse 
din context, sau pur şi simplu inventate de polemişti înverşunaţi sau 
de biografi mimând imparţialitatea. Ele figurează aproape fără 
întrerupere, între 1935-2006, cu pauze mai mari în acele perioade 
când în România Eliade nu avea drept de semnătură (1944-1967; 
1970-1972; 1982-1983). 

Referitor la acribia exegeţilor ar trebui să mai amintesc o 
întâmplare dramatică, generatoare de confuzii. Ne-o destăinuie Mac 
Ricketts între-o recenzie a volumului îngrijit de mine Textele 
„ legionare “ şi despre românism. Pentru prima oară învăţatul american 
a venit în contact cu articolele respective în 1981, în sala 3 a 
Bibliotecii Academiei române. 

„Când am scris cartea Mircea Eliade - rădăcinile româneşti 
am apelat în unele cazuri la acele traduceri făcute în grabă în 
România şi îmi dau seama acum că nu erau întotdeauna exacte. 

Totuşi pe baza acestor pasaje, la care se adaugă citate din Jurnalul 
lui Mihai Sebastian, Adriana Berger, Norman Manea şi alţii şi-au 
lansat atacul postum împotriva lui Eliade, acuzându-l că ar fi fost 
legionar şi antisemit. “ [Ce dezvăluie textele în Jurnalul literar, 
august-septembrie 2003]. 

Să mai insist asupra obligaţiei elementare a cercetătorului onest 
de a merge direct la sursă şi nu prin intermediari? 

Invectivele, calomniile şi acuzele gratuite erau combinate cu 
suspiciunea şi insinuarea. Adverbele incertitudinii {poate, posibil, 
probabil), alături de verbele şi locuţiunile înrudite ( s-ar putea, n-ar 
fi exclus, să presupunem, să ne imaginăm) mişună nu numai în 
verdictele gazetarilor, ci şi în cele ale... istoricilor. încropite în grabă 
de către procurori improvizaţi, aceste texte, în marea lor majoritate 
comandate se depărtau de realitate. 

Am arătat că citatele trunchiate pot falsifica sensul; la fel şi 
ignorarea epocii în care au avut loc evenimentele poate induce în 
eroare. 

Ca să impresioneze, ziarele cu tiraj de masă publicau 
incriminările cu litere de-o şchioapă: 

„ Cine ştie de exemplu că Eliade şi Cioran se aflau la Bucureşti 
în 1941, în timpul crimelor sângeroase, făcute de Garda de Fier? “ 
[Evenimentul Zilei, marţi 9 aprilie 2002]. 

Toate biografiile sunt de acord că Eliade se afla de un an la 
Londra. Şi chiar dacă ar fi fost în ţară, de ce l-am considera inculpat? 

„Eliade a crezut în Germania nazistă până la înfrângerea ei 
definitivă. “ [Evenimentul Zilei, miercuri 10 aprilie 2002] 

Unde? Când? Cum? Reproduceţi citatul! 

Cu ocazia lansării versiunii româneşti a cărţii lui Daniel 
Dubuisson, Evenimentul zilei titrează cu litere roşii de 3-4 cm: 
„Eliade făcut praf!" [5 iulie 2003] 

Până şi un istoric - Florin Ţurcanu, autor al unei monumentale 
monografii despre Eliade -, răspunde unui interviu luat de Simona 
Chiţan, care reproduce cu majuscule: „Eliade a fost fără îndoială 
un militant activ înscris în mişcarea legionară. Rapoartele politice 
îl desemnează chiar ca „scriitor legionar [Evenimentul zilei, nr. 
4371, 23 februarie 2006] 

Ce sunt aceste „rapoarte politice" ale fostei Siguranţe şi apoi ale 
Securităţii ne-a descris concret un implicat direct: cumnatul lui 

Lucreţiu Pătrăşcanu, scriitorul Petre Pandrea, în volumul Memoriile 
mandarinului valah. Am discutat pe larg această mascaradă în două 
articole din Jurnalul literar şi România literară. Falsurile şi 
minciunile ocupă fotoliul de orchestră în aceste delaţiuni. Li se alătură 
incompetenţa şi agramatismul „făptaşilor”. 

Anatomia mistificării (.1944-1989) de Stelian Tănase dezvăluie 
trucajul declaraţiilor şi ale proceselor verbale, unde defăimarea (cu 
sau fără motiv) era pe primul plan. 

Să nu ştie un istoric că mărturiile anchetelor, declaraţiile şi 
„informaţiile” se făceau sub ameninţări, bătăi şi tortură? 

Am avut curiozitatea şi răbdarea să verific veridicitatea unor 
aserţiuni dintr-un document tipărit în anul 2002: Opisul emigraţiei 
politice de Mihai Pelin. Destine în 1222 de fişe alcătuite pe baza 
dosarelor din arhivele Securităţii. 

Fiind autor şi editor al câtorva cărţi despre Eliade, al 
corespondenţei şi documentelor,, am pretenţia că sunt familiarizat cu 
biografia lui spirituală. 

Am descoperit cu surprindere multe date incorecte şi 
aproximative la „capitolul” Mircea Eliade (ani, reviste, cărţi, 
deplasări, călătorii). Iată câteva afirmaţii stupefiante: 

„Asistent universitar la Cambridge”... 

„Fost ataşat al României la Madrid”... 

„în 1924 scrie foiletoane la Cuvântul”... 

„Revine în ţară din India la începutul lui 1932“... 

„în toamna anului 1945 a sosit în Anglia cu Aron Cotruş”... 

„Cooptat de gestapoul german”... 

Ce încredere putem avea în asemenea documente? 

Credeam, cu naivitate, că o expertiză grafologică ar fi suficientă. 
Că ea ar lumina labirintul. Dar cine ar putea delimita discreditarea 
de culpă, plastografia de autenticitate, impostura de corectitudine? 
Pe alte meridiane se petrec lucruri similare. Stomatologul din America 
al lui Eliade, Alexandru Ronnet, a lăsat - după moarte - un scurt 
text tipărit despre fostul său pacient. Printre altele, ne relatează 
despre un agent al Securităţii româneşti, Ilie Olteanu, care urmărea 
activitatea şi deplasările lui Mircea Eliade, fiind stipendiat de 
Ambasada română din America. „în acelaşi timp informa F.B.I. din 

Detroit, despre toate cele raportate la ambasada română. Agenţii 
F.B.I. i-au cerut să ţină o contabilitate exactă de banii primiţi. După 
informarea dată la F.B.I.: se ducea la confesorul lui, un iezuit, care 
cu interes luat note despre activitatea lui de informator şi triplu 
agent “ (subl. M.H.) 

Lipsa de seriozitate şi improvizaţia celor ce fac afirmaţii gratuite 
mi-a fost confirmată de comentariile pe marginea concursului Mari 
români, organizat de Televiziune. Printre primii zece clasaţi se află 
şi Mircea Eliade. A doua zi după anunţarea rezultatului, dintr-odată 
injuriile s-au transformat în omagii apologetice. într-un cotidian 
central, unde a fost calomniat şi insultat în ultimii ani, apar prin 
minune superlative uluitoare, unele din ele nejustificate faptic, altele 
lipsite de sens: 

„Adolescentul miop fascinat de ocultism, celebru încă din 
tinereţe, liderul generaţiei interbelice este cel mai citat autor în lumea 
academică. Celebru şi respectat în Occident, tradus în aproape toate 
limbile, a devenit părintele fondator al istoriei religiilor, catedra de 
Istoria Religiilor de la Universitata din Chicago purtându-i numele. 
Mircea Eliade este un caz fără precedent în cultura română. Nu s-a 
sfiit să pornească de unul singur o revoluţie. Prin resacralizara lumii 
Eliade a.deschis calea marii revoluţii spirituale". 

[Evenimentul zilei, nr. 4505, 9 iulie 2006 - Primii zece Mari 
Români] 

A doua zi, în acelaşi ziar se reiau ditirambii iresponsabili. Apare 
însă şi o frază despre legionarism. Autorul anonim al portretului, 
părând că-i acordă eroului său circumstanţe atenuante, comite o 
inexactitate: „De la mijlocul anilor ‘30, Mircea Eliade a devenit 
susţinător al ideologiei Mişcării Legionare, de care s-a distanţat 
ulterior şi a refuzat orice referire la acea perioadă din tinereţea sa“. 

în cele aproape 20 de rânduri am mai găsit şi alte carenţe. Operele 
lui Eliade nu au fost traduse în 18 limbi, ci în 26 (cu o zi înainte 
ni se comunicase că transpunerea scrierilor sale fusese făcută 
„aproape în toate limbile"). Şi cifrele celelalte (numărul volumelor 
şi articolelor) diferă de realitate. Bibliografia ar fi oferit date mai 
precise. O altă „noutate" e contrazisă de orice manual şcolar: „A 
publicat primul volum în 1927, Romanul adolescentului miop‘ l . 

Una din părerile eronate ale istoriografiei noastre literare este 

„proclamarea" lui Eliade drept anti-arghezian. Această convingere 
se bazează pe câteva articole apărute în 1927 în Cuvântul. 

Primul dintre ele, la 12 ianuarie, pare mai „moderat". „Nu suntem 
împotriva Dlui Arghezi. Dimpotrivă. îi recunoaştem toate însuşirile 
talentului său şi-i admirăm originalitatea. Dar nu putem admite 
exagerata admiraţie". 

Revine peste cinci zile şi se dezlănţuie la 19 iunie şi la 7 
decembrie. Autorul de-abia împlinise 20 de ani. 

Peste jumătate de veac am cunoscut-o pe enigmatica R., prima 
femeie care a însemnat ceva în viaţa lui Eliade. Am stat îndelung de 
vorbă cu Rica Stoicescu (fostă Botez) şi printre altele am discutat şi 
despre Tudor Arghezi. 

„Ţin minte poezia care i-a plăcut cel mai mult. Mi-a recitat-o în 
seara aceea. Ascultă, Rica: 

Iubirea noastră a murit aici 

Tu frunză cazi, tu creangă te ridici... 

Interlocutoarea mea, aproape octogenară, cu o voce tremurândă, 
îmi spune cu emoţie în glas întreaga poezie Oseminte pierdute, făcând 
precizarea că o ştia de la Mircea; i-a recitat-o de câteva ori. 

în Albumul Eliade am reprodus (la pagina 119) facsimilul 
dedicaţiei de pe pagina de gardă a romanului Maitreyi : 

„Dlui Tudor Arghezi - cu bucuria că ar putea să mă citească 

Mircea Eliade, aprilie 1933 “ 

Cine mai ştie că Arghezi s-a aflat în juriul care a premiat 
Huliganii ca „cel mai bun roman al anului 1935“? Premiul Ion Al 
Brătescu-Voineşti i-a fost acordat lui Eliade, alături de Arghezi de: 
Rebreanu, Perpessicius, Cioculescu, Busuioceanu, Mihail Sebastian 
şi Hortensia Papadat-Bengescu (cf. Facla, 27 iulie 1936). 

în 1967, Eliade se întâlneşte la Roma cu Tudor 
Teodorescu-Branişte. în discuţia lor, la un moment dat, vine vorba 
despre pamfletele anti-argheziene din 1927. Autorul îşi reneagă 
excesele din tinereţe spunând: „Arghezi a fost şi rămâne un mare 
poet. Greşisem eu". [ Convorbiri cu şi despre Mircea Eliade, Editura 
Humanitas, 1998, p. 285] 

La 15 iulie 1968, Eliade îi scria lui Alexandru Rosetti: „în 
ultimele luni, biblioteca mea românească a crescut considerabil. (între 
altele, am primit Operele complete ale lui Tudor Arghezi)". [ Europa, 
Asia, America, voi. III, Ed. Humanitas, 2004, p. 100] 

Cel mai convingător document pentru ce ne-am propus să 
demonstrăm este pledoaria lui Mircea Eliade pentru traducerea în 
limba engleză a versurilor lui Arghezi, datată 11 aprilie 1974: 

„Criticii literari sunt de acord că Tudor Arghezi este cel mai 
mare poet român al acestui secol şi îl consideră drept unul din cei 
mai originali poeţi europeni ai timpurilor noastre. Varietatea şi măreţia 
operei sale poetice, ce se întinde pe o perioadă de peste şaizeci de 
ani, poate fi comparată cu nesecatele creaţii ale lui Goethe şi Hugo. 

Din nefericire Tudor Arghezi, ca şi marele său predecesor Mihai 
Eminescu, este puţin cunoscut în afara României. Dificultăţile 
traducerii poeziei argheziene sunt imense. De fapt, mulţi ani am fost 
convins că Arghezi este intraductibil, mai ales în engleză. După o 
lectură atentă a volumului Flowers of Mildew, realizat de Michael 
Impy şi Brian Swann, sunt înclinat să renunţ la scepticismul meu 
iniţial. Admir, în primul rând, efortul lor de a reda întreaga bogăţie 
a textelor originale, chiar frazele ideomatice şi expresiile arhaice 
sau argotice... 

Pe scurt, Flowers of Mildew reprezintă o realizare poetică 
extraordinară şi o recomand călduros pentru publicare. Publicul 
vorbitor de engleză va descoperi un mare poet modem“. [Europa, 
Asia, America, voi. III, Ed. Humanitas, 2004, p. 443—444] 

O altă problemă esenţială este şi cea a retraducerii în româneşte 
a unui text scris iniţial de Eliade în limba sa maternă. Timp de un 
deceniu (1980-1990) în special în revista Ateneu din Bacău (dar şi 
în alte publicaţii şi volume) s-a folosit acest procedeu. Autorul a 
protestat, spunând că e inadmisibil. 

Au apărut în presă informaţii că Eliade, printr-o dispoziţie 
testamentară a hotărât ca Jurnalul inedit (59 de caiete mari, 
cuprinzând 4097 de pagini) poate fi oferit publicului doar peste 
câteva decenii. 

Propun să fie publicat facsimilul acestei decizii, deoarece în 
discuţiile scriitorului cu Dinu Noica, Mac Ricketts şi cu mine dorea 
tipărirea neîntârziată a acestei opere autentice. Corespondenţa 
publicată confirmă toate acestea la 6 decembrie 1973, 6 decembrie 
1975 şi 19 aprilie 1984. 

în pledoaria mea pentru precizie şi francheţe, trebuie să fac o 
mărturisire. 

Am descoperit recent că în volumul editat şi prefaţat de mine la 
Editura Dacia în 2001 [Textele „legionare “ şi despre românism] se 
află un articol al lui Eliade din care a fost omisă o pagină... incendiară. 
Este vorba de Elogiu Transilvaniei, apărut prima oară în Vremea la 
29 noiembrie 1936. Finalul ultra-naţionalist nu figurează nici în 
paginile reproduse în Vatra, nr. 6-7/2000. 

Am transcris acest fragment reprobabil în Jurnalul literar 
(octombrie-decembrie 2005) şi în Viaţa Românească nr. 4-5 aprilie- 
mai 2006.* 

Dacă pretindem de la alţii precizie, corectitudine şi 
responsabilitate, trebuie să fim exigenţi şi riguroşi, în primul rând 
faţă de noi înşine. 


* Pasajul încriminat poate fi găsit în volumul de faţă în nota 3 de la paginile 
56-57. 



Corespondenţa Scfotem-Tdiade 
ţi tehnica omisiunii 

Cu opt ani în urmă reproduceam în Jurnalul literar articolul 
anti-Eliade, apărut în 1972 în revista Toladot din Israel. Discutând 
inadvertenţele şi erorile comentariului, prezentam şi facsimilul 
corespondenţei dintre Gershom Scholem şi Mircea Eliade. 

Profesorul de la Universitatea din Ierusalim şi preşedinte al 
Academiei de Arte din Ţara Sfântă fusese acuzat că a îndrăznit să 
scrie un eseu omagial despre „antisemitul 1 * Eliade. 

Descumpănit, Scholem vrea să afle adevărul despre tinereţea 
prietenului său. I se adresează, iar acesta se disculpă. Epistola primită 
îl linişteşte pe savant, care îi răspunde. 

Aceste documente rămăseseră inedite peste un sfert de secol, 
până ce un biograf al lui Eliade a reuşit să le fotocopieze şi să le dea 
publicităţii în Jurnalul literar (nr. 1-2, mai 1998). 

Schimbul de scrisori dintre cei doi se afla într-o arhivă publică 
din Ierusalim, însă nimeni nu a cercetat-o, nu a citat-o, nu a făcut 
măcar aluzie la ea. în tot acest timp s-au dezlănţuit campanii furibunde 
împotriva fascismului, hitlerismului şi antisemitismului lui Eliade, 
având drept „materie primă 11 fragmente din Jurnalul lui Mihail 
Sebastian apărut în Toladot. 

Din 1973 până în 1998 zeci de spadasini citau cu dezinvoltură 
fraze reale sau trunchiate. Ei au făcut risipă de invective, au „inventat 11 
pasaje, au reprodus texte eliadeşti fără să indice sursa. 

în timpul acesta, nici unul dintre ei nu a reprodus documentele 
autentice amintite, scrisori de o importanţă capitală. Despre ele 
nimeni nu poate pretinde că sunt falsuri ticluite de Siguranţă, 
Securitate ori de serviciile secrete ale altor ţări. 

înverşunarea pătimaşă a celor ce-au participat la vânătoarea de 
vrăjitoare e fără precedent. Şi-au dat concursul: 

- italienii : Furio Jesi, Vittorio Lantemari, Alfonso di Nola, Cesare 
Segre; 

- evreii: Adriana Berger, Leon Volovici, Radu Ioanid, Daniel 


* Apărut în „Jurnalul literar” nr. 5-8, martie-aprilie 2007, p. 13-16. 

Dubuisson, Isac Chiva, Lucien Goldmann, Norman Manea, Ştefan 
Voicu, dintre care cinci originari din România; 

- americanii : Ivan Strenski, R. T. Cutcheon, Tony Stigliano; 

- românii : Miron Constantinescu, Gogu Rădulescu. 

Unele „demascări” au fost traduse urgent în celelalte limbi 
europene, însă absolut nimeni nu a şoptit vreun cuvânt despre 
scrisorile lui Eliade şi Scholem. Un an după tipărirea lor în România, 
în 1999, au apărut - parţial - şi într-un volum, Briefe , la Miinchen. 

Primul lor comentator a fost Daniel Dubuisson. El va oferi în 
revista Gradliva nr. 28 din noiembrie 2000... noi dovezi despre 
pretinsul antisemitism al lui Eliade: răspunsul lui la scrisoarea lui 
Scholem din iunie 1972. Cum adică: „noi dovezi” După 28 de anii 
Tocmai Dubuisson să nu fi cunoscut aceste inestimabile documente 
de arhivă? Dacă în România comunistă exista cenzură, în America, 
Franţa, Israel, Italia - libertatea presei permitea cercetarea arhivelor 
publice. Dacă era interzisă consultarea, ar fi trebuit ca opinia publică 
să fie anunţată. 

Cele 20 de pagini ale capitolului al III-lea din cartea Doctorului 
Francis Ion Dworschak - în apărarea lui Eliade - constituie o 
strălucită demontare a ridicolului şi inepţiilor revenirilor lui 
Dubuisson. 

După difuzarea schimbului de opinii dintre cele două 
personalităţi, au început comentariile (atât ale detractorilor, cât şi 
ale biografilor obiectivi). 

Ne vom referi la cele două monografii mediatizate cu generozitate 
de revistele literare: Cioran, Eliade, Ionesco. Uitarea fascismului de 
Alexandra Laignel-Lavastine, şi MirceaJSliade, prizonierul istoriei 
de Florin Ţurcanu. Apărute iniţial în limba franceză (2002 şi 2003), 
au fost imediat traduse în româneşte (2004, 2005). Vom cita din 
ediţiile în limba română. 

Am menţionat în câteva articole diferenţa dintre aceste două 
cărţi. Rechizitoriul Alexandrei Laignel-Lavastine a fost considerat 
de câteva zeci de cercetători drept o înşiruire de inexactităţi şi falsuri, 
în timp ce Mircea Eliade, prizonierul istoriei - o temeinică lucrare 
documentată. în recenziile mele despre cartea Dlui Florin Ţurcanu 
am subliniat seriozitatea, rigurozitatea, acribia şi calităţile ei literare. 
Am arătat însă, în acelaşi timp (având grijă să exemplific!) cele 
câteva slăbiciuni: ignorarea monografiilor anterioare, unele concluzii 
nesprijinite de documente şi mici trucuri bio-bibliografice. 

Azi am descoperit o calitate (să fie singura?) cărţii Dnei 
Laignel-Lavastine: dânsa e prima şi unica exegetă care citează corect, 
la pagina 582-583: „Această scrisoare [a lui Eliade către Scholem] 
redactată în franceză a făcut obiectul unei prime publicări în dosarul 
din mai 1998 din Jurnalul literar Felicitările mele, Doamnă 
Lavastineî (chiar dacă nu amintiţi numele meu!). Istoricul Florin 
Ţurcanu, a cărui corectitudine o credeam fără fisuri se preface că nu 
cunoaşte sursa şi ne indică volumul al III-lea Briefe de Scholem, 
apărut un an mai târziu la Miinchen. 

Dar întreg Dosarul (articolul din Toladot, două scrisori ale lui 
Eliade, alta a lui Scholem, le-am reluat în volumul Europa, Asia, 
America, apărut la Editura Humanitas, inclus în Bibliografia lui 
Ţurcanu şi din care citează de peste 80 de ori [p. 34 (de 4 ori), 53, 
72 (de 2 ori), 74, 113, 129, 156, 159, 161, 171 (de 2 ori), 175, 176, 
178 (de 3 ori), 182, 184, 193 (de 2 ori), 200, 202 (de 2 ori), 203 (de 
2 ori) 210 (de 3 ori), 212, 213,216, 220, 221, 223, 228, 295, 296 (de 
2 ori), 304 (de 2 ori), 305, 313, 333, 337, 346, 354 (de 2 ori), 374, 
378, 382 (de 3 ori), 400, 426, 427 (de 3 ori), 437 (de 2 ori), 438 (de 
4 ori), 483, 497, 499 (de 3 ori), 510 (de 3 ori), 639 (de 5 ori). Dar... 
fatalitate, vorba eroului lui nenea Iancu. Tocmai textul respectiv e... 
citat în versiunea germană, apărută la Miinchen, în 1999. De ce nu 
se fac referiri şi trimiteri la prima lui transcriere din Jurnalul literar 
şi reluată apoi în cartea Europa, Asia, America ? Cine îşi poate procura 
traducerea germană a scrisorilor ca să verifice, eventual ca să 
colaţioneze? 

Volumul îngrijit de mine, cu textul original în franceză şi cu 
traducerea în română, se mai află şi azi de vânzare în librăriile din 
Bucureşti şi din principalele oraşe ale ţării. Cei interesaţi din mediul 
rural îl pot comanda contra-ramburs de la Editura Humanitas... Nu 
cred că s-ar putea proceda la fel şi cu volumul al III-lea Briefe de 
Scholem. 

Comentând scrisoarea din 25 iunie 1972 a lui Mircea Eliade, 
Dna Laignel-Lavastine uzează de vorbe, sloganuri şi invective. Iată 
o „mostră”: 

„Un text lung şi dezolant, cuprinzând opt puncte şi tot atâtea 
neadevăruri. La punctul nr. 5 de exemplu, găsim următoarea minciună 
uriaşă care se adaugă la cele despre care am vorbit deja în capitolul 
4 şi care, prin îndrăzneala sa, forţează în acelaşi timp admiraţia: „De 
mult timp a fost creditată legenda că eram unul din «doctrinarii» 

Gărzii de Fier. Dacă această poveste n-ar fi atât de penibilă, continuă 
Eliade, aş putea sublinia extravaganţa cazului meu: aş fi unicul 
«doctrinar» căruia nu i se cunoaşte nici o carte, nici o broşură, nici 
un articol, nici un discurs, care să se refere la partidul politic al 
cărui ideolog este considerat”... Numai că „minciuna uriaşe” aparţine 
autoarei. Textul citat din Eliade corespunde exact realităţii. 

în loc să explice fiecare punct prezentat de Eliade [a, b, c, d], 
autoarea comentează generalizând: „Trebuie multă îndrăzneală. Eliade 
a îndrăznit. Riposta este abilă, căci ea atinge tocmai punctul slab al 
dosarului constituit de Toledot: doar mărturii şi vorbele unui 
supravieţuitor [or mărturiile sunt întotdeauna suspecte şi nu 
documente]”... Ceea ce, să recunoaştem, este o constatare corectă! 

Istoricul Florin Ţurcanu (chiar dacă are unele... devieri), nu îşi 
permite să fantazeze. El adoptă o nouă tehnică: a omisiunii. Lasă la 
o parte ceea ce nu-i convine, faptele, în nuditatea lor, care nu pot fi 
trucate. Tot ceea ce e împotriva concluziilor acuzatoare e nebăgat în 
seamă şi ignorat. 

Ce pasaje esenţiale din misiva de răspuns către Scholem din 
25 iunie 1952 i se par Dlui Ţurcanu nesemnificative, trecându-le în 
întregime sub tăcere, ca şi cum ele nici măcar n-ar fi fost scrise? 
Transcriu - cuvânt cu cuvânt - o pagină din misiva lui Eliade: 

,,a) printre prietenii comuni pe care îi aveam, atât Sebastian şi 
eu, exista un anumit număr care erau legionari; 

b) - ziarul Cuvântul, la care Sebastian a fost redactor până la 
interzicerea apariţiei lui de către regele Carol, în 1934, devenise un 
organ pro-legionar, iar la reapariţie - în septembrie 1941, era chiar 
considerat organul Gărzii de Fier. în acea vreme mă găseam la 
Londra şi nu am trimis nici un articol; 

c) - în fine, şi mai ales, eram, Sebastian şi cu mine, elevii şi 
fidelii admiratori ai profesorului Nae Ionescu, directorul ziarului 
Cuvântul. Mi-ar trebui pagini şi pagini pentru a vă prezenta figura 
complexă a acestui filozof pasionat de problemele religioase, dar şi 
de probleme politice, şi care a fost succesiv cel mai eficace suporter 
al lui Iuliu Maniu şi al partidului său naţional-ţărănesc, apoi prietenul 
şi consilierul intim al regelui Carol, iar în final, redutabilul său 
critic, ceea ce l-a apropiat de Germania şi de Garda de Fier. Nae 
Ionescu a fost adorat şi defăimat cu o egală fervoare, şi chiar şi azi, 
la treizeci şi doi de ani de la moarte, numele său continuă să provoace 
o furtună de ură şi de exaltare. La fel ca mine şi ca mulţi alţi 

prieteni şi elevi, Sebastian nu s-a îndepărtat de Nae Ionescu atunci 
când acesta a devenit ideologul Gărzii de Fier. Această fidelitate i-a 
cauzat un mare număr de neplăceri, mai cu seamă după ce şi-a 
publicat romanul De două mii de ani... cu o prefaţă de Nae Ionescu. 
Această lungă prefaţă a fost socotită o justificare a antisemitismului, 
iar Sebastian a fost violent atacat de presa de centru şi de stânga, în 
aşa măsură încât a trebuit să scrie, ca să se apere o cărticică intitulată 
Cum am devenit huligan. Am fost printre rarii autori care, în 
două ample articole publicate în revista Vremea , nu numai că 
i-am luat apărarea lui Sebastian, dar am criticat această prefaţă, 
arătând că argumentele lui Nae Ionescu nu se pot justifica 
teologic, aşa cum gândea el. La rândul meu am fost sălbatic 
atacat de presa de dreapta“... (s.n.) 

Nimeni nu poate să conteste vreun cuvânt sau vreo propoziţie 
din expunerea lui Eliade. Dacă e nevoie să ofer detalii, o voi face 
cu plăcere. Dl Ţurcanu este probabil de acord că absolut tot ce am 
reprodus corespunde realităţii. 

Fraza următoare - e drept! - conţine o inexactitate. Dar s-o 
transcriu mai întâi: 

„în emoţionanta dedicaţie pe care Sebastian a scris-o pe 
exemplarul dăruit mie din Cum am devenit huligan, mă numea 
„singurul lui punct de sprijin în timpul furtunii"... 

Neavând textul volumului în faţă, Eliade decalează esenţa 
dedicaţiei. Cartea „în chestie" se află în posesia mea. Mi-a fost 
dăruită de sora scriitorului, Dna Corina Alexandrescu, în anii ’80. 

Iată ce scrie mânu propria Sebastian: 

Lui Mircea, 

care nu mi-a dat dreptul să disperez în suportarea acestor mizerii 
aici povestite - şi care nu vor supravieţui, dacă vor supravieţui, 
decât pentru că şi el a spus un cuvânt, cel mai frumos. 

Mihai, ianuarie 1935 

Textul l-am reprodus în facsimil în volumul al doilea din Dosarul 
Eliade, Ed. Curtea Veche, 1999, p. 39. Dacă se îndoieşte cineva de 
autenticitate, sunt dispus să-l prezint unei expertize. 

E drept că cele două metafore {punctul de sprijin şi furtuna) nu 
există în realitate, dar ele corespund - dacă nu literal - în mod cert 
spiritului autografului autentic. Oricine îşi dă seama că Sebastian 
n-a scris o frază protocolară pe pagina de gardă a volumului Cum 

am devenit huligan, înmânat lui Eliade. Ar putea fi contestată de 
cineva caracterizarea lui Eliade: „emoţionantă dedicaţie “? 

Urmează alte trei rânduri în misiva lui Eliade către Scholem 
care nu corespund 100% realităţii (deşi mustesc de autenticitate). Le 
transcriu întocmai: 

„Atunci când Jurnalul lui Sebastian va fi publicat integral se va 
găsi probabil o pagină datată 15 martie 1940, care ne va descrie pe 
amândoi în lacrimi, la căpătâiul lui Nae Ionescu care tocmai murise“ 
[Europa, Asia, America, III, Ed. Humanitas, p. 130-131]. 

După cum se ştie, Jurnalul lui Sebastian a fost tipărit de zece 
ani. Să-l deschidem la data indicată de Eliade: însemnarea a fost 
făcută a doua zi, la 16 martie . Să nu fim totuşi prea severi în 
aprecierea însuşirilor... paranormale ale lui Eliade. Să-i dăm cuvântul 
lui Mihail Sebastian: 

„sâmbătă, 16 [martie, 1940] 

Plâns nervos, imposibil de stăpânit, ieri dimineaţă, intrând în 
casa lui Nae Ionescu, două ore după ce a murit. 

Se duce cu el o întreagă perioadă din viaţa mea, acum-acum - 
definitiv încheiată. 

Ce soartă stranie a avut omul ăsta extraordinar, care moare 
neîmplinit, învins şi - dacă nu mi-ar fi greu s-o spun - ratat. 

Mi-e atât de drag tocmai pentru că a avut aşa de puţin noroc. Ce 
insolent, ce jignitor mi se pare succesul altora!" [Mihail Sebastian, 
Jurnalul 1935-44, Ed. Humanitas, 1996, p. 267]. 

Legea tăcerii e aplicată şi la cea de-a doua scrisoare a lui Scholem 
din 29 martie 1973. Schiţa de portret făcută aici autorului articolului 
demascator din Toladot e în aqua forte : „poliloghia'' 1 lipsită de sens 
pe care i-o îndrugă „îl lasă perplexl. 

Dragă Eliade, 

Când am citit scrisoarea ta, după ce am citit-o de mai multe ori, 
nu am ştiut ce să fac. Am înţeles punctele dumitale şi le-am utilizat 
într-o lungă discuţie cu omul care ne-a atacat şi am încercat să aflu 
asupra căreia dintre activităţile dumitale are obiecţii. Nu am reuşit 
să aflu nimic bine definit în biografia dumitale, cu excepţia unei 
lungi poliloghii asupra a ceea ce însemna în general „să fii de 
dreapta" în România acelor ani. 

Spunea, în rezumat că nimeni nu putea fi membru al acestei 

orientări politice fără să fie antisemit, chiar dacă nu există dovezi 
ale activităţii publice specifice cu acest caracter la care Eliade să 
fi participat. A fost o lungă discuţie care m-a lăsat perplex[Europa, 
Asia , America , III, p. 141]. (*) 

Deşi folosirea procedeului omisiunii este fără lacune, nici o 
comisie nu-i va putea oferi autorului nostru o diplomă sau o medalie 
pentru originalitate în această privinţă. Această tehnică îşi are 
înaintaşi celebri în istoriografia noastră literară. 


(*) - Şi scrisoarea lui Burton Feldman, de la Facultatea de filologie a 
Universităţii evreieşti din Ierusalim, datată 29 ianuarie 1973 e ignorată: 

„Eu şi Peggy ne dăm seama cât se supărător poate fi un asemenea articol şi 
suntem întristaţi şi intrigaţi de acuzele aduse unei persoane la care ţinem atât de 
mult. Nimic nu poate zdruncina dragostea noastră pentru tine, pentru cel al cărui 
suflet şi caracter le cunoaştem... 

Scholem mi-a spus că după ce a citit atacul a stat de vorbă preţ de câteva ore 
cu autorul acestuia, un dr. Lovenstein (originar din România, după cum ştii) 
Scholem l-a întrebat care sunt dovezile pentru asemenea acuzaţii grave. După cum 
ştii, „documentele 14 proveneau din extrase din jurnalul lui Sebastian şi interviul 
din ziar; şi apoi dr. Lovenstein a comentat faptul că erai asistentul lui Nae Iones- 
cu, loialitatea ta, arestarea şi eliberarea etc. Scholem i-a spus lui Lovenstein dă 
acestea sunt ceva „subţire" şi sunt deschise altor interpretări. De ce nu a putut 
Lovenstein să publice „propaganda" de care a vorbit? în ceea ce priveşte faptul 
că nu l-ai întâlnit pe Sebastian în timpul vizitei tale la Bucureşti, în perioada 
dintre războaie, Scholem i-a spus lui Lovenstein că ar fi nociv să crezi că un plan 
guvernamental de exterminare a evreilor ar fi fost făcut cunoscut tocmai ataşatului 
cultural la Lisabona, care se afla de partea Aliaţilor. Cât priveşte restul acuzaţiilor, 
când Scholem a cerut ceva concret, Lovenstein a răspuns „eu am fost în România 
înainte de război şi tu nu". {Jurnalul literar , nr. 1-2, mai 1998). 



Mircea ‘Etiade... potigCot* 

întorc pe-o parte şi pe alta diploma de bacalaureat nr. 434, din 
octombrie 1925 a absolventului Mircea Eliade, de la Liceul „Spiru 
Haret“. Mă minunez şi nu-mi vine. să cred. Media de 6,40 e 
inexplicabilă pentru tânărul autor - la acea dată - a peste o sută de 
articole de istorie, filozofie, orientalistică şi istoria religiilor, apărute 
în revistele de prestigiu ale epocii. 

Foaia matricolă a celor opt ani de studiu îmi pune noi întrebări, 
mă derutează şi nu mai înţeleg nimic. A rămas corigent în clasa I de 
liceu (1917-918) la franceză şi germană. La prima disciplină va 
obţine pe întreaga perioadă a şcolarităţii doar suficient. La germană 
va fi încă de două ori corigent (clasa a V-a şi a VUI-a). 

în clasele a V-a şi a Vl-a, când în programa analitică s-a introdus 
engleza, de-abia a căpătat medii de trecere la acest obiect. 
Calificativele obţinute la latină (clasele ă IlI-a şi a VlII-a) erau 
identice. 

Cultura, spiritul enciclopedic, nebănuita putere de muncă, 
originalitatea caracterizau această personalitate în formare, încă din 
ultimele clase. Lecturilor în franceză, engleză, italiană li se adăugau 
- de pe atunci - învăţarea limbilor orientale: ebraica, persana şi 
sanscrita. 

Stilul de muncă era deja format. Aceeaşi voinţă şi îndârjire, 
aceeaşi dorinţă de autodepăşire. 

Adolescentul de odinioară îşi va aminti în anii senectuţii: „Iosif 
Frollo era profesorul nostru de franceză. Avea o mare slăbiciune 
pentru gramatică şi pe atunci gramatica mi se părea o disciplină 
absurdă şi ineficace, inventată parcă anume pentru a-1 împiedica pe 
elev de a savura textul pe care-1 traduce 11 . (Memorii, ed. a IlI-a, 
Editura Humanitas, 2004, p. 46). 

Nici o umbră de ranchiună faţă de dascălul ce l-a nedreptăţit. 
Nu pot fi de acord cu „inculpatul"! Drept argument aduc lecturile 
elevului: romanele lui Flaubert, Stendhal, Zola, Maupassant, 
Rousseau, Victor Hugo, Alexandre Dumas erau citite în original. 


* Publicat în Caietele Mircea Eliade, 5, Asociaţia culturală „Crişana”, Oradea, 
2005, p. 27-36. 

Cutreierând prin anticariate, alături de colegul său Mircea 
Mărculescu, achiziţionase peste 40 de romane de Balzac, pe care le 
„înghiţise" cu lăcomie, în timp ce era notat (în catalog!) cu suficient. 

Se păstrează încă rezumate, caracterizări de personaje, extrase 
semnificative din Eugenie Grandet, Le pere Goriot, Les illusions 
perdues. Le colonel Chabert, La peau de chagrin, A la recherche de 
l’absolu. Madame Bovary, Colas Breugnon etc. Unele din aceste 
texte le-am publicat în primul volum al Scrierilor din tinereţe, intitulat 
Cum am găsit piatra filozofală. 

Eseurile lui despre J. J. Rousseau, Diderot, Romain Rolland, 
Voltaire, Andre Gide - pot fi citite şi azi în Universul literar de sub 
conducerea lui Perpessicius şi în alte reviste din anii 1922-1925. 

Conferinţa despre Rama - din cadrul Societăţii Muza (1923) - 
are drept principal izvor documentar cartea lui Schure Les Grandes 
inities. 

în 1922, Banciu, profesorul de matematică îl surprinsese în timpul 
orei citind Le Rouge et le Noir. 

Traduce zeci de pagini din Fabre, Jules Veme şi Al. Dumas şi 
nu părăsise liceul atunci când a început corespondenţa în franţuzeşte 
cu marile personalităţi ale orientalisticii şi istoriei religiilor din Franţa 
şi Italia. Va continua să scrie şi ca student despre preocupările sale 
ştiinţifice şi literare. 

E drept! Epistolele către Vittorio Macchioro, Raffaele Pettazzoni, 
Giuseppe Tucci, Aldo Mieii, Arturo Farinelli nu sunt impecabile. 
Remarcăm, din când în când, absenţa unui e sau s, ca marcă a 
femininului şi pluralului, accentele puse anapoda, neconcordanţa 
dintre timpurile verbelor, lipsa consoanelor duble ( correspondent, 
spirituelle) etc. 

Dar parcă în textele scrise în limba lui maternă nu vom întâlni 
„accidente" similare? Cei care au avut în faţă tezele şi manuscrisele 
de început ale elevului nostru au observat folosirea improprie a unor 
cuvinte, confuzii între forma neaccentuată a pronumelor personale şi 
terminaţia unor cuvinte (eu însu-mi, leagăţi) etc. Poate de aceea a 
fost „blagoslovit" şi cu o corigenţă la limba română în prima clasă 
de liceu. Noul profesor, descoperind cu cine are de-a face, l-a notat 
cu calificativul maxim în clasele a IV-a, a V-a, a Vil-a şi a VlII-a. 
Dar ce folos! I s-a întâmplat o dandana. 

Au trecut câţiva ani, a terminat facultatea, a devenit doctor în 
filozofie (cu magna cum laudae ) şi a ajuns romancier celebru. 

Neglijenţele stilistice continuau să persiste chiar în cărţile 
elogiate de prestigioşi critici interbelici. 

Şerban Cioculescu, după ce sublinia meritele romancierului în 
construcţie şi portretizare, conchidea: „Mircea Eliade este cineva 
prin talent, inteligenţă şi cultură” {Adevărul, nr. 15349, 11 martie 
1934). Neiertător însă, reproduce peste 40 de greşeli de limbă din 
întoarcerea din rai : lipsa acordului dintre subiect şi predicat, 
incorectitudinea neologismelor, folosirea greşită a prepoziţiilor „şi 
alte greşeli năucitoare de consecuţie a timpurilor, de adjectivelism 
excesiv, de ortografie”. 

După câteva luni numai, un alt redutabil critic, Pompiliu 
Constantinescu (cel care-1 considera pe Eliade un mare romancier), 
menţiona în recenzia la Lumina ce se stinge : „Exemplarul nostru 
este împăienjenit de semne de mirare şi exclamare, sublineri, care 
indică o enormă neîngrijire a expresiei: franţuzisme, improprietăţi, 
construcţii sintactice imposibile, erori de corespondenţă a timpurilor, 
gramaticale, chiar ortografice abundă aici”. {Vremea, 15 iulie 1934). 

Şi Ion Chinezu, în cronica sa, enumerând tautologiile şi erorile 
cărţii nota: „Printre incongruenţele de tot felul se văd răzleţe filoane 
de aur ale artei autentice” {Gând românesc, nr. 7-8, iulie-august 1934). 

O altă critică usturătoare a primit autorul de la bunul său prieten, 
Constantin Noica. Vorbindu-i despre Huliganii, valoroasa frescă 
socială a literaturii noastre interbelice, filozoful, într-o scrisoare din 
17 decembrie 1935, transcrie peste 20 de greşeli ortografice şi 
stilistice din roman. 

în loc să se supere, Eliade a luat măsurile corespunzătoare. 
Beletristica şi memorialistica din următorii 50 de ani, scrise în limba 
română, vor fi - definitiv şi irevocabil - de o desăvârşită 
corectitudine. 

Revin la discuţia însuşirii francezei de către Eliade, amintind 
alte câteva fapte. 

Scrisoarea de solicitare a bursei în India către Maharajul de 
Kassimbazar, Manindra Chandra Nandy, o scrie în franceză. Peste o 
sută de alte epistole în aceeaşi limbă au fost adresate nu numai 
francezilor, ci şi italienilor, germanilor, portughezilor şi englezilor. 

Primele studii ştiinţifice, apărute în 1928, în revista Logos, sunt 
scrise tot în franceză. La fel articolele şi recenziile din cele trei 
fascicule ale revistei Zalmoxis (1938-1940). Eseurile de orientalistică, 
filozofia culturii şi istoria religiilor publicate în revistele: Critique, 

Combat, France-Asie, Preuve, Revue de la Culture Europeenne, 
Cahiers du Sud, Diogenes, Numen, La Table ronde, L’Âge Nouveau 
din deceniul al şaselea şi zecile de conferinţe şi intervenţii de la 
congrese şi simpozioane sunt în aceeaşi limbă. 

Tratatele din aceeaşi epocă, e drept, au fost revizuite de Georges 
Dumezil şi Jean Gouillard. 

Intenţia autorului este exprimată cu deosebită claritate în 
Convorbirile cu Claude - Henri Rocquet „Nu eram terorizat de 
stil ca Cioran, deoarece el adora limba franceză în sine, ca pe o 
adevărată capodoperă şi nu voia să umilească sau să rănească această 
minunată limbă. Din fericire, eu nu aveam aceste scrupule, voiam 
doar să scriu o franceză exactă şi limpede, atâta tot“. {încercarea 
labirintului, Editura Dacia, 1990, p. 80). 

Acest deziderat a fost realizat cu prisosinţă. Atât ediţiile 
obişnuite, cât şi cele de buzunar - apărute în limba franceză în 
milioane de exemplare - au îndreptăţit dicţionarele şi enciclopediile 
să-l considere pe Eliade drept unul din cei mai importanţi istorici ai 
religiilor din secolul al XX-lea. 

Să ne întoarcem la anii de şcoală şi la cea de-a doua corigenţă - 
germana. 

în Memorii citim mărturia: „Germana a fost una din terorile 
adolescenţei mele, nu atât pentru dificultăţile ei, cât pentru faptul că 
Papadopol a devenit în anul următor directorul liceului. Aveam de-a 
face cu el de câte ori spărgeam vreun geam sau mă surprindea sărind 
pe fereastră, sau descoperea că-mi motivasem singur absenţele". 

înfricoşat, „delincventul" minor scria în neştire sute de cuvinte 
pe foi volante, cu echivalentul corespunzător în limba lui maternă. 
Uneori schimba „tactica", însemnând mai întâi cuvântul românesc şi 
apoi traducerea lui. 

Pot fi cercetate şi azi - în arhiva scriitorului - aceste 
interminabile liste: verbe, adjective, adverbe - alături de substantive. 
Acestea din urmă, în febra emoţiei, nu mai aveau arhicunoscutele 
der, die, das - care diferenţiază genurile. Omisiune minoră ce 
declanşa adevărate tragedii. 

într-un plan de perspectivă, aflat într-un caiet de însemnări, 
copilul de 12-13 ani îşi propunea - printre altele - o cerinţă 
imperioasă : traducerea zilnică a unei pagini dintr-un volum în limba 
germană. 

Dictonul Aşa să-mi ajute Dumnezeu era parafrazat: Aşa să 
m-ajute voinţal 

Unul din capitolele Romanului adolescentului miop intitulat Luni 
8-9 Germana caricaturizează portretul profesorului. 

Documentele îl contrazic pe memorialist atunci când scrie: „Pe 
neaşteptate, în clasa a IV-a ne-am împăcat şi mai târziu am ajuns 
chiar foarte buni prieteni". Ce se întâmplase? Elevul zurbagiu a 
ţinut o conferinţă despre Sturm und Drang. „Am citit zi şi noapte 
toate monografiile pe care le găsisem în bibliotecă şi am scris un 
caiet întreg...“ 

„Vizibila încântare a Profesorului” să-l fi făcut să uite câte a 
mai pătimit din cauza acestui obiect? Chiar a uitat că în clasa a V : a 
şi într-a opta a fost din nou corigent la germană, iar într-a şasea şi 
a şaptea de-abia a reuşit „să împuşte” o notă la limită? Imposibil de 
dezlegat misterul! Se va descurca oare mai târziu în tainele declinării? 

Cert e că în vara anului 1935 a plecat la Berlin pentru a studia 
la Stadtbibliothek texte privitoare la alchimia asiatică şi babiloniană. 
Revenind, doi ani mai târziu a făcut şi câteva excursii prin ţară. „Nu 
mă tulburau decât flamurile roşii cu zvastică fluturând deasupra 
clădirilor şi cămăşile cafenii sau negre pe care le vedeam pe stradă”. 
(Memorii , p. 250). 

Mă întreb dacă destinatarul a înţeles perfect cele vreo 30-40 de 
scrisori ce i-au fost adresate în limba germană, de-a lungul anilor. 
Printre corespondenţii lui cei mai de vază se aflau Emst Jiinger, 
Karl Kereny, Iakob Hauer şi Karl Jetman. Ca să le răspundă a folosit 
oare dicţionarul? Sau a rugat un prieten să-i corecteze greşelile? Din 
păcate, nu am avut acces la epistolele expediate, ci numai la cele 
ce-i erau destinate. 

Engleza - pe care a studiat-o singur pentru a putea citi opera lui 
Frazer - a fost obiect de învăţământ doar doi ani. Eliade s-a remarcat 
prin mediocritate. S-au păstrat câteva pagini unde notase (cu creionul) 
circa o sută de cuvinte cu traducerea lor corespunzătoare. 

Se pare însă că nu a avut prilejul să vorbească această limbă 
decât pe vapor, în drum spre India. Folosea (în decembrie 1928) un 
rudimentar şi aproximativ mijloc de exprimare, simţindu-se tot timpul 
în inferioritate. Ajuns în India, s-a instalat mai întâi într-o pensiune 
anglo-indiană. Cu locatarii familiei Perris discuta englezeşte. Cărţile 
esenţiale pe care le studia (A History of Indian Philosophy şi Yoga) 

erau scrise în aceeaşi limbă. Evident, a început să obţină progrese 
notabile. Totuşi, după aproape doi ani, scrisul său mai avea lacune. 
Jenny, partenera sa pasageră din sihăstria Himalayei ne oferă... 
dovada. La o observaţie ironică a celui ce o iniţiase în amorul tantric, 
ea nu rămâne datoare, scriidu-i la 15 ianuarie 1931: „Pentru a-ţi 
plăti pentru râs, voi face lista tuturor greşelilor din ultima ta scrisoare. 
Iată: 


Corectare 


1. I thought at you 

2. Sceptism 

3. One own’s truth 

4. Aventure 

5. You have dispose 

6. Gange 

7. Guirlanded 

8. I wish you good 

9. Strenght for fight 

10. I didn’t came 

11. Soliloquiri 

12. Slaid 

13. Wiel got 


I thought of you 

Scepticism 

One’s own truth 

Adventure 

You have disposed 

Ganges 

Garlanded 

I wish you well 

Strength for battle 

I didn’t come 

Soliloquy 

Slayed 

Wiel get 


Nu te supăra pe mine. Ţi-am arătat greşelile, ca să-ţi dovedesc 
că trebuie să scrii scrisori mai lungi tocmai pentru exerciţiu, mai 
ales că viitorul tău roman urmează să fie în engleză (sector în care 
mai este mult loc de mai bine, n ’est [ce] pas, mon ami?)“. 

întors în ţară, în decembrie 1931, după propria-i mărturie, vorbea 
prost româneşte şi cu un accent străin. Nu pierde contactul nici cu 
engleza. în timpul stagiului militar, e mutat pentru câteva luni la 
serviciul de traducători al statului major, pentru a efectua rezumate 
din articolele apărute în Anglia şi America. 

Traduce, împreună cu Wendy Noica şi Mary Polihroniade, 
Revolta în deşert a colonelului Lawrence. 

în vara anului 1936, regele Carol, interesat de Oxford Group 
Mouvement îl trimite ca observator la Congresul asociaţiei. „Asta 
pentru că vorbeam englezeşte şi eram oarecum familiar cu problemele 
religioase" {Memorii, p. 316). La 15 aprilie 1940 revede Londra, ca 
ataşat cultural. în afara sarcinilor de serviciu, studia cu furie la 
British Museum, adunând material documentar pentru cărţile despre 

mătrăgună şi şamanism. Cu o asemnea experienţă... lingvistică, în 
toamna anului 1956 este chemat să ţină cursuri şi seminarii de istoria 
religiilor la Universitatea din Chicago. în primele zile, tulburat de 
varietatea şi complexitatea limbii vorbite în America, întâmpină unele 
greutăţi. „Nu-mi dădeam seama că pronunţia mea (pe care lunile 
petrecute la Londra şi Oxford, în 1940-41 nu izbutise să o corecteze) 
îngreuna înţelegerea unui text destul de dificil în el însuşi“. ( Memorii , 
p. 472). 

Acest obstacol esenţial - accentul francez cu care pronunţa 
numele zeităţilor - este înlăturat în câteva săptămâni. Pe nesimţite, 
va cuceri America, predând în engleză ca şef de catedră şi profesor 
emerit, fiind, în ultimul deceniu de viaţă, redactor-şef al monumentalei 
Enciclopedii a religiilor în 16 volume, redactată în aceeaşi limbă. 

în toate biografiile lui Eliade e reprodusă afirmaţia scriitorului 
că a învăţat limba italiană la 15-16 ani, ca să-l poată citi pe Papini 
în original. „Nu voi uita emoţia cu care am luat în mână ediţiile de 
la Vallechi, cu copertele colorate şi titlurile scrise cu litere groase, 
parcă ar fi fost cioplite în lemn. Am citit exaltat paginile de critică 
polemică din Stroncature, Maschilita, Ventiquatro, Cerveli şi celelalte, 
în câteva luni izbutisem să-mi procur toate cărţile lui Papini“. 
(MemQrii , p. 89) 

în excursiile făcute în Italia nu va pierde prilejul de a avea 
întrevederi cu Alfredo Panzini, Emesto Buonaiuti, Vittorio Macchioro. 

Memorabilă e întâlnirea cu Giovanni Papini la Florenţa. „M-a 
întrebat dacă vreau să vorbim franţuzeşte sau italieneşte şi am ales 
italiana. Voiam să-l ascult în limba aceea aspră şi colorată care mă 
fermecase atâţia ani“. ( ibidem , p. 127) 

Italiana totuşi nu se studia în liceu. Adolescentul şi-a procurat 
un manual de învăţare a limbii italiene fără profesor, o gramatică şi 
un dicţionar. Am răsfoit recent, în caietul special, conspectele 
sistematice şi ele ale acestei munci individuale: retroversiuni 
elementare franco-italiene, cuvinte (traduse în româneşte), reguli 
fonetice, morfologice şi sintactice cu aplicaţii practice. 

Ca elev şi student, Eliade a citit şi comentat operele orientaliştilor 
şi istoricilor religiilor: Pettazzoni, Tucci, Luzzi, Macchioro. 

La examenele de sfârşit de an (cu Nae Ionescu) a discutat despre 
filozofia lui Croce, Giovanni Gentile şi Kirkegaard. Pe acesta din 
urmă îl citise în traducere italiană. Tot de unul singur (ajutat de 

gramatici şi de dicţionare), elevul de liceu a început studiul ebraicei, 
persanei şi sanscritei. 

Adăugăm paginile teoretice şi de rezolvare a exerciţiilor practice 
de egipteană, asiriană şi arabă, neamintite de memorialist. 

în privinţa însuşirii sanscritei există trei etape. La începutul 
iniţierii nota şcolăreşte alfabetul şi echivalentul sanscrit al câtorva 
cuvinte: mamă, frate, soră, preot, sacrificator, demon. Ele se află pe 
o foaie intitulată „Dicţionarul meu sanscrit". 

O a doua etapă a avut loc în India, sub supravegherea lui 
Dasgupta. Acesta îi recomandă bibliografia, cerându-i perseverenţă 
şi seriozitate, pentru a putea ajunge din urmă studenţii lui bengalezi. 
Autobiografia şi interviurile (în special cu Claude Henri Rocquet) 
rememorează truda celor 12 ceasuri zilnice petrecute la masa de 
lucru, memorând, transcriind, traducând. 

Despre înverşunarea şi pasiunea învăţăcelului se ştia în ţară încă 
de acum 70 de ani, din paginile Jurnalului, reproduse în volumul 
Şantier (Editura Cugetarea, 1935, p. 23-24): 

„Mă descopăr dintr-odată un pasionat filolog. Aflarea unei 
rădăcini sanscrite e o nouă voluptate, descifrarea unui text e aproape 
un ritual. îl săvârşesc pe îndelete, savurând întreg ceremonialul, fără 
să sar nici o etapă. Chiar dacă ştiu cuvântul, îl caut încă o dată în 
dicţionar, îl declin în gând, îi cercetez toate legile fonetice la care 
e supus un cuvânt, o ţigară. Este aproape o euforie adâncirea aceasta 
în amănuntul nesemnificativ, pasiunea aceasta pentru lucruri extrem 
de mici, inutil de dificile. Idealul meu acum, este să ştiu tot despre 
coelercenţa vocalelor în limbile ariene". 

Dasgupta i-a recomandat un pandit, cu care studia câte 4-5 ore, 
de patru ori pe săptămână. Această fantastică tenacitate l-a dus la 
însuşirea temeinică a limbii. La Paris, în 1945-46, în timp ce redacta 
volumul Techniques du yoga, procurându-şi ultimele tratate şi 
dicţionare îşi va rememora şi îmbogăţi cunoştinţele de sanscrită. 

Tot în India a învăţat bengaleza. Primul paragraf din cel de-al 
zecilea capitol al Memoriilor - O colibă în Himalaya - prezentând 
întoarcerea în ţară, rememora: „Pe vapor îmi plăcea să vorbesc 
bengaleza cu tovarăşul meu de cabină. începusem deja s-o uit, căci, 
după plecarea mea din Bhowanipore o vorbisem tot mai rar. Şi totuşi, 
cu ce pasiune o învăţasem, repetând pe de rost fraze întregi, 
memorizând poeme de-ale lui Tagore, vorbind cu copiii şi vecinii"... 

Nu uităm că în primele luni ale lui 1930, dându-i Maitreyei 
lecţii de franceză, primea de la ea în schimb noţiuni de bengaleză. 

în anii petrecuţi în Peninsula Iberică, învaţă destul de bine 
portugheza. Scrie - ajutat la început de Victor Buescu, apoi singur - 
mai multe articole în această limbă, apărute în Accao. (Latina gintă 
e regină, Camoens şi Eminescu, Eminescu poeta da rasa romena, 
Nicolae îorga, Liviu Rebreanu etc.). 

Primele noţiuni de spaniolă şi le-a însuşit în anii studenţiei. 
Entuziasmat de cărţile de erudiţie ale lui Menendez y Pelayo şi 
Adolfo Bonilla y San Martin, a scris câteva eseuri, apărute în 
Cuvântul. în anii războiului aprofundează aceste cunoştinţe prin 
lecturi şi prin îndelungate discuţii cu eseiştii spanioli Ortega y Gasset 
şi Eugenio d’Ors. 

Amănunte despre succesele obţinute în însuşirea rusei şi tibetanei 
întâlnim sporadic în corespondenţă. Dar de-abia atunci când se vor 
tipări cele peste 4000 de pagini ale Jurnalului inedit, vom putea 
cunoaşte în profunzime şi amănunţit toate aspectele. 

Iată, de pildă, o referire, până azi inedită, datată 21 februarie 
1947: „în ultimele zile, progrese serioase la greacă. Studiez de 
asemenea cu încăpăţânare gramatica latină după tratatele lui Romann. 
E straniu că singura gramatică pe care am învăţat-o serios în viaţa 
mea a fost cea sanscrită. Orice altă gramatică mi se părea 
insuportabilă. Dar acele teribile eforturi din 1928-1931 mi-au prins 
bine. Mă pot încă descurca în textele sanscrite, deşi le-am neglijat 
atâţia ani. Şi studiul oricărei alte limbi indo-europene mi se pare 
infinit mai uşor după ce am trecut prin purgatoriu 44 ... 

De câteva ori Eliade şi-a exprimat admiraţia faţă de savanţii 
care cunoşteau numeroase limbi, exemplificând cu numele lui Tucci, 
Dumezil, Paul Pelliot. Preciza, în acelaşi timp, că el nu avea un 
„geniu lingvistic 44 asemănător. 

Cred că ar trebui contrazis! 



Mircea ‘Ltiade. OntuC. ScriitoruC* 


în preajma centenarului naşterii lui Mircea Eliade s-a intensificat 
vehemenţa iacobină. 

Intransigenţa procurorilor lansează sloganuri ridicole în articole, 
cărţi şi simpozioane. Argumentele, datele, citatele sunt înlocuite cu 
invective, suspiciuni şi insinuări. 

Caracterizarea lui drept un amestec de legionarism şi ceauşism 
a fost destrămată cu uşurinţă de toţi contemporanii scriitorului care 
nu suferă de amnezie, precum şi de numeroase documente. 

Memorialistica lui Pericle Martinescu, Sanda Stolojan, Victor 
Felea, Monica Lovinescu şi Virgil Ierunca oferă amănunte concrete 
despre situaţia reală. Corespondenţa - emisă şi primită -, autentică 
şi nu contrafăcută, a fost adusă în discuţie de apărătorii lui Eliade. 

Calomniatorii de profesie, lărgindu-şi aria clevetirilor, au decretat: 
josnicia caracterului, arivismul, ignoranţa, lipsa de talent şi 
diletantismul atât al istoricului religiilor, orientalistului, cât şi a 
scriitorului. 

Ne propunem să ne oprim la unul din cei mai recenţi spadasini. 
Domnia sa a apărut în anul 2006 şi se numeşte Cătălin Avramescu. 
De ce a tăcut până acum e un mister. Să-i dăm totuşi cuvântul. 
Mircea Eliade este în viziunea Dsale un personaj obsedat de propria 
carieră, un romancier mediocru, un cercetător revendicativ şi 
egolatru, care călătoreşte în Europa pe banii familiei “. [. Dosarul 
Eliade în Revista 22 din 28 februarie- 6 martie 2006]. 

„Eliade a dat dovada, în numeroase ocazii, de o micine 
sufletească îngrijorătoare, de un egoism feroce... de scăderi morale 
consistente. 

Luaţi chestiunea competenţei lingvistice. Studenţii americani ai 
lui Eliade se plâng că nu înţeleg mare lucru din engleza lui Eliade... 

Nu publică nimic de valoare până pe la 40 de ani... Un mărunt 
aspirant pe scena culturală"... [Idei în dialog, nr. 4, aprilie 2006]. 

Niciuna din afirmaţiile de mai sus nu este argumentată. 
„Informaţiile" sunt inexacte, false: lipsa de moralitate, micimea 
sufletească îngrijorătoare, egoismul feroce. 


* Publicat întâi în „Origini”, voi. X, no. 9-10, septembrie-octombrie 2006, 
p. 47-53. 

în diferite perioade ale vieţii - de la copilărie până la senectute 
- cei ce l-au cunoscut s-au referit la seducătoarea sa personalitate. 

Dl Cătălin Avramescu e dator să ne informeze despre sursele 
documentare. După ştiinţa noastră Dsa nu a avut relaţii personale cu 
Eliade. Numele nu îi este menţionat în Jurnal. Cine şi când i-a 
vorbit despre lacunele lingvistice ale „subiectului" său? 

Coincidenţa face ca tocmai în timpul redactării paginilor de faţă 
să citesc un articol aniversar al unui celebru muzicolog, Guy Cherqui, 
apărut într-o importantă revistă italiană de muzică şi reprodus într-o 
publicaţie românească. într-o paranteză e amintit Mircea Eliade „care 
s-a distins printr-o remarcabilă deschidere faţă de limbile şi culturile 
altora. El vorbea opt limbi diverse, printre care sanscrita şi persana". 
[Guy Cherqui, Vocile României, în Amadeus, mai 2006, reprodus şi 
în România Literară nr. 22, 2 iunie 2006). 

Mă simt obligat să-i comunic Dlui Cătălin Avramescu şi alte 
câteva amănunte faptice. 

Până la 40 de ani (adică până în 1947!) Eliade publicase peste 
20 de volume: beletristică, memorialistică şi orientalistică. 

Nuvelistica şi eseistica (în română, franceză, engleză, italiană, 
portugheză şi spaniolă) poate fi consultată în orice Bibliografie. 
Sunt peste o mie de titluri. Desigur că, speriat de o asemenea cifră, 
interlocutorul meu s-ar putea să-i aplice eticheta de grafoman. Voi 
avea grijă să-i iau apărarea în paginile următoare. 

Mai întâi câte ceva despre duritatea termenilor cu care e gratulat 
caracterul victimei. 

Din cele câteva zeci de ore cât am stat alături de Eliade la Paris, 
în septembrie 1985, din studiul celor peste trei mii de scrisori adresate 
de el de-a lungul întregii vieţi, din îndelungatele mele discuţii cu cei 
ce l-au cunoscut bine sau şi-au întreţesut viaţa cu a sa, am ajuns la 
convingerea fermă că a fost un om altruist, generos, cu înalte însuşiri 
morale. 

Octav Şuluţiu scrie în Jurnalul său la 6 iulie 1934: ,Mircea 
Eliade! Ce tip prodigios. Are o forţă vitală extraordinară. Ieri am 
fost la el. De câte ori îl întâlnesc mă simt stimulat, îmi vine pofta 
să lucrez, să scriu, să studiez. E un om care răspândeşte în jur 
energie, nervi. Se dăruieşte tot, deşi rămâne el, mereu el şi cu sine. 
Ce proiecte imense are“. 

Virgil Ierunca - 16 ani mai târziu: 4 iulie 1950: ,Mircea Eliade 
la Paris rămâne... o prezenţă vie pentru mine. De fiecare dată când 

îl revăd, îmi umple sufletul cu o tinereţe stranie, în care încolţesc 
sensuri şi nădejdi nemotivate“ [Trecut-au anii, Edt. Humanitas, 2000]. 

După alţi 30 de ani, vorbind despre Jurnal, Pericle Martinescu, 
mort la sfârşitul lunii decembrie 2005, la 95 de ani, scria: „Fac 
parte din generaţia lui Eliade, l-am cunoscut, l-am apreciat, l-am 
iubit chiar mult în tinereţea mea. Am citit Jurnalul său ca pe Biblie . 
Sincer, echilibat, cu orizonturi vaste, cu o perspicacitate rară în ce 
priveşte judecarea şi interpretarea istoriei contemporane, cu o 
detaşare fermecătoare, în acelaşi timp mereu prezent în istorie' 1 . 

Constantin Noica îmi spunea acum un sfert de veac: ,Jsste 
omul cel mai fascinant pe care mi-a fost dat să-l întâlnesc în viaţă". 

în biblioteca mea se află un exemplar din Mathesis, prima carte 
a lui Noica, apărută în - 1934, dăruită cu autograf autorului romanului 
Maitreyi. Transcriu dedicaţia de pe pagina de gardă: ,JLui Mircea 
Eliade, în faţa căruia am simţit întotdeauna acelaşi lucru: că trebuie 
să mă predau. 

Smerit, 

Dinu Noica “ 

în anii 1980-1981 am stat de vorbă cu cei ce l-au cunoscut pe 
Eliade că elev, student, profesor, publicist. Cele peste 30 de interviuri 
ale mele deşi au apărut în diferite reviste, nu au primit aprobarea cenzurii 
să fie înmănunchiate într-o carte decât după 22 decembrie 1989. 

Spicuiesc câteva pasaje din volumul meu Convorbiri cu şi despre 
Mircea Eliade (Editura Humanitas, 1998). 

Ionel Jianu: „Nimeni nu realiza «cota de simpatie» şi totala 
adeziune a publicului pe care Eliade le obţinea prin vraja sa. 
Ascultându-1 aveai impresia că intensitatea trăirii sale se comunica 
publicului prin unde nevăzute şi îl fascina...“ 

Nicolae Steinhardt: „A fost o imensă bucurie, un suflu de aer 
proaspăt, ca de ieşire dintr-o cameră cu miros greu, un colţ de cer 
albastru după boală şi apăsare, ca în Ciuma lui Camus, care atunci 
când flagelul începe a da înapoi, oamenii din nou îndrăznesc a privi 
firmamentul... Cât de fericit sunt, cât de covârşit şi blagoslovit mă 
simt pentru a mă fi învrednicit de simpatia unui om ca Mircea Eliade! 
Cât de neverosimil îmi pare! Ce aspră se pricepe viaţa a fi - dar şi, 
uneori - cum se mai întrece în a-şi manifesta, în postura de zână 
bună, capacitatea alinătoare... Eliade vorbeşte şi scrie cald, fără urmă 
de morgă, suficienţă, afecţiune, solemnitate. E - în epistole, în 

convorbiri - slobod, amical, cuceritor, întocmai ca în nuvelele, 
romanele şi eseurile sale, cărora nimeni nu le-ar putea contesta 
spontaneitatea şi puterea fascinatorie. Ferice de toţi acei cărora - ca 
mine - li s-au vădit! 

Să ne bucurăm, adaug eu bătrâneşte, să ne bucurăm că un 
compatriot al nostru se numără printre marii erudiţi şi savanţi ai 
lumii, dar şi pentru faptul că e un fermecător romancier şi nuvelist 
- un mare scriitor român - şi că, pe deasupra, e un om de mare 
omenie şi mare distincţie sufletească"... 

Iată cum îl portretizează Arşavir Acterian: „Blond, nici înalt, 
nici scund, foarte mobil - argint viu; purtând ochelari în permanenţă, 
din dosul cărora ochii te fixau, cercetători; timid, nereuşind totuşi 
să-şi anuleze provizoriu timiditatea prin cascada sa verbală, cascadă 
ce făcea uneori copleşitoare prezenţa lui oriunde s-ar fi aflat; cu 
tăceri al căror gheţar ar fi fost greu să pătrunzi; atent faţă de 
interlocutorul său şi totdeauna politicos, ştiind să şi asculte când era 
cazul, cu gravitate, dar fără răceală; sobru, simplu, nepretenţios dar 
distant uneori, ştiind ce elocvenţă poate avea «patosul distanţei»; 
înflăcărat îndeosebi, neostoit înflăcărat".. 

Ion Biberi, Barbu Brezianu, Ioan Coman, Dan Petraşincu, Edgar 
Papu, Rica Botez, Mihai Şora, mi-au prezentat fapte, întâmplări, 
amintiri într-o tonalitate asemănătoare. Omul Mircea Eliade te 
captiva! Şi în discuţiile mele nedestinate publicităţii mi-au spus toţi 
acelaşi lucru - cu cuvinte diferite: Mircea Mărcuîescu, Beno 
Sebastian, Eugen Relgis şi surorile sale (Adelina Derevici şi Eugenia 
Soru), Sorana Ţopa, Alexandru Rosetti, Petru Comamescu, Alain 
Guillermou, Leon Kalustian, Ioaan Masoff, Gheorghe Bulgăr. Era 
fermecător! Simplu şi firesc, conştient de propria lui valoare, 
alternând excesele de megalomanie cu cele de „amendare" severă a 
propriilor sale creaţii. 

Ca să fiu mai convingător şi să nu fiu acuzat de o pledoarie 
pro-domo, voi extrage frânturi de portretizare dintr-o altă lucrare. E 
vorba mai ales de cei ce l-au cunoscut pe Eliade în America, în 
ultimii săi 30 de ani de viaţă. Mă refer la cartea lui Florin Ţurcanu 
Mircea Eliade, prizonierul istoriei. In două recenzii am elogiat 
caracterul documentar al acestei monumentale biografii, oprindu-mă 
şi la „petele ei albe", criticând şi unele lipsuri. Autorul citează cu 
conştiinciozitate părerile a 40 de profesori şi savanţi despre Eliade. 

Aspectele esenţiale ale acestor mărturii orale şi scrise coincid 

cu cele spuse de partenerii mei, contrazic - fără nici o excepţie - pe 
Cătălin Avramescu. 

Wendy Dojiiger: „Era ireproşabil sub toate aspectele" (p. 599 - 
versiunea Edit. Humanitas, 2005) 

Frank Reynolds: „Nu cred să fi fost vreun student care să nu-1 
fi iubit şi respectat" (idem, p. 568) 

Bruce Lincoln: „Energia şi încântarea mi se transmiteau şi mie... 
Experienţa mea personală îmi interzice să cred că nutrea sentimente 
antisemite în anii maturităţii" (p. 567-68) 

Norman Girardot: „Nu am remarcat niciodată la Eliade 
comportarea asociată adesea cu primadonele din lumea academică, 
sau cu anumiţi guru la modă" (p. 565) 

Douglas AUen: „M-a sprijinit întotdeauna şi chiar de o manieră 
energică atunci când am fost dat afară de la Southern Illinois 
University pentru atitudinea mea anti-războinică" (p. 591) 

Amintirea luminoasă a lui Eliade lait-motivul tuturor evocărilor 
[Evelyn Kitagawa despre legăturile dintre soţul ei, Joseph şi Mircea 
şi felul cum au fost captivaţi de Profesor: Charles Long, Jerald 
Brauer, John Nef, Jonathan Z. Smith, Jaroslav Pelikan, Mac Ricketts, 
etc.] 

Unde e micimea sufletească îngrijorătoare în numeroase ocazii, 
egoismul feroce şi celelalte scăderi morale consistente? Să se fi 
înşelat chiar toţi cei peste o sută de savanţi, scriitori, profesori? Să 
avem de-a face cu o fire duplicitară? 

JŞi opera literară a lui Eliade e considerată de procurorul nostru 
drept derizorie şi insignifiantă. 

Vom oferi câteva contra-argumente, limitându-ne la perioada 
dinaintea împlinirii vârstei de 40 de ani când era „un mărunt aspirant 
pe scena culturală “ (citatul aparţine Dlui Avramescu). 

Anişoara Odeanu avea o altă părere: „Mircea Eliade a fost 
singura permanenţă a vieţii mele din ultimii zece ani, o epocă în 
care s-au schimbat şi s-au dărâmat atâtea lucruri... Mircea Eliade e 
mai mult decât un romancier, altceva decât un filozof sau un autor 
de eseuri. E una din cele mai complexe personalităţi pe care am 
întâlnit-o. Mircea Eliade e o lume întreagă ce, pentru acei ce îl 
cunosc şi l-au urmărit în toată opera sa e un continuu prilej de 
surprize şi de încântări ce nu se epuizează niciodată. Dsa mărturiseşte 
de altfel undeva că este continuu zbuciumat de două tendinţe opuse 

una alteia: setea pentru cercetările ştiinţifice, pentru munca intensă 
şi susţinută de bibliotecă, pe de o parte - pe de alta nostalgia aventurii 
în sensul ei de geografie, de pitoresc, în sensul ei donchişotesc, care 
este înşăşi condiţia creaţiei şi cercetărilor. Cred că, din ciocnirea 
între aceste două tendinţe, în loc să rezulte o anulare, o oprire într-un 
punct mort, a ieşit dimpotrivă acea prodigioasă personalitate, una 
din cele mai autentice, mai vaste şi mai complexe pe care le-a avut 
cultura noastră în ultimele decade“. (Viaţa, an II, 1942, iulie 27, nr. 
458, p.2) 

Cum pot fi justificate afirmaţiile tinerei scriitoare? Ce publicase 
până atunci Mircea Eliade, care abia împlinise 35 de ani? 

Cartea de debut, Isabel şi apele Diavolului (1930), roman al 
aventurii spirituale, folosind analiza psihologică, amesteca visul cu 
realitatea, debordând de vitalitate. 

Celebritatea scriitorului se datorează romanului Maitreyi (1933), 
tradus în zece limbi. Acest tulburător poem de dragoste a fost asemuit 
cu capodoperele literaturii universale Daphnis şi Chloe, Tristan şi 
holda, Manon Lescaut, Paul şi Virginia. 

Din ciclul romanelor realiste face parte întoarcerea din rai 
(1934) în care predomină monologul interior şi Huliganii (1935), 
amplă frescă socială. Nunta în cer (1939) e o fascinantă poveste de 
dragoste. 

Fantasticul este o altă dimensiune fundamentală a beletristicii 
eliadeşti. în acest domeniu menţionez: Domnişoara Christina (1936), 
Şarpele (1937), Secretul Doctorului Honigberger (1940), Nopţi la 
Serampore (1940). Primele două sunt strâns legate de folclorul 
românesc, iar celelalte două, dezvăluind „tainele 44 aflate în India, ne 
prezintă ceva din „tărâmul nevăzut 44 . Cunoscând mai multe ediţii, 
distinse cu importante premii, aceste cărţi au fost primite cu entuziasm 
de cititori şi de cei mai importanţi critici, istorici literari şi eseişti 
ai vremii: E. Lovinescu, George Călinescu, Şerban Cioculescu, 
Perpessicius, Pompiliu Constantinescu, Vladimir Streinu, Octav 
Şuluţiu, Ion Chinezu, Mihail Sebastian, Bazil Munteanu, Ion Biberi, 
Petru Comamescu, etc. 

Au fost scrise sute de pagini despre varietatea tipurilor, 
autenticitate, arhitectonică, uşurinţa de a folosi mai multe tehnici, 
efervescenţa spiritului, portretistica, virtuozitatea, dramatica realizare 
a atâtor probleme psihologice. 

Şerban Cioculescu îşi începea recenzia la întoarcerea din rai 

prin fraza: „Dl Mircea Eliade este cineva prin talent, inteligenţă şi 
cultură (termeni care nu se exclud, dar nici nu se întrunesc laolaltă 
obişnuit”. ( Revista Fundaţiilor Regale, nr. 4, aprilie 1934). 

Maitreyi a prilejuit cele mai numeroase şi mai variate elogii. 

Pompiliu Constantinescu a demonstrat „excepţionala valoare a 
cărţii” [Vremea, 21 mai 1933]. Superlativele absolute le întâlnim şi 
în cronica lui Perpessicius, care se referă la „pagini captivante... o 
culoare şi un timbru inedit pentru literatura noastră” [Cuvântul, 14 
mai 1933]. 

Eugen Lovinescu e încântat de acest „fermecător poem de iubire, 
în nici o legătură cu epica, de o puritate de sentimente, de o exaltare 
lirică, de o pastă atât de fină şi atât de ciudată a eroinei în decorul 
unui peisaj inedit”. [Adevărul, 24 februarie 1937] 

Mihail Sebastian, după ce la 15 februarie 1933 scrisese că 
„Mircea Eliade e cea mai răscolitoare apariţie a ultimului deceniu în 
literatura românească”, peste câteva luni semna o superbă cronică 
literară a romanului Maitreyi: 

„Istoria literară românească va păstra cartea aceasta pentru 
nenumărate argumente de ordin artistic. într-o epică plină de averi, 
arendaşi revoltaţi social de stil semănătorist, cucoane sentimentale 
şi eroi superiori rataţi în provincie, într-o asemenea epică, oamenii, 
culorile, situaţiile, portretele lui Mircea Eliade însemnează o puternică 
şi decisivă revoluţie... 

Lucru pe care l-am remarcat şi altă dată, când am vorbit despre 
tulburătoarea domnişoară Roth din Isabel. Paul Sterian îmi spunea 
de curând că plecarea lui Mircea Eliade în India echivalează pentru 
romanul românesc cu plecarea lui Delacroix în Algeria pentru plastica 
franceză. Comparaţia mi se pare neasemuit de fericită. Cine a văzut 
vreodată o colecţie Delacroix va verifica această apropiere. 

Mircea Eliade îi deschide romanului românesc ţinuturi umane 
noi, îi aduce prin ferestre brusc deschise un alt cer, o altă lumină, 
alte culori, de o intensitate până la el neştiută, psihologii, siluete, 
drame şi momente care nu creează numai un mare scriitor, dar 
inaugurează un alt drum în arta noastră literară”. [România literară, 
nr. 64, 6 mai 1933] 

Scriitorul francez Jean Mărie Le Clezio (n. 1940) proiecta în 
universalitate creaţia scriitorului român: „Fiecare carte a lui Mircea 
Eliade este un eveniment în gândirea Occidentului, deoarece cărţile 
sale sunt cărţi adevărate, asemenea amprentelor şi inscripţiilor care 

nu sunt făcute numai din cuvinte şi forme, ci creează în jurul lor un 
mister, un halou de lumină, care ne atrag şi ne fac bine. Se află în 
creaţiile poetice şi spirituale ale lui Eliade ceva care atinge esenţialul: 
o muzică s-ar putea spune, muzica primului cuvânt, căci, la fel ca 
în mit puterea obsesiei misterioase a repetiţiei, unită cu exaltarea 
inteligentă a melodiei şi a arhitecturii temelor, merg în străfundul 
sufletului nostru şi-l fac să vibreze“. [La Quainzine litteraire, nr. 
197, 15-31 martie 1979] 

Şi pentru că veni vorba despre aprecierea beletristicei lui Eliade 
de către reputate personalităţi de peste hotare, amintesc numele lui 
Marcel Brion, Pierre Klossovski, Henry Corbin, Bernard Pivot, 
Gaston Bachelard, Giuseppe Tucci. De cele mai numeroase referiri 
s-au bucurat: Şarpele, Secretul Doctorului Honigberger, Nopţi la 
Serempore şi Maitreyi. 

Bachelard numea Maitreyi „o mitologie a voluptăţii" (1950), iar 
Tucci remarca, după lectura romanului: „Ceva dintr-o Indie contemporană 
autentică se reflectă într-o operă literară europeană". (1951) 

Eliade a fost totuşi un om în came şi oase, nu un zeu sau un 
supraom. 

Specialiştii au arătat în peste 200 de volume omagiale, monografii 
şi teze de doctorat ceea ce îi datorează istoria religiilor şi 
orientalistică. 

El ocupă un important loc şi în istoria literaturii noastre. Valoarea 
scriitorului român Mircea Eliade nu trebuie nici supralicitată, dar 
nici subevaluată. 

Exegeţii români şi străini chiar şi atunci când scriau despre 
„capodoperele unui scriitor genial", i-au reproşat înrâurirea execivă 
a operelor lui Andre Gide, Aldous Huxley şi Joyce. 

A fost criticat cu asprime de Şerban Cioculescu şi Ion Chinezu 
pentru neglijenţe stilistice, confuzii de termeni, inadvertenţe. 
Constantin Noica - bunul său prieten care îi scria la 24 aprilie 1936 : 
„De la tine deţin o anumită febră, gustul de a şti cât mai mult şi 
curajul de a formula cât mai mult" - e acelaşi care îi enumera fără 
milă, zeci de greşeli dintr-o operă literară. Reproşându-i graba, 
superficialitatea, erorile gramaticale şi stilistice, indica pagina şi 
rândul din volum unde se afla fiecare eroare. „Nu cizelezi destul 
detaliile, nu echilibrezi bine, nu dozezi bine". [Mircea Eliade şi 
corespondenţii săi, voi. III, p. 225) 

La fel procedase şi Şerban Cioculescu, anexând o pagină a 
incorectitudinilor la sfârşitul cronicii sale din aprilie 1934. 

„Lecţia" i-a priit eroului nostru. După 1935 incongruenţele şi 
neconcordanţele vor dispare din operele sale literare. 

Acuzele nejustificate din articolele Dlui Cătălin Avramescu nu 
sunt doar la adresa lui Eliade. Sunt contestaţi toţi marii noştri critici 
interbelici. Incompetenţi şi impostori, ei nu au fost în stare să 
aprecieze la justa lui valoare un scriitor ratat cu numele Mircea 
Eliade. S-au lăsat influenţaţi şi câţiva critici, filozofi, istorici şi 
antropologi francezi, italieni, americani. Păcat! 

Să nu uităm! Inculpatul nostru e şi autorul câtorva sute de eseuri. 
O parte din ele au fost incluse în volumele: Oceanografie (1934), 
Fragmentarium (1939), Insula lui Euthanasius (1943). 

După război a creat cel puţin trei capodopere: romanul Noaptea 
de Sânziene şi nuvelele La Ţigănci şi Pe Strada Mântuleasa. 

Cronica literară a volumului în curte la Dionis (1981) se intitula 
Sărbătoarea povestirii şi era semnată Nicolae Manolescu. Activitatea 
autorului (Mircea Eliade), a îngrijitorului ediţiei (Eugen Simion) şi 
a recenzentului (Nicoale Manolescu) îmi erau bine cunoscute. 

„Instrumentele de lucru" ale pescuitorului în ape tulburi ar trebui 
şi ele atestate. 

Cine îl reciclează?* 


* în 1934 un publicist obscur - Ilarie Dobridor a publicat articolul Un foarte 
oarecare: Mircea Eliade . Se referea însă la o singură carte (India! considerată de 
Pompiliu Constantinescu drept o reuşită. 

Denigratorii au evoluat: contestă întreaga operă literară a lui Eliade (fără ar¬ 
gumente!). Ce se va întâmpla peste alţi 70 de ani cu Dl Cătălin Avramescu? Va 
mai figura Eliade în istoria literaturii române, sau numele lui va fi înlocuit cu al 
celui ce-1 nega în 2006. 

Din cei doi - cine e... un foarte oarecare ? 

P.S. 2006: între timp, dl. Cătălin Avramescu a fost bogat răsplătit probabil şi 
pentru pietrele aruncate în Mircea Eliade. întrebarea cu care îmi încheiam artico¬ 
lul nu-şi mai are prin urmare rostul. 



După douăzeci de ani* 

îl cunoşteam bine pe Eliade şi înainte de a-1 fi văzut în came şi 
oase. îi citisem cărţile, îi copiasem articolele, îi cercetasem 
manuscrisele, îi privisem zeci de fotografii, portrete şi chiar caricaturi. 
Descoperisem şi comentasem inedite, cercetasem scrisorile emise de 
el în adolescenţă, maturitate şi senectute. Mi-era familiar scrisul 
ordonat şi citeţ al textelor, cât şi cel nervos, aproape hieroglific, cu 
prescurtări semi-stenografice din însemările însăilate în grabă, pe 
genunchi. Mă exersasem să descifrez şi rândurile aproape ilizibile 
ale epistolelor din perioada crizelor de artrită. Reuşeam să datez - 
după grafie - epoca zămislirii unei pagini eliadiste. 

în cele câteva zeci de ore petrecute în preajma Profesorului, în 
august-septembrie 1985, pot spune că am reuşit să-l cunosc însă cu 
adevărat. 

L-am observat cu atenţie în timp ce scria, citea sau vorbea, 
privindu-1 amuzat de stângăcia cu care trebăluia prin casă. I-am fost 
alături când îşi sorbea băutura şi mă fâstâceam de atenţia acordată 
de el pălăvrăgelilor mele. 

Mi-a rămas întipărit în memorie inconfundabilul timbru al vocii 
sale, trecând pe nesimţite de la un „registru" la altul: tonalitatea 
melancolic- nostalgică a evocării Bucureştiului tinereţii sale se 
deosebea esenţial de seriozitatea şi intransigenţa acuzării delatorilor, 
politrucilor şi ariviştilor. Badinajul relatării detaliilor unor întâmplări 
erotice era diferit de zâmbetul şăgalnic şi îngăduitor - uneori ironic 
- din „portretele" făcute unor confraţi. 

Aud şi azi râsul lui în cascade la poanta unei întâmplări hazlii 
relatate de el sau de interlocutor. 

Oricât ne-am fi îndepărtat de la subiect, revenea mereu la tema 
centrală a convorbirii noastre: cultura şi literatura. 

întrevederile mele cu Mircea Eliade m-au impresionat profund. 
Pentru prima oară în viaţă am cunoscut un om excepţional, cu o rară 
sensibilitate, ospitalier, modest şi generos. 

Până în ultimul moment al vieţii îmi va rămâne fixat pe retină 
chipul lui blajin şi îngăduitor, sincer şi firesc, lipsit de orice morgă 
şi prefăcătorie. 


Publicat întâi în „Origini”, voi. X, no. 1-2-3, ianuarie-martie 2006, p. 23-25. 

întâlnirile mele cu Mircea Eliade m-au apropiat pe nesimţite de 
alte personalităţi care şi-au întretăiat drumul vieţii cu cel al autorului 
Mitului eternei reîntoarceri. Mulţi dintre ei nu mai există decât în 
amintirea noastră. Sunt umbre şi fum... Simt nevoia să amintesc pe 
câţiva dintre ei. 

Constantin Noica - împreună cu care mi-am propus să editez 
Operele complete ale lui Eliade în 45, 40 şi în cele din urmă în 30 
de volume, mi-a scris peste 20 de scrisori măgulitoare, mi-a dăruit 
cărţi cu autografe. Pe pagina de gardă a uneia dintre ele (Descartes) 
oferită iniţial prietenului său, a scris: ,fui Mircea Handoca, această 
cărticică dată întâi lui Mircea Eliade, celid care a cimentat prietenia 
noastră şi ceva esenţial în cultura românească, cu dragoste 

Constantin Noica, 1985 “ 

împreună cu Constantin Noica am bătut la multe porţi ale 
forurilor de decizie spre a edita - în regim comunist - Operele de 
tinereţe ale lui Mircea Eliade. De abia după 22 decembrie 1989 
dezideratul nostru a putut fi îndeplinit. Primele trei volume [Cum 
am găsit piatra filozofală (1966), Misterele şi iniţierea orientală 
(1998), Itinerariu spiritual (2003)] le-am dedicat Amintirii lui 
Constantin Noica 1 ' 1 '. 

în cei 20 de ani trecuţi i-am editat o carte Istoricitate şi eternitate, 
unde am reprodus zece eseuri ale filozofului despre Eliade. Unul 
dintre ele, Urma paşilor săi, începe astfel: ,JLa moartea lui Eminescu, 
trei prim-miniştri au însoţit convoiul funerar până la locul de veci. La 
moartea peste ţări şi ape, a celui mai mare om de cultură român din 
veacul XX nu l-a putut însoţi decât tăcerea, în sânul obştei sale “... 

Ionel Jianu eminent critic de artă s-a stabilit la Paris în 1961. 

L-am cunoscut mai întâi prin... corespondenţă. Prin 1979-1980 
i-am scris punându-i numeroase întrebări despre scriitorul meu 
preferat, prototipurile cărţilor lui, mansarda din Strada Melodiei, 
prieteni, discuţii, atmosfera epocii, amănunte despre Forum şi 
Criterion şi atâtea altele. Interlocutorul meu mi-a răspuns cu deosebită 
solicitudine. Cercetând apoi arhiva din ţară a lui Eliade am descoperit 
câteva zeci de scrisori semnate de Ionel Jianu. Am aflat noi amănunte 
despre cei doi şi date de istorie literară evocând efevescenţa culturală 
a perioadei 1928-1931. 

Geneza şi ecourile din epocă ale romanului Isabel şi apele 
Diavolului şi (în parte) ale Luminii ce se stinge pot fi reconstituite 
pe baza acestei corespondenţe. Am xeroxat scrisorile respective, 

trimiţându-i-le la Paris expeditorului. Acesta, recitindu-le, după 
jumătate de veac, a fost profund emoţionat. 

în septembrie 1985 mi-am făcut timp să-l cunosc personal şi pe 
prietenul din tinereţe al lui Eliade. Am stat câteva ore de vorbă cu 
Ionel şi Marga Jianu în cochetul lor apartament din Avenue Stephane 
Mallarme, o adevărată galerie de artă în miniatură. 

întors acasă am continuat corespondenţa solicitându-i alte 
informaţii bibliografice. La îndemnul meu a început să-şi scrie 
memoriile, publicate în patru numere consecutive din 1988 ale 
„Revistei de istorie şi teorie literară”. 

întristat de moartea lui Eliade mi-a trimis articolele şi intervenţiile 
sale orale prilejuite de aceasta, scriindu-mi la 8 iunie 1986: „ Cum 
ştiu că ai cel mai complet dosar despre Mircea, aceste texte te vor 
interesa, dacă vei scrie vreodată povestea unei exemplare prietenii. 
Căci pe lângă multe alte virtuţi, Mircea avea darul prieteniei .“ 
Câţiva ani mai târziu, când a început campania denigratoare 
împotriva lui Eliade, Ionel Jianu - intelectual evreu! - mi-a scris 
îndurerat cât de fanteziste, ridicole şi nedrepte sunt acuzele de 
antisemitism aduse prietenului său. 

în 2001 i-am editat lui Ionel Jianu Albumul Brâncuşi - analizând 
în prefaţă legăturile dintre marele sculptor - Mircea Eliade şi 
Constantin Noica. 

Arşavir Acterian, ziarist din aceeaşi generaţie, a făcut numeroşi 
ani de închisoare în timpul regimului comunist. 

Cu o pensie ridicol de mică, era ajutat de Eliade din când în 
când cu mici sume. 

L-am cunoscut prin 1980. Mi-a dat spre lectură jurnalul său şi 
pe cel al sorei sale (în manuscris). Am aflat din aceste texte date 
inedite despre biografia lui Eliade, pe care le-am folosit în monografia 
mea consacrată scriitorului (1992). 

Mă vizita lunar - singur sau însoţit de Barbu Brezianu. Să 
amintesc tema discuţiilor noastre? Nu e nevoie de prea multă 
perspicacitate: Mircea Eliade, mansarda din strada Melodiei, 
atmosfera din redacţiile revistelor bucureştene. 

Cezar Baltag. Nu făcea parte din generaţia celor trei predecesori. 
Era mai tânăr decât mine cu 10 ani. Preocupat de studiul operelor 
de istorie a religiilor şi orientalistică, începuse să înveţe limba 
sanscrită. Ne întâlneam aproape săptămânal, discutând despre puterea 
de muncă şi genialitatea scriitorului şi savantului. 



180 


Mircea Handoca 


Am regretat împreună, în toamna anului 1981, plecarea lui Sergiu 
Al. - George, ne-am comunicat reciproc veştile despre ultimele clipe 
ale lui Mircea Eliade în aprilie 1986 şi am fost îndureraţi la începutul 
lui decembrie 1987 când s-a stins Constantin Noica, două zile înainte 
ca Elena, soţia lui Cezar, să fi trecut pe celălalt tărâm. 

Eseist erudit, traducător desăvârşit - dar mai presus de toate om 
discret şi modest, uneori trist, aparent absent, adesea volubil sau 
ironic. 

Ultima carte - Paradoxul semnelor - are un autograf adresat 
mie şi soţiei: „în semn de preţuire şi dragoste întru Eliade şi multe 
altele... 3 ianuarie 1997 - în amintirea vechilor seri de 3 ianuarie .“ 

La 3 ianuarie ne întâlneam, de prin 1978, acasă la mine.într-un 
an, sau la el în celălalt, având un invitat de excepţie: Constantin 
Noica. Pot fi uitate oare aceste adevărate banchete de idei, înnobilate 
de generozitatea şi verva „îndrăcită 44 a oaspetelui nostru? 

Pe pagina de gardă a celor trei volume din Istoria credinţelor 
şi ideilor religioase - traduse de el - recitesc dedicaţiile măgulitoare, 
datate 17 octombrie 1981, 16 decembrie 1986, 22 martie 1988. 

I-am admirat (fără să i-o spun vreodată, vai!) perseverenţa, 
îndârjirea, puterea de muncă, erudiţia şi acribia. 

Aud parcă tremurul vocii şi puternica lui emoţie atunci când 
m-a ajutat, cu 15 ani în urmă să descriffez scrisorile lui Dasgupta şi 
Coomaraswamy adresate lui Eliade. 

Inima lui Cezar a încetat să bată marţi, 27 mai 1997, ora 9 
dimineaţa. în Adevărul literar şi artistic, din 1 iunie 1997 am publicat 
scrisorile primite de poet de la Mircea Eliade. 

Sergiu Al. - George. L-am cunoscut, din păcate, foarte târziu, la 
sfârşitul lui 1979 sau începutul lui 1980, cu puţin înainte de nedreptul 
şi neaşteptatul său sfârşit. 

M-am întâlnit doar de 5-6 ori cu Sergiu Al.-George, pe care 
l-am îndrăgit din primul moment. De fiecare dată am stat împreună 
de vorbă ore în şir despre Mircea Eliade şi cărţile sale. 

în vara anului 1981 (la penultima noastră întrevedere), i-am 
propus să-mi răspundă la un interviu pentru proiectata mea carte 
Convorbiri cu şi despre Mircea Eliade. S-a bucurat mult şi cele 8 
pagini dactilografiate ale discuţiei noastre constituie azi un text de 
Referinţă în exegeza eliadescă. 

în toamna lui 1981 incredibila veste a morţii lui m-a zguduit. La 
16 noiembrie 1981 îi scriam lui Eliade: „O veste tristă. S-a prăpădit 

zilele trecute Sergiu Al.-George. Deşi îl cunoscusem de curând, ne 
împrietenisem (în ultima vreme, toţi cei ce ne ocupam - într-un fel 
sau altul - de viaţa şi opera lui Mircea Eliade, toţi cei ce-1 înţelegem 
şi-l iubim, ne simţim parcă apropiaţi între noi). 

Cu câteva zile înainte de a pleca la un Congres în India îi 
apăruse cartea Arhaic şi universal. Era fericit. Vă trimisese un 
exemplar la Paris şi mă întreba mereu (şi pe Cezar Baltag la fel!) «O 
să-i placă domnului Eliade? Nu se va supăra domnul profesor 
Eliade?». 

Luni, 9 noiembrie - seara - am vorbit cu el la telefon aproape 
o oră. Era de o volubilitate extraordinară. Mi-a povestit despre 
călătoria făcută, despre Institutul de orientalistică proiectat, despre 
nerăbdarea de a afla părerea D-stră asupra cărţii. A doua zi - marţi 
seară - a murit (după ce dimineaţa, simţindu-se rău şi-a făcut o 
electro-cardiogramă care i-a ieşit perfect). 

Scrieţi, vă rog, pentru o publicaţie românească o pagină - două 
despre acest om deosebit. Fie despre ultima lui carte, fie despre cele 
două-trei întrevederi pe care le-aţi avut cu el. Trimiteţi-mi aceste 
rânduri ca să le dau revistei România literară. Memoria lui Sergiu 
Al.-George merită un scurt articol scris de Mircea Eliade, cu atât 
mai mult cu cât nu aţi publicat de 40 de ani nici un articol în 
periodicile din România...“ 

Am primit evocarea lui Eliade pe care am publicat-o însoţită de 
o prezentare de-a mea, încheiată cu următorul paragraf: „Sit tibi 
terra levis, iubite Sergiu Al.-George! Dormi liniştit! Lui Mircea Eliade 
i-a plăcut cartea!“... 

* 

îmi place să cred că toţi cei cinci s-au întâlnit cu Eliade în 
tărâmul nevăzut. < 

Doctorul Honigberger şi doctorul Zerlendi i-a călăuzit - probabil! 
- prin tainicele ţinuturi ale Shambalei, dezvăluindu-le „secretul". 



‘Editarea op ere tor 
[ui Mircea ECiade* 


După cum se ştie, între 1944-1967 Eliade nu a avut drept de 
semnătură. Numele lui nu putea fi citat în studii, eseuri sau note 
anodine. E drept că în aceşti ani el a figurat ca personaj principal 
în postura unui scriitor fără talent, mistic şi obscurantist, sau a unui 
om de ştiinţă retrograd şi ignorant, în câteva articole din Glasul 
patriei. 

în toamna anului 1967 strategia şi tactica forurilor de decizie 
comuniste faţă de Mircea Eliade s-a schimbat. Au început să apară 
în revistele româneşti câteva dintre nuvelele recente ale scriitorului, 
alături de recenzii şi exegeze asupra craţiei sale antebelice. 

Cu chiu şi vai, în decembrie 1969 are loc debutul editorial: 
Maitreyi şi Nunta în cer (studiu introductiv de Dumitru Micu) şi în 
vara anului următor volumul La ţigănci şi alte povestiri, prefaţat de 
Sorin Alexandrescu. 

Despre primele două volume şi în special despre dramaticele lor 
avataruri aflăm din scrisorile autorului adresate lui D. Micu. 

Epistolele încă inedite ale lui Mihail Şora ne dezvăluie alte 
câteva amănunte. 

în cei aproape 20 de ani - cât Parcele i-au mai îngăduit să 
trăiască - scriitorul n-a avut bucuria de a-şi mai vedea tipărite - 
în volum - absolut nici una din operele sale literare interbelice. 

în toată această perioadă au existat cele mai fantastice proiecte 
de apariţie a Operelor complete, incluse în fantasmagorice planuri 
editoriale. 

E drept că în aceşti ani am reuşit să public (alături de alţi 
doi-trei publicişti) mai multe texte inedite ale lui Mircea Eliade în: 
Manuscriptum, Revista de istorie şi teorie literară, România literară, 
Viaţa Românească, Steaua, Vatra etc. 

în toamna anului 1973, Aurel Martin, director al Editurii pentru 
literatură l-a vizitat pe Eliade la Chicago, rugându-1 să alcătuiască 
un plan de editare a operelor sale complete. 

La 17 august 1976 a avut surpriza să primească un proiect gândit 


Publicat întâi în „Origini”, voi. IX, no. 4-5, mai-iunie 2005, p. 26-30. 

cronologic şi tematic, în 26 de volume. Textul a apărut în Revista de 

istorie şi teorie literară, nr. 4, 1986, p. 147 şi este acesta: 

OPERA OMNIA 

Voi. I — Isabel şi apele diavolului, Maitreyi, Domnişoara Christina, 
Şarpele: Apendice. Romanul adolescentului miop; Gaudeamus 
(manuscrisele se găsesc în arhiva surorii mele, Corina 
Alexandrescu, Str. Sublocotenent Stăniloiu, Nr. 7). 

Voi. II - întoarcerea din rai, Huliganii, Nunta din cer. Apendice: 
Lumina ce se stinge. 

Voi. III - Noaptea de Sânziene. 

Voi. IV - Nuvele I: Aventură, întâlnire (în volumul Şarpele)', Secretul 
Doctorului Honigberger; Nopţi la Serampore; Un om mare; 
12.000 capete de vită; Fata căpitanului; O fotografie veche de 
12 ani; Ghicitor în pietre. Apendice: Schiţe şi nuvele din tinereţe, 
publicate în reviste, 1923-1928. 

Voi. V - Nuvele II: La Ţigănci; Podul; Adio!; Şanţurile; Ivan; Pe 
strada Mântuleasa; în curte la Dionis; Uniforme de general; 
Incognito la Buchenwald ; Pelerina. Apendice: într-o cazarmă. 

Voi. VI- Carnete: India; Carnete de drum (1936-37-38; în Vremea 
etc); Jurnal la Cordoba (1944). Apendice: foiletoanele din Italia 
şi Elveţia (Cuvântul 1927-28). 

Voi. VII - Eseuri şi foiletoane: Itinerariu spiritual; foiletoane din 
Cuvântul 1925-1931. Apendice: articole din adolescenţă. 

Voi. VIII - Foiletoane II: Oceanografie; Fragmentarium; Glossarium 
(în parte inedit; articole publicate în 1932-1940). 

Voi. IX - Insula lui Euthanasius; cele două studii din Revista 
Fundaţiilor: Limbajele secrete, Ierburile de sub cruce; 
Introducere la Ediţia Hasdeu. 

Voi. X - Eseuri şi articole 1940-1975. Apendice: Os Romanos; 
articole publicate în portugheză, 1941-45. 

Voi. XI-XIII -Jurnal 1940-1975. Apendice: Jurnalul din adolescenţă, 
manuscrise în Arhiva Corina Alexandrescu. 

Voi. XIV - Istoria religiilor; folclor, Istoria culturii I, studii şi articole 
scrise în româneşte, 1927-1940; Alchimia Asiatică; Cosmologie 
şi alchimie babiloniană; Mitul reintegrării; Comentarii la 
legenda Meşterului Manole; Articole din Revista de Filozofie, 
Vremea etc. 

Voi. XV - Amintiri I—III (Partea a Il-a ş a IlI-a, publicate fragmentar. 

cuprind perioada indiană, 1928-1931, şi anii 1931-1940, până 
la plecarea în Anglia). 

Voi. XVI - Teatru: Iphigenia; Aventura spirituală (1945); Coloana 
nesfârşită (1969). Apendice: fragmente manuscrise din 1241 şi 
Oameni şi pietre (scrise în Portugalia; se află în arhiva personală, 
Place Charles Dullin). 

Voi. XVII - Istoria religiilor ed. II: textul românesc al lui Trăite 
d’Histoire des Religions şi Le Mythe de l’eternei Retour 
(manuscrise în arhiva Place Charles Dullin). 

Voi. XVIII - Traducerea - sau reeditarea textului francez al volumului 
Yoga: Immortalite et Liberte. Apendice: Yoga (1936); Technique 
du Yoga (1948). 

Voi. XVX - Traducerea românească - sau reeditarea volumului Le 
Chamanisme. 

Voi. XX - Traducerea - sau reeditarea volumelor: Images et 
Symboles; Mythes, reves et misteres; Mephistopheles et 
l'Androgyne; La Nostalgie des origines. 

Voi. XXI - Traducerea sau reeditarea volumelor: Aspects du mythe; 
Le sacre et le profane; Naisances mystique; Forgerons et 
alchimistes. 

Voi. XXII - Traducerea sau reeditarea volumelor: De Zalmoxis â 
Genegis-Khan; Religions australiens. 

Voi. XXIII — Traducerea sau reeditarea volumului: Occultism, 
Witchraft and cultural vogues - şi celelalte studii, încă 
nepublicate în volum. 

Voi. XXIV-XXV - Traducerea sau reeditarea lucrării: Histoire des 
croyences et des idees religieuses. 

Voi. XXVI - Scripta minora (recenzii, prefeţe, lucrări abandonate - 
La Mandragore; Mythologie de la Mort, Le symbolisme du 
Centre; South-American Religions, etc. - eseuri, etc. 

în 1980, după ce publicasem, pe spezele mele, volumul 
„Contribuţii bibliografice 11 , în zece mii de exemplare - epuizate 
fulgerător - am îndrăznit să-i propun editarea în România a 
Jurnalului şi a Nopţii de Sânziene. 

Spre bucuria şi surprinderea mea am primit avizul favorabil în 
scrisoarea din 11 aprilie 1980: ,Jn privinţa Jurnalului traducătorul 
a pierdut cele două copii dactilografiate ale textului. Originalul 
manuscris se află la mine, plus, cam 200 de pagini au fost publicate 

în diferite reviste din Europa. Aşa că nu e nevoie să fie retradus, 
îmi indici ce pagini vor fi eliminate (paginaţia din Fragments şi 
data). înainte de a pleca la Paris (4 iunie), voi începe să adun 
materialul; adică să văd ce am disponibil tipărit sau dactilografiat 
şi ce va trebui să dactilografieze (încă o dată) soţia mea. 

Noaptea de Sânziene nu mi-a fost cerută de nici un editor din 
ţară. în principiu, accept propunerea D-tale, dar numai dacă e vorba 
de o editură de prestigiu literar 11 . 

Al. Rosetti, urmând să plece în Anglia, a acceptat să-mi aducă 
dactiloscriptul Jurnalului (la proiectata mea ediţie se asociase şi 
Liviu Călin, prieten al marelui lingvist). Nici el şi nici Gh. Bulgăr - 
profesor la Universitatea din Lyon - n-au reuşit să-şi îndeplinească 
„misiunea 11 . în schimb, Mac Linscott Ricketts, cel mai de seamă 
cercetător american al operelor savantului, mi-a expediat prin poştă 
o fotocopie a Jurnalului. 

Deşi mă aflam în posesia textului, Editura Eminescu nu a mai 
primit permisiunea să-l publice. Am reuşit să tipăresc vreo 80 de 
pagini din Jurnal în mai multe numere din revista Vatra, în 1983 şi 
1984. 

Cititorii din România mai citiseră şi până atunci câteva fragmente 
din memorialistică în Steaua, Viaţa Românească, Ateneu. Autorul 
şi-a arătat nemulţumirea faţă de aceste retraduceri în limba în care 
fuseseră scrise iniţial. Eu am avut satisfacţia de a fi publicat pentru 
prima oară textul după manuscrisul original. Visam să imprim 
Jurnalul în întregime, dar nu am putut s-o fac decât după 
evenimentele din decembrie 1989. 

Credeam că voi avea mai mult noroc cu Noaptea de Sânziene. 
Şi în această „tentativă 11 mi se asociase Liviu Călin, redactor la 
Centrala editorială. La 29 aprilie 1980 îl anunţam triumfător pe 
Eliade că pentru editarea romanului au început să fie făcute 
demersurile necesare. La 9 mai primisem asigurări că Noaptea de 
Sânziene va figura printre apariţiile anului 1981. Din când în când 
mi se clătina siguranţa, deoarece în scrisoarea mea către Eliade din 
22 august 1980, paragraful referitor la roman începea cu un adverb 
dubitativ: „Probabil 11 ... După puţin timp însă (7 octombrie) am 
devenit optimist: ,Noaptea de Sânziene a fost inclusă în planul 
Editurii Eminescu pe 1982 - m-a asigurat Liviu Călin. Am început 
dactilografierea 11 ... Trimisesem revistei Transilvania din Sibiu un 
fragment din roman împreună cu o scurtă prezentare semnată de 

mine (3 pagini dactilografiate). Mi s-a promis că în noiembrie sau 
decembrie textul va fi publicat. Am mai aşteptat neliniştit o lună şi 
(în final!) paginile lui Eliade au apărut în nr. 1 din ianuarie 1981. 
Am prins aripi. La 9 martie 1981 îi scriam celebrului meu destinatar: 
,^im mai trimis la Sibiu alte patru fragmente, însoţite de două scurte 
note asupra genezei romanului. Transilvania va publica în curând 
aceste pagini probabil grupate: I. Scena în care Biriş îi comunică 
Ilenei „mesajuV' din partea lui Ştefan şi bombardamentul Londrei; 
2. Finalul volumului I şi cel al volumului 11“. 

După aceea, naiv şi inconştient, o făceam pe grozavul 
referindu-mă la editarea volumului: „A Iu vom accepta tăieturi şi 
schimbări “. îi comunicam apoi, în mod concret, vreo zece neglijenţe 
stilistice, cerându-i permisiunea să evit câteva supărătoare cacofonii. 

Luându-mi măsuri de prevedere, îndrăzneam să... presupun: ,Mă 
gândesc că s-ar putea ca în volumul al doilea, la revizia finală, 
câtorva fraze (în total cel mul o pagină-două) să li se pună „ veto “. 
Bineînţeles că am fost asigurat că nu se va clinti nici un rând. 
Totuşi, dacă nu vor putea apărea patru-cinci replici, sunteţi de părere 
să renunţăm la tipărirea cărţii? “ 

îngăduitor, Eliade accepta... sacrificiul. 

La 29 aprilie 1981 consimte: ,f>e acord cu retipărirea Nopţii, 
dacă e vorba numai de omisiunea câtorva rânduri... 

Zadarnic însă! Nu numai că romanul nu a fost imprimat în 
România comunistă, dar nici măcar fragmentele trimise revistei 
Transilvania nu au mai văzut lumina tiparului. 

Noaptea de Sânziene va fi publicată de mine în Biblioteca pentru 
toti. în două volume, într-un tiraj de peste o sută de mii de exemplare, 
în ianuarie 1991. Prea târziu însă! Autorul „îşi schimbase galaxia“ - 
cum îi plăcea să spună - cu aproape cinci ani în urmă. 

în 1980 au apărut trei cărţi consacrate lui Eliade: 
Hermeneutica... lui Adrian Marino, Introducerea în operă... de 
Ion Lotreanu şi Contribuţiile biobibliografice de mine. 

Iphigenia şi Coloana nesfârşită au fost puse în scenă la Bucureşti 
şi Botoşani, iar în ziarele şi revistele româneşti s-au publicat - în 
1980-1981 peste o sută de recenzii şi eseuri despre scriitor şi savant. 

Se plănuia apariţia Operelor complete. în acest sens am fost 
invitat la Editura Ştiinţifică şi enciclopedică împreună cu Constantin 
Noica. Entuziasmat, îi comunicam mentorului nostru la 26 iulie 1981 : 



Editarea operelor lui Mircea Eliade 


187 


,JVu e vorba de promisiuni vagi, de proiecte, ci de hotărârea încheierii 
ferme a unui contract. împreună cu D-l Noica am discutat cu D-l 
Măciu, directorul Editurii (deci nu cu simpli redactori sau 
intermediari). Urmează ca cele 45-50 de volume să apară în ritmul 
de 5 anual, îngrijite de C. Noica şi de mine". 

Identificasem şi copiasem în ultimii doi luştri articolele şi eseurile 
lui Eliade publicate în reviste între 1921-1928. Dl. Noica le citise 
cu încântare şi pleda pentru tipărirea lor cronologică. în epistolele 
mele din 17 august şi din 11 septembrie 1981 i-am prezentat 
autorului intenţiile noastre, susţinând necesitatea alcătuirii unei ediţii 
în 45-50 de volume „ totul strict cronologic, cu variante - note şi cu 
reproducerea recenziilor şi discuţiilor prilejuite de apariţia cutărui 
articol sau cutărei cărţi. 

Deci, pentru asta e nevoie să-mi acordaţi permisiunea să 
cercetez, să clasez şi să investighez materialul aflat la Dna 
Alexandrescu, să vă trimit sumarul ineditelor şi să decideţi asupra 
a ceea ce doriţi neapărat să nu apară “. 

Cu o rară generozitate, Eliade mi-a acordat această permisiune. 
Mărinimia Profesorului m-a făcut să înţeleg câtă încredere are în 
mine. Am lăsat la o parte toate celelalte preocupări şi m-am lăsat 
subjugat de vraja ce se degaja din cele patru mari lăzi şi peste zece 
saci tixiţi de manuscrise, fişe şi scrisori, ale căror taine nu le aflase 
nimeni aproape jumătate de veac. 

A început pentru mine, în următorii ani, cea mai fascinantă 
perioadă a vieţii. Timp de 5-6 ore, în fiecare duminică (uneori şi 
sâmbăta) am identificat, triat, transcris şi dactilografiat peste douăzeci 
de mii de pagini de manuscrise, însemnări, scrisori. Despre toate 
acestea am discutat cu prilejul valorificării acestor texte. 

Revenind la proiectul Operelor complete , forurile de decizie 
ne-au asigurat că, paralel, putem edita beletristica şi eseistica 
(întoarcerea din rai. Huliganii, Oceanografie, Fragmentarium etc.) 
la un interval de maximum un an. 

La 14 decembrie 1981, făcând o „inventariere 44 mai exactă a 
întregii creaţii - romane, nuvele, piese de teatru, studii de istoria 
religiilor, orientalistică, filosofia culturii, publicistică, corespondenţă, 
aparat critic, indici şi bibliografie - mi-au ieşit... 80 de volume. 

Ca să facă o comparaţie i-am expediat primul volum de Opere 
al lui Sadoveanu (Editura Minerva, 1981), comentând: Recenziile 
şi consemnările (p. 294 ş.u.) scrise de Sadoveanu la 20-21 de ani 

nu sunt superioare, cred, celor ale lui Mircea Eliade, scrise în 
Vlăstarul, la 14-15 ani. Naivitatea şi dulcegăriile, rezumatele 
şcolăreşti ale adolescentului Sadoveanu, „ cuminţite " dări de seamă 
se deosebesc de fervoarea a tot ce scria Mircea Eliade la aceeaşi 
vârstă ", 

Pentru ca ediţia noastră să atingă perfecţiunea, magistrul ne-a 
sfătuit să-l cooptăm pe Ion Bălu, cunoscător temeinic al începuturilor 
sale literare. însă autorul Vieţii lui G. Călinescu ne-a refuzat. L-am 
informat pe Eliade la 2 iulie 1982: „l-am scris încă din ianuarie la 
Câmpina lui Ion Bălu, prezentăndu-i, pe larg, proiectul nostru" 
(Constantin Noica şi Mircea Handoca). Ne-a răspuns că nu poate să 
ne ajute, refuzând să se alăture muncii de editare a operelor lui 
Mircea Eliade, pretextând că are alte numeroase lucrări începute, 
care nu suferă amânare. Cred că în primele două volume (alături de 
studiul nostru introductiv) ar trebui să includem în Addenda articolul 
lui Ion Bălu din Steaua (1969) reprodus în Cahiers de l’Herne “. 

într-o stare de euforie şi beatitudine, cu delicii de neuitat, 
continuam să sondez în arhivele lui Eliade. în acelaşi timp, căutam 
cu înverşunare să descopăr noi „piese“ din scrierile începuturilor 
răsfoind de zor publicaţiile din Sala III a Bibliotecii Academiei. 
Observând că zelul Editurii Ştiinţifice şi Enciclopedice a început să 
fie invers proporţional cu sârguinţa mea, în ianuarie 1984 am bătut 
şi la alte porţi... 

îi relatam lui Eliade, la 20 ianuarie 1984 întrevederea cu Aurel 
Martin, directorul Editurii Minerva, încheind optimist: propunerea 
a fost înaintată forurilor de decizie şi sperăm că în 1984 va fi anul 
în care vor apărea primele volume". 

Am găsit recent printre hârtiile mele o copie a proiectului nostru 
de Opera omnia în 30 de volume (omisesem lucrările de istoria 
religiilor, orientalistică şi filozofia culturii), plănuite să apară la 
Editura Ştiinţifică şi Enciclopedică, unde se tipărise, în octombrie 
1981, primul volum din Istoria credinţelor şi ideilor religioase, în 
traducerea lui Cezar Baltag. Le redau mai jos: 

Către editura Minerva, Bucureşti 

Subsemnaţii Constantin Noica şi Mircea Handoca vă propunem 
spre tipărire o ediţie în 30 de volume a Operelor Iui Mircea Eliade, 
publicate şi inedite, în limba română, opere ce nu comportă plata în 
valută a drepturilor de autor. 

întrucât socotim exemplară creativitatea timpurie a autorului, 
propunem ca editarea să fie făcută în mod cronologic, cu opere 
literare şi literar-ştiinţifică laolaltă, astfel încât ele să exprime 
excepţionalul flux creator al lui Mircea Eliade, aşa cum ediţia 
Propyleen în 45 de volume a lui Goethe exprimă creaţia, an de an, 
a marelui scriitor german, cu operele literare şi ştiinţifice neseparate 
tematic. 

Ediţia urmează să cuprindă: 

1. Un studiu introductiv de cca. 120 de p. 

2. Un tabel cronologic de cca. 20 de p. 

3. Note la operele majore, constând din date privitoare la geneză 
(în special extrase din Jurnal şi interviuri) şi referinţe critice. 

Cele 30 de volume ar putea avea următoarea alcătuire: 

I. Ineditele - eseurile şi nuvelele publicate în ziare şi reviste 
între anii 1921-1924, cca. 400 p. 

II. Eseuri şi nuvele din perioada anilor 1925-1926, cca. 550 p. 

III. Romanul adolescentului miop (inedit), 2 volume, cca. 420 
p. + 60 p. note. 

IV. Eseistica şi beletristica apărute în reviste în 1927 - cca. 
500 p. 

V. Eseistica şi beletristica din periodicele anului 1928 - cca. 
550 p. 

VI. Solilocvii + studii, eseuri, beletristică (1929-1931), cca. 
580 p. 

VII. Isabel şi apele diavolului - cca.280 p. + 120 p. note. 

VIII. Eseistica şi beletristica (1932), cca. 550 p. 

IX. Eseistica şi beletristica (1933), cca. 650 p. 

X. Alchimia asiatică + nuvele şi eseuri apărute în 1934, cca. 
600 p. + 50 p. note. 

XI. Maitreyi - cca. 300 p. + 150 p. note. 

XII. într-o mănăstire din Himalaya + India, cca. 320 p. + 
100 p. note. 

XIII. întoarcerea din rai - cca. 460 p. + 100 p. note. 

XIV. Lumina ce se stinge - cca. 450 p. + 50 p. note. 

XV. Şantier - cca. 320 p. + 80 p. note. 

XVI. Huliganii - cca. 620 p. + 150 p. note. 

XVII. Eseistica şi beletristica apărute în 1935, cca. 650 p. 

XVIII. Domnişoara Christina - cca. 300 p. •!- 100 p. note. 

XIX, Eseistica şi beletristica apărute în 1936, cca. 550 p. 

XX. Cosmologie şi alchimie babiloniană + eseuri şi nuvele din 
1937, cca. 440 p. + 60 p. note. 

XXI. Restul de beletristică din 1937, cca. 550 p. 

XXII. Şarpele - cca. 280 p. + 100 p. note. 

XXIII. Nuntă în cer - cca. 320 p. + 120 p. note. 

XXIV. Beletristica şi eseistica apărute în 1938, cca. 550 p. 

XXV. Beletristica şi eseistica apărute în 1939, cca. 500 p. 

XXVI Secretul Doctorului Honigberger Nopţi la Serampore - 

cca. 260 p. + 80 p. note. 

XXVII. Beletristica şi eseistica 1940-1944, cca. 500 p. 

XXVIII. Mitul reintegrării + Comentarii la Legenda Meşterului 
Manole - cca. 280 p. + 120 p. note. 

XXIX. Teatru (Iphigenia + Coloana fără sfârşit) - cca. 280 p. 
+ 100 p. note. 

XXX. Bibliografia scrierilor lui M. Eliade, cca. 500 p. 

Lăsăm la latitudinea Editurii gruparea după alte criterii, însă 
insistăm asupra respectării - în linii mari - a publicării operei în 
mod cronologic şi nu tematic. 

Avem încuviinţarea scrisă a autorului de a ne ocupa de editarea 
scrierilor sale. 

Am cercetat manuscrisele inedite din care am publicat fragmente 
în periodice în ultimii trei ani. 

Avem gata dactilografiat materialul primelor patru volume şi 
putem să-l prezentăm Editurii imediat după acceptarea ofertei noastre. 

3 ianuarie 1984 

Constantin Noica, 
Mircea Handoca 

La sfârşitul lunii iunie 1984 am avut o nouă întâlnire cu Aurel 
Martin, căruia i-am despus 2500 de pagini dactilografiate (inedite şi 
creaţiile publicate în ziare între 1921-1928). 

Atunci când Cezar Ivănescu îi scria despre editarea Operelor, 
Eliade îi răspunde la 26 noiembrie 1984: „ Constantin Noica şi 
Mircea Handoca pregătesc şi ei o ediţie cronologică, au depus deja 
un manuscris de cca. 2000 de pagini (scrierile mele din adolescenţă 
şi prima tinereţe, multe inedite!) “ (Europa, Asia, America, voi. II, 
Ed. Humanitas, 2004, p. 42-43). 

Deşi la 8 februarie 1985 eram încredinţat că volumul nostru va 

pleca în curând la tipografie, ne-am înşelat şi de data aceasta. 
Implacabilul nenoroc ne urmărea şi acum. 

Cât de mult voia autorul să-şi vadă tipărite aceste prime încercări! 
La 5 februarie 1985 îi scria lui Constantin Noica: ,jper că scrierile 
din tinereţe vor apărea în timpul vieţii mele “ ( Europa, Asia, America, 
voi. II. p. 419). 

Dar... n-a fost să fie! Păcat! 

La 9 martie 1986 - ultima mea scrisoare pe care n-a putut să o 
mai citească - îl încunoştinţa despre recenta mea „manevră": 

„Operele din tinereţe le-am retras de la Minerva şi le-am depus 
la Cartea Românească (unde a fost director Marin Preda şi în 
momentul de faţă e George Bălăiţă). Cartea Românească e editura 
Uniunii Scriitorilor şi am fost sfătuiţi (Dinu Noica de D.R.Popescu) 
că e mai bine să apară aici. Deocamdată cele aproape 900 de pagini 
ale primului volum se află în faza de lectură. Mi s-a spus că va 
vedea lumina tiparului în 1986". 

Bineînţeles că nici până azi Editura Cartea Românească 
nu şi-a onorat promisiunile. 

în arhiva mea se află originalul telegramei adresate lui Constantin 
Noica, vila 12 Păltiniş, la 5 februarie 1986, ora 12.29. 

,JVe bucurăm foarte mult pentru vestea despre ediţia Blaga în 
străinătate. Am discutat cu directorul editurii Cartea Românească 
despre Ediţia Mircea Eliade. Aşteptăm prezentarea lor [volumelor?] 
la editura Uniunii Scriitorilor. Cu cele mai bune gânduri şi urări de 
sănătate “. 

D. R. Popescu, preşedintele Uniunii Scriitorilor. 

Din cele aproape 2500 de pagini ale primelor volume, în anii 
comunismului s-au tipărit doar 500 de pagini de sine stătătoare: 
Romanul adolescentului miop, la Editura Minerva. Eu am descoperit 
textul, l-am dactilografiat şi l-am expediat autorului. Câteva capitole 
au fost publicate în trei numere consecutive din revista Manuscriptum. 

îmi aduc şi azi aminte ziua când Domnul Noica mi-a arătat 
scrisoarea prietenului său, datată 18 februarie 1984: 

„Ieri am primit epistola lui Mircea Handoca, însoţită, ca de 
obicei, cu materialele bibliografice. Astfel am citit Mansarda şi, 
spre uimirea mea, mi-a plăcut (iar Christinel a fost entuziasmată!) 

Nu bănuiam că Adolescentul miop e atât de amuzant şi, pentru 
vârsta pe care o aveam, atât de bine scris“... 

Celelalte două mii de pagini ale Scrierilor din tinereţe au început 
să fie publicate după revoluţia din decembrie 1989, la Editura 
Humanitas: 

I. Cum am găsit piatra filozofală, 1996, 672 p.; 

II. Misterele şi iniţierea orientală, 1998, 334 p.; 

III. Itinerariu spiritual, 2003, 454 p. 

Cel de-al patrulea volum - Virilitate şi asceză - cuprinzând 
texte din 1928 - va apare (de vor vrea Zeii!) la aceiaşi editură. 

în ultimii 15 ani au fost imprimate toate romanele, nuvelele şi 
piesele de teatru ale eroului nostru. Au rămas nepublicate intruvabilele 
Aventura spirituală (piesă de teatru) şi nedefinitivata Tinereţe a lui 
Balzac. 

Dintre lucrările ştiinţifice nu a căpătat încă veşmânt românesc 
volumul Briser le toit de la maison. 

Au mai rămas inedite până în zilele noastre, circa 3000 de pagini 
(eseurile anilor 1929-1944) neincluse vreodată în volume. 

Istoria noastră literară a rămas datoare şi cu ediţia critică (în 30, 
40, 50 sau 80 de volume). Au apărut până în prezent primele două 
volume ale ediţiei critice îngrijite de Mihai Dascăl şi Mircea Handoca. 
Volumul I Isabel şi apele diavolului (1994), voi. II Maitreyi (1997). 

Recenziile, articolele şi semnalările au fost unanime a considera 
aceste cărţi drept evenimente editoriale. Reproducem scurte extrase 
din trei „toasturi 14 : 

„Trebuie spus că această ediţie este ea însăşi o veritabilă 
capodoperă editorială, prin acribie filologică şi amploare exegetică. 
Notele, comentariile şi variantele depăşesc binişor volumul romanului 
propriu-zis. Autorii consemnând numeroasele ediţii [româneşti şi în 
limbi străine], ecranizările şi dramatizările pe care le-a cunoscut 
fascinanta poveste de dragoste, corespondenţa protagoniştilor, ecouri 
de pe alte meridiane, precum şi două ample extrase din bogata 
exegeză din jurul capodoperei lui Mircea Eliade {Adevărul, 
3 septembrie 1998). 

„Comentatorii îşi sprijină afirmaţiile tot timpul pe documente, 
memorialistica lui Mircea Eliade rămânând o sursă inepuizabilă în 
acest sens. Ba mai mult, meticulozitatea verificării şi a confruntării 
surselor merge până acolo încât chiar şi datele existente în Memoriile 

şi Jurnalul scriitorului sunt corectate atunci când memoria acestuia 
se dovedeşte imperfectă. 

Extrem de incitantă e secţiunea în care se dezbate raportul dintre 
realitate şi ficţiune în Maitreyi, problemă esenţială pentru un prozator 
ce vede în autenticitate principiul suprem al artei. Interviurile, 
memoriile şi scrisorile se dovedesc şi de această dată importante 
surse pentru a stabili, cu cât mai mare exactitate, în ce măsură 
pactul autobiografic de la care a pornit Eliade s-a transformat în 
pact romanesc. 

Se poate afirma că, după 1989, prin pătrunderea lui în manualele 
şcolare şi prin apariţia unui şir întreg de ediţii succesive, romanul 
Maitreyi nu a fost numai redescoperit, ci a cunoscut şi un important 
proces de clasicizare. Ca urmare, ediţia realizată cu un real 
profesionalism de Mihai Dascăl şi Mircea Handoca nu se remarcă 
atât prin repunerea în circulaţie a textului, cât prin impresionantul 
aparat critic pe care îl utilizează (Gheorghe Glodeanu, Ediţia 
critică Mircea Eliade, în Jurnalul literar , mai 1998). 

„După 1989 romanul a avut parte de câteva ediţii. Acum este 
însă restituit într-o ediţie critică impecabilă sub raport filologic şi, 
cum spuneam, însoţit de un aparat critic bogat, pe alocuri chiar 
prea bogat. Să le mulţumim editorilor, d-lor Mihai Dascăl şi Mircea 
Handoca pentru aebastă restituire, sperând totodată că apariţia 
volumelor în această ediţie critică a operei lui Mircea Eliade va 
beneficia de un ritm mai adecvat". Z. Ornea, România literară , nr. 
29, 22-28 iulie 1998. 

Celelalte aproape 20 de semnalări, recenzii şi articole sunt la fel 
de elogioase... 

Au trecut aproape 10 ani. 

Mihai Dascăl, redactor la Editura Minerva a pregătit cu migală 
cel de-al treilea tom consacrat întoarcerii din rai. Am discutat 
îndelung cu el despre geneza romanului, variante şi exegeţi. I-am 
oferit copiile scrisorilor de dragoste ale Soranei Ţopa, unul din 
prototipurile personajelor. Ele urmau să figureze în rubrica de Note 
şi comentarii din volumul al III-lea. Dar editorul a plecat în lumea 
umbrelor şi praful s-a ales şi din acest proiect. 

E oare atât de greu să se tipărească manuscrisul definitivat pe 
parcursul a zece ani de un profesionist? 

Sugerez ca, după aceea, să se continue editarea volumelor 

următoare de către mai multe colective, pornindu-se de la ceea ce 
s-a realizat până acum. Revista de istorie şi teorie literară din 1989— 
1990 a publicat o anchetă: „ Cum vedeţi realizată ediţia critică Mircea 
Eliade - Opera omnia Unele din propunerile lui Ion Bălu, Andrei 
Oişteanu şi Mihai Şora de-atunci continuă să fie actuale, chiar dacă 
au fost făcute cu 15 în urmă. 

„Periodic şi presupun, imun la ce se spune de rău despre el, Mircea 
Handoca dă la iveală tom după tom: o bibliografie Eliade, monumentală, 
corespondenţa aceluiaşi, care din câte ştiu e doar la început etc. Volumele apar, 
cei interesaţi se năpustesc asupra lor“... 

Radu Mareş, Pro Handoca, în „Jurnalul literarnr. 15, 

august-septembrie 2000. 

„La cei 75 de ani pe care i-a împlinit la 12 aprilie 2004, Mircea Handoca 
ni se înfăţişază ca un istoric literar şi un editor de excepţie, ce şi-a consacrat 
existenţa interpretării şi valorificării operei lui Mircea Eliade"... 

Gheorghe Glodeanu, Mircea Handoca la 75 de ani, în „Nord literar ", 

nr. 4, aprilie 2004. 

„Mircea Handoca se ocupă, de aproape o viaţă întreagă, de identificarea, 
inventarierea şi punerea în circulaţie a textelor marelui scriitor, ca şi de adunarea 
şi interpretarea corectă a informaţiilor privind biografia sa. în ultimii ani, acest 
editor şi biograf, competent şi devotat, polemizează neobosit cu numeroşii 
detractori ai lui Mircea Eliade (şi iese victorios ori de câte ori are parte de un 
arbitraj corect)... 

Omul providenţial al posterităţii lui Mircea Eliade se numeşte Mircea 
Handoca". 

Alex Ştefanescu, în „România literară“, nr. 7,. 22 28 februarie 2005. 

, JE o nouă întâlnire nu numai cu Mircea Eliade, dar şi cu excepţionalul său 
exeget, unic în cultura românească şi în cea internaţională prin fervoarea, 
devotamentul, consecvenţa, competenţa fidelă, minuţioasă cu care şi-a 
consacrat întreaga viaţă unei singure idei: cercetarea operei lui Mircea Eliade, cu 
o obsesie a exhaustivităţii pe care eu n-am mai întâlnit-o în cultura română, sub 
această formă plină de o nestinsă apetenţă, decât la marele său obiect de 
cercetare şi de cult“. 

Irina Mavrodin, Laudatio pentru Mircea Handoca, în „Convorbiri 

literare", nr. 7, iulie 2006 



„Va fi greu să-l înţelegem mâine pe Mircea Eliade fără a avea la 
îndemână tezaurul Handoca. Editorul a adunat ani de-a rândul cu un devotament 
unic o operă mereu supusă ameninţărilor, mereu persecutată de neîncrederea 
snobilor, sau de intransigenţa adversarilor politici. A descoperit pagini unice şi a 
pus în circulaţie cu un ceas mai devreme cărţi capitale. Despre Mircea Eliade 
Handoca ştie tot"... 

Cornel Ungureanu, în „Orizont", nr 11, 15 martie 1991. 


„Mircea Handoca e, neîndoielnic, la ora actuală, cel mai avizat bibliograf 
al lui Mircea Eliade... Folosind metodologia documentaristului şi a 
pedagogului, care probează prin citate, instruieşte şi modelează prin exemple. 
Evitând romanţarea". 

Aurel Martin, în „Jurnalul literar", noiembrie 1992. 


„îmi pare bine că Mircea Handoca a apucat o zodie fastă şi îşi poate 
valorifica, din plin, cunoştinţele despre universul Mircea Eliade. Şi o face în 
forţă pentru a recupera timpul irosit". 

Z. Omea, în „România literară", nr. 23, 16-22 iunie 1993. 


„Profesorul [Mircea Eliade] îmi vorbea deseori călduros şi apreciativ 
despre munca lui Mircea Handoca pe care o susţinea în întregime, ca pe un 
dezinteresat serviciu de arhivar, bibliograf şi publicist, în sprijinul operei sale. El 
avea, bineînţeles, o mulţime de alţi prieteni şi admiratori în ţara sa natală, dar nici 
unul nu întreprindea efortul pe care-1 făcea Handoca"... 

Mac Linscott Ricketts, în „Jurnalul literar", decembrie 1993. 


„Mircea Handoca este într-un an fast. încep să i se îndeplinească două 
vise vechi: publicarea, în cel puţin două volume, a corespondenţei lui Mircea 
Eliade... şi ceea ce se poate numi „dosarul receptării" savantului erotico-fantast, 
impetuosul lider al generaţiei '27". 

Dan C. Mihăilescu, în „22", nr. 42, 19 25 octombrie 1999. 


Mircea Handoca s-a lăsat treptat, irevocabil şi complet acaparat de 
pasiunea lui eliadescă, ajungând la ora de faţă să fie aproape omologat drept cel 
mai competent cunoscător al vieţii maestrului său şi cel mai solicitat editor al 
operei acestuia"... 


Florin Mihăilescu, „Viaţa românească", nr. 7, iulie 2002. 












